
CUVÂNTUL EDITORULUI 


Nu pot spune că-l ştiu de-o viață pe Christian Klein, dar îl ştiu 
de multă vreme. Prima dată când ne-am întâlnit era un băiat 
simpatic, poate un pic cam înalt pentru vârsta lui, dar cu 
siguranță prea slab. Ne-am împrietenit repede, apoi viaţa ne-a 
cam purtat pe alte meridiane, însă am păstrat legătura. Ceea 
ce, pentru timpurile când nu exista internet şi telefonie 

mobilă, pot spune că a fost o perfomanță. 


Ne-am întâlnit faţă în față după ceva ani şi — recunosc cu 
mâna pe inimă — am avut un şoc. Abia am reuşit să fac o 
glumă (pe care am regretat-o imediat). Domnule, dumneata l- 
ai înghiţit pe Christian? 


Replica m-a pocnit cu promptitudine. De parcă tu eşti mai 
suplu... 


Pot spune că eram mai suplu, dar în niciun caz foarte suplu. E 
mai simplu de văzut kilogramele altuia decât cele din dotare. 
Oricum, după acest schimb de amabilități, am schimbat 
subiectul. Am discutat altele; erau destule. 


Câţiva ani ne-am vizitat reciproc, am făcut concedii împreună, 
după care ne-am distanțat iar. Grijile zilei, servicii... Am 
păstrat legătura, dar de văzut față în faţă nu s-a mai 
întâmplat. Până anul trecut, când Christian a reuşit să mă 
surprindă. Din nou... Arăta... Arăta de parcă eliminase pe 
cineva din corpul lui. Asta i-am spus şi a râs, apoi m-a lovit 
unde mă durea mai tare. Nu te-ai schimbat deloc... 


Când ai treizeci de kilograme în plus şi cineva cu care nu te-ai 
văzut de cinci ani îți spune că nu te-ai schimbat deloc, ei bine, 
asta doare. Când l-am întrebat cum anume a slăbit, mi-a 
replicat cu „aş putea să scriu o carte”. De ce nu o scrii? Te 
provoc... Doar nu era să rămân mai prejos? Ştiu şi eu să dau 
replica. 


După ce i-am povestit de „nebunia” mea cu editura, n-a durat 
prea mult şi Christian mi-a trimis manuscrisul cărții pe care l- 
am provocat să o scrie, oferindu-se să suporte din propriul 
buzunar toate cheltuielile legate de redactare, tehnoredactare, 
tipărire şi ce mai este nevoie. Evident, am refuzat, iar asta a 
dus la o discuţie în contradictoriu. O discuţie ce amenința să 
nu se mai termine. Din fericire, am ajuns la un consens. 


Astfel, am stabilit că, dacă voi slăbi urmând sfaturile din 
carte, aceasta va fi publicată pe cheltuiala editurii, iar dacă 
acest lucru nu se va întâmpla, ei bine, prietene, strădania ta 
nu va vedea lumina tiparului, cel puţin nu la Editura Narval. 
Prieten, prieten, dar respectul şi grija faţă de cititor trebuie 
plasate întotdeauna pe primul loc. 


M-am regăsit în paginile cărții încă de la început. Cam tot aşa 
am reuşit şi eu să mă transform dintr-o persoană cu gabarit 
normal într-una cu exces de greutate. Aceleaşi probleme cu 
hainele, cu analizele medicale, cu treptele şi dietele care 
dădeau rezultate ce se pierdeau imediat... Cât timp am citit 
primele capitole am încercat senzația că, de fapt, acestea au 
Jost scrise „de mine”. Din fericire, m-am regăsit şi în acele 
pagini care mi-au vorbit despre cum anume să slăbesc, acele 
pagini scrise „pentru mine”. Am urmat paşii cu rezultatele de 
rigoare. 


Tin să precizez că niciodată nu mi-am dorit atât de mult să 
pierd un pariu; până la urmă nu era vorba de bani sau 
orgoliu, era vorba de sănătatea mea. Am reuşit nu doar să 
slăbesc, ci să păstrez greutatea în limitele normale, iar asta 
face cam cât toți banii din lume. 


Între timp l-am provocat pe Christian să adauge şi ceva umor 
relatărilor despre războiul contra kilogramelor. E un tip în 
preajma căruia nu-ți poți păstra mina serioasă; ar fi păcat să 
ratati această latură a contabilului-scriitor care a reuşit să se 
elibereze de povara surplusului de greutate. 


Lectură plăcută să aveți; de obicei asta se urează cititorilor, 
însă eu vă recomand să nu vă rezumaţi doar la citit. Cerneți 
informația şi adaptați conținutul la nevoile personale. 
Abandonaţi obiceiurile nocive şi dați piept cu inamicul, care, 
în situaţia de față, e mult prea aproape; de ani buni vi s-a 
strecurat sub piele. Şi nu cedaţi deoarece, aşa cum spune 
titlul, „mâine va fi mai rău”. Aşteptaţi ziua de mâine cu 
bucurie în suflet, nu cu resemnare. Pentru că meritați asta, 
dragi cititori! 


Editorul 


CUVÂNT ÎNAINTE... 


ÎN LOC DE CUVÂNT ÎNAINTE: AI GRIJĂ CE ÎŢI DOREŞTI, S- 
AR PUTEA SĂ ŢI SE ÎNTÂMPLE 


Exact! Trebuie să ai mare grijă atunci când îți doreşti ceva. 
Mare, mare grijă. Asta pentru că există pericolul demn de 
luat în seamă ca dorința să devină o cruntă realitate, una 
căreia e foarte posibil să nu fii pregătit să-i faci față. 


Când eram copil — şi cântăream mai tot timpul cu câteva 
kilograme sub ceea ce medicul obişnuia să spună „greutatea 
potrivită pentru categoria de vârstă din care face parte” — îmi 
doream un singur lucru. Bine, recunosc, adevărul este că- 
mi doream mult mai multe lucruri, dar unul anume chiar 
mi-l doream. Şi anume să devin la fel de gras ca Piedone. 
Cred că-l ştiţi şi voi, chiar dacă nu faceţi parte din generația 
anilor '70 — '80. Bud Spencer... Piedone... Piedone 
Africanul... Piedone, comisarul fără armă... I se spunea 
Buldozerul... Un şerif extraterestru... 


Piedone, ditamai omul, care reuşea să caftească de unul 
singur bande întregi de infractori. Cu economie de mişcări şi 
pumni cât baroasele, comisarul Rizzo — sau cum i se mai 
spunea prin filme, dar cine să ţină cont de asta când toată 
lumea îl ştia de Piedone? — impunea legea şi respectul. Şi 
asta — după părerea mea şi a altor experți în domeniu — 
pentru că era ditamai omul. Impresia noastră, a puştanilor 
din acele vremuri, era că toată puterea individului stătea în 
şuncile de pe burtă. Altfel nu se explica invincibilitatea cu 
care aborda orice cafteală. 


Crezi sau nu, printre puştanii de vârsta mea exista un 
adevărat cult pentru Piedone. Cei care aveau norocul să fie 
supraponderali (de unde noroc?! dar aşa consideram noi pe 
atunci) erau porecliți Piedone. În general copiii erau foarte 
sensibili la porecle, poate mai sensibili ca în ziua de azi, dar 
dacă-l strigai pe careva Piedone... Nu exista bucurie mai 
mare pe lumea asta decât să te strige cineva Piedone. Dacă 
era Grasu’ sau Umflatu' deja era jignire curată, motiv 
suficient pentru un război de proporţii planetare. Însă dacă 
era Piedone era altă viață... N-ai idee ce mult mi-am dorit să 
mi se spună şi mie asta... Visam porecla asta. 


Pentru cineva slab ca un ţâr şi prin urmare predispus la a 
încasa mardeală pe la şcoală de la colegii cu un fizic mai 
impunător dorința de a fi ca Piedone era legată mai mult de 
calitățile de caftangiu ale personajului (şi actorului) decât de 
surplusul de pe burtă. Clar, dacă ai burtă eşti ditamai 
caftangiul, nu-ţi trebuie altceva... Aşa gândeam eu pe 
atunci, aşa gândeau mulți alții. 


Curios şi de neînțeles (cel puțin pentru mine, cel de azi) e că 
nimeni nu-şi dorea fizicul lui Terence Hill, alt macaronar cu 
nume americanizat doar să dea bine în distribuţia filmelor. 
Deşi şi tipu’ bătea de usca şi, dacă e să analizez cu ochiul 
critic al celui care şi-a văzut îndeplinită cea mai fierbinte 
dorință din copilărie, pot spune că omul chiar avea calități 
de caftangiu. Nu ca Piedone, care stătea locului şi trosnea 
cu stânga şi cu dreapta în fraierii care se băgau direct în 
pumnul lui. Ale tinereţii valuri... 


Ce s-o mai lungesc? Eram fascinat de burta lui Carlo 
Pedersoli — am aflat destul de târziu că pe individ nu-l 


chema Piedone şi nici măcar Bud Spencer - şi-mi doream 
un accesoriu ca al lui. Bine, nu eram chiar aşa de naiv să 
consider că doar în burtă stă toată măiestria. Îmi doream 
ca, după ce fac rost de ditamai burdihanul, să fac eu cumva 
să ajung în America (păi da, acolo credeam că se ascunde 
invincibilul Piedone) şi să-l rog să mă înveţe tot ce ştie în 
materie de cotonogeală. Şi eram sigur că o să accepte în 
condiţiile în care prin filme era băiatul bun şi mai avea ca 
parteneri şi copii de care se îngrijea de parcă erau ai lui. 
Meritam şi eu puţină consideraţie pentru efortul meu de a 
deveni supraponderal. Mai ales că, odată cu trecerea 
timpului, problemele de la şcoală se înmulțeau. 


Când am ajuns la liceu eram suficient de matur să-mi dau 
seama că treaba cu talentul de caftangiu al lui Bud Spencer 
era vrăjeală curată (din păcate nu am fost suficient de 
matur să-mi aleg un liceu „ca lumea”, dar aceasta este o cu 
totul altă poveste, una pe care e posibil să o găsiți la raftul 
cu lectură horror). Am descoperit că e mult mai mişto şi mai 
credibil să fii musculos şi eventual să ştii şi nişte scheme de 
karate. Van Damme - Jean-Claude pe numele lui — Arnold 
Schwarzenneger, malacul cu nume aproape imposibil de 
pronunțat (dacă m-ar fi auzit cum îi stâlceam numele s-ar fi 
simţit, la rândul lui, îndreptăţit să mă stâlcească în bătaie). 
Stallone, ăla care făcea prăpăd dacă punea mâna pe o 
mitralieră... Şi alții... Tocmai apăruseră în peisajul 
cinematografic şi erau dificil de ignorat. 


Arătau mult mai impresionant decât burtosul cu barbă şi 
prestau mult mai credibil în filme. Prin urmare, lipsit de 
orice recunoştinţă, l-am concediat pe Piedone şi mi-am ales 
idealuri mai credibile. Şi când îmi aduc aminte că, la un 
moment dat, am plâns de ciudă pentru că toţi — dar absolut 


toți colegii de clasă - susțineau că Piedone e net inferior lui 
Fantomas (un soi de caricatură a lui Fantomas, pentru că 
noi, cei crescuți cu cheia de gât în Epoca de Aur, n-am avut 
acces decât la surogatul de Fantomas din serialul 
cehoslovac (nu e nicio greşeală, a existat odată 
Cehoslovacia) Arabella. Aia care avea o problemă cu 
Rumburak - şi invers). 


Cum să spui, frate, despre caricatura aia infectă ce 
pretindea că este Fantomas c-ar fi mai tare decât Piedone? 
Cum putea fi cineva - de fapt o gaşcă de cineva - atât de 
obtuz, atât de insensibil la talentele lui Piedone? 


Din fericire, m-am lămurit cu Piedone şi burdihanul lui şi 
am încercat să mă dedic unui regim de viață mult mai 
apropiat de nevoile sănătății mele. M-am apucat de fiare. E 
un fel de a spune, având în vedere „recuzita” la care aveam 
acces, dar important e că m-am străduit şi după ceva timp 
au început să apară şi inevitabilele rezultate. Nu am devenit 
Van Damme, nici măcar Jean-Claude, dar muşchii au 
început să crească şi forța fizică s-a îmbunătăţit. 
Antrenându-mă după tot felul de metode patentate prin 
filmele cu karate şi schiorlăială (inclusiv în rebuturile în 
care presta „idolul” Van Damme) am făcut rost de tot felul 
de întinderi, articulaţii dislocate, oase fisurate. Dureri de 
coloană şi oase, umeri asimetrici şi alte câteva mărunțişuri 
pe care le-am ignorat cu inconştiența tinereții. Nu eram eu 
chiar Tarzan, dar măcar ţineam pe aproape. Pe foarte 
aproape... 


Să spun drept, la un moment dat cam uitasem de 
arzătoarea mea dorință din copilărie. Nu m-aş mai fi uitat la 


filmele cu Piedone nici să fiu plătit. Poate aşa s-a răzbunat 
soarta pentru că mi-am abandonat modelul din copilărie... 


O PROBLEMĂ CU GREUTATE 


Nu pot spune că s-a întâmplat peste noapte, dar, din 
inconştiență şi comoditate, presat de probleme care de care 
mai urgente am trecut cu vederea faptul că, prin anul III de 
facultate, corpul meu a cerut o primenire grabnică şi 
absolut necesară a garderobei. Blugii în care cu ceva luni în 
urmă „inotam” refuzau să mă primească în interiorul lor 
atât de generos odinioară. Mai întâi trebuia să fac ceva 
eforturi de convingere, dar într-un final mă acceptau 
pârâind. Apoi nu au mai vrut nici măcar cu forța. Cămăşile 
refuzau să se închidă complet şi dacă prin filme vi s-a 
întâmplat să vedeţi, pe post de faze comice, cum zboară 
nasturii de la cămaşa sau haina vreunui umflat, să ştiţi că 
faza e pe bune şi nu e nimic de râs. Din contră... 


Sacoul care-mi venea ca turnat a refuzat dintr-o dată să mă 
mai încapă. Ce-i drept nu-l purtam decât în sesiuni, să fac 
impresie (existau unele cadre care, chiar aşa universitare 
cum erau, aveau şi ele prejudecățile lor; noi, ca studenți, le 
spuneam „fixuri”). Atunci când am încercat să-mi îmbrac 
sacoul pentru debutul sesiunii de vară am constatat că nu- 
mi venea deloc. 


— Ce-i asta? 


În iarnă nu numai că mă încăpuse fără probleme, dar stătea 
chiar un pic lărguț. Plus că mai aveam pe mine şi „blindajul 


termic” format din niscaiva cămăşi de corp. Da, se cam 
tremura de frig prin sesiunile de iarnă în cadrul cărora 
aşteptam ore întregi să intru la examene. Şi se aştepta pe 
hol, unde temperaturile încurajau tremuratul. Bine, nu doar 
din cauza temperaturilor tremuram, dar protecția termică 
era bine venită. 


Iar în vară, credinciosul meu sacou, cumpărat de la o firmă 
de fiţe (nu spunem care, pentru că indivizii nu au avut 
bunul simț să cumpere spațiu publictar pe paginile cărții) 
cu bani zdraveni, nu glumă, cu care puteam să-mi cumpăr 
trei costume (costume, nu sacouri!) din bazar, refuza să mă 
încapă. Şi nu aveam decât o cămaşă pe mine. Una fină, de 
mătase, de la o firmă neprecizată (din aceleaşi motiv ca mai 
sus). Ce s-o fi întâmplat? 


Am încercat să-mi sug burta, am strâns cureaua până am 
ajuns să mă smiorcăi de durere... Zadarnică trudă. 


— Băi, aşa tare m-am îngrăşat?! 


Cam da... 


Bine, nu pot spune că nu simțisem ceva mai din timp că 
dorința aia a mea din copilărie era pe cale să devină 
realitate. Dar să nu mă mai încapă sacoul? Asta era prea de 
tot... 


L-am lăsat descheiat şi am reuşit să trec peste... Peste 
problema cu burdihanul deoarece, în ceea ce priveşte 
examenele, lucrurile n-au la fel de simplu de rezolvat. 


Şi cum m-am pricopsit cu două restanţe pe toamnă (una din 
iarnă, dar care, ghinion, a ajuns să-mi strice şi vacanța de 
vară) am fost aşa de afectat încât, pentru moment, nu prea 
mi-am făcut griji de greutatea propriei persoane. Ba chiar 
am făcut haz. Uite, domnule, sunt persoană cu greutate. 
Reprezint şi eu ceva... Când mă ridic de pe scaun în autobuz 
sau tramvai să demonstrez cât de bine m-au crescut părinții 
nu ofer locul doar unei singure doamne, ci pot să stea chiar 
două persoane pe locul încălzit de mine. 


Au mai observat şi alții că nu e chiar în regulă: 


— Ce e cu tine, omule? 


— Eh, greutățile vieții... 


Adevărul e că în facultate n-am fost foarte atent cu 
greutatea şi sănătatea. Băiat tânăr, de la țară — de la munte 
chiar - cu fizic sănătos... Ce dacă s-au adunat câteva kile 
peste ceea ce medicul consideră a fi greutatea ideală? 
Oricum, de pe la mijlocul liceului nu mă mai incadram la 
„greutatea ideală” şi asta fără să mă acuze cineva că m-am 
împănat cu slănină. Mi se trăgea de la greutăți. Lucrul cu 
greutăți, mai exact, alea pe care le ridicam zi de zi în spatele 
casei. De la flotări, tracțiuni şi tot ceea ce fugăreşte 
grăsimea de pe abdomen şi de pe vene. 


Practic, de pe la şaisprezece ani am tot fost — din anumite 
puncte de vedere - oarecum supraponderal. Nu foarte, dar 
pe acolo. 


Însă în Facultate nu mai era vorba despre muşchi, deşi la 
începutul chinului de patru ani într-o universitate de stat 
am continuat să trag de fiare. Era vorba despre grăsime, 

slănină adevărată. Burdihan pe care nu-l puteam ignora. 


Dar am preferat să ignor. Problema, nu burdihanul. Când ai 
şi câte paisprezece ore pe zi, cum aveam eu la un moment 
dat şi majoritatea profesorilor aveau pretenţia să acorzi 
disciplinei pe care o predau atenția pe care crezusem inițial 
că o pot oferi pentru întreaga viață de student, atunci apar 
nişte probleme. Ore întregi petrecute pe scaun, scriind pe 
pilot automat ceea ce reuşeam să mai prind din ceea ce 
ofereau profesorii la pupitru. Unii aveau aşa de mult de 
oferit încât nici nu se mai complicau să explice. Vorbeau pur 
şi simplu. Trebuia să-ți dai seama singur şi în funcție de 
inspirația de moment ce merită ignorat şi ce anume trebuie 
musai trecut pe caiet. Zile întregi de bibliotecă. Studiu 
individual cât cuprinde. Viaţă de student, frate. Cine să aibă 
timp de mers la sală, de făcut sport şi de alte alea? Abia 
rămânea timp pentru o bere (de obicei mai multe; nu se ştia 
când prinzi următoarea ieşire). 


Sedentarism cât cuprinde. Pe măsură ce mintea acumula, 
se forma, se ascuțea, corpul ignorat plătea. Şi, ca şi cum nu 
ar fi fost de ajuns, şi alimentaţia lăsa de dorit. Deşi exista 
cantină era de preferat să-mi gătesc în cameră. Asta pentru 
că drumul dus-întors la cantină dura destul de mult (de, 
locuiam într-un cămin la care jinduia toată lumea, dar care 


era situat la oarece distanţă de Universitate) şi oricum ăia 
de la cantina Universităţii nu erau în stare să gătească nişte 
cartofi prăjiți aşa cum îmi reuşeau mie. 


Părea o idee bună, la timpul respectiv, să direcționez banii 
de mâncare către bere şi covrigei (micii erau delicatesele 
supreme de care mărturisesc că nu am avut parte în 
facultate) şi să mă nutriționez cu barabule prăjite şi ouă 
preparate în acelaşi mod. Acum, când privesc în urmă şi-mi 
amintesc de acele vremuri îmi dau seama că am greşit. Ar fi 
trebuit să fierb cartofii, nu să-i prăjesc... Păi ce crezi, 
prietene? Că aş renunţa la bere? 


PROBLEMA DEVINE PERSISTENTĂ 


Cum spuneam, pe moment nu am dat prea multă 
importanţă faptului că tindeam către industrie. Proporții 
industriale, să fiu mai precis. Eram tânăr, încrezător în 
capacitatea mea de redresare şi aveam de terminat o 
facultate care mă stresa din ce în ce mai tare. Teama de a 
nu rămâne repetent era mai puternică decât cea legată de 
kilogramele în plus. 


Nu am rămas repetent (deşi mi s-a cam oferit ocazia), dar 
kilogramele au rămas. Nu au dispărut odată ce am scăpat 
de stresul de la facultate şi monotonele mese formate din 
cartori prăjiți la care adăugam ouă gătite în aceeaşi tigaie. 
Nu au dispărut, dar şi-au chemat şi nişte rude apropiate. A 
început să mi se spună tot mai des că sunt cam prea greu 
pentru înălțimea mea. Replica mea favorită era că, indiferent 
cât aş băga în mine, nu reuşesc să mă înalt măcar cu un 


amărât de centimetru. Glumeţ, cum să nu... Încă mai era de 
râs. 


La 170 de cm înălțime, după vârsta de 21 de ani, am avut 
mereu peste 80 de kilograme. Uneori chiar mai mult de 90 şi 
de câteva ori am depăşit suta. De kilograme, nu de 
kilometri... Suta şi binişor peste. 


Mi s-a întâmplat să ajung pe acolo pe unde IMC (Indicele de 
Masă Corporală) era ceva mai sus de 38, apoi chiar mai rău. 
Tradus de către specialişti însemna ceva de genul Obezitate 
Severă (grad II). Nu e ceva care să te lase indiferent. lar dacă 
sunteți adepţii lui „Se poate şi mai rău” adevărul e că se 
poate şi mai rău. Există Obezitatea Morbidă (grad III), cu 
IMC peste 40 şi Superobezitatea. Aia care nu are nicio 
legătură cu tot ceea ce înseamnă super... Super erou, super 
zi, super gagică... E super greutate... 


Superobezitate. Sună înfiorător. Nu chiar aşa de rău ca 
Obezitatea morbidă, dar adevărul e că e mult mai rea. E 
chiar mai morbidă decât Obezitatea Morbidă, doar că-i 
spune într-un fel care sună chiar mişto dacă nu ştii despre 
ce anume este vorba. Şi cel mai confortabil este nici să nu 
afli cum stă treaba cu Obezitatea Morbidă sau 
Superobezitatea. Încearcă să te ţii departe de ele şi de alte 
lucruri care te pot conduce către acest deznodământ. Nu de 
alta, dar după Obezitatea Morbidă e foarte probabil să 
urmeze decesul ca atare. Fără să mai prinzi şi etapa de 
Superobezitate. 


Să nu credeţi că nu am încercat să scap de problema 
kilogramelor în plus. Am încercat chiar din perioada în care 
problema burdihanului era mai degrabă de ordin estetic 
decât fizic. Prezența „geamantanului” nu mă deranja prea 
mult. Mai ales că, după facultate, n-am avut parte de acea 
viață care să-mi permită acces la sala de forță cu saună 
inclusă. În schimb am avut parte de o activitate ce înclina 
să continue viața sedentară din facultate. Să fii contabil, 
chiar unul foarte priceput, nu e cel mai sportiv mod de 
viață. În rest, pe lângă activitatea monotonă şi lipsită de 
consum caloric de la birou, ai parte de ore întregi de 
hârțogăraie acasă. Normal, altfel nu poți să-ți faci treaba şi 
să respecţi termenele. Hârțogăraie care nu numai că nu se 
rezolvă singură, dar îți consumă neuronii. Ce-i drept, se mai 
consumă şi ceva calorii, dar infinit mai puține decât poate 
topi o activitate fizică sănătoasă şi responsabilă. Explică-i 
şefului că eşti şi tu om, şi că mai ai nevoie de ceva timp şi 
pentru tine, nu numai pentru activitățile pe care ţi le oferă 
el. Cel mai adesea o să-ți spună că nu e problema lui; el te 
plăteşte să faci o treabă, nu să ai tu timp liber. 


Mark Twain spunea că cel mai simplu este să te laşi de 
fumat. El personal a reuşit să se lase de vreo paisprezece 
mii şi câteva sute de ori... 


Aproximativ la fel stă şi treaba cu slăbitul. Te poţi apuca de 
slăbit de câte ori vrei. Poţi să o faci chiar şi de două ori într- 
o zi dacă simți nevoia; nu te opreşte nimeni. Numai că, frate, 
să slăbeşti nu e simplu deloc. 


LUPTA MEA CU KILOGRAMELE 


Fiecare om are de dus o luptă sau chiar mai multe. Uneori 
învinge, alteori este înfrânt, câteodată i se acordă o nouă 
şansă... Uneori e nevoit să lupte cu lumea întreagă, alteori 
cu sine însuşi. Sau cu propriile kilograme. O luptă pe care 
nu trebuie să o piardă. 


Am luptat mult timp cu kilogramele, recunosc. Am luptat de 
multe ori. Numai că nu am făcut-o la acel mod serios care 
presupune implicare totală, prezența acelui spirit combativ 
care te ajută să muţi şi munții din loc. A fost o luptă dârză 
pe care (doar) am dorit să o câştig. Se pare că dragele mele 
kilograme şi-au dorit mai mult victoria. 


Din când în când am reuşit să pierd, prin diverse metode, 
câteva kilograme. Două, trei... Uneori chiar patru-cinci. 
Victorie, taică... Victorie, dar nu victorie deplină. Genul de 
victorie care adoarme strategul din tine şi când vizitezi 
cântarul constați că nesuferitele kilograme au revenit. Ba 
chiar cu însoțitori; cine ştie, poate că le-a fost frică să revină 
singure. Ce folos că reuşeşti să pierzi două kilograme dacă 
acumulezi altele trei-patru? Bilanţul e pozitiv, fără îndoială, 
dar nu genul de bilanț pe care-l iubeşte un contabil. Nu mai 
bine mă mulțumeam cu acumularea inițială şi încercam să 
păstrez intact „avutul” din zona mijlocului decât să mă 
pricopsesc cu o nedorită dobândă? Iată modul defectuos de 
a gândi care a contribuit şi mai mult la creşterea Indicelui 
de Masă Corporală. 


Asta pentru că an de an kilogramele s-au acumulat. Ceea ce 
am considerat la început un efect secundar al sedentarității 
din facultate, genul de efect de care se putea scăpa cu 
puţină dietă şi ceva sport, a devenit o problemă din ce în ce 


mai dificil de ignorat — şi de dus pe picioare; nu e vorba de 
nicio metaforă - cu fiecare an adăugat în cartea vieții. 


CÂND PROBLEMA PERSISTENTĂ DEVINE GRAVĂ 


La început n-a fost decât burta. Şi glumele cunoscuților 
referitor la grăsime şi faptul că, având la dispoziție un 
asemenea depozit de slănină, puneam la distanță pe toată 
lumea. Chiar şi eu râdeam: 


— Da, domnule, îmi place să păstrez distanța... (Şi încă nu 
se auzise de distanțarea fizică şi socială). 


Şi ce poate ajuta mai bine la păstratul distanței decât o 
burtică respectabilă? Ce dacă posesorul nu avea nici măcar 
douăzeci şi cinci de ani? 


Chiar aşa gras cum eram şi cum începeam să mă simt, nu 
pot spune că aveam probleme de sănătate. Rezultatele 
analizelor medicale ieşeau în parametri normali, în ciuda 
anilor de ingurgitat cartofi prăjiți (oare crede cineva că, după 
atâţia şi atâţia ani de cartofi prăjiți, după ditamai 
acumularea de... capital slăninos, încă ador cartofii prăjiți?) 
la care se adăugau intoxicaţiile voluntare cu alcool etilic 
provenit din bere, dar şi alte surse. Ce contează, domnule, 
pântecele (de fapt pântecanul sau pântecoiul, depinde în ce 
zonă folclorică a țării reuşeam să mi-l pun în valoare) atâta 
timp cât analizele sunt bune? Sănătos să fii, că aspectul 
fizic e mai puţin important. 


Cu treaba asta „cu aspectul fizic valorează mai puţin” am 
reuşit să mă şi însor. Bine, recunosc, înainte să dau lovitura 
la capitolul ăsta am reuşit să slăbesc şi încă zdravăn de tot, 
dar şi când m-am pus pe recuperat... Sufletul contează, 
dragă, nu ştii că frumusețea este trecătoare? 


Sufletul contează, desigur, dar parcă este bine să arăţi 
puţină responsabilitate față de clădirea în care sălăşluieşte. 
Nu se spune despre corp că este templul sufletului? O fi 
sufletul bun, frumos, inegalabil, sublim de-a dreptul... Dar 
ai impresia că se simte foarte confortabil locuind într-o 
ruină? 


Rezistă el o perioadă, un an, doi, poate un deceniu sau mai 
mult, dar la un moment dat se satură. Şi dacă nu-şi ia 
zborul către o lume mai bună (la modul propriu) atunci 
începe să emită unele pretenţii. Alo, frate, eu locuiesc în 
casa asta numită trupul tău. Chiar nu ai puţin respect față 
de mine? Sau de tine... 


Pe măsură ce s-au acumulat kilogramele şi anii, au început 
să apară şi problemele de sănătate. Nu mă mai simțeam 
deloc confortabil cu kilogramele mele. Ba pot spune că mă 
simțeam tot mai rău. Dureri de genunchi. La început 
apăreau după efortul presupus de deplasarea unui corp 
supraponderal, apoi au început să fie tot mai prezente până 
s-au hotărât să nu mă mai părăsească deloc, nici chiar când 
mă relaxam la ceas de seară trântit comod pe canapea. 


Dureri în piept. De la inimă. Tensiunea nu mai era niciodată 
ce a fost. Din ce în ce mai mare, normal. Tensiometrul de 


care mă folosesc are patru zone colorate. Verde reprezintă 
confortul pentru inimă, zona ce indică tensiunea normală. 
Galbenul te trage de mânecă. Ce faci, taică? Vezi că ai 
părăsit zona de confort... 


Portocaliul deja arată probleme. lar roşu este pentru 
PROBLEME. 


Am ars culorile relativ repede. Galben? O fi de la efortul 
făcut ceva mai devreme. Portocaliu? Mă simt rău, normal că 
e tensiunea aşa cum este... Roşu? Păi, la ce greutate am 
acum, la ce anume să mă mai aştept? 


Greaţă de la stomac şi de la ficat. Ameţeală atunci când mă 
ridicam din pat. Oboseală rapidă. Gâfâiam chiar înainte să 
încep să depun efort... 


Rezultatele analizelor, care erau odată bune, au început să 
nu mai fie aşa grozave. La început erau bune, dar la limită. 
Adică lipsea atât de puţin să iasă din intervalul în care 
medicul considera că nu e nicio problemă... 


Dar au ieşit din interval. Din ce în ce mai multe şi din ce în 
ce mai mult, de la un an la altul. Ultima dată când mi-am 
făcut analizele nici măcar una dintre ele nu s-a situat în 
limitele normalului. Până şi calciul şi magneziul prezentau 
dezechilibre îngrijorătoare. 


Sună cunoscut?! Ai trecut prin toate astea? Te-a privit 
medicul cu reproş şi ţi-a spus ceva de genul: 


— Păi la dimensiunile dumneavoastră la ce vă aşteptaţi? La 
ce greutate aveți mă mir că nu e şi mai rău... Chiar nu vreți 
deloc să slăbiți?! 


Vrei să slăbeşti, cum să nu, nimeni nu vrea asta mai mult 
decât tine, numai că o mică parte din ceea ce reprezinți 
încearcă să te convingă că nu e chiar aşa de grav. 


Vedeţi, domnule doctor, de fapt eu unul nu sunt chiar aşa 
de gras, am făcut ceva sport în tinerețe şi pe dedesubt am 
muşchi. Muşchi adevărați. Ştiţi că unii se laudă cu 
pătrățelele de pe burtă, iar eu unul cu foaie velină; un fel de 
copertă, dar dacă daţi coperta la o parte... Să vedeți ce 
pătrăţele găsiți dedesubt... Mă simt prost, mă simt rău, dar 
ce să spun? E din cauza vârstei; se ştie că, după ce ai trecut 
de treizeci de ani nu mai eşti cel din tinerețea plină de forță 
şi sănătate. Sufăr de CNP, domn” doctor, s-a mai învechit şi 
Codul Numeric Personal, ce să-i faci? Cât despre analize, 
cine mai este sănătos în ziua de azi? Toţi suferim de ceva, 
indiferent cât de tineri suntem sau cât de sănătos trăim... 


Medicul te priveşte compătimitor şi într-un mod în care îţi 
dă de înţeles că nu crede o iotă din ce-i îndrugi tu acolo. Și- 
ți spune clar că trebuie să dai jos. Fără comentarii. Mai ales 
că de la vizita trecută şi până la cea prezentă cântarul 
înregistrează două kilograme în plus. N-ar fi tare mult dacă 
vizita precedentă nu s-ar fi petrecut în trecutul nu foarte 
îndepărtat. Cât timp a trecut de când nu am fost pe la 
dumneavoastră? Luna trecută am mai fost pe aici?! Ştiţi, e 
de la mici... Înainte să vin la dumneavoastră am trecut pe la 
piață, au acolo un restaurant care face nişte mici 
extraordinari. Şi n-am luat decât vreo şapte, şi-am dat pe 


gât şi nişte bere, deci kilele astea în plus se justifică. Sunt în 
stomac, nu pe burtă... 


Şi te simţi ca naiba când ţi se atrage atenţia că data trecută 
ai venit cu o scuză asemănătoare şi omul te-a rugat frumos 
ca, înainte să-i treci pragul cabinetului, să nu te mai îndopi 
ca o gâscă ce trebuie să-şi sacrifice ficatul pe altarul 
pateului — Adevăratul Pateu de Ficat de Gâscă... 


Şi, dacă tot veni vorba de ficat, ţi se atrage atenţia că e în 
grăsimi. Ficat alb. Grăsuţ... deşi grăsuț e o caracterizare cât 
se poate de nevinovată. 


Moleculele de colesterol sunt ceva mai zdravene decât 
frunzele de salată. De fapt arată ca nişte căpățâni de varză 
ce s-au depus pe artere. Apropo, dumneata mai mănânci 
salate, crudități sau faci mare caz de faptul că eşti carnivor? 
Uite ce analize ai... Colesterol mărit... Colesterol bun, 
colesterol rău, ce mai contează? Oricum sunt dezastru 
amândouă. De câţi ani e aşa? TGP şi TGO prezintă valori de 
trei ori mai mari decât cele normale. 


Foarte probabil, nu ai habar cum stă treaba cu TGP şi TGO, 
dar de la o vreme nu le mai poţi ignora. Valorile care ies la 
analize sunt din ce în ce mai mari, te simţi din ce în ce mai 
rău. Electroforeza proteinelor e şi ea cu probleme. Lipidele şi 
trigliceridele au ieşit aşa cum era de aşteptat, adică 
dezastru. Şi, ca şi cum nu ar fi de ajuns, la ultima vizită pe 
care ai făcut-o la cardiolog, acesta a observat la ecografie 
depozite de grăsime pe vasele de sânge care-şi fac ieşirea şi 
intrarea la inimă. Dacă e băiat simpatic şi ştii cum să-l iei, 


îți arată şi ție pe ecran cum stă treaba. Uite, vezi chestiile 

astea albicioase? Colesterolul s-a depus pe artere, e grav... 
Ultima dată nici nu mi-au mai găsit colesterol în sânge, ci 
sânge în colesterol... 


Mai trebuie să adaug ceva? Foarte probabil că tu, dragul 
meu cititor, poți să adaugi câte ceva la ceea ce am scris eu 
mai sus. Şi nu e cazul să te umfli în pene cu cunoştinţele 
din dotare; fie că-ți place sau nu, trebuie să recunoaştem că 
a şti cât mai multe despre subiect nu e foarte confortabil 
pentru sănătatea personală. Cu cât ştii mai multe, cu atât 
eşti mai... Eşti mai afectat de problemele ce vin la pachet cu 
surplusul de greutate. Şi asta sigur nu e de bine. Nu e deloc 
de bine... 


Şi vine acel moment când e clar că nu poți amâna. Nu mai 
poți amâna momentul. Familia te presează. E posibil să te 
irite veşnicele observații legate de faptul că amărâtul ăla de 
cântar din baie trebuie înlocuit după fiecare tură în care îţi 
suportă atenţia. Încerci să nu te mai foloseşti de cântar, să 
nu mai fii acuzat că-l strici, dar nici aşa nu scapi de 
cicăleală. 


Promiţi să rezolvi problema, juri că o să slăbeşti atât de 
zdravăn încât o să fii rugat să te opreşti şi chiar îţi dai 
silința în privinţa asta. Însă rezultatele se lasă aşteptate. Şi, 
ca şi cum nu ar fi de ajuns, nu numai că rezultatele pozitive 
nu apar, dar treaba merge din ce în ce mai rău. 


E clar. E foarte clar... Trebuie să o faci... 


TREBUIE SĂ SLĂBEŞII... 


Da, trebuie. Chiar trebuie. Sănătatea ta o cere. Confortul 
propriei persoane o cere. Medicul ţi-o cere. Familia ţi-o 
cere... Toată lumea te vrea slab. Şi tu doreşti să te vezi 
scăpat de povara kilogramelor. Chiar vrei să slăbeşti, numai 
că... 


SĂ DOREŞTI NU E SUFICIENT. 
IMPLICĂ-TE! 


Da, din păcate să doreşti nu e de ajuns. Treaba asta cu 
slăbitul nu funcționează aşa de simplu ca partea ce 
presupune acumularea kilogramelor. Să te îngraşi e cel mai 
adesea descurajant de simplu. Dacă nu ai un metabolism 
excepțional, care topeşte tot ceea ce înseamnă grăsime, nu 
trebuie decât să haleşti şi să aştepţi. Te instalezi confortabil 
pe canapea cu telecomanda în mână, dai pe canalul de sport 
deoarece e mai reconfortant să priveşti cum ard alţii calorii 
decât să le pârleşti tu însuți şi... Şi rezultatele nu se vor lăsa 
aşteptate. Niciodată nu se lasă aşteptate. Partea prostă e că, 
odată instalate, kilogramele nu simt nevoia să te mai 
părăsească. 


Să slăbeşti, însă, presupune altă mâncare de peşte. Nu în 
farfurie, frate, nu te mai gândi atâta la mâncare, ci la modul 
figurat. O mâncare de peşte care e greu de digerat, dar, dacă 
reuşeşti să o duci până la capăt, vei obţine rezultatele 
visate. 


Prin urmare, nu e de ajuns să-ți doreşti. Nu e nici pe 
departe suficient să doreşti. Trebuie să vrei. Trebuie să vrei 
mult de tot. Şi mai trebuie să şi poți. 


Da, trebuie să poţi. Cred că ţi s-a spus că nu există nu pot, 
ci nu vreau. Dacă te-ai apropiat de Obezitate Morbidă în 
mod sigur ţi s-a tot spus asta. Însă marele adevăr e că, 
uneori, există probleme de sănătate atât de grave încât, 
indiferent cât de mult ţi-ai dori să scapi de kilograme, pur şi 
simplu nu o să-ți reuşească. Asta e, sănătatea e o piedică 
foarte zdravănă în calea voinței. 


Însă dacă sănătatea nu doar îți cere, ci îţi şi permite să 
slăbeşti, implică-te! Luptă cu kilogramele! Dă-le jos, 
doboară-le! Scapă de ele şi nu le lăsa să se mai întoarcă... 


Ştiu că ar fi mai comod să scapi de kilograme fără să-ţi dai 
seama şi speri că există pe undeva vreo dietă minune care 
să te uşureze de povara de sub piele, dar adevărul e că nici 
cea mai eficientă dietă nu are efect dacă nu te implici cu 
adevărat în propria slăbire. 


Nu poţi slăbi pasiv. Trebuie să te implici. Să vrei să slăbeşti, 
să ştii ce vrei şi să arzi de dorința de a obține ceea ce îţi 
doreşti. 


Vrei să slăbeşti? Atunci e cazul să pui osul la treabă. 
Gândeşte-te, de pildă, că persoana care trebuie să dea jos 
şunca nu eşti tu, ci altcineva. O terță persoană căreia 
trebuie să-i reduci greutatea, altfel nu primeşti salariul la 


sfârşit de lună. Nu-i aşa că, fiind vorba de grăsimea 
altcuiva, ţi-ar fi mai uşor să o storci? 


Dar, de vreme ce kilogramele în plus sunt în posesia ta, 
parcă îţi vine greu să te privezi de anumite plăceri ale vieţii, 
să storci de la tine ce nu ţi-ar fi dificil să storci de la alții. 
Cel mai adesea e cumplit de dificil să urmezi propriile 
sfaturi. Adică acele sfaturi la care eşti gata oricând să 
renunti pentru binele altora. 


E simplu să dai sfaturi. E chiar foarte plăcut să dai sfaturi. 
Şi e cu mult mai plăcut să nu-ţi fie ascultate şi să ai parte 
de privilegiul de a spune memorabila şi suprema frază: 


— „Ai văzut ce-ai pățit dacă nu m-ai ascultat pe mine?”. 


Cea mai sumbră variantă e atunci când spui asta pe 
marginea unui mormânt. Dar hai să nu fim aşa de morbizi 
şi să revenim la problema care ne apasă. Pardon, te apasă. 
Pe mine nu mă mai apasă, ai uitat? De asta îmi permit 
acum să dau sfaturi despre cum să devii fost gras. Sau fost 
supraponderal. Sau fost obez... 


Vrei să devii fost supraponderal?! Implică-te! Ascultă de 
acele sfaturi pe care le dai cu atâta mărinimie altora. 


APLICĂ, NU CITI 


Majoritatea oamenilor care declară că au pierdut lupta cu 
kilogramele nu-şi pot explica treaba asta. Cum mi s-a 
întâmplat aşa ceva? Doar eu doresc să slăbesc, mă lupt zi 
de zi cu greutatea. Ţin dietă, fac sport şi... 


Dacă-i iei la bani mărunți şi ajungi în acel punct la care se 
poate purta o discuţie sinceră, vei constata că lucrurile nu 
stau chiar aşa. 


De cele mai multe ori oamenii graşi preferă să citească 
despre cum să slăbească decât să se implice în propria 
slăbire. Şi nu sunt singurii. Am cunoscut o mulțime de 
pretinşi culturişti care ştiau toate trucurile sportului cu 
greutăți, dar care nu dădeau pe la sală. Preferau să citească 
despre cum să-ți construieşti un corp beton în loc să ridice 
gantere. Şi nu înțeleg cum poți investi o mică avere în cărți 
despre sport cât timp nu te lasă inima să plăteşti câteva zeci 
de lei lunar pentru un abonament la sală. O sală care nu e 
chiar de fiţe, dar care oferă exact ceea ce-i trebuie unui 
sportiv ce într-adevăr doreşte să-şi lucreze musculatura. 


La fel cum prin sălile prin care am păşit am găsit o droaie de 
băieți care habar nu aveau despre teoria sportului cu 
greutăți, care nu dădeau doi bani pe o carte despre 
culturism, dar... Mamă, frate, ce muşchi aveau. Prindeau 
din zbor, lucrau la aparate după ureche. Aparent nu făceau 
nimic corect, dar făceau cu implicare. Şi rezultatele erau 
greu de ignorat. 


Aşa că... Vrei să slăbeşti? Aplică, nu citi doar. Implică-te, nu 
privi. E vorba de corpul tău, prin urmare e lupta ta. Doar a 


ta. Chiar dacă vei avea parte de susținerea prietenilor sau a 
familiei, de ajutor mai mult sau mai puţin calificat, toate 
acestea nu contează. Dacă nu aplici, dacă nu te implici, 
rezultatele nu numai că se vor lăsa aşteptate, dar s-ar putea 
să nu mai apară niciodată. 


Ai cumpărat această carte? Mulţumesc mult, prietene. Ai 
nevoie de ea. Aşa cum şi eu încă am nevoie de ea (nu de 
alta, dar din drepturile de autor sper să îmi plătesc ratele la 
apartament). Citeşte-o! Cu asta trebuie să începi. Dar nu o 
arunca după. Încearcă să aplici sfaturile mele. Nu e 
obligatoriu să le respecţi în totalitate, nu e musai să faci 
ceva doar că am spus eu. Fă cât poţi, dar fă. Încearcă, 
străduieşte-te, implică-te. Aplică pe pielea ta. Ştiu că e mai 
simplu să aplici pe pielea altora. Eu însumi fac asta chiar în 
momentul de față. Dar nu ignora faptul că, înainte de a mă 
apuca de scris, am luptat cu kilogramele mele. Şi le-am 
fugărit. Sper să se țină cât mai departe de abdomenul şi de 
coapsele mele. Am şi eu coapse şi abdomen, am chiar şi 
bicepşi şi tricepşi. Chiar şi ceva umeri, deşi nu prea se văd 
dacă nu încerc să-i pun în valoare prin celebra postură 
Arnold. Adică aia în care îți sugi burta, îți umili pieptul şi 
împingi puternic din umeri în lateral, doar-doar s-o sesiza 
cineva şi o spune: ce solid se crede domnul ăsta care e 
numai grăsan... 


Da, şi cum spune cineva asta, cum te desumifli şi-ţi doreşti 
să fii... Să fii tu însuți, fără niciun fel de adaos în jurul 
burţii, coapselor şi oriunde se mai depune afurisita de 
grăsime de care ai jurat să scapi. Doar tu însuți... Ştii câtă 
durere se ascunde în spatele acestor trei cuvinte când vine 
vorba de un supraponderal? Eu unul ştiu. Încă mă mai 
resimt. Am o memorie foarte bună... 


ASTĂZI, NU MÂINE... 


Una dintre abordările greşite, ce duc la eşecul tuturor 
încercărilor de a mai scăpa de surplus (hai să modulăm 
puţin situaţia şi să nu spunem grăsime sau osânză, să 
vorbim despre surplus) e cea care se centrează pe optimistul 
„E şi mâine o zi”. Da, de ce să te străfoci de azi când mâine e 
mâine şi ceea ce nu poţi face azi lasă pe mâine sau pe 
poimâine, doar-doar se va rezolva de la sine. 


Treaba asta cu rezolvatul de la sine merge la birou. Cel mai 
adesea, dacă nu-ţi faci treaba, are grijă şeful să găsească pe 
cineva să o facă (am păţit-o de nenumărate ori în sensul că 
am fost găsit). Dacă repeți de multe ori figura s-ar putea să 
găsească şi pe cineva care să te înlocuiască la modul 
definitiv şi irevocabil. Deci ai grijă la ce laşi pe mâine, cui 
laşi şi mai ales fii atent cine te poate transforma din 
angajatul de azi în şomerul de mâine. 


Da, aparent, poţi s-o lălăi (sau să o laşi pe mâine, pe 
poimâine, pe când vrei tu) în foarte multe domenii. lar dacă 
problema nu te priveşte personal o poţi lăsa pentru 
generația viitoare. Uită-te la politicieni, ei trăiesc clipa şi 
aşteaptă ca nota de plată să fie decontată de generațiile care 
vor veni. Generaţii care, dacă vor reuşi să inventeze călătoria 
în timp... Mai bine să nu ne gândim. 


Fără doar şi poate, amânarea de pe o zi pe alta este 
principalul responsabil pentru problemele tale cu greutate. 
Chiar dacă reuşeşti să-ți ignori greutatea o perioadă, nu poți 
face asta la nesfârşit. Mai devreme sau mai târziu vei 


recunoaşte că ai o problemă cu kilogramele. E cel mai 
potrivit moment pentru a începe lupta cu grăsimea, însă cei 
mai mulți dintre supraponderali preferă să evite declanşarea 
ostilităților. E şi mâine o zi... 


Da, e o frază celebră, treaba asta cu „E şi mâine o zi”. Eu 
unul am auzit-o atunci când am văzut pentru prima dată 
„Pe aripile vântului”. Atâta se vorbea pe timpul lui 
Ceauşescu de filmul ăsta încât am vrezut că e vorba de ceva 
cu bătaie (poate chiar cu Piedone) şi ţinând cont că l-am 
văzut la o vârstă destul de fragedă era de aşteptat să fiu 
dezamăgit. Bătaie adevărată n-a fost, Piedone nici atât, deci 
filmul nu mi s-a părut memorabil. În schimb mi-a rămas în 
cap treaba cu „E şi mâine o zi”. Mda, nu pierde speranţa, e 
şi mâine o zi. 


E şi mâine o zi, dar nu când vine vorba de slăbit. Începe cu 
slăbitul de azi, nu de mâine. Mâine să fie a doua zi de slăbit, 
nu prima. Şi mai apoi a treia, a patra... 


Nu, slăbitul nu e o treabă pe care să o poți amâna de azi pe 
mâine. Aşa o să te trezeşti că acel mâine de la care ai sperat 
să-ți aducă ceva mai puțin din persona ta (măcar o reducere 
de 25%) o să se transforme în ani şi ani de triste acumulări. 
În loc să slăbeşti, o să te rotunjeşti şi mai mult, analizele vor 
deveni din ce în ce mai proaste. Condiţia fizică va deveni şi 
ea o umbră a ceea ce-ţi putea oferi în tinerețe. Genunchii te 
vor trăda primii şi la un moment dat, indiferent ce vei face şi 
cât de mult vei regreta îmbuibările din tinerețe, prea multe 
nu vei mai putea realiza pentru sănătatea ta. Şi, în cazul 
acesta, cred că e mai cuminte să respecţi acea recomandare 
care spune că în caz de reacții adverse să te adresezi de 


urgență medicului sau farmacistului. Sau, mai bine, direct 
preotului. 


Personal am tot amânat slăbitul. Las’ că un pic de burtică 
nu strică nimănui. Prestez muncă de birou, muncă de 
intelectual, cum să nu mă îngraş de la atâta stat pe scaun 
la calculator? Lasă că nu mai sunt chiar aşa de tânăr şi 
până la urmă analizele sunt încă bune. 


Dar au venit şi zilele când nu au mai fost. Şi atunci mi-am 
dat seama. Ori slăbesc, ori îmi asum grăsimea şi merg 
înainte. Cât se mai poate... 


Te-ai hotărât să slăbeşti? Sunt sigur că răspunsul este „Da”. 
Cu „D” mare sau chiar cu majuscule, un „DA” mare şi rostit 
cu simţ de răspundere. Altfel nu-mi cumpărai cartea. 
Bănuiesc că nu faci parte din acea categorie de invidiat a 
băieților supli care cumpără cărți despre slăbit doar să aibă 
cu ce să-şi umple rafturile bibliotecii. Dar, dacă nu ai 
probleme cu greutatea şi totuşi mă citeşti, înseamnă că eşti 
un tip prevăzător, ceea ce este foarte bine în ceea ce te 
priveşte. Şi mă priveşte, pentru că încasez drepturi de autor. 
Evident, editura câştigă cel mai bine (dacă reuşeşti să citeşti 
asta înseamnă că redactarea e de toată jena... sau e vorba 
despre o echipă de oameni cinstiți — nu găseşti că e ceva 
ciudat în treaba asta?), dar nici eu nu ies în pierdere. 


Ai spus da? Ai probleme cu greutatea? Ce mai aştepţi? 
Citeşte ce este de citit şi la treabă! 


Să ne concentrăm pe priorităţi. Ti-au spus mama sau 
bunica ori mătuşa venită din Italia că nimic de pe lumea 
asta nu e mai de preţ decât sănătatea? Atunci să ne 
concentrăm pe sănătate. Banii vor veni şi ei. Dar 
deocamdată... 


DISTRUGE ZIDURILE ÎNCHISORII 


Una dintre cele mai dramatice descrieri ale unei persoane 
care a ajuns la nedoritul nivel de Obezitate Morbidă e „Omul 
ăsta e prizonier în propriul corp”. Nu poate munci, nu se 
mai poate plimba, nici măcar nu se mai poate mişca. Nu 
mai poate face nimic. Stă, pur şi simplu, pe o canapea 
supradimensionată, bine întărită - pentru că o canapea 
obişnuită nu-i poate rezista -— şi priveşte la televizor. Cel mai 
adesea plânge... Şi-ar dori să dea timpul înapoi, măcar până 
la acel ceas care e numit al doisprezecelea. Acel ultim ceas 
în care se mai putea face ceva. Măcar ceva, câtuşi de puţin. 
Dar nu se mai poate... Nu... Acel ultim ceas a trecut şi n-o 
să mai revină. lar adevăratul ultim ceas e mult mai aproape 
decât ar fi trebuit să fie... 


Ai auzit poveşti despre oameni atât de graşi încât sunt scoşi 
din casă pe tărgi care deşeală echipe formate din opt sau 
zece pompieri? Poate ai văzut chiar şi filmuleţe cu astfel de 
incidente. Eventual ţi le-au „recomandat” prietenii care s-au 
gândit că e mişto să faci haz de necaz. Da, cum să nu, e 
frumos să râzi de problema cuiva dacă acea problemă nu te 
amenință câtuşi de puțin. Dar dacă sabia lui Damocles e 
metamorfozată într-un butoi de osânză şi nu atârnă 
deasupra capului tău, ci te înconjoară din toate părțile, nu 
mai e nimic vesel, nu mai găseşti nimic de râs. Un biet om 


care se luptă cu Obezitatea Morbidă a fost scos din casa lui 
pentru a fi dus la spital. Ce anume să-i mai facă la spital? 
Asta e cam greu de precizat; când se ajunge într-o asemenea 
situaţie e destul de greu să se mai facă ceva. Nu imposibil, 
dar foarte dificil. 


Ai văzut pe la ştiri case sau blocuri la care s-au demolat o 
parte din pereţi pentru a-i scoate pe locatarii care au 
crescut, au tot crescut până când au ajuns în situaţia de a 
nu mai încăpea pe uşi. Macarale şi tot tacâmul. Odată am 
citit un articol în care un supraponderal se plângea că a fost 
umilit prin faptul că cei veniţi să-l salveze l-au transportat 
pe platforma deschisă a unui camion, astfel că cine a dorit 
să-şi clătească ochii cu imaginea lui a făcut-o. Omul s-a 
simțit umilit, dar, pe de altă parte, şi salvatorii trebuiau să 
se descurce cumva. Să ne gândim numai că pacientul 
respectiv nu a putut fi transportat cu o ambulanţă normală. 
Au improvizat şi ei cumva şi se pare că nu a fost foarte bine. 


Da, cam asta este situația. Încetul cu încetul te transformi 
într-un prizonier. Prizonierul propriei persoane, prizonierul 
propriului corp. Nu mai poţi face decât câţiva paşi apoi nici 
măcar nu te mai poţi ridica de pe pat. Cadrul de sprijin, cel 
care-i ajută pe bătrâni să mai facă un pas-doi, nu mai e de 
multă vreme o soluție. Depresia loveşte şi ea; e cel mai 
potrivit moment să-i arate colții. Te descurajezi. Plângi. 
Suferi. Alegi să-ți cauţi refugiul în mâncare. 


Corpul îți devine închisoare. Adevărata închisoare. Eşti 
capabil să-ți mişti - cumva - mâinile, dar nu mai eşti în 
stare să te deplasezi. Nu-ţi mai simți picioarele şi nici nu le 
mai poți vedea din cauza burții. Eşti captiv într-un munte de 


grăsime. Nu încă, dar se poate întâmpla dacă nu iei măsuri. 
Acum, când încă se mai poate. 


Distruge zidurile închisorii. O închisoare chiar mai 
îngrozitoare decât puşcăriile adevărate, cu gratii, ziduri şi 
închisori. E grăsime, doar că e colosal de multă. 


Să-ţi spun ceva. Şi cred că eşti de acord cu mine. E de 
preferat să locuieşti într-o puşcărie adevărată decât într-un 
corp sechestrat de grăsime. Dintr-o închisoare adevărată ai 
şansa de a ieşi la un moment dat. Amnistie, grațiere, 
expirarea pedepsei, eliberare înainte de termen pentru bună 
purtare. Poarta zăbrelită se va deschide odată şi odată. 
Urmează alte griji, alte probleme, alte stigmate. N-o să fii 
niciodată cu adevărat un om liber, dar vei avea parte de 
acea libertate interzisă omului supraponderal 


Prin urmare, nu te lăsa închis în propria persoană. Nu te 
lăsa sechestrat sub grăsimea care-ţi aparține. Nu o lăsa să 
se acumuleze. Luptă! Dacă o faci cum se cuvine, dacă te 
implici şi mai ales dacă nu te retragi vei obține rezultatele 
dorite. Nu o să mai fii nevoit să-ți aminteşti de zilele în care 
suplețea era la ordinea zilei; o să le retrăieşti la modul cel 
mai real posibil. O să poți merge fără să gâfâi, fără să te 
prăbuşeşti pe prima bancă ce-ţi apare în cale. Ştii că pentru 
un supraponderal băncile sunt o binecuvântare?! Ştii, 
normal că ştii... Îmi aduc aminte de acele vremuri când, 
indiferent unde mă duceau paşii căutam tot timpul câte o 
bancă sau câte o porţiune de zid ieşită în afară pe care să- 
mi pot odihni kilogramele. Atunci când mi se oferea un 
scaun nu refuzam niciodată. 


Acele vremuri au apus. Acum mi-am adus aminte că pot să 
alerg. Nu o fac prea des din motive pe care ţi le voi explica 
ceva mai încolo. E recomandat să nu alergi nici tu... 


Nu mă mai sufoc când dorm, nu mă mai înjunghie inima. 
Nu mă mai dor genunchii ca în tinerețe (da, recunosc, mă 
mai dor şi acum; nu e nimic perfect pe lumea asta, mai ales 
dacă ai avut parte de un oribil accident de motocicletă). E 
minunat... Vrei să trăieşti şi tu aceste senzații uitate? 
Normal că vrei... Atunci slăbeşte, dragul meu prieten. 
Persoana pe care o cauţi e ascunsă adânc în tine. Doar de 
tine depinde să o scoţi la suprafață. Doar de tine depinde ca 
amintirile să devină realitatea mult visată. Şi să rămână la 
fel... 


Iar ca să se întâmple asta trebuie să lupţi. Un pic mai mult 
sau un pic mai puţin. Durata luptei depinde de o mulțime 
de factori pe care nu-i pot analiza aici foarte competent. 
Depinde de cât de mare este distanța între greutatea pe care 
o ai în momentul de față şi greutatea la care tânjeşti. 
Depinde de metabolismul cu care eşti înzestrat. Depinde de 
cât de mult ţi-a afectat sănătatea perioada pe care ai 
petrecut-o împănat cu slănină. Depinde de cât de mult e 
dispus corpul tău să slăbească. 


CEL MAI MARE DUŞMAN E CHIAR CORPUL TĂU 


Da, e adevărat. Slăbitul pe care ţi l-ai propus depinde de cât 
e de mult este dispus corpul tău să slăbească. Nu vreau să 
te îngrijorez, dar acesta este un adevăr pe care l-au 
descoperit medici mult mai inteligenți decât mine. Eu unul 


doar am făcut anumite constatări pe propria piele. 
Constatări în urma cărora le-am dat dreptate. 


Corpul uman are tendința de a reține unele setări. Nu 
informaţii, ci setări. Astfel, dacă ai reuşit să te mentii o 
perioadă la o anumită greutate (acea greutate care îţi face 
probleme în prezent) corpul tău a memorat-o şi, chiar dacă 
nu se simte confortabil în interiorul blindajului de grăsime, 
a reținut această stare ca fiind definitorie pentru tine. lar 
dacă încerci să strici acel echilibru pe care şi l-a însuşit 
corpul tău, acesta va intra în alertă şi se va strădui din 
răsputeri să revină la vechile setări. Şi dacă-i dai ocazia, nu 
numai că-i va reuşi figura, dar corpul tău, dornic să prevină 
astfel de evenimente pe care refuză să le accepte, îşi va lua 
niscaiva măsuri de prevedere. De asta te îngraşi repejor la 
loc după fiecare cură de slăbire, amicul meu rotofei. Şi nu 
numai că recuperezi pierderile, dar capeti şi ceva surplus. 
Pentru siguranță. lar bucuria asta se datorează corpului tău 
care nu are suficient discernământ să accepte că tu te-ai 
apucat de luptat cu kilogramele şi chiar ai reuşit ceva 
victorii. 


Ai auzit de efectul yo-yo? Sunt sigur... Kilogramele revin, dar 
nu doar din cauza obieceiurilor alimentare, ci pentru că aşa 
doreşte corpul. 


Au reuşit ceva victorii? Şi ce dacă ? Ai pierdut războiul. 
Setările alea ale corpului din dotare, despre care e foarte 
posibil să nu fi ştiut nimic până acum, ţi-au venit de hac. E 
deprimant şi înjositor să fii învins de propriul corp. E 
descurajant să ştii că, atunci când te apuci de slăbit, corpul 
pe care vrei să-l scapi de coşmarul kilogramelor în plus o să 


lupte contra eforturilor tale. Şi nu numai că o să se lupte, 
dar în confruntarea asta organismul tău porneşte cu prima 
şansă. Asta pentru că el e cel care gestionează achiziția şi 
repartiția grăsimilor. Şi mai are şi acea setare care nu-i 
permite să vadă beneficiile pe care i le aduce eliminarea 
surplusurilor şi atingerea greutăţii ideale. 


Ai ştiut treaba asta? E posibil să fi aflat de ea; nu este atât 
de secretă încât să nu fi ajuns la urechile nutriționiştilor şi 
specialiştilor în ars grăsimi care într-o vreme numai despre 
asta vorbeau. 


Dacă nu ai ştiut, atunci bagă la cap şi încearcă să ţii cont de 
asta. Şi de faptul că ai un aliat de nădejde. Despre el la 
timpul potrivit. 


CÂTE CEVA DESPRE GRĂSIME 


Foarte probabil că, măcar odată în viaţă, ai simţit un fior de 
invidie pentru acei tipi atletici care-şi câştigă pâinea de zi cu 
zi vânturându-şi pe la televizor pătrățelele de pe abdomen şi 
muşchii fără pic de grăsime. Ţi-ai dorit să fii măcar jumătate 
din cât este Arnold sau amicul mai priceput la dat cu 
piciorul, Van Damme pe numele lui de scenă. Ţi-ai dorit să 
scapi peste noapte de toată grăsimea din organism. Cei mai 
mulți dintre supraponderali doar asta visează, să se 
trezească într-o dimineaţă şi să constate că toată grăsimea 
din corp le-a dispărut. 


Imaginea tipilor musculoşi, fără pic de grăsime e un pic cam 
forțată. De fapt e forțată zdravăn, din motive ce țin de 
publicitate şi priceperea vânzătorilor de false iluzii. 


E absolut normal să ai ceva grăsime în organism. S-ar putea 
ca această afirmaţie să te şocheze, dar e cât se poate de 
adevărată. Un corp sănătos, care să funcționeze la 
parametrii optimi, are nevoie de o anumită cantitate de 
grăsime. Ceea ce depăşeşte acest optim poate duce la 
îmbolnăviri, dar dacă procentul de grăsime scade foarte 
mult treaba asta te poate ucide. 


Dacă ai de gând să replici cu imaginile culturiştilor care par 
sculptați de dalta unui geniu al Renaşterii, află că e vorba 
de poze din concurs. Sau cam pe acolo. Iar musculoşii nu se 
pregătesc pentru concurs doar ridicând fiare de dimineața 
până seara. 


Cu câteva zile înainte de concursul propriu-zis musculoşii 
încearcă să elimine cât mai mult din țesutul adipos. Adică 
pârdalnica de grăsime. Care în restul timpului se dovedeşte 
a fi destul de utilă, chiar indispensabilă. Dar nu şi în timpul 
concursului. 


N-ai idee ce fac culturiştii pentru a elimina cât mai multă 
grăsime din organism. Unii iau diuretice, alții se înfometează 
ceva de groază, unii apelează la tot felul de trucuri ce le pot 
pune viața în pericol. Fac mai mult decât este omeneşte 
posibil numai să arate impecabil la prezentare. Mulţi 
culturişti şi-au distrus viața sau chiar şi-au pierdut 
sănătatea în încercarea de a elimina cât mai multă grăsime 


din şi aşa destul de puțina pe care o mai aveau în organism. 
Unii chiar au murit pe podium sau în culise, imediat după 
concurs. Ai auzit de Momo Benaziza? Foarte probabil că nu; 
a fost un culturist excepțional, cu potențial enorm. Păcat că 
s-a stins înainte să demonstreze mai multe. Istoria l-a 
reținut mai degrabă drept exemplu negativ decât ca sportiv 
de referință. A încercat să elimine cât mai multă grăsime 
pentru a se plasa cât mai bine la un concurs. Chiar dacă l- 
ar fi câştigat, crezi că merita riscul? 


Şi acum se pune fireasca întrebare: De ce, oameni buni, nu 
se străduiesc culturiştii să scape de pârdalnica de grăsime 
înainte de concurs? Cu mult înainte, nu în seara de 
dinaintea înfruntării; se ştie doar că porcul nu se îngraşă în 
ajun... 


Asta pentru că grăsimea este esenţială pentru organismul 
uman. Un procent de până la 25% grăsime în corp este 
considerat acceptabil în cazul bărbaților. Femeile se 
străduiesc să scape de kilogramele în plus ignorând faptul 
că, în ceea ce le priveşte, medicii sunt, în marea lor 
majoritate, de acord că până la 31% grăsime o femeie nu are 
de ce să-şi facă probleme prea mari. Mai ales când cele 6 
procente în plus față de ce reprezintă limita la bărbaţi se 
depun în acele zone plăcute ochiului bărbatului. 


Poate părea mult 25% - cu siguranţă că unii se vor găsi să 
suțină altceva, gen că e prea mult şi de fapt corpul nu are 

nevoie de țesut adipos — dar adevărul e că grăsimea din (şi 
de pe) corp e foarte necesară. 


Protejează organele interne şi musculatura în cazul unor 
traume - să nu te aştepţi ca stratul tău de grăsime să 
acționeze asemenea unei platoşe impenetrabile, dar ai parte 
de o oarecare protecție şi ți-ar fi mai rău fără grăsime. 


Tesutul adipos acționează ca un strat izolator pentru ceea ce 
se găseşte dedesubt. Iarna, când temperaturile scad foarte 
mult grăsimea e de milioane. Ajută mai mult decât îți poți 
închipui. 


Grăsimile depozitate pe unde se poate sunt rezerva de 
energie a organismului din care acesta se serveşte de fiecare 
dată când are nevoie sau beneficiază de o alimentaţie care 
nu-i asigură ceea ce-i este necesar — adevărul e că e destul 
de dificil să te hrăneşti exact aşa cum scrie la carte şi 
organismul, această maşinărie extraordinară, jonglează 
destul de bine cu ceea ce a depozitat şi cu ce i se pune la 
dispoziție. 


Din păcate pentru cei care ajung să se numere printre 
supraponderali, organismul se grăbeşte să refacă rezerva 
strategică de țesut adipos şi cu cât te alimentezi mai 
dezechilibrat cu atât cresc şansele de a te trezi cu 
surplusuri. 


Grăsimea e foarte necesară pentru lupta organismului 
împotriva bolilor şi infecțiilor. Atunci când organismul 
suferă din cauza unei afecțiuni de natură infecțioasă sau 
mecanică (un picior rupt, spre exemplu) are nevoie de 
grăsime pentru a lupta. Dacă-l lipseşti de acest preţios aliat, 
ghici cine o să plătească nota de plată? Tot corpul tău care, 


după ce va depăşi perioada de criză în care s-a descurcat 
cum s-a descurcat transformând în lipide ce se mai poate 
transforma - ai fi surprins să afli ce anume poate 
transforma corpul în lipide atunci când este pus în situații 
limită — o să se preocupe în special cu acumulările de 
grăsime care i-au lipsit taman atunci când a avut nevoie de 
ele. 


Din cauza asta mulți oameni cu o constituție atletică pe care 
nu găseşti grăsime nici să cauţi cu lupa se îngraşă nepermis 
de mult şi neverosimil de rapid după ce suferă un accident 
care îi imobilizează la pat sau sunt siliți să facă faţă unei 
infecții serioase. Unii dau vina pe medicamente sau pe 
starea de imobilizare — care este un chin serios pentru un 
om activ şi care ar explica într-o oarecare măsură 
acumulările de grăsime —, dar adevărul e că metabolismul se 
modifică radical după o situaţie de criză. Organismul intră 
în alertă atunci când caută grăsimi şi nu le găseşte şi îşi 
promite să rezolve problema pe viitor, prin urmare e 
recomandat să nu te concentrezi pe eliminarea totală a 
țesutului adipos, ci doar pe eliminarea a ceea ce depăşeşte 
25%. 


Evident, există un ecart considerat normal de către medici. 
Dacă eşti bărbat şi ai între 18 şi 25% grăsime în organism e 
în regulă. Limitele normalului, cum spun medicii. 


Dacă eşti femeie îți poţi permite chiar mai mult, procentul 
normal de grăsime din organism e cuprins între 21 şi 31%. 
Trebuie doar să te rogi ca acele pârdalnice procente să fie 
depozitate în acele zone care sunt mai dragi bărbaților. Dacă 
ai norocul ăsta nu trebuie să te plângi; întreabă orice bărbat 


cu capul pe umeri dacă nu preferă şi el nişte rotunjimi, 
ceva, în locul fotomodelelor osoare care arată bine când sunt 
îmbrăcate, dar când treci la desert... 


Imaginile fotomodelelor anorexice nu au nimic sănătos în 
ele. Mai devreme sau mai târziu vor achita o notă de plată 
care, uneori, e mult mai consistentă decât beneficiile din 
trecut. 


Dacă scazi sub 18% ca bărbat - sau 21% ca femeie - e 
posibil ca organismul să intre în alertă şi să se întrebe ce se 
întâmplă cu rezerva lui strategică de grăsime. lar dacă 
perioada de lipsuri se prelungeşte nejustificat — în sensul că 
refuzăm să ne alimentăm sau apelăm la tot felul de 
medicamente şi tratamente pentru a slăbi până sub limita 
normalului — atunci organismul va acţiona în consecință. Îşi 
va redirecționa eforturile şi resursele disponibile pentru 
depozitare. Şi mai are şi apucături de Hagi Tudose; când 
prinde ceva osânză nu prea mai vrea să-i dea drumul. Odată 
ce a intrat în starea de alarmă corpul tău nu prea mai ştie 
să se oprească. Depozitează şi depozitează, nu se mai 
opreşte. Dacă nu iei măsuri s-ar putea să te faci „cât casa” 
şi să spui senin că nu ştii cum s-a întâmplat, că nu 
mănânci prea mult şi că nici nu te atingi de grăsimi... 


Partea proastă este că ai perfectă dreptate, chiar dacă nu te 
crede nimeni. Dar ai subestimat capacitatea organismului 
din dotare de a sintetiza grăsimi cam din tot ceea ce-i pică în 
mână. Sau mai exact în stomac, via gură. 


Nu încerca să scazi aiurea sub 18% grăsime în organism. 
Mulţi se visează cu pătrăţele la abdoment, dar ignoră faptul 
că visatele pătrăţele nu se obțin doar prin slăbire, ci mai e 
necesară şi ceva activitate la sala de forță. Abdomenele sunt 
un exercițiu care ţi-e străin şi vrei pătrăţele? În situaţia asta 
îți recomand să te trezeşti şi să încetezi să visezi. Visele 
frumoase sunt de apreciat, dar realitatea de zi cu zi se poate 
dovedi zdrobitoare. 


Realitatea e că şi indivizii care au pătrăţele au adesea ceva 
mai mult de 18% grăsime în organism. Ştiu din proprie 
experiență, deşi mi-a luat cam mult să aflu. Atunci când 
abdomenul este lucrat zdravăn la sala de forță devine vizibil 
şi printr-un strat normal de țesut adipos. Muşchii 
proeminenți sunt vizibili fără un efort deosebit. Dar dacă 
sala de forță este un teritoriu nu doar necunoscut, ci de care 
fugi cât se poate de departe, atunci nu te aştepta să te umpli 
de pătrăţele numai dacă slăbeşti. E drept că, după ceva 
timp, o să se observe câte ceva, dar nici pe departe ceea ce 
sperai tu. Şi dacă la un moment dat, din cauza slăbitului 
agresiv care te-a dus mult sub cei 18% considerați ca 
absolut necesari, o să începi să ai amețeli cumplite, anemie 
pe toate planurile, o să te simți mereu obosit, deşi ştii bine 
că nu ai depus vreun efort fizic notabil de multă vreme. 
Dacă o să apară tot felul de dureri musculare şi chiar 
articulare şi o banală răceală care în trecut nu te afecta prea 
mult o să te trimită la pat o săptămână întreagă, atunci 
poate îți vei da seama că ai slăbit prea mult. Şi dacă nu iei 
măsuri corecte o să ai parte şi de alte surprize neplăcute. 


Prin urmare, acceptă ideea că ai nevoie de grăsime în 
organism. Corpul tău doreşte să fie alcătuit din grăsimi într- 
o proporție nesimțit de mare (cei mai mulți indivizi cu care 


am stat de vorbă pe marginea subiectului consideră că şi 
18% grăsime e prea mult, dar să reținem doar că indivizii 
respectivi nu aveau o pregătire specială în domeniu, ci doar 
se pricepeau; pune tu ghilimelele acolo unde lipsesc) şi dacă 
ţii la sănătatea ta e recomandat să ţii cont că există 
pricepuți şi „pricepuţi”. Şi, apropo, grăsimea nu se 
depozitează doar sub piele. Găseşti grăsime şi în muşchi, şi 
în jurul organelor interne, găseşti grăsime cam peste tot. De 
fapt, găseşti grăsime acolo unde trebuie să găseşti. În cazul 
tău găseşti mai multă decât e cazul. 


Cei mai mulți dintre supraponderalii cu care am discutat 
adesea problemele legate de greutatea în exces acceptă 
chestia asta cu maxim 25, minim 18, dar se încăpățânează 
să-şi propună să slăbească până sub limita normală. Dacă 
ar putea, ar renunța la toată grăsimea din organism. Uneori 
reuşesc să elimine țesutul adipos până la un nivel rezonabil, 
plasat în limitele normalului, dar, panicaţi că nesuferitele 
kilograme s-ar putea întoarce — şi de cele mai multe ori chiar 
se întorc — insistă să meargă mai departe — sau mai jos, 
depinde de unghiul din care se face aprecierea - ceea ce nu 
e doar incorect, ci devine periculos. 


Slăbitul nu e sport extrem şi nu există premii speciale 
pentru cel care reuşeşte să elimine toată grăsimea din 
organism, ba dimpotrivă. Cine reuşeşte această performanță 
îşi periclitează grav sănătatea. 


Evident, e recomadat să fii mai aproape de 18% decât de 
25%, dar nu încerca să scazi sub minimul admis de 
specialişti şi medici. Chiar dacă visul lor cel mai măreț este 
să devii pacientul lor permanent şi să te stoarcă de parale, 


ştiu ei ce ştiu când vine vorba de procentul ideal de grăsime 
în organism. Mai bine zis, cercetătorii britanici ştiu cum stă 
treaba cu procentul normal de grăsime din organism. 


Dacă încerci să scazi sub 18% e posibil să-ți faci mai mult 
rău decât bine. 


Adevărul e că s-ar putea să fie destul de dificil să ajungi şi 
până la 25% grăsime, ce să mai vorbim de 18%, dar dacă îţi 
reuşeşte treaba -— şi dacă aplici ce ţi se potriveşte din cartea 
asta există toate şansele să scapi de suficiente kilograme 
încât să-ți vină ideea că se poate şi mai mult — e bine să te 
opreşti în limitele rezonabilului. Încearcă să te concentrezi 
pe un regim de viață sănătos şi un procent normal de 
grăsime în organism şi nu pe slăbitul excesiv. 


Ai grijă de grăsimea ta. N-o lăsa să te copleşească, dar nici 
nu o elimina complet din componența ta. Dacă slăbeşti prea 
mult e posibil ca şi o amărâtă de viroză să te trimită pe 
patul de spital, iar recuperarea să devină o problemă foarte 
serioasă. 


Nu eşti Superman, nu eşti supraomul care sfidează legile 
naturii. Eşti om şi, aşa unic cum eşti, te supui unor reguli 
care afectează întreaga omenire. Nu le poți ignora. Grăsimea 
e necesară, nu ignora prezența ei şi nu o respinge total. Are 
şi ea rostul ei, locul ei în minunata alcătuire pe care o 
reprezinți. 


Fii realist, acceptă grăsimea. Ai grijă ca procentul de 
grăsime din organism să nu devină prea mare, dar nici prea 
mic. 


Fii realist! 
PROCENT DE GRĂSIME VS IMC 


Ceva mai sus am scris despre IMC - Indicele de Masă 
Corporală. Mai apoi am dedicat cam multe rânduri grăsimii, 
care şi-a câştigat cu prisosință dreptul de a se regăsi în 
organismul fiecăruia dintre noi. 


IMC-ul ideal şi procentul ideal de grăsime în organism... 


Întrebare: Ce este mai important? Să ai un IMC ideal sau 
grăsimea din corpul tău să reprezinte un procent ceva mai 
ridicat de 18%. Ce e de preferat să fie normal? IMC-ul sau 
grăsimea? 


Dacă te-ai repezit şi ai tras concluzia că IMC-ul este cel care 
contează cu adevărat, să ştii că ai greşit. Şi ai comis-o 
zdravăn de tot. 


Din păcate, IMC-ul este un indice nu foarte relevant pentru 
starea ta de obezitate. Cât timp am trăit în România mi s-a 
tot vorbit de IMC. Doctoriţa de familie în grija căreia mi-am 
lăsat sănătatea numai despre asta vorbea. Şi i-am cam dat 
dreptate. După care am început să slăbesc. Şi am reuşit... 


Însă am fost şocat să constat că unii dintre prietenii mei din 
Germania se plângeau de probleme cu greutatea în 
condiţiile în care... cum să o spun?! — nu prea arătau a 
obezi. Recunosc, greşeala mea. Am crezut că mă pricep la 
grăsani, dar nu e chiar aşa... 


Prietenii despre care vă vorbesc aveau un IMC rezonabil, 
ideal chiar, numai că doctorii lor insistau cu slăbitul. Asta 
pentru că ei urmăreau procentul de grăsime din organism şi 
nu IMC-ul care, în anumite situaţii, poate fi înşelător. De 
pildă, doctorița de care am pomenit, s-a încăpățânat multă 
vreme să mă considere un obez nesimtit în condiţiile în care 
mă plasam deasupra IMC-ului pe care-l avea în vedere 
datorită faptului că m-am reapucat de culturism. 


Nemţii ăia însă aveau cam prea puțini muşchi, ceea ce lăsa 
prea mult loc pentru grăsime. Habar n-am cum anume s-a 
întâmplat; posibil de la bere sau de la BMW-uri. Indicele de 
Masă Corporală arăta bine, dar procentul de grăsime era 
cam prea mare. Greu de crezut, nu-i aşa? Poţi fi 
supraponderal şi când ai greutatea ideală. Nu ştiu cum e 
privită problema asta în România, dar în Germania medicii 
se iau în serios, iar dacă vreți să vorbim despre ce analize se 
fac în Germania, comparativ cu România... Din păcate, 
editorul mi-a pus în vedere că nu trebuie să depăşesc un 
anumit număr de cuvinte. Şi cică mai vrea să scrie şi el câte 
ceva la începutul cărții... 


Apropo de editor, am pus un pariu cu el. Dacă e onest, o să 
scrie despre el în prefață (de fapt, ştiu că e onest, dar îmi 
place să-l tachinez şi nici el nu mă iartă dacă are ocazia). 


Procentul de grăsime din organism e cel care face diferența. 
Poţi avea prea multă grăsime şi când cântarul fluieră de 
plăcere atunci când îl onorezi cu prezența. Prin urmare, nu 
e cazul să-ți baţi capul prea mult cu IMC-ul. Eu unul 
recunosc că am greşit; la vremea respectivă nu-mi imaginam 
că un individ cu IMC ideal poate fi, de fapt, un obez. Dar 
sistemul medical din Germania mi-a deschis ochii şi asupra 
acestui aspect atât de ignorat pe meleagurile mioritice. 


Din fericire, nici nu e dificil de calculat procentul de grăsime 
din organism. În farmaciile ce se respectă există aparate 
care, pentru câteva monede, îți calculează pârdalnicul 
procent. Există şi în România, nu doar în Germania. 


Deci, chiar dacă medicul tău îți spune că ai un IMC ce se 
încadrează în limitele normalului, e bine să verifici şi cum 
anume stai la capitolul grăsimi în organism. O analiză 
adevărată, nu cele din farmacie, despre care tocmai am 
pomenit, îți poate dezvălui ceva surprize, dar şi explicații. 
Pentru că nu e firesc să ai IMC-ul bun, dar să te confrunți 
cu probleme de supraponderal. 


Încă odată... Fii realist! 
FII REALIST. DESPRE PILULE ŞI ALTE „MINUNI 
Fii realist, prietene. Fii foarte realist. 


Majoritatea celor cu care am discutat şi care aveau sau au o 
problemă cu greutatea sunt dezarmant de lipsiți de simțul 


realității. Cei mai mulți recunosc că au o problemă cu 
kilogramele în plus. Treaba e evidentă în cele mai multe 
dintre cazuri. Nu prea ai unde să ascunzi ditamai 
acumulările. Dar unii pretindeau că, aşa împănațţi cu 
slănină cum sunt, se simt extraordinar de bine şi nu ar 
renunța la surplusuri pentru nimic în lume. 


Or fi şi persoane care se simt bine în pielea lor mai ales 
când o ştiu ceva mai departe de muşchi şi oase, nu zic nu, 
dar cei mai mulți dintre colegii de suferință recunosc că 
numai bine nu le fac acumulările strategice de grăsime şi ar 
dori să scape de ele. 


Numai că doresc să scape urgent şi fără efort. Dacă aş găsi 
nişte pastile pe care să le iau de două ori pe zi şi să mă 
scape de grăsime... Dau cât nu face numai să fac rost de 
ele... 


Da, sigur... Ai ditamai problema pe tine (chiar cât tine) şi, în 
loc să tratezi treaba cu seriozitate şi profesionalism, cauţi 
pastile care să-ți topească grăsimea fără niciun efort. Să 
continui să duci acel stil de viață dezordonat şi nesănătos 
care te-a adus în situaţia de faţă şi să speri să scapi de 
osânză doar îngurgitând din când în când nişte pastile, iată 
ce înseamnă să fii... Nu, nu mafiot, de unde ai mai scos-o şi 
pe asta? 


lată ce înseamnă să fii complet lipsit de simțul realității. Să 
te complaci sub povara propriilor kilograme, să te laşi 
condamnat de acestea la nemişcare şi suferință şi să aştepţi 
ca undeva, prin vreun laborator mai mult sau mai puțin 


obscur, vreun savant cu mintea vraişte să aibă o sclipire de 
geniu şi să inventeze pilula minune care să ardă grăsimile 
mai repede decât reuşeşti tu să le acumulezi. 


O să-ți dau o veste care poate fi bună sau rea, depinde 
foarte mult de care parte a realităţii te plasezi. Personal, 
consider că e o veste foarte proastă. 


Pastile pentru slăbit există. Cel puţin aşa susțin cei care fac 
parale serioase de pe urma comercializării acestora. Există o 
industrie dedicată, industrie care învârte miliarde. Dar, dacă 
aceste pastile fac minuni, cum se explică faptul că o treime 
dintre români sunt afectați de coşmarul kilogramelor în 
plus? Cum se face că numărul celor afectați de grăsime e 
din ce în ce mai mare de la an la an, deşi - să nu ne mai 
ascundem după deget — suntem tot mai puţini trăitori în 
țara asta, iar medicina face progrese de la an la an? 


Indiferent ce susțin cei care îşi fac averile din comerțul cu 
substanţe de slăbit, pastile de ars grăsimile cu adevărat 
eficiente nu există. 


Să ne gândim că în America -— tărâmul unde curge lapte şi 
miere în aşa cantități încât cei mai mulți dintre trăitorii pe 
acele meleaguri au căpătat proporții industriale — există 
posibilități materiale sensibil mai zdravene decât în 
România. Adică majoritatea supraponderalilor de acolo şi-ar 
putea permite să ofere o sumă de bani considerabil mai 
mare decât un gras român pentru a obține mult aşteptata 
eliberare de sub coşmarul kilogramelor în plus. 


Ar putea... Şi totuşi, acest lucru nu se întâmplă. Foarte 
multe dintre starurile de la Hollywood duc o neîncetată 
luptă cu kilogramele. Unele reuşesc să triumfe — în cele din 
urmă - altele eşuează. Ai citit măcar o dată despre 
disperarea vreunei vedete copleşite de propriile kilograme. 
Dacă n-ai făcut-o, poţi să o faci de acum. Aşa, pentru o 
imagine cât mai limpede a tot ceea ce înseamnă slăbitul şi 
războiul depozitelor de grăsime. 


Last update: După izolarea din pandemie s-au umplut rețelele 
de socializare cu poze de actori care au căpătat ditamai 
proporțiile. Chiar n-au avut bani de pastile? 


Dacă ar exista pilule minune care să te scape de kilograme 
crezi că nu şi le-ar permite? Crezi că nu ar da un sac de 
bani pentru ceva de calitate în loc să-şi supună corpul la 
tortura dietelor şi a exerciţiilor extrem de solicitante? Nu e 
mai simplu să dai câteva hapuri pe gât în fiecare dimineață 
sau după fiecare masă decât să trudeşti ca sclavul la galere 
într-o sală de forță sub atenta supraveghere a unui antrenor 
personal care te costă o căruță de parale? Chiar aşa de 
ignoranți sunt? Chiar aşa de mult le place să se chinuiască, 
să alerge până li se taie răsuflarea pe benzi de alergare în loc 
să petreacă timpul într-un mod mai plăcut - la restaurant, 
de pildă? 


Pilule pentru slăbit există. Există de ceva vreme pe piaţă şi — 
trebuie să admitem -— cele mai multe dintre ele au prețuri 
dezarmant de rezonabile. Şi le poate permite tot omul. 


Numai că, deşi pomenitele buline există, eficiența lor nu se 
prea vede în teren. Circa un sfert dintre americani sunt 
supraponderali. Mulți dintre ei se luptă cu Obezitatea 
Morbidă. Duc o luptă cu greutate în adevăratul sens al 
cuvântului. Sincer, am dus povara kilogramelor o perioadă 
destul de lungă şi am văzut cât este de rău. Dar nu-mi pot 
imagina - nu am atâtea resurse la acest capitol — viața la 
vreo trei sute de kilograme. Este o emisiune cu acest nume 
(mai degrabă numele i-a fost tradus astfel) care prezintă 
cazuri disperate de Obezitate Morbidă. Mă îngrozeşte la 
modul horror; n-am reuşit să urmăresc decât vreo cinci 
minute dintr-un episod oarecare. Prea multe amintiri 
dureroase. 


Există cazuri disperate, cu adevărat disperate. Mult mai 
disperate decât ce mi s-a întâmplat mie. De ce pentru ei nu 
există acea pastilă minune capabilă să topească zeci de 
kilograme de grăsime? Acei oameni nu merită şi ei ceva bun 
de la viață? Nu merită şi ei o cură de pilule minune care să 
le redea cât se mai poate reda dintr-o viață normală? 


Dacă ar exista, cu siguranţă le-ar primi. Dacă nu şi le 
permit, există semeni mai pricopsiți material care i-ar putea 
ajuta. Caritate se numeşte treaba asta. Nu se întâmplă... 


Sper că ţi-ai dat seama că pilule minune nu există. Slăbitul 
cu ajutorul pastilelor nu e decât o iluzie care nu are cum să 
țină prea mult. Multe dintre pilulele de pe piaţă sunt 
diuretice, favorizează eliminarea apei din organism. Şi dacă 
ținem cont de faptul că un om este alcătuit în proporție de 
vreo 70% apă (în cazul unui supraponderal procentul este 


sensibil mai mare) ne dăm seama că este de unde elimina. 
Apă. 


Pilulele conțin diuretice care scot apa din organism afectând 
în schimb (şi adesea iremediabil) sistemul urinar. Mulţi 
dintre cei care au încercat să scape de kilograme cu ajutorul 
diureticelor s-au declarat în cele din urmă dezamăgiți de 
rezultate. În schimb se plâng de probleme cu rinichii. Un 
prieten de-al meu, supraponderal (nu chiar foarte, dar 
oricum are peste greutatea firească) a ajuns să fie înscris pe 
lista celor care aşteaptă donator pentru că rinichii, abuzaţi 
cu diuretice, l-au cam trădat. A slăbit ce a slăbit, dar cu ce 
preț? Bine, dacă ţinem cont de faptul că el a început cu 
agresiunea medicinală asupra lor cred că e corect să 
considerăm că bieţii rinichi au cedat. Au cedat pentru că nu 
au avut încotro. 


Dar amicul consideră că a fost trădat de rinichi. Şi pentru 
că ţin la el şi chiar îmi pasă de sănătatea lui îi dau dreptate. 
Cel puţin când începem să discutăm. Da, domnule, rinichii 
te-au trădat... Dar n-ar fi bine să... Da, după ce-i dau 
dreptate şi reuşesc să-l dezamorsez (e cam vulcanic de felul 
lui), aduc discuţia pe un făgaş serios. 


În alte situaţii pastilele de slăbit bubuie de hormoni. Care 
accelerează fie eliminarea apei, fie o slăbire de fațadă, dar 
care va duce la un dezechilibru hormonal în corp. Un 
dezechilibru pe care corpul, setat pe anumite caracteristici, 
se va strădui să-l elimine, dar foarte probabil va sfârşi prin a 
fi dat peste cap. 


Şi ajungem în acea situație descrisă mai sus. Adică o să 
slăbeşti oarecum într-o primă etapă (la drept vorbind nici nu 
e foarte greu de slăbit în prima etapă; în principal pentru că 
este de unde), dar la un moment dat, cu tot afluxul de 
pastile, nu se vor mai înregistra progrese notabile în direcția 
dorită. lar kilogramele vor reveni... 


Pe piață mai există şi medicamente pentru slăbit care au o 
anume eficiență. Nu neg asta. Am cunoscut oameni care au 
slăbit foarte evident consumând anumite produse. Nu spun 
care pentru că nu le recomand. Şi dacă nu le recomand nu 
consider necesar să le fac reclamă. 


E adevărat, s-a slăbit de pe urma lor. S-a slăbit eficient, nu 
doar s-a eliminat apa. Numai că astfel de produse dau 
dependenţă. Foarte probabil aşa au şi fost concepute - să 
dea dependenţă. Altfel unde ar mai fi beneficiul 
producătorului? 


Şi nu e vorba despre acea dependenţă pe care o dau ţigările 
sau alcoolul. Devii dependent de prafurile respective (da, 
produsul respectiv se livrează sub formă de cutii pline cu un 
praf albicios) pentru că de îndată ce întrerupi „tratamentul” 
- aici trebuie să fac precizarea că, totuşi, cura respectivă se 
face conform prospectului de pe cutie şi nu urmând 
recomandările vreunui medic — o să constațţi că greutatea 
pierdută revine în forță. Şi cu o viteză de nebănuit. 


Prin urmare, dacă vrei să te menţii, nu ai altă şansă decât 
să te dopezi cu praful minune (din care se pot face tot felul 


de băuturi cu gust acceptabil până la „chiar bun”). Şi să-l 
consumi pe post de supliment alimentar până... 


Până vei constata că ai perioade de ameţțeală din ce în ce 
mai lungi. Te simți slăbit, incapabil de eforturi fizice. Dacă 
insişti şi dai vina pentru starea ta pe orice altceva, 
exceptând afurisitele de prafuri, vei constata că nici mintea 
nu mai funcționează cum trebuie. Bine, constatarea asta 
privitoare la minte o vor face cei din jurul tău. 


Organismul are parte de o demineralizare pronunțată şi 
încetul cu încetul apar alte probleme de sănătate. Cum 
spuneam, unele s-ar putea să urce chiar la mansardă. 


Şi când o să te simți rău — aşa suplu cum eşti —, mai rău 
decât în perioada petrecută la adăpostul grăsimii, o să-ți dai 
seama că slăbitul nu aduce şi fericirea la care sperai. Mai 
ales atunci când alegi calea simplă, dar cât se poate de 
riscantă a slăbitului fără efort. 


Există şi acele situaţii în care pastilele sunt la fel de eficiente 
ca celebra frecție pe piciorul de lemn. Adică nu conțin nici 
măcar diuretice sau hormoni. N-ar trebui să te mire o 
asemenea dezvăluire. Să ne gândim că trăieşti într-o țară în 
care dezinfecția sălilor de operaţie se făcea (sper că nu s-a 
revenit) cu apă chioară. O ţară în care tratamentul 
bolnavilor e făcut adesea cu rețete de pe timpul bunicii. E 
chiar aşa de surprinzător că unii s-au gândit să profite de 
suferința supraponderalilor şi să le ofere spre vânzare 
produse minune care sunt alcătuite -— în cel mai bun caz — 
din ingrediente complet ineficiente, care nu au nicio treabă 


cu slăbitul de calitate? Amestecă într-un malaxor făină, 
coloranți alimentari, praf de cretă şi fac din ceea ce rezultă 
pilule contra slăbitului. 


Paradoxal, dar aceste produse falsificate s-ar putea să-ţi 
cauzeze cele mai mici neajunsuri — dacă e să ne raportăm la 
„specialitățile” descrise mai sus —, asta în situaţia în care se 
folosesc ingrediente inofensive. Dar dacă se apucă să le 
coloreze cu pigmenți pentru vopsea... 


Există şi plasturi pentru slăbit. Chiar există, deşi glumeții 
susțin că se aplică peste gură; nu puteau rata companiile 
farmaceutice nişa asta. Sunt la fel de eficienţi ca şi plasturii 
care te ajută să renunti la păcatul fumatului. Ştii pe cineva 
care a reuşit să scape de ţigări sau de kilograme cu ajutorul 
plasturilor? Eu unul nu cunosc pe nimeni, deşi ştiu câteva 
persoane care au încercat şi varianta asta. Au slăbit la 
buzunar; nu în altă parte. 


Fii realist. Nu există slăbit uşor sau pastile ori plasturi 
minune. Dacă ar exista astfel de minuni farmaceutice nu am 
mai vorbi despre Obezitate Morbidă în America sau alte 
state dezvoltate. Nici măcar în România nu s-ar vorbi de aşa 
ceva. 


Există doar efort, ambiţie şi responsabilitate. 
Responsabilitate față de corpul tău. In fond şi la urma- 
urmei tu trăieşti în el. 


Nu-i da ocazia să se transforme într-o închisoare de osânză 
în care să ispăşeşti o nemeritată condamnare pe viaţă. 


Transformă-l într-o casă în care să te simți bine. Şi ce se 
construieşte fără efort în ziua de azi? 


FII FOARTE REALIST 


Încă un capitol despre realism. O altă fațetă a realității pe 
care nu ai voie să o ignori dacă vrei să ajungi la un liman. 
Poate nu chiar la acel liman la care sperai, dar oricum unul 
mai bun decât apele înecate în grăsime în care îți duci zilele 
în momentul de față. 


Ţi-am recomandat să fii realist? Prin urmare să pornim de la 
o realitate cât se poate de apăsătoare. 


Eşti supraponderal. Nu contează ce grad; important este că 
tragi la cântar suficient de mult încât să-ţi pui medicul în 
alertă. Sau chiar să-l ţii în tensiune pe antreprenorul de 
pompe funebre din vecini. 


Eşti supraponderal şi vrei să slăbeşti. Cât mai repede şi cât 
mai mult, dacă se poate. Şi cât mai simplu - ar fi de 
preferat. 


Numai că... 


Numai că nu se prea poate să slăbeşti aşa, peste noapte. Şi 
chiar dacă o să slăbeşti e de aşteptat să nu ajungi la acea 
silueză de invidiat la care visezi. 


Asta pentru că în corpul tău s-au produs o serie de 
schimbări ireversibile. Dacă vei slăbi — ceea ce îți doresc din 
toată inima - nu înseamnă că vei ajunge la acel corp de 
balerin pe care consideri că îl meriți. N-o să regăseşti decât o 
parte din mobilitatea şi flexibilitatea de care ai avut parte în 
tinerețe, în perioada în care îți permiteai să râzi din toată 
inima la bancurile cu graşi. 


Nu o să te simți în veci incredibil de bine, ci doar te vei 
apropia de acea senzație. Excesele la care ţi-ai supus corpul 
(regret că te informez, da’ faptul că ai ajuns supraponderal ţi 
se datorează într-o măsură mai mare decât eşti dispus să 
accepțţi) au dat „roade” de durată, de efectul cărora nu vei 
scăpa niciodată. 


Nu există recuperare completă după o perioadă de obezitate. 
Cu cât e mai lungă perioada petrecută în închisoarea de 
osânză cu atât mai puternice vor fi efectele resimtite. 


E posibil să nu devii balerin, să nu ai parte de acea supleţe 
pe care o invidiezi la alții. E posibil să-ţi păstrezi o parte din 
stângăcia şi şovăiala supraponderalului. E posibil să nu 
scapi niciodată de durerile de la genunchi. E foarte probabil 
să nu atingi greutatea ideală, ci doar să te apropii de ea. 


Da, e foarte posibil. La fel cum e de aşteptat ca pielea să 
atârne pe tine în cute dizgrațioase. O să-ţi treacă adesea 
prin cap că arăţi mai rău decât în perioada când erai rotofei 
şi pielea plesnea pe tine de întinsă ce era. 


Ei, asta €... Pielea atârnă pe tine?! Mai exact o să atârne pe 
tine? Nu-ţi fă griji. Până la urmă, aceasta este una dintre 
problemele ce se pot remedia destul de uşor. Excesul pe 
piele se poate îndepărta printr-o operaţie banală. Sau poți 
aştepta până pielea îşi revine. Pielea este un organ, la fel cu 
multe altele ce se găsesc prin corpul nostru, şi prezintă o 
adaptabilitate uluitoare. Se întinde atunci când sub ea se 
strecoară kilograme întregi pe şuncă şi reuşeşte să-şi revină 
după ce aceste nedorite acumulări îşi iau tălpăşița. Doar că 
îi ia ceva mai mult timp să-şi revină. Şi aici sunt de vină 
acele setări ale corpului care tind să-ți țină pielea la 
dimensiunea cu care ar putea acoperi doi ca tine. 


Dar, dacă ai răbdare, o să-şi revină. O să ajungă la acele 
dimensiuni rezonabile. Cel puţin aşa s-a întâmplat în cazul 
subsemnatului. Am cochetat cu ideea de a elimina prin 
operaţie surplusul de piele, numai că am tot amânat 
momentul. Nu neapărat de frică, cât mai ales din lipsa 
posibilităților financiare - mda, voiam să am parte de 
chirurgi adevărați, nu de felceri care se pricep la orice şi la 
nimic bine, iar asta costă. Şi pentru că am aşteptat suficient 
de mult problema s-a rezolvat cam de la sine. Corpul a 
acceptat noile setări şi parametri şi a dat transmis un ordin 
clar către piele. Băi piele revino-ţi! lată noile coordonate pe 
care trebuie să le respecţi. Şi pielea s-a cam conformat. Mai 
atârnă pe ici, pe colo. Nu foarte mult, dar suficient cât să 
mă simt jentat atunci când sunt pus în situaţia dea mă 
afişa fără tricou pe plajă. 


Dar acesta este un neajuns minor cu care am ajuns să mă 
înțeleg destul de bine. Nu mă afişez pe plajă fără tricou şi 
gata, care e problema? 


Şi oricum cred că este de preferat să fii slab, cu niscaiva 
piele atârnând pe la burtă, coapse, bicepşi şi pe unde îi mai 
trece prin cap epidermei din dotare să mai atârne, decât 
înconjurat de un respectabil, dar nesănătos strat de 
grăsime. 


S-ar putea să nu atingi greutatea ideală. Personal nu am 
greutatea ideală, cum ştii deja. Asta şi din cauză că am scos 
la iveală niscaiva muşchi. Să scad până la acel IMC ideal 
presupune să renunţ la muşchi şi, sincer să fiu, aşa ceva nu 
îmi convine. Nu îmi convine deloc... Dar procentul de 
grăsime a scăzut pe la 20%. 


Nu îmi convine, dar mă străduiesc. Mă străduiesc să nu 
ajung la o greutate mai mare. Mă păstrez la optzeci de 
kilograme (IMC-ul ideal pentru mine spune că ar trebui să 
scad sub şaptezeci şi cinci; ideal ar fi şaptezeci şi patru). 
Dar, aşa cum spuneam, procentul de grăsime contează. 


AI RĂBDARE, IA-O ÎNCET... 


Ştiu că cei mai mulți dintre supraponderali şi-ar dori să 
slăbească nu doar fără efort, ci şi cât se poate de repede. 
Peste noapte, dacă se poate... Peste noapte la modul 
propriu. Adică să te culci la două sute de kile şi să te 
trezeşti la mult mai puțin sub o sută. N-ar fi frumos să se 
întâmple aşa ceva? 


Ar fi frumos, cum să nu, numai că aceasta e viața reală, o 
viață sufocată de kilograme întregi de osânză de care trebuie 
să scapi. Cât mai repede, dar nu excesiv de repede. Asta 


pentru că, atunci când scapi rapid de o mare parte a 
greutății care te apasă pe oase, corpul tău o ia razna şi se 
străduieşte să recupereze ceea ce crede că-i lipseşte. Şi cu 
cât slăbeşti mai repede, cu atât se luptă corpul tău să 
recupereze. lar dacă reuşeşte să câştige această bătălie a 
orgoliilor poți spune că eşti pierdut. 


Prin urmare, trebuie să dai dovadă de diplomație şi răbdare. 
Să fim serioşi. Şi cinstiți. Nu te-ai îngrăşat peste noapte. Nu 
ai sărit de la greutatea ideală la supraponderal într-o 
săptămână (unii se laudă că, înainte de a deveni 
supraponderali, au fost incredibili de subponderali; chiar şi 
mie mi s-a întâmplat). Poate că nu ţi-ai dat seama cum s-au 
acumulat kilogramele, dar adevărul este că procesul de 
acumulare a grăsimilor de toate categoriile nu s-a petrecut 
dintr-o dată. 


Te-ai îngrăşat într-o perioadă mai lungă sau mai scurtă, dar 
în niciun caz extrem de scurtă. E firesc să slăbeşti la fel. 
Adică ponderat şi, mai ales, să slăbeşti sănătos. 


Se spune despre Marele Zid Chinezesc că nu a fost construit 
într-o singură zi. Adevărat... Dar nici nu poate fi demolat 
într-o singură zi. Deşi la câți chinezi există, dacă fiecare 
pune mâna pe câte un târnăcop şi munceşte vreo cinci 
minute cu simț de răspundere, nu cred că ar reprezenta 
pentru ei o problemă să mă contrazică. Şi ar fi păcat să 
rămânem fără Marele Zid Chinezesc doar pentru că 
subsemnatul a făcut o afirmație nefericită de genul „Marele 
Zid nu s-a construit într-o singură zi. Şi nici nu poate fi 
demolat într-o singură zi”. Chinezii ăştia... Adevărul e că ei 


nu-şi prea bat capul cu obezitatea. La modul general. N-am 
prea văzut chinez supraponderal. 


Recomand prudenţă şi răbdare. Te-ai îngrăşat în ani şi ani, 
cred că e rezonabil să consideri că într-un an poți scăpa de 
ceea ce te apasă. 


Scapă de greutate kilogram cu kilogram, oferă-i corpului 
ocazia să asimileze noile coordonate şi să se adapteze. Cu 
cât slăbeşti mai încet cu atât reduci şansele de a te îngrăşa 
rapid de îndată ce laşi garda jos. 


Slăbeşte consistent, dar şi constant. Salturile prea bruşte de 
greutate nu ajută corpului şi reuşesc să compromită un 
program de slăbit cât ai bate din palme. Am prieteni care au 
reuşit să „recupereze” din ceea ce au pierdut şi câte un 
kilogram pe zi. Un kilogram pe zi! Şapte kile într-o singură 
săptămână... E enorm, om bun, aşa că ai grijă. Nu neapărat 
la cât slăbeşti, ci mai ales să nu te îngraşi. 


Iar în lupta asta contra kilogramelor orice supraponderal are 
un aliat nebănuit... 


EŞTI MAI PUTERNIC DECÂT CREZI 


Da, e cât se poate de adevărat. Eşti puternic. Eşti incredibil 
de puternic. Şi nu vorbesc numai de forța psihică. Acea forță 
care există, dar e cam dificil de măsurat. 


E vorba despre forța ta fizică. Eşti mai puternic decât crezi. 
Chiar dacă gâfâi după primii o sută de metri sau mai puțin, 
chiar dacă simți nevoia să te aşezi pe o bancă şi să rămâi 
sudat de ea după ce parcurgi jumătate de kilometru. Ai o 
ditamai forța în tine. 


Nu e metaforă, e forță la modul propriu. Numai că, în loc să 
ţi-o pui în valoare aşa cum o făceai în tinerețe sau cum 
visezi, tu o foloseşti la cărat grăsime. Eşti bun la treaba 
asta, dar hai să analizăm lucrurile ceva mai ştiinţific. 


Să presupunem că ai undeva la circa cincizeci de kilograme 
peste ceea ce se consideră a fi greutatea ideală. Care îți este 
greutatea ideală pentru categoria de vârstă şi înălțime 
bănuiesc că ţi-a spus medicul. Dacă, totuşi, nu s-a 
întâmplat asta, fie medicul tău este un idiot inconştient ce 
nu ţine deloc la sănătatea ta, fie nu ai probleme cu 
greutatea. Fii atent, totuşi, la procentul de grăsime. 


Şi dacă nu ai probleme cu greutatea de ce ai cumpărat 
cartea? Mie unul îmi convine, dar ție? Nu puteai cumpăra şi 
tu un set de gogoşi? Din alea îmbâcsite în ulei, care să-ți 
umple venele cu colesterol şi grăsimi... Repetă faza asta de 
câteva ori şi o să mă rogi să-i presez pe cei de la editură să 
reediteze cartea. La cât de bine s-a vândut nici nu o să 
trebuiască să insist prea mult. 


Dar să revenim la greutatea pe care o ai în plus. Am spus 
cincizeci de kilograme şi tu ai mai puţin? Să nu cumva să 
încerci să ajungi la cele cincizeci de kile în plus de la care a 
pornit presupunerea noastră. Presupunerea mea, mai exact, 


dar hai să nu ne încurcăm în amănunte; ai văzut unde te 
poate duce scrupulozitatea unui corp care ţine cu dinţii de 
setările pe care şi le face la burtă. 


Ai cincizeci de kilograme în plus? Sunt mai puțin de 
cincizeci? Important e că sunt mai multe decât e cazul. Ai 
grijă să nu fie şi mai multe... 


Când te deplasezi de colo-colo deplasezi şi kilogramele în 
plus. Că-s treizeci, că-s cincizeci nu prea contează (de fapt 
contează, dar în momentul de față vreau să insist pe alt 
aspect). Trebuie să le deplasezi şi pe ele. Sunt bagajul la 
care nu poți renunța. 


Eşti în stare să parcurgi cinci sute de metri sau chiar un 
kilometru la greutatea pe care o ai? Felicitări, eşti un individ 
puternic! Cel mai tare din parcare... 


Gândeşte-te un pic! 


Dacă ai avea greutatea ideală (din anumite puncte de vedere 
ai greutatea ideală, doar că aceasta este cam greu de găsit 
prin blindajul de grăsime) te-ai simţi în stare să cari cu tine, 
peste tot pe unde te duci, un soi de rucsac de vreo cincizeci 
de kilograme? Ai putea căra în spate cincizeci de kilograme 
pe o distanţă de un kilometru? 


Ce spui, vreunul dintre prietenii tăi slăbănogi, numai 
muşchi şi oase, e în stare să care după el cincizeci de kile 
pentru măcar o jumătate de kilometru? Bănuiesc că nu. 


Dar tu eşti în stare. Chiar eşti în stare. Demonstrezi asta în 
fiecare zi. Dacă reuşeşti să parcurgi o jumătate de kilometru 
să nu crezi că e puțin lucru. Cei mai mulți dintre oameni nu 
pot face asta nici dacă-i plăteşti. Asta pentru că slăbănogii 
îşi plimbă de ici-colo (pe distanțe mai lungi decât tine, e 
foarte adevărat) doar greutatea ideală. Aia ce poate fi 
deplasată fără eforturi notabile. 


Dar tu, prietenul meu rotofei, nu-ţi deplasezi doar greutatea 
ideală, ci mai pui în mişcare şi ditamai surplusul. E ca şi 
cum ai duce în spinare un ditamai bagajul. Nu târâi după 
tine, ci duci în spate ditamai greutatea. Un dulap plin ochi 
cu bibliorafturi sau trusa cu scule a unui mecanic de 
camioane. 


Ai mereu la purtător un bagaj pe care trebuie să-l deplasezi 
alături de ceea ce se poate numi greutatea optimă. Şi nu ai 
cum să te debarasezi de el nici măcar pentru o clipă. 


Câţi dintre amicii slăbănogi ar putea duce pe picioare aşa o 
greutate pe distanțe atât de mari? Nu cred că sunt foarte 
mulți. 


E drept că, dacă ţi-ar spune cineva să cari după tine 
cincizeci de kilograme, ideea de a o face te-ar revolta sau 
îngrijora. Dar tu faci deja efortul ăsta. Şi-l faci zi de zi, oră 
de oră. Nu te deplasezi nicăieri fără „bagaj”. Greutatea face 
parte din tine şi... Şi nici măcar nu poți parafraza din „Star 
Wars”, ceva de genul „Greutatea fie cu tine”. Chiar dacă 
Forţa este cu tine... 


Eşti puternic, prietene. Eşti capabil să deplasezi o greutate 
uriaşă pe distanțe nebănuit de mari. Crezi sau nu, personal 
nu mă simt în stare să mai car după mine ce mai căram 
odată, chiar dacă sala de forță nu-mi este străină. Simt 
nevoia ca, din când în când, să las greutăţile jos. Dacă-mi 
dai ocazia să car două valize ce cântăresc... vreo patruzeci 
de kilograme, să spunem, nu le pot târi decât cel mult vreo 
sută de metri fără să simt nevoia de a-mi relaxa un pic 
brațele. Iar dacă distanţa ce trebuie parcursă e şi mai mare 
atunci pauzele de odihnă vor deveni din ce în ce mai dese şi 
mai necesare. 


Ţi-ai dat seama cât eşti de puternic? 


Unde mai pui că, uneori, pe lângă greutatea de care îţi 
vorbesc, mai cari în mână o servietă, o gentuță, ceva... 
Eventual plasele cu care vii de la supermarket sau de la 
piață. Deci încă o greutate pe lângă cea pe care ai lăsat-o să- 
ți paraziteze persoana. Iar tu o duci şi pe aceea. Poate că 
două-trei kilograme ți se par adesea mult, poate că în ruptul 
capului nu accepţi să duci în mână ceva ce cântăreşte mai 
mult de cinci kilograme. Dar nu ignora ceea ce duci deja pe 
picioare. 


Amicul meu puternic... Ai ditamai muşchii, cel puţin la 
picioare. Trebuie doar să-i scoţi la iveală. 


Eşti puternic, eşti musculos. Profită de forța ta pentru a 
scăpa de greutatea în plus... 


DIETĂ SAU SPORT? 


MAI ÎNTÂI CÂTE CEVA DESPRE DIETE... 


Majoritatea foştilor supraponderali indică doi „vinovaţi” 
atunci când sunt întrebaţi cum de au scăpat de coşmarul 
kilogramelor. Fie dieta, fie sportul. Nimeni nu dă vina pe 
pastile. Sportul sau dieta au reuşit minunea, nu bulinele. 


Bănuiesc că ai încercat şi tu măcar o cură şi e foarte posibil 
să te fi dezamăgit. Ai mâncat exact ce ţi s-a spus, poate 
chiar mai puţin. Ai băut ce ţi s-a spus, ai respectat dieta pas 
cu pas şi când colo... E foarte posibil ca, în loc să scapi de 
câteva kilograme, ai reuşit să mai faci rost de câteva. Şi cu 
siguranță nu la o aşa acumulare te gândeai atunci când te- 
ai apucat de dietă. Dar s-a întâmplat... Şi dacă ai încercat 
mai multe diete sau ai repetat aceeaşi dietă de mai multe ori 
cu acelaşi rezultat, ai ajuns la concluzia că dietele nu sunt 
bune de nimic şi din cauza lor ai reuşit să te îngraşi 
înfometându-te. 


Dacă ţi s-a întâmplat să câştigi kilograme în urma unei diete 
este foarte posibil să nu fi abordat foarte corect sau 
responsabil această delicată problemă. 


E foarte posibil să te fi lăsat sedus de acele diete minune 
care susțin că te pot văduvi de kilogramele în plus într-un 
timp record. Geme internetul de reclame la diete şi produse 
minune care „ard grăsimile într-un timp record”, „aduc 
silueta ideală într-un timp record”, „efectiv ard grăsimile de 
pe burtă — exact! — într-un timp record”. 


Şi tu, ca omul gospodar, care a acumulat cam tot ce s-a 
putut acumula, te-ai lăsat atras de treaba aia cu timpul 
record, ignorând unul din sfaturile de mai sus, cel care îţi 
recomandă să ai răbdare şi să nu rişti crearea unui 
dezechilibru care te poate afecta aşa de zdravăn că nicio 
dietă nu va mai reuşi să recupereze ceva. 


Ai încercat calea rapidă şi uşoară şi ai constatat că nu 
merge. Şi nici nu o să meargă... 


Atunci când încerci o dietă trebuie să ţii cont de unde 
anume vin sfaturile. Dacă le-ai luat de pe internet, de pe 
vreun site a cărui scop principal este să-şi crească traficul şi 
nu să te ajute pe tine, este posibil să eşuezi înainte de a 
începe. Există mulți băieți deştepţi care se pricep de minune 
la chestii numite rating, SEO, promovare, dar habar nu au 
de slăbit. Dar ştiu că atunci când te adresezi 
supraponderalilor o mulțime de urechi devin atente. Sau de 
ochi, dacă ţinem cont de faptul că ai luat ideile de pe net. 


Şi ei profită de treaba asta pentru a vinde un produs care, 
pe tine personal, nu te ajută cu nimic. Creşte traficul pe 
site-uri şi odată cu el vânzările la un anumit produs. 
Supraponderalul încearcă un regim mai mult sau mai puțin 
ciudat şi constată că a pierdut timpul degeaba. Şi ceva 
parale — asta pe post de bonus. 


Ai înțeles, prietene, cum stă treaba cu dietele revoluționare, 
care reuşesc să te transforme în individ suplu cu tot felul de 
ingrediente minune ce se pot găsi în orice piață sau, din 


contră, nu se găsesc decât în vreun magazin obscur care le 
vinde la suprapreț? 


Piața dietelor pentru slăbit este enormă şi, pentru că exită 
cerere, mulți escroci s-au gândit să profite de nenorocirea 
oamenilor. Cât timp plătesc pentru produsele lor, nu există 
scrupule. 


Astfel, an de an, sunt aruncate pe piață diverse produse 
minune, care nu promit doar marea cu sarea, ci şi 
eliminarea grăsimilor într-un timp record. Iar promisiunile 
sunt însoţite foarte adesea de recomandările unor specialişti 
ce se pretind consacraţi, deşi nu a auzit nimeni vorbindu-se 
de ei, cel puțin nu în acele cercuri care chiar contează. Şi 
dacă ar fi numai atât, dar reclama la produsele respective e 
asezonată cu studii foarte amănunțite, efectuate de instituții 
de prestigiu, cu greutate în domeniu. Cu alte cuvinte, 
recomandări beton. 


Din păcate, cercetările şi studiile privind obezitatea şi multe 
alte probleme de sănătate costă foarte mult. E nevoie de 
ceva parale pentru plata „voluntarilor” — să fim obiectivi; 
nimeni nu participă la astfel de studii pentru că nu are ce 
face pe acasă - a cercetătorilor, a analizelor medicale... Da, e 
nevoie de ditamai investiția. 


Am crezut mereu că doar în România statul are buzunarele 
cusute atunci când vine vorba despre finanțat studii 
privitoare la obezitate şi diete alimentare. De fapt, statul 
român îşi apără buzunarele de orice înseamnă cercetare; să 
nu cumva să ofere el ceva, să nu-i scape ceva... 


În Germania am fost neplăcut surprins de faptul că 
Institutul pentru cercetarea obezității — da, în Germania 
există şi aşa ceva - nu se bucură de cine ştie ce finanțare 
din partea statului. Studiile privitoare la diete şi 
medicamente pentru slăbit sunt sponsorizate taman de 
producătorii de diete. Ei dau banii, ei vin cu produsele, ei 
plătesc articolele de presă ale specialiştilor germani care 
efectuează studiile... 


Ai priceput deja unde bat? Bănuiesc că da, însă eu unul 
simt nevoia să detaliez. Cineva vine cu banul, plăteşte ce 
este de plătit. Cercetătorii încasează salarii tocmai pentru că 
există cineva dispus să le plătească studiile. Fără aportul 
financiar al vânzătorilor de diete şi produse de slăbit, 
amintiții cercetători nu prea şi-ar mai justifica activitatea şi, 
aşa tobă de carte cum sunt, ar fi nevoiți să-şi caute de lucru 
în construcţii sau agricultură. Începe să sune din ce în ce 
mai româneşte? Cam da... Acum ceva timp am urmărit o 
emisiune în care un cercetător neamţ spunea exact ce scriu 
eu acum. Nu poți să nu ajustezi rezultatele studiilor în 
funcție de interesul celui care plăteşte toată consumația. Nu 
e „deducția” mea, e un fapt recunoscut chiar de cei implicați 
în cercetările Institutului. 


Omul vorbea pe marginea dietei cu ciocolată. În reportajul 
respectiv chiar cei care au lansat-o pe piață au încercat să 
demonstreze că este o făcătură şi că „dieta cu ciocolată” a 
fost doar un experiment menit să demontreze cât de uşor e 
de manipulat omul disperat să slăbească. Deşi dezvăluirile 
respective sunt de natură să ne îndepărteze de ciocolată 
atunci când dorim să slăbim şi toată treaba a fost 
documentată chiar şi de către cei de la care a pornit 
nebunia, încă există descurajant de mulți oameni care 


aşteaptă să slăbească după ce halesc câte o ciocolată pe zi. 
Cică ciocolata neagră este cea mai eficientă... 


Priceput?! Companiile producătoare de produse pentru 
slăbit sunt cele care plătesc studiile. Şi în buna tradiţie ce 
pare că nu s-a născut în România, dar a fost adoptată cu 
succes, trebuie să scrii de bine pentru cel care plăteşte. 
Compania plăteşte nu pentru studiu ca atare, ci pentru a i 
se confirma ceea ce doreşte să i se confirme despre produsul 
pe care doreşte să-l lanseze pe piață. Dacă nu e vorba de 
ceva cu adevărat nociv, care să te ucidă de la primele doze, 
studiile vor demonstra exact ce se doreşte să se 
demonstreze. Poţi slăbi cu dieta sau produsul minune... 


După ce cercetătorii au interpretat datele studiului intervin 
staticienii, cei mai pricepuţi din branşă. Şi aceştia doresc să 
trăiască; cât mai bine dacă se poate, astfel că demonstrează 
statistic ce se doreşte de la ei. Prea puţine scrupule, prea 
puţin interes pentru sănătatea omului de rând. Când se 
trage linie la final de trimestru, firma trebuie să înregistreze 
profit. 


Urmează promovarea în presă şi articole în reviste care de 
care mai „ştiințifice”. Ghilimelele sunt la locul potrivit 
pentru că, în foarte multe cazuri, publicarea articolului este 
condiționată de plata unor sume modice, nu de calitatea ca 
atare a articolului promovat. Cu alte cuvinte, unii se vând 
foarte ieftin. Şi escrocheria continuă. Totul e văzut ca o 
investiție ce trebuie musai să genereze profit. Şi, apelând la 
strategiile de marketing potrivite, succesul e garantat. Nişa e 
din ce în ce mai largă şi cât timp o dietă şi-a dovedit 
ineficiența, disperații după slăbit o să caute alta. Iar 


inventatorii de profil îi aşteaptă cu braţele deschise, pentru 
că deja ştiau ce va urma. Nici bine nu inventează o dietă şi 
se gândesc deja la următoarea. Nu e vorba de progres, e 
vorba doar de profit. Banul trebuie să circule şi 
supraponderalii sunt văzuți doar ca nişte bancomate ce 
trebuie uşurate mai întâi de bani. Dacă scapă şi de ceva 
kilograme, cu atât mai bine; sunt reclamă vie. 


Diete minune există. Unele sunt chiar eficiente, dar nu toate 
sunt recomandate. Asta pentru că beneficiile pe care le aduc 
sunt adesea incomparabil mai mici decât neajunsurile pe 
care le provoacă. 


Există diete care dau rezultate surprinzătoare. Ştiai că poți 
slăbi îndopându-te cu maioneză? Maioneză adevărată, din 
aia cu ouă şi ulei. Pare un banc la prima vedere, însă nu e 
chiar aşa. Dacă te hrăneşti suficient timp cu maioneză — 
numai cu maioneză - să zicem vreo săptămână sau zece zile, 
poți scăpa de un număr respectabil de kilograme. Şi dacă 
mânânci numai carne poţi slăbi, ba chiar poţi slăbi nesperat 
de mult. Există o dietă care se bazează pe excesul de 
proteină ingurgitat şi unii chiar o laudă. Numai că... 


Numai că, bazându-te pe astfel de diete, nu pierzi doar 
kilograme. Slăbeşti cu un preț enorm - sănătatea ta. Costul 
ridicat e reprezentat de rinichii distruşi de excesul de 
proteină, de ficatul suprasolicitat (să ţinem cont de faptul că 
ficatul unui supraponderal e şi aşa oricum extrem de 
solicitat şi poate să cedeze în orice moment). Merită?! 
Aparent nicio boală nu e mai rea decât obezitatea, însă 
dacă-ți distrugi organele interne, dacă le aduci în pragul 
colapsului vei ajunge să regreți perioada când erai 


supraponderal, dar rinichii nu te supărau (chiar) aşa tare, 
când ficatul tău era doar înecat în grăsimi şi nu compromis 
total. Până la urmă există probleme de sănătate mai grave 
decât câteva kilograme în plus. Sau mai multe. Chiar mult 
mai multe. 


Da, se poate slăbi şi cu maioneză, se poate slăbi şi cu carne 
friptă, se poate slăbi cu exces de grăsimi sau proteină. E 
demonstrat ştiinţific (nu de către cei care inventează diete; e 
bine de ştiut) că, mâncând doar un singur aliment o 
anumită perioadă, vei ajunge să pierzi din greutate. Dar 
genul acesta de diete vine la pachet cu ravagii în organism. 
Cele mai multe dintre ele... 


Dacă vrei să pierzi rapid câteva kilograme şi nu vrei să 
ajungi pe mâna specialistului în ficaţi sau a celui de rinichi, 
poți încerca o dietă bazată pe fructe. Aparent, excesul de 
vitamine nu are cum să strice. Să ştii însă că şi astfel de 
excese pot fi dăunătoare, dar nu fac atât de mult rău ca 
dieta cu maioneză sau cea care se bazează exclusiv pe 
grătare din ceafă de porc. 


Nu contează ce fruct alegi, important e să te limitezi la el. 
Dacă ai ales mărul, baftă multă, să ştii că e o alegere 
înțeleaptă. Şapte până la zece zile te hrăneşti doar cu mere 
şi o să constați că au dispărut câteva kilograme. 


Unii preferă pepenele verde. Eu unul sunt adeptul 
strugurilor. Am slăbit cu ajutorul lor. De mai multe ori. 


Dacă te interesează şi ai încredere în ceea ce-ţi spun, îţi 
recomand dieta cu struguri. 


Nici nu e greu de pus în practică. Poate fi aplicată în orice 
perioadă a anului, dar cred că suntem de acord privitor la 
faptul că cel mai potrivit anotimp este toamna. 


Toamna, normal! Atunci când se coc strugurii şi se găsesc 
din abundență pe orice tarabă. Şi sunt şi mai ieftini, aşa că 
de ce să nu profităm de situație? 


Dieta cu struguri nu e dificil de urmat, dar, înainte de a 
trece la regimul propriu-zis e indicat să ai parte de o 
perioadă de acomodare. Sau de pregătire; depinde cum vrei 
să-i spui. 


Tu poţi să-i spui cum vrei, dar în acea perioadă de pregătire 
pentru adevărata provocare a dietei este bine să mănânci 
din ce în ce mai mulți struguri. Nu doar struguri, ci cât mai 
mulți. Asta pentru a-i da de veste organismului tău despre 
ceea ce-l aşteaptă. Să nu fie luat prin surprindere şi să te 
trezeşti cu nişte efecte adverse de toată frumusețea (dacă 
cineva poate vedea ceva frumos în aceste efecte în mod sigur 
nu a avut vreodată de-a face cu problemele digestive pe care 
le presupune începerea bruscă a unei cure cu struguri). 


După o perioadă de pregătire de vreo trei-patru zile, treci 
doar pe alimentarea cu struguri. Doar struguri, nimic 
altceva. Bineînţeles, te hidratezi, dar ai grijă să faci asta 
doar cu apă, nu cu lichide bahice. Alcoolul este exclus în 
cura cu struguri (de fapt e bine să excluzi alcoolul din orice 


cură. Şi mai bine e să-l excluzi complet din viaţa ta). La fel şi 
cafeaua. Dacă e fără zahăr mai merge, dar dacă nu suporţi 
cafeaua amară mai bine te abţii. 


Strugurii fac minuni. Pierzi câte un kilogram pe zi din cauza 
lor sau chiar mai mult dacă ai de unde. Şi partea 
interesantă şi demnă de luat în seamă e că nu te încearcă 
senzaţia aia de foame crâncenă care e efectul secundar al 
majorității curelor de slăbire. Poţi ingurgita câți struguri vrei 
şi de câte ori vrei. Nu există oprelişti. Cu cât mănânci mai 
mulți cu atât se reduce burta. 


Personal am încercat cura cu struguri pe la douăzeci şi 
şapte de ani, pe vremea când mă apropiam periculos de 
limita celor optzeci şi aproape nouăzeci de kilograme. În zece 
zile am pierdut mai bine de zece kilograme şi am slăbit atât 
de dramatic încât a trebuit să-mi reorganizez garderoba. 
Sacoul din facultate - pe care îl mai păstrez şi acum în 
amintirea vremurilor trecute, chiar dacă s-a demodat - m-a 
încăput ca în anii studenției. Nu m-am afişat cu el pe 
stradă, dar am fost bucuros să-mi dau seama că mă 
cuprindea şi chiar mai era ceva loc. 


Numai că... Numai că succesul n-a fost de durată. Am slăbit 
evident, dar n-am reuşit să mențin greutatea şi cu timpul 
nu numai că m-am apropiat de nouăzeci de kilograme, dar 
am reuşit să le şi depăşesc. Am depăşit şi bariera celor 
nouăzeci şi cinci, iar peste sută am trecut fără niciun efort. 
Şi aşa mai departe... 


Am reîncercat cura cu struguri — de fapt pe miraculoasa 
cură mă bazasem atunci când am privit cu detaşare cum 
cântarul geme sub greutatea mea din ce în ce mai mare. Nu 
contează că se depune; de-abia aştept să vină toamna să 
dau iama în vie. Strugurii o să mă scape de belele. 


Însă socoteala de la masa supraponderalului nu se 
potriveşte cu cea din vie. Organismul meu, avertizat asupra 
faptului că strugurii îi topesc kilogramele de grăsime, a 
cotracarat efectele următoarelor cure cu materie primă 
viticolă. Nu ştiu cum i-a reuşit figura, dar i-a reuşit, există o 
explicaţie ştiinţifică pentru asta. Nu numai că nu am mai 
slăbit, dar mă chinuia o senzaţie acută de foame încât am 
cedat şi m-am ocupat de conţinutul frigiderului şi nu de 
comorile de pe corzile de vie. 


Câţiva ani cura cu struguri a avut eficiența clopotului bătut 
la urechea surdului. Abia după zece ani am reuşit să obțin 
efecte evidente în urma unui regim bazat exclusiv pe 
struguri. Am ajuns iar la „pierderi” de un kilogram pe zi. Dar 
de data aceasta eram pregătit pentru etapa următoare a 
războiului. 


Cura de struguri e minunată. E recomandabil să dureze 
şapte până la zece zile. Personal nu recomand nimănui să o 
lungească mai mult. E un efort pentru organism, chiar dacă 
nu pare, chiar dacă nu te resimțţi foarte tare după regimul 
bazat exclusiv pe struguri. Dar corpul tău s-ar putea să fie 
de altă părere şi să-ți facă o figură aşa de urâtă încât să se 
lase cu spitalizare sau chiar mai rău. Ştii la ce mă refer 
atunci când spun că mai rău, nu? Prin urmare e bine să 


eviți excesele. Din cauza lor ai ajuns unde ai ajuns şi dacă 
nu renunti la ele... Ştii despre ce vorbesc, nu? 


Da, e demonstrat ştiinţific, dar mai ales pe pielea 
subsemnatului că dieta cu struguri te slăbeşte. Efectele 
secundare - să le spunem aşa acelor probleme ce apar pe 
timpul administrării strugurilor - nici nu sunt aşa de greu 
de suportat. O uşoară senzaţie de sfârşeală, dar şi eventual 
una la fel de uşoară de oboseală; nu e chiar simplu să treci 
de la un regim bazat pe mâncare adevărată la unul în care 
singura opțiune e reprezentată doar de struguri. Dar 
Foamea, cel mai temut cavaler al regelui Grăsime (cel cu 
care eşti în conflit de viață şi de moarte) o să se țină departe 
de tine. 


Pe bune, senzaţia de foame nu te prea încearcă atunci când 
faci cură de struguri. Am simțit-o pe pielea mea şi mi-au 
mai spus-o şi cei cărora le-am recomandat să slăbească 
plimbându-se prin vie sau aprovizionându-se de la piaţă; 
depinde de unde face fiecare rost de strugurii necesari. Nu-ţi 
este foame cât timp faci cură de struguri. Dar dacă, totuşi, 
Foamea are curajul să te necăjească, nu trebuie decât să 
mai înghiți câțiva ciorchini şi o să bată în retragere. 


Alte efecte secundare? Să spunem că acestea depind doar de 
corpul şi metabolismul fiecăruia. Şi de suferințele cu care se 
confruntă fiecare individ în parte. Specialiştii nu recomandă 
cura cu struguri celor care suferă de colită. Eu unul sufăr 
de colită şi mai am şi sindrom de colon iritabil. La prima 
vedere n-ar fi trebuit să mă apuc de aşa ceva şi recunosc că 
responsabilă pentru decizia de a mă apuca, totuşi, de cură, 
a fost o doză sănătoasă de prostie şi iresponsabilitate. Dar 


eram disperat, kilogramele mă apăsau din ce în ce mai mult 
şi mi-am spus că merită să risc. Mi-am promis că, dacă nu 
mă simt bine, voi renunța la regimul bazat exclusiv pe 
struguri. 


Nu s-a întâmplat nimic rău, dar trebuie să admit că existau 
nişte riscuri. Cei care au făcut studii pe marginea acestui 
regim nu l-au interzis de florile mărului celor care au colită. 
Sau poate că medicii mi-au greşit diagnosticul... 


Oricum, dacă ai diabet e bine să te ţii departe de cura cu 
struguri. Poţi încerca una bazată pe lămâi, dar mai cuminte 
este să vorbeşti cu medicul înainte de a te apuca de aşa 
ceva. Asta pentru că nu e de glumă cu diabetul. Chiar nu e 
de glumă. Eu unul am ajuns până pe marginea prăpastiei 
numite Diabet. Am reuşit să mă îndepărtez de hăul care se 
căsca la picioarele mele şi mi-am promis să mă ţin cât mai 
departe. 


Unii au parte de scaune diareice ceva de speriat (se pişă pe 
fund, vorba unui amic căruia i-am recomandat cura de 
struguri şi a şi încercat-o cu rezultate remarcabile, dar şi 
efectul secundar pomenit) alții se constipă de groază. E cam 
greu de crezut că te poţi constipa halind numai struguri 
(având în vedere că au un conținut mare de apă şi vitamine 
astfel de probleme ar trebui să fie excluse), dar se întâmplă. 
Am păţit-o personal, deci ştiu că se poate. Strugurilor le 
cam lipsesc fibrele, mai exact. 


Pentru orice eventualitate, în perioada cât eşti la regim de 
struguri, este recomandat să iei câteva suplimente minerale. 


Strugurii conțin multe chestii utile metabolismului tău pus 
pe debarasare, dar sunt cam săraci în magneziu (unii sunțin 
că au un conținut bogat de calciu, însă eu nu mă iau după 
mintea lor, aşa că suplimentez cu calciu de fiecare dată 
când fac dezmăţ bazat exclusiv pe struguri sau pe alte 
fructe; două-trei pastile de calciu-magneziu nu au cum să 
strice). 


Orice fruct este binevenit şi eficient, dar diabeticii trebuie să 
se ferească de fructele cu un conținut prea mare de zahăr. 
Nu cred că e cazul să dau detalii suplimentare. 


Eficientă şi plăcută este cura cu pepene roşu. Nici pepenele 
galben nu este de lepădat când vine vorba de făcut curățenie 
în jurul mijlocului. 


Cura cu varză? Merge... Însă te lasă cam hămesit... 


Dacă nu te dai în vânt după fructe şi legume - e bine să faci, 
totuşi, un efort în această direcţie — poţi încerca o cură cu 
grâu. Categoria arpacaş. Grâul fiert, la care se adaugă ceva 
dulce şi... Personal, folosesc miere de albine în loc de zahăr, 
dar numai după ce grâul a fost fiert. Asta pentru că 
temperatura ridicată duce la formarea unor toxine în mierea 
de albine. Din această cauză nu e recomandat să-ți 
îndulceşti cafeaua cu miere de albine, însă vă spun sigur că 
e de preferat mierea zahărului. 


Aparent nu prea are logică, nu-i aşa? Sunt sigur că mulți 
vor ridica problema următoare: nu cumva grâul are gluten? 


Glutenul... Treaba aia care se găseşte în pâinea de care ţi s- 
a recomandat să te ţii cât mai departe. 


Răspuns corect? Nu... 


Grâul nu conţine gluten. Pe piață există o mulțime de 
produse despre care se spune că nu conțin gluten, deşi la 
baza lor stă făina de grâu. Aparent, o escrocherie — nu ar 
trebui să ne mire prea mult având în vedere în ce lume 
trăim. Însă s-ar putea să fie adevărat. 


Glutenul nu se găseşte în făina de grâu, ci este un produs al 
procesului de dospire la care este supus aluatul. Atunci 
când intervine drojdia, două enzime din făină se combină şi 
din această unire neruşinată rezultă pârdalnicul de gluten. 
A trebuit să lucrez mai bine de un an la o fabrică de produse 
lipsite de gluten pentru a afla asta. Nemţii ştiu mai bine... 


Poţi încerca orice cură cu fructe şi legume atâta timp cât 
respecţi câteva reguli. În primul rând nu te aştepta la 
minuni. Adică nu aştepta ca doar cura respectivă să te 
scape de coşmarul care amărăşte viața supraponderalului. 
Greul începe abia după ce termini cura; e mai simplu de 
alungat kilogramele decât să le împiedici să revină. 


În al doilea rând nu lungi cura mai mult de zece zile. Asta 
pentru că eventualele beneficii o să fie surclasate în cel mai 
evident mod posibil de dezavantajele cât se poate de sigure. 
Corpul tău nu o să reziste foarte bine unui regim prea 
îndelungat. Are şi el nevoie de un pic de proteină, de ceva 
grăsimi, de zaharuri şi multe altele. Să-l privezi prea mult 


timp de prezenţa lor înseamnă să-l forțezi să ia măsuri 
disperate în clipa în care îi vor fi accesibile. Şi una dintre 
acele măsuri disperate se numeşte depozitare. Partea cu 
adevărat nasoală e că depozitul eşti chiar tu. Perspectiva 
asta nu ar trebui să te încânte deloc. 


În al treilea rând nu trebuie să te bazezi doar pe curele de 
fructe sau dietele pe care ţi le poate impune un medic 
nutriționist ori le urmezi tu, după ureche, din disperare. 
Trebuie să ajuţi corpul nu doar să slăbească, ci şi să se 
mențină, iar treaba asta e legată de niscaiva sport. Nu te 
lăsa doar în baza dietei, nu te plânge doar că suferi de 
foame şi ai senzaţia de gol în stomac şi nu profita de asta 
pentru a te tolăni pe canapea cu afurisita de telecomandă în 
mână. Nu... Fă ceva mişcare. Mişcare în adevăratul sens al 
cuvântului. Mişcare ajută mult mai mult decât dieta. 


În al patrulea rând (da, există şi un al patrulea rând) nu te 
mai lua după tâmpeniile de pe internet. Nu există pastile 
minune, nu există prafuri minune, nu există tratament 
pentru obezitate care să nu presupună şi efecte secundare, 
iar acestea sunt adesea mult mai grave decât afecțiunile pe 
care le aduce greutatea în plus. De asemenea, nu există 
slăbire atât de rapidă precum spune reclama. Reclama e 
reclamă, nu ține cont de sănătate şi etică, ci doar de 
bilanțuri contabile, de profit şi cifre de afaceri. E atâta 
cinism în acest mecanism al mercantilului încât omul a 
ajuns să fie considerat doar un bun ca oricare altul, unul 
care trebuie să producă bani chiar dacă prețul pentru aceşti 
bani este sacrificiul de sine. Te sfătuiesc să nu le faci jocul 
celor care nu dau doi bani pe tine sau pe sănătatea ta şi 
pentru care grăsimea de pe abdomenul tău e doar motivul 
pentru care şi-au propus să te escrocheze. 


ACUM ŞI CÂTE CEVA DESPRE SPORT 


O viață sportivă face minuni; e cel mai minunat mijloc de a 
lupta contra grăsimilor. Bine, excluzând situația în care eşti 
luptător de sumo. Dacă specialitatea ta e să fii un soi de 
buldozer uman echipat doar cu un fel de prosop care trebuie 
să ascundă ceea ce nu trebuie musai să vadă publicul, 
atunci prietene e clar că ai luat cartea asta doar să-ți baţi 
joc de mine. 


Dar nu-i bai, ai auzit de treaba aia cu cine râde la urmă 
râde mai bine? La un moment dat, cu toate medaliile şi 
diplomele strânse pe cercul ăla în care se desfăşoară 
ostilitățile la sumo, medicul o să-ți dea de ales. Ori slăbeşti, 
ori faci rost de un coşciug pe măsură. Şi atunci poate o să-ți 
aduci aminte de cărțulia asta. 


Adevărat, sportul este inamicul grăsimilor mai ceva ca acel 
detergent de spălat vase care nu lasă grăsimi nici aici, nici 
aici. Metabolismul unui sportiv face față cu brio la asaltul 
grăsimilor pe care le arde pentru a le transforma în energia 
necesară obținerii performanţelor în arenă sau măcar 
pentru antrenamente. 


E la fel de adevărat că mulți sportivi, după ce renunţă la 
activitate, ajung să suporte povara kilogramelor. Faptul că 
nu-şi mai supun corpul la antrenamente intense, dar 
continuă să se alimenteze ca şi cum ar face-o, este înțeles de 
corpul lor într-un mod ce se va lăsa cu consecințe neplăcute 
- am tot spus despre corpul uman că are tendința de a lua 
decizii pe care mintea noastră nu le poate înțelege 


întotdeauna. Spune mintea ceva, dar corpul nu ascultă (n- 
ar fi minunat să slăbim numai prin puterea minţii?). 


Dar să-i lăsăm pe sportivi în pace. Eventual şi pe foştii 
sportivi dacă nu te numeri printre ei. Să ne ocupăm de 
problema ta. 


Sportul te ajută să slăbeşti. Ţi-o spune medicul, ai citit-o şi 
chiar şi tu eşti de acord că sportul te poate scăpa de 
kilograme. Numai că... 


Evident, există un amănunt de care trebuie să ţii seama. Tu 
eşti ditamai omul, dar cea mai mare parte a ființei care eşti 
e formată din grăsime. Ce sport poţi să faci tu aşa încât să 
scapi de surplusuri? Sumo?! (că tot am amintit despre acest 
sport). Personal nu mi-am dorit vreodată să mă văd pe o 
rogojină de sumo şi nici nu i-am invidiat pe luptătorii care 
practică acest sport. Da, eram fascinat de Piedone, dar 
trebuie să admitem că Bud Spencer avea dimensiuni cu 
mult mai rezonabile. 


Ce sport să practici tu, ca supraponderal? Tenis? De masă 
sau de câmp? 


Bănuiesc că o să înclini spre tenis de masă. Aparent e mai 
potrivit pentru un individ corpolent. Dar ce te faci când 
mingea de ping-pong aterizează şi trebuie să te apleci după 
ea? Chiar dacă nu mai am kilogramele de altă dată eu unul 
evit să mă aplec. Din perioada când eram supraponderal am 
rămas cu nişte probleme la coloană şi nu vreau ca acele 
probleme să devină PROBLEME. Faptul că cineva - poate 


mai în vârstă ca mine şi eventual cu ceva kilograme în plus 
— reuşeşte să se aplece mult mai eficient decât mine mă lasă 
rece. Nu stârneşte invidie, nu mă motivează să încerc să-l 
depăşesc sau măcar să-l ajung. Nu mă pot apleca decât 
până la acel punct în care îmi pot atinge genunchii? Atât mă 
aplec, asta e! 


Tenis de câmp? 


Această sugestie e mai degrabă o glumă nesimțită decât un 
sfat demn de luat în seamă. Tu, care eşti ditamai omul şi 
abia te mişti să joci tenis. Păi tenisul de câmp presupune 
alergătură în stânga şi-n dreapta, înainte şi înapoi, 
nemaivorbind de lovitul mingii cu racheta. E un sport 
minunat pentru cei care îşi pot permite să-l practice, dar 
chin adevărat pentru cei care nu dispun de condiţia fizică 
necesară. Aşa că mai bine te laşi de tenis de câmp înainte să 
începi. Plus că e şi riscant, e foarte periculos pentru 
sănătate. 


Da, e periculos. Ca supraponderal eşti expus la prăbuşiri. 
Nici nu trebuie să faci vreun efort în direcția asta. Un pas 
greşit, un avânt prost controlat şi ai toate şansele să te 
prăbuşeşti cât eşti de mare pe terenul de tenis sau te poți 
alege cu o entorsă, cu ligamente secționate sau chiar cu o 
fractură încă înainte de a atinge pământul. Şi nici contactul 
cu pământul nu este de ignorat. Fiecare kilogram pe care-l 
porți în plus se va întoarce împotriva ta sporind forța 
impactului şi mărind proporțiile daunelor. 


Dacă cineva cu greutate firească îşi poate permite să cadă 
fără să rişte prea mult, în ceea ce te priveşte o simplă 
căzătură te poate trimite pe patul de spital. Secţia de 
Ortopedie, să fim mai precişi. Şi la starea ta de sănătate 
numai de imobilizare în aparat ghipsat nu ai nevoie. 


Însă, pe când căutam să slăbesc cu ajutorul sportului, am 
cunoscut câțiva „specialişti” care recomandau cu căldură 
tenisul de câmp. Cică e mare consumator de calorii şi, prin 
urmare, grăsimea dispare văzând cu ochii atunci când pui 
mâna pe racheta potrivită. Adevărat. Şi nu prea... 


Tenisul consumă calorii. Chiar foarte multe, însă, atunci 
când vine vorba despre slăbit, trebuie să avem în vedere mai 
multe aspecte şi unul dintre cele mai importante e legat de 
capacitatea de mişcare a supraponderalului şi de riscurile la 
care se supune. Mai bine pas! 


Totuşi, poţi juca tenis de câmp cu peretele. Ai avantajul că 
dozezi forța loviturii pentru tine; mingea nu-ți este servită de 
un adversar care ține neapărat să se laude că iar te-a bătut 
la tenis. Sau încearcă badmintonul. Cu cineva care doreşte 
să te ajute să slăbeşti. Adică o să te menajeze; nu se va 
strădui să te „bată” pe teren. 


Fotbal? 


Nici măcar nu te-ai gândit. Şi nici nu e cazul să te gândeşti. 
Cine să-şi dorească în echipă un supraponderal care abia se 
mişcă? 


Nu, nu ai loc în echipă, dar dacă ai jinduit cândva să devii 
un Gică Hagi sau un Lăcătuş ori vreun Roberto Carlos poți 
încerca să loveşti uşor într-o minge pe care să o plimbi de la 
un capăt la altul al terenului de sport. Atâta poţi, atâta faci. 
Te mişti şi tu cum poţi. Pentru că adevăratul inamic al 
grăsimii este mişcarea. Şi cât timp te mişti lupti. Şi cât timp 
lupţi bătălia nu e pierdută. 


Sala de forță 


Sala de forță!? E o idee bună cât timp ştii câte ceva despre 
lucrul cu greutăţile. Dacă nu ai nicio treabă şi abia de când 
slănina a început să te sufoce te-ai gândit că nu ar fi rău să 
păşeşti într-o sală de forță, e recomandat să ceri sfatul unui 
specialist. Al unui specialist în adevăratul sens al 
cuvântului, nu un deştept de pe internet care vrea doar să 
facă trafic şi bani, nu să ajute cu adevărat pe cineva. 


Din păcate, specialiştii capabili să-i ajute pe supraponderalii 
care iau cu asalt sălile de forță sunt foarte puţini şi cer şi 
multe parale, prin urmare e posibil să ai de căutat la 
capitolul ăsta şi, chiar dacă găseşti, e posibil să nu poți 
plăti. Dar dacă nu găseşti pe nimeni capabil să te ajute, nu 
dispera. Trebuie doar să ţii cont de câteva aspecte: 


Evident, nu eşti atlet, aşa că nu încerca să te comporți ca 
atare. Nu te duci la sală să impresionezi pe careva cu forța 
ta — să ştii că, în ciuda aparențţelor, ai ceva forță fizică în 
tine — ci pentru a-ţi îngriji sănătatea. Prin urmare, lucrează 
cu greutățile potrivite. Nu ridica mai mult decât îți permite 


organismul, nu încerca să manevrezi o greutate mai mare 
doar pentru că orgoliul sau mintea îți spun că o poţi face. 


Alege greutăţi cu care poţi face cel puţin opt sau zece 
repetări. Nu cel mult, ci cel puţin. Asta pentru că, în ceea ce 
te priveşte, tu te afli la sală pentru a arde grăsimi, nu 
pentru a dezvolta forța (de regulă, când lucrez pentru 
dezvoltarea forței apelez la acele greutăţi care nu-mi permit 
mai mult de cinci repetări), prin urmare faci ceea ce trebuie 
făcut. Cel puţin opt repetări, dar nu mai mult de 
cincisprezece. Şi nu uita să respiri corect. Inspiră atunci 
când ridici greutatea şi expiră atunci când aceasta coboară. 


E de preferat ca în primele luni, până încep să se vadă 
rezultatele, să nu te atingi de greutățile clasice, adică de 
haltere şi gantere. Mânuirea lor presupune ceva mai mult 
talent decât îți imaginezi (greutatea trebuie stabilizată din 
toate părțile şi dacă nu ai deloc experiență ai toate şansele 
să scapi haltera atunci când lucrezi la bancă, iar afurisitele 
de greutăți nu se prăbuşesc niciodată pe pardoseală, ci îşi 
amortizează căderea pe oasele tale). Apelează la aparate. E 
drept că acestea limitează mişcarea, în schimb asigură o 
cursă corectă şi prezintă o siguranță mai mare în exploatare 
(riscul mai scăzut de accident trebuie neapărat luat în 
calcul, mai ales dacă nu ai mai lucrat până acum într-o sală 
de forță). După ce o să te prinzi cum vine treaba, după ce o 
să capeți o anume dexteritate poți trece la exerciții cu 
haltere şi gantere. 


Personal iubesc sala de forță. Chiar dacă avariile personale 
nu-mi permit să mai fiu ce am fost odată abia aştept să 
mânuiesc ganterele şi halterele. Mă ajută enorm când vine 


vorba de ținut kilogramele la distanță - pentru moment, 
asta e problema mea; nu mai am treabă cu slăbitul. Cum 
spuneam, prefer să fac cel puţin opt repetări pe serie şi 
niciodată nu fac mai puţin de treizeci de serii pe 
antrenament. Lupta cu „fiarele” îmi dă energie şi mă face să 
mă simt de milioane. 


Ai grijă să nu cazi în capcana lui „mai mult e mai bine”. E 
firesc să te pricopseşti cu febră musculară după un 
antrenament la sală, dar e nefiresc ca aceasta să persiste 
foarte mult. De asemenea, să nu prelucrezi aceeaşi grupă de 
muşchi la un interval mai mic de patruzeci şi opt de ore. 
Începe cu greutatea care ţi se potriveşte, continuă cu 
greutatea care ţi se potriveşte. Nu trebuie să te simți umilit 
de faptul că unii ridică mai mult decât tine, deşi sunt aşa de 
uscați că-i ia vântul. Tu ocupă-te de sănătatea ta, nu te-ai 
dus la sală să demonstrezi cât eşti de grozav, ci să devii 
grozav. 


Munceşte, transpiră, slăbeşte... Nu e nimic mai grozav decât 
treaba asta... 


SALĂ VS MULTIFUNȚIONALUL DE ACASĂ 


Mulţi dintre cei care şi-au propus să slăbească apelând la 
resursele sălii de fitness au descoperit destul de curând că 
nu prea îşi pot permite să o frecventeze atât de des precum 
merită. Ne place sau nu să recunoaştem, fiecare dintre noi 
are un program la serviciu. Şi programul respectiv îți cam 
mănâncă timpul. Când vine vorba de mers la sală parcă nu 
te poţi prezenta oricum. Faci un duş preventiv, pentru că nu 


intenționezi să muţi nasurile din loc, te îmbraci 
corespunzător... Te aranjezi un pic... Chestii care halesc 
minute prețioase. Astfel, dacă nu dispui de un buget de timp 
generos, există toate şansele să renunti. Frate, nu mă duc 
azi pentru că până mă spăl, până mă schimb, până... Şi n- 
am decât o oră la dispoziție. Lasă, poate merg mâine... 


În aceste condiţii unii fie renuţă, fie apelează la unul dintre 
multifuncționalele din oferta magazinelor de sport care au 
câte ceva de vândut fiecăruia dintre noi. Unde mai pui că un 
astfel de multifuncțional este relativ ieftin şi poate fi utilizat 
pentru o mulțime de exerciții. Aparent, varianta ideală 
pentru că, dacă-l ai în casă, poți să-l utilizezi de câte ori ai 
un minut liber. 


Însă necazul cu multifuncţionalele e faptul că, deşi sunt 
bune la toate, nu-s prea grozave pentru nimic. Să nu 
ignorăm faptul că aparatele din sala de forță costă, în parte, 
mult mai zdravăn decât multifuncționalul din sufragerie. Un 
aparat dedicat unui muşchi sau grupe de muşchi are o 
valoare de inventar de câteva ori mai mare decât 
multifuncționalul bun la toate. Asta ar trebui să ne dea de 
gândit? Evident... 


Multifuncţionalele nu sunt prea grozave când vine vorba de 
calitate. Se strică repede — am deținut nu doar un 
multifuncțional, ci mai multe până mi-am dat seama cum 
stă situația -— şi utilizarea lor nu e eficientă decât în mică 
parte. Există multifuncţionale grozave, dar prețul lor e 
sensibil mai mare decât îți poți permite. 


Dacă ai spaţiu în casă şi ceva parale, achiziționează un 
aparat multifuncțional sau chiar mai multe, dar să fie 
furnizate de o firmă specializată în fiare, nu de la magazinul 
care vinde tot ce se poate în materie de sport. 


Însă contabilul din mine recomandă sala de forță. Acolo 
oferta de aparate e ofertă, iar mentenanţa nu te priveşte pe 
tine — nu ai idee cât de repede se strică multifuncționalele 
din bătătură. E drept că sala e mai cronofagă, însă trebuie 
să-ți faci timp pentru mişcare. Eşti obligat la asta şi nu mai 
căuta scuze, că nu ţine... Tu trebuie să slăbeşti, deci fii ceva 
mai responsabil. Nu mai inventa motive şi du-te la sală. 
Acolo ai cam tot ce-ţi trebuie şi, în plus, găseşti şi băieți 
dispuşi să te ajute. Mai socializezi cu unul, cu altul, şi afli 
cum se execută corect un exercițiu, ce exercițiu se 
recomandă sau nu se recomandă pentru o grupă de muşchi. 
Veteranii ştiu mai bine decât toţi teoreticienii de pe fața 
pământului şi-ţi pot oferi gratis consilierea de care ai nevoie. 
Trebuie să ai în vedere numărul de repetări pe serie. Care, 
cum spuneam, trebuie să fie între opt şi cincisprezece. Pot fi 
chiar mai multe repetări, dar încearcă să respecţi 
recomandarea asta. 


Cât despre multifuncțional, sunt sigur că ai văzut măcar 
odată, aflat în vizită la cineva, multifuncţionalul transformat 
într-un cuier cam prea costisitor. Acum ceva ani mi-am cam 
surprins prietenii cu astfel de imagini. Şi, spre ruşinea mea, 
recunosc că am vândut aparatele respective unor amatori de 
chilipiruri. Despre care bănuiesc că le-au utilizat cam la fel 
cum am făcut-o eu. 


MERSUL PE JOS - TRATAMENTUL MINUNE 


Se spune despre mersul pe jos că face piciorul frumos. Aşa o 
fi, dar depinde din ce unghi priveşti problema picioarelor. 
Personal văd mersul pe jos cu alți ochi şi anume drept cel 
mai ieftin şi sănătos mod de a-ți păstra atât greutatea 
ideală, cât şi sănătatea. Din acest punct de vedere picioarele 
sunt cele mai importante organe ale corpului. Folosite corect 
şi constant picioarele nu doar ajută corpul să elimine 
grăsimea, dar contribuie la îmbunătăţirea sănătății la modul 
general şi la instalarea stării de bine. 


Sănătatea stă în picioare; un om sănătos este, în primul 
rând, un om care-şi foloseşte picioarele cu cap. Şi când 
spun asta nu mă refer la acționarea pedalelor de frână, 
accelerație şi ambreiaj. 


Mersul pe jos este cel mai eficient mijloc de a elimina 
kilogramele nedorite, dar şi de a le ține la distanță. Şi unde 
mai pui că are toate calităţile. E la îndemâna oricui, nu 
necesită antrenamente sau deprinderi speciale - până la 
urmă fiecare dintre noi ştie să păşească încă din copilărie. 
Pentru a practica mersul pe jos nu e necesar cine ştie ce 
echipament. Sunt de ajuns o pereche de pantofi sport, dar 
te sfătuiesc să nu arunci prea multe parale pe ei. Şi 
modelele ieftine sunt la fel de eficiente ca cele scumpe (bine, 
unele modele ieftine o să cedeze cât ai bate din palme); 
faptul că ai pantofi de sute de euro în picioare n-o să te 
ajute prea mult dacă nu-ţi foloseşti picioarele. 


Eventual un trening ceva mai lejer, o sticlă cu apă pentru a 
preveni deshidratarea şi eşti gata de drum... Numai beneficii 
cu mersul pe jos. Nu costă, nu presupune abilități 


deosebite, nu poluează şi e sănătate curată. Şi nu are efecte 
secundare, iată un avantaj ce nu trebuie ignorat. 


Conform părerii specialiştilor pentru a scăpa de povara unui 
kilogram este necesar să arzi (aşa spun ei şi nu sunt departe 
de adevăr) vreo 7000 de calorii. Nu există un consens 
general, dar hai să presupunem că e vorba de vreo şapte 
mii. Dacă vrei să fii mai uşor cu un kilogram trebuie să faci 
în aşa fel încât diferenţa dintre caloriile arse şi cele asimilate 
să fie de 7000. Arzi mai mult decât asimilezi, doar ai de 
unde (din câte îmi dau seama). 


Caloriile sunt arse de diferite activități — unele le-am 
prezentat mai sus — dar să analizăm puţin cam ce se arde în 
cadrul celei mai comode şi ieftine activități de ars calorii; 
drăguțul de mers pe jos. 


În ceea ce priveşte arsul caloriilor prin metoda mersului pe 
jos am o veste oarecum bună pentru tine. Spun oarecum 
pentru că... Mă rog, las judecata la latitudinea ta. 


O persoană care se bucură de greutatea ideală o să ardă 
vreo optzeci de calorii la fiecare kilometru parcurs. Un 
supraponderal arde de trei ori mai mult „combustibil” 
pentru aceeaşi distanță. Şi nu e vorba de sute de kilograme 
în plus. Dacă ai vreo douăzeci de kilograme peste ceea ce 
consideră specialiştii că e normal topeşti mai bine de două 
sute de calorii pe kilomentru. Ai treizeci? Păi eşti spaima 
caloriilor când te pui în mişcare. 


Mda, e o veste relativ bună. Cu cât eşti mai corpolent cu 
atât arzi mai multe calorii. Dar cred că ţi-ar conveni să arzi 
cât mai puţine atunci când te pui în mişcare. Asta ar 
presupune un deplasament mult mai mic, unul de care, 
pentru moment, nu dispui. 


Zece kilometri de mers pe jos pot ajuta un supraponderal să 
ardă vreo 3500 de calorii sau chiar mai bine (depinde de 
surplus) şi asta fără costuri suplimentare. 


Însă mersul pe jos nu te scapă numai de kilogramele în 
plus. Îmbunătăţeşte circulaţia (sângelui, nu pe cea de pe 
drumurile din România) şi activitatea inimii. E de ajutor şi 
pentru plămâni, aceştia fiind puşi în situaţia de a rula ceva 
mai mult aer decât de obicei. 


Per ansamblu, numai avantaje. Simplu - poate nu foarte 
uşor — şi repede. 


Să mergi pe jos nu presupune mare inginerie. Te încalți — 
dacă nu te poţi apleca e bine să faci rost de nişte espadrile 
sau alt tip de încălțăminte care se „încalță singură”(de fapt, 
genul de încălțăminte de care nu te poți lipsi) — şi ieşi pe 
stradă. Îți stabileşi o direcţie şi începi să păşeşti într-acolo. 


E de presupus că începutul va fi greu. Poate foarte greu 
dacă eşti tipul care iubeşte confortul canapelei şi a dezvoltat 
un soi aparte de alergie când vine vorba despre mişcare. Da, 
ce să spun? Unii dintre semenii noştri şi-au cam pierdut 
obişnuița mersului pe jos. Distanţa de jumătate de 
kilometru sperie şi e considerată numai bună de parcurs cu 


maşina, iar asta nu o spun doar supraponderalii. Asta în 
condiţiile în care adesea distanța respectivă poate fi 
parcursă în vreo cincisprezece minute pe jos (de către un 
supraponderal, să fim bine înțeleşi; unui tip uscat îi sunt 
necesare doar vreo cinci-şase minute) şi în jumătate de ceas 
cu maşina. Păi nu sunt bune şi ambuteiajele la ceva? 


Când eram copil străbăteam cel puţin douăzeci de kilometri 
pe zi şi mai prestam şi ceva muncă fizică la care se mai 
adăugau şi ore bune petrecute alergând după minge. După 
ce m-am specializat în acumulat kilograme peste kilograme 
am cam început să mă tem de distanţe. Există maşină, 
există tramvai sau microbuz, de ce să-mi mai obosesc 
picioarele? 


Da, am încercat să-mi protejez picioarele, iar acestea s-au 
răzbunat. E un fel de-a spune (ca în cazul rinichilor 
amicului de mai sus). Picioarele nici nu s-au răzbunat şi nici 
nu m-au trădat. A fost vorba doar de neglijența mea. 
Neglijenţa față de sănătate, față de acumularea din ce în ce 
mai alarmantă a kilogramelor. Neglijența față de un stil de 
viață mai sănătos care nu presupunea decât foarte puţine 
schimbări. 


Dar când kilogramele lăsau impresia că au câştigat bătălia 
am redescoperit plăcerea mersului pe jos. 


IA-O ÎNCET! 


Ca şi în cazul altor activități fizice a căror menire este să te 
facă suplu e recomandat să o iei încet. Nu încerca să 


recuperezi într-o singură plimbare zecile şi sutele de ore de 
nemişcare. 


Începe cu cât poţi. Dacă nu poţi face mai mult de trei sute 
de metri în prima zi, atunci limitează-te la cei trei sute de 
metri pe care-i poţi face. Asta în prima zi. Şi în următoarele 
şase. Oferă corpului tău ocazia de a se acomoda cu noul 
regim de mişcare. Mai ales dacă, până să te apuci de păşit, 
canapeaua a fost cel mai bun prieten, iar televizorul cel mai 
comod mijloc de divertisment. 


Începutul e mai greu, dar o cură de slăbire radicală începe 
cu primul pas. Uneori la modul propriu. Păşeşte cât poţi în 
prima etapă. Nu exagera deoarece e foarte posibil să te 
pricopseşti cu o nesuferită febră musculară care te va 
împiedica să te mişti câteva zile şi va acționa în mod negativ 
asupra psihicului din dotare. Când te doare fiecare muşchi 
din corp (cu ocazia asta o să descoperi că ai o droaie de 
muşchi), chiar şi cei pe care nu i-ai utilizat atunci când ai 
început să mergi, parcă nu-ți mai vine să refaci experiența. 
Genunchii tăi vor avea şi ei ceva de urlat, la fel şi gambele. 
Şi atunci, când fiecare centimetru din supraponderala ta 
alcătuire urlă de durere e posibil să cedezi. Să îți spui că e 
mai greu să slăbeşti decât să accepţi o viață alături de toate 
kilogramele de care ţi-ai propus inițial să scapi. Poţi ajunge 
chiar la depresie şi în loc să te debarasezi de bagajul nedorit 
te poți trezi cu acumulări şi mai mari. 


Pentru a evita astfel de probleme e recomandat să începi cu 
începutul. Adică lejer. Acordă-i corpului răgazul necesar să 
se acomodeze cu noul regim de viață şi mişcare. Şi după ce 


ai constatat că muşchii nu te mai dor atunci când termini 
plimbarea şi nici a doua zi, treci la etapa următoare. 


MĂREŞTE DISTANȚA, GRĂBEŞTE RITMUL 


De îndată ce corpul tău a acceptat că ţi-ai pus în cap să te 
mişti pentru a-l scăpa de încărcătura nedorită e cazul să 
treci la etapa următoare. Şi e bine să nu amâni prea mult. 
Ai mers cât ai putut timp de şapte zile? Foarte bine, acum e 
momentul pentru pasul următor. Tot la modul propriu. 


E important de ştiut — şi de acceptat - că fiecare corp are 
particularităţile lui de care trebuie să se țină seama. Unele 
corpuri reacționează mai repede, altele mai încet. Unele se 
adaptează foarte dificil, pe altele scrie „adaptabil încă de la 
început”. Însă majoritatea celor care au trecut prin chinurile 
slăbitului pas cu pas (înainte de a mă apuca de scris am 
probat metoda nu doar pe propria piele -— cu ea am început — 
ci şi pe altele; din păcate erau destul de multe la îndemână) 
sunt de acord că după şapte zile corpul pricepe câte ceva şi 
pericolul febrei musculare s-a îndepărtat cu coada între 
picioare. 


Uneori şapte zile nu sunt suficiente, dar categoric zece sunt 
mai mult decât necesarul. Dacă nu te simţi pregătit după o 
săptămână mai adaugă încă trei zile, dar nu mai mult. 


Acum, ţinând cont că în corpul tău s-a dat alarma şi a 
început adaptarea nu ai niciun motiv să mai aştepţi. Mai 
ales că vei constata schimbări pozitive chiar după această 
primă săptămână. Parcă nu mai gâfâi cum gâfâiai, nu? Ai 


observat că atunci când ieşi din casă pentru plimbare nu 
mai eziți ca în prima zi, nu e chiar aşa de greu să-ţi faci 
„tura”? Respiri mai bine şi dormi mai bine? Un început 
minunat care prefigurează schimbări şi mai minunate. Se 
poate şi mai bine... Chiar foarte bine. 


Bine, nu chiar tot ce ţi se întâmplă e minunat. Pe lângă 
efectele pozitive e foarte probabil să constațţi că ţi-a crescut 
şi pofta de mâncare. Corpul, pus în situația de a se adapta 
unui regim care e posibil să-i fie complet necunoscut, va 
reclama alimentare consistentă. Dacă vrei să reuşeşti mai 
bine te lipseşti. Despre trucurile privind alimentația ceva 
mai încolo. Nu foarte departe. 


Măreşte distanța parcursă. Cu fiecare zi sau măcar odată la 
două-trei zile. Ai făcut câte un kilometru pe zi în prima 
săptămână? Încearcă să dublezi distanța în săptămâna 
următoare. Pas cu pas, zi de zi, măreşte numărul paşilor, 
măreşte distanța. E posibil să fie greu la început, e posibil 
să apară iar pârdalnica de febră musculară, dar în 
momentul de față eşti mult mai pregătit să-i faci față. Mai 
ales că nu o să fie vorba de acea febră musculară care dă 
impresia că ți se desprinde carnea de pe oase, ci deo 
variantă mult mai suportabilă, verişoara ei mai mică şi de la 
țară. Şi pe care o poţi combate cu mişcarea potrivită. 


Din păcate, nu e de ajuns să măreşti doar distanța. Da, 
chestia asta ajută, dar cheia adevăratului slăbit este 
reprezentată de ritm. 


După ce efectele mersului pe jos au devenit vizibile asupra 
fizicului din dotare — atât de vizibile încât nu le mai puteau 
ignora nici cei din jurul meu - nişte prieteni m-au întrebat 
cum de s-a întâmplat minunea. Cum ai slăbit aşa, 
domnule? Cu ce regim? 


Dietă de paşi. Cu cât mai mulți cu atât mai bine. 
Uau! Să încercăm şi noi... 


Şi s-a organizat un soi de găşcuţă care, seară de seară, lua 
oraşul la pas. 


Numai că rezultatele au întârziat să se facă vizibile şi ghici 
cine a fost făcut responsabil? Subsemnatul... Omule, nu ne- 
ai spus tot secretul. Ce mai faci pe lângă mers pe jos, că pe 
noi nu ne prea ajută? 


Bieţii oameni erau aşa de demoralizați (deşi nu puteau nega 
că nu se simt mai bine chiar dacă toate kilogramele erau la 
purtător) încât n-am rezistat ispitei de a încerca elucidarea 
misterului, chiar dacă, la vremea respectivă, nici nu-mi 
trecea prin cap să scriu o carte dedicată fenomenului. Într-o 
seară am abandonat traseele mele şi m-am alăturat 
grupului invidioşilor. Care m-au privit circumspect. Uite-l, 
pă, şi pe ăsta, a venit să-şi bată joc... 


Am început să păşim... Ştiţi ce e aceea o plimbare de seară? 
Aia făcută în ritm de melc, în care cei implicaţi nu au nicio 
grabă şi niciun interes. Pun un picior în fața celuilalt şi 


aşteaptă, se mişcă în reluare... Se plimbă, văd oraşul, fac 
plinul cu energie pozitivă şi într-un final se opresc la o 
terasă pentru o bere. Iar acolo pierd măcar jumătate de oră 
şi vorbesc vrute şi nevrute. Veselie mare, bună dispoziție, 
glume cu şi mai ales fără perdea; doar suntem între colegi şi 
avem cu toţii drept de vot, ba unde mai pui că avem şi ceva 
copii pe acasă, deci ştim ce şi cum. 


Da... Cam aşa a început plimbarea şi cam tot aşa amenința 
să se finalizeze. Ştiu asta pentru că am întrebat. Oamenii se 
plimbau la modul cel mai plimbăreț posibil. Păşeau alene, în 
ritmul de vreo doi kilometri şi ceva mărunțiş pe oră. Aveau 
timp să studieze peisajul, să-şi dea cu părerea despre 
costumațţia fătucilor ieşite la agăţat, despre maşinile parcate 
mai mult sau mai puţin aiurea, despre casele care 
mărgineau traseul; practic genul de amănunte pe care până 
atunci eu unul reuşisem să le ignor cu desăvârşire. 


Păi bine, oameni buni, nu aşa se face... 


Nu?! Dar cum? 


Păşim şi noi mai cu talent, păşim mai des, mai implicat. La 
vremea respectivă reuşeam să parcurg kilometrul în mai 
puţin de douăsprezece minute, adică vreo cinci kilometri pe 
oră. Dacă cineva citeşte asta şi pufneşte în râs în mod clar 
nu are probleme de greutate. Şi ca să-i mai tai din veselie 
informez că, în momentul de față, reuşesc să parcurg mia de 
metri sub zece minute. Uneori chiar sub nouă; dacă mă 
străduiesc un pic ajung şi la opt. Mi-a luat ceva timp şi nu 
pot spune că a fost uşor, dar în mod clar a meritat. 


A, păi noi nu facem aşa, noi ne plimbăm, nu alergăm prin 
oraş, să ne iasă limba de-un cot... 


Aşa vă plimbaţi seară de seară?! 


Da, măcar două ore. După care ne lipim de-o terasă... 


Ce să spun, bună treabă, nimic de comentat. Dar eu unul 
nu mai păşesc alături de voi. Mie îmi place să prind ceva 
viteză... 


Mi se pare cel puțin ciudat că au încercat să mă convingă. 
Şi au insistat. Au încercat să mă convingă să păşesc alături 
de ei în ritmul lor. Şi eventual să stau la terasă. Mai 
înveselesc şi eu atmosfera — cred că se vede ceva simț al 
umorului la subsemnatul; am profitat de el pentru a face 
lectura mai uşoară (sugestia editorului). Dacă nu am reuşit 
e vina mea. Dar să nu dai vina pe mine şi pentru lipsa 
progreselor la slăbit dacă procedezi ca gaşca mea de 
prieteni. 


Măi băieți, doamnelor... Eu unul am plecat. lau viteză... 
Veniţi şi voi? 


Au încercat, recunosc. Nu pot spune că nici măcar nu au 
încercat. După câteva sute de metri au concluzionat că se 
uită lumea la ei „ca la nebuni” şi că nu au timp să mai 
schimbe o vorbă; efortul depus fiind cam mare. Şi spun 
sincer că nu i-am luat aşa de tare precum aş fi putut. 


Nu mai putem... Nu... 


Cum vreți, eu unul am şters-o. 


Şi chiar asta am făcut. Am accelerat în ritmul meu. Cinci 
kilometri la oră. Poate nu pare mult — sau pare enorm; 
depinde de care parte a greutății ideale te plasezi şi ce relație 
ai cu viața sportivă — dar pentru mine reprezenta o 
performanţă notabilă pe care m-am străduit să o 
îmbunătățesc. 


Prietenii mei continuă să mimeze lupta cu greutatea. Se 
miră că afurisitele de kilograme se țin scai de ei, deşi 
respectă programul cu scrupulozitate. Fac asta de ani 
întregi. Seară de seară ies în oraş. Parcurg acelaşi traseu de 
care încă găsesc resurse să se mire. Ce-i drept trec printr-o 
zonă pietonală unde găsesc mereu motive pe seama cărora 
să bârfească sau să facă aprecieri. Cinci kilometri pe seară 
plus berea de rigoare. Nu se plânge niciunul că s-ar simți 
mai rău decât la începutul acestui program de mişcare, dar 
nici nu se laudă cu prea multe kilograme în minus. Starea 
de sănătate li s-a îmbunătăţit. Rezistenţa fizică e şi ea pe 
plus. Cu psihicul stau foarte bine, sunt mai veseli şi râd mai 
mult. Râd adesea din nimic, dar nu au slăbit semnificativ. 


Şi nici n-o să li se întâmple. Iar asta nu neapărat din cauza 
berii care-i aşteaptă la finalul plimbării. 


Personal nu încurajez consumul de alcool în timpul 
războiului contra kilogramelor în plus. Alcoolul nu ajută, ba 


dimpotrivă. Însă nu cred că berea e de vină pentru lipsa 
progreselor în direcția slăbirii. 


Prietenaşii mei, care încă mă mai invidiază, dar nu fac 
niciun efort să mă imite, au greşit în două puncte esențiale. 
Au greşit ei în mai multe, dar două greşeli sunt de neiertat. 


În primul rând nu au mărit ritmul. Dacă după un an întreg 
de plimbări parcurgi doar cinci kilometri în două ore ceva 
nu e foarte în regulă. Asta în condiţiile în care prietenii îşi 
permit să mărească pasul, nu sunt disperat de 
supraponderali. Dar preferă să nu o facă. Păşesc rar, 
vorbesc mult, râd şi mai mult. Şi cam atât. 


În al doilea rând nu au făcut niciun efort să lungească 
distanța. Când am ajuns în acest punct cu redactatul cărții 
am luat o pauză destul de lungă în care mi-am chestionat 
prietenii din gaşca veselă. A durat ceva să-i interoghez fără 
să par ciudat, dar am aflat răspunsul exact din care a 
derivat şi concluzia de rigoare. 


Oamenii au început cu sfârşitul. Adică au început cu 
distanța de cinci kilometri — parcursă în două ore — şi nu au 
făcut niciun efort să păşească ceva mai mult. Acelaşi traseu 
de care mă mir că încă nu s-au plictisit. E... ceva; ce să mai 
comentez? 


Lor nu le-am comentat nimic. În principal pentru că nu mi- 
au mai cerut sfatul, deşi nu le-am putut ignora invidia din 
priviri. Dar pe marginea subiectului pot spune că, dacă au 
început direct cu cinci kilometri e evident că puteau duce 


mai mult dacă se străduiau. Dedică două ore, două ore şi 
jumătate (jumătatea de oră e ocupată de berea de rigoare) 
mişcării de seară. Deci dispun de timpul necesar. De ce nu 
încearcă să parcugă şase kilometri în loc de cinci? Şi apoi să 
crească spre şapte, opt şi aşa mai departe, poate chiar să 
sară de zece... Practic, s-ar încadra în acelaşi interval de 
timp, dar cu rezultate mult mai bune. 


Au timp, vor să slăbească, dar se feresc să atace cele două 
„piscuri” care le obstrucționează drumul către greutatea 
ideală. Factorii intensitate şi distanță. Factori care trebuie 
atacați progresiv. 


Nu e recomandat să începi cu efort intens — poţi face rost de 
febră musculară şi depresie foarte uşor — dar e şi mai puţin 
recomandat să păstrezi ritmul de broască ţestoasă. 


Măreşte pasul, măreşte intensitatea, măreşte viteza. Trăieşte 
din plin şi scapă de kilograme. 


Mergi din ce în ce mai repede şi pe o distanţă tot mai mare. 
Mergi, nu te plimba. Nu te lăsa ispitit de confortul oferit de 
comoditate. E mai relaxant să te plimbi ca boierul, cu 
mâinile la spate, călcând uşor şi atât de rar că exasperezi şi 
babele care se străduiesc să te depăşească. 


O astfel de plimbare, cu toate neajunsurile ei, e oricum mai 
benefică decât zăcutul pe canapea, dar n-o să-ţi ofere 
rezultatele aşteptate. 


Slăbitul nu e sport extrem, dar nici nu se produce fără 
transpiraţie. 


E posibil — e chiar foarte posibil — ca, dacă duci o viață 
sedentară şi dispui de suficientă greutate în plus, să pierzi 
câteva kilograme la începutul plimbărilor. Corpul tău, luat 
prin surprindere şi supus unui efort care s-ar putea să-i fie 
complet străin o să piardă câteva kilograme, dar apoi o să se 
stabilizeze la ceea ce ştia el înainte de a te apuca de 
pretinsul regim de mişcare. Adică o să recupereze tot ce a 
pierdut cu dobânda de rigoare. 


BANDA DE ALERGAT E BUNĂ? 
Nu, nu e bună... 


M-au mai întrebat unul, altul dacă n-ar fi bine să-şi pună 
oasele în mişcare pe o bandă de alergat. Nu neapărat să 
alerge, ci să meargă, să păşească până la obținerea greutăţii 
ideale. 


Personal nu mă împac deloc cu ideea unei astfel de benzi. În 
primul rând e foarte periculoasă. Pe bune, o bandă de 
alergare e extrem de periculoasă pentru un supraponderal. 


Să nu se gândească cineva că din cauza vitezei cu care se 
mişcă banda sub tine apar pericolele mortale. Nu; poţi regla 
banda la ce viteză vrei tu, adică una nu prea mare pentru 
început. 


Pericolul apare atunci când tu, ca omul cu greutate, simți 
nevoia să te odihneşti un pic. N-ar fi o problemă; opreşti 
banda şi gata. Numai că, extenuat de efort, s-ar putea să 
sari peste treaba asta într-un moment de neatenție. Şi de 
aici poate deriva o căzătură urâtă. Una care l-ar face să 
izbucnească în râs pe un individ cu greutatea normală (e 
puţin probabil să i se întâmple aşa ceva; are suficientă 
agilitate să sară de pe banda buclucaşă fără să pățească 
nimic), dar care pe tine te poate trimite în spital. 


Supraponderalul are reacții întârziate; ştim amâdoi foarte 
bine treaba asta. Poate nu-ţi place să recunoşti; ai şi tu 
mândria ta care spune că o astfel de bandă nu e capabilă să 
te deterioreze, dar dacă o să cauţi pe internet o să găsesşti o 
droaie de clipuri video în care tipi mult mai atletici decât 
tine o încasează zdravăn de la o bandă de alergare. 


Eşti supraponderal, prin urmare e puţin probabil să fii 
capabil de efortul susținut şi constant pe care-l presupune o 
astfel de bandă; ai nevoie de multe momente de respiro şi 
când calea de rulare se tot mişcă sub picioarele tale pot 
apărea probleme. Nu risca fracturi sau entorse. Oasele tale 
sunt şi aşa mai împovărate decât e cazul, nu le distruge şi 
mai rău. 


E drept, unii laudă benzile de alergare pentru că - chipurile 
- oferă posibilitatea de a face mişcare la orice oră din zi şi 
din noapte. Nu, serios?! Cine te împiedică să ieşi din casă la 
orice oră din zi şi să faci mişcarea care-ţi este atât de 
necesară? 


Adevărat, cine vrea să iasă pe la o bucată de noapte să 
păşească are de înfruntat pericole de care trebuie să țină 
seama. La cum arată trotuarele din țara asta şi la cât de 
prost luminate sunt străzile nu recomand nimănui plimbări 
în miez de noapte. Dacă există infrastructura necesară, de 
ce nu, dar cât timp e întuneric de să-ți bagi degetele în ochi 
mai bine stai în casă. 


Dar cât timp lumina zilei permite, de ce să nu te mişti în aer 
liber în loc să păşeşti monoton şi lipsit de orice bucurie pe o 
bandă de alergare? Ăsta este adevărul, când păşeşti pe o 
bandă de alergare nu simţi nicio împlinire, nimic care să te 
facă să te simți mai optimist. În fața ta se desfăşoară mereu 
acelaşi perete lipsit de personalitate ce nu poate să-ți aducă 
starea de entuziasm. Poţi să bagi ceva muzică, dar asta n-o 
să ajute prea mult. 


Păşeşti ca şi cum ai sta pe loc, fără să schimbi cadrul. Nu e 
ceva care să te remonteze psihic, ci mai degrabă menit să-ți 
aducă un oaspete nedorit: teribila depresie. 


Vrei să faci mişcare? Nu ai nevoie de bandă de alergare. leşi 
din casă şi păşeşte. Dă ocol casei sau blocului în care stai 
dacă nu poți mai mult. Pentru început... 


Nu te împiedică nimeni, nu te opreşte nimeni. Vrei să faci 
mişcare în miez de noapte, dar nu ai curajul să ieşi din casă 
din cauza haitelor de câini fără stăpân care de-abia aşteaptă 
să te composteze sau a bețivanilor care nu au ceva mai bun 
de făcut decât să te agreseze fizic sau verbal? Te poți mişca 
şi prin casă, dar ai grijă să nu te mişti prea dăunător pe 


traseul bucătărie -— cu escală la frigider — şi canapeaua din 
fața televizorului. Poţi să faci rost de o băncuţă pentru 
exerciții. E mai ieftină decât o bandă de alergare şi la un 
moment dat s-ar putea să o poţi utiliza chiar cu succes real. 
Băncuţa are un capitol dedicat; citeşte-l la timpul potrivit. 
Adică după ce n-o să mai eziți în fața treptelor. 


Ce-i drept, nu prea poți să-ți faci norma de mişcare când 
afară toarnă cu găleata sau bate vântul suficient de zdravăn 
să te ia pe sus, chiar aşa agabaritic cum eşti şi atunci când 
codurile de vreme rea te obligă să stai între pereții casei tale 
te gândeşti că o bandă de alergare e o idee excelentă. Dar să 
fim serioşi, nu e urgie în fiecare zi. Şi în astfel de zile poți 
apela la băncuţță. E mai ieftină decât o bandă de alergare. 


Da, banda aia de alergare costă destul de mult. Există şi 
variante ieftine numai că au fost construite pe un sănătos 
principiu al economiei de piață: „Cât dai atâta face”. Uneori 
şi mai puţin. O bandă profesională, care să te scutească de 
unele griji, costă câteva mii bune de lei. Dacă o să cauţi cu 
răbdare poți găsi produse care sar de zece mii. Merită? Eu 
unul nu cred asta. 


Îţi place sau nu, cele mai multe dintre posibilele opțiuni au 
fost făcute în China - de asta sunt aşa de ieftine — prin 
urmare e de aşteptat să cedeze în viitorul nu foarte 
îndepărtat. Reparatul costă şi nu prea e cazul să pui multă 
bază pe garanție; au băieții din sistem nişte condiții aşa de 
alambicate că până la urmă o să recunoşti că e doar vina ta 
şi nu-ți mai trebuie niciun fel de garanție. 


Nu doar achiziția costă, ci şi exploatarea. Consumă curent 
electric - unele sunt inexplicabil de energofage -— şi au o 
mulțime de piese care trebuie schimbate periodic. Nu mai 
bine faci ceva bun cu banii respectivi? Dacă citeşti rândurile 
astea deja ai cheltuit o mică parte din ei într-un mod cât se 
poate de responsabil. 


SĂ ALERG... SĂ NU ALERG... 


Cred că nu e cazul să apelăm la tot felul de cercetări 
ştiinţifice. E ştiut că, dacă alergi, consumi incomparabil mai 
multe calorii decât atunci când mergi pe jos. 


Cu cât alergi mai repede, cu atât arzi mai multe calorii. 
Numărul caloriilor „pârlite” e influențat şi de greutatea pe 
care o ai la purtător. Cu cât eşti mai greu cu atât arzi mai 
multe calorii. Asta dacă eşti capabil să alergi pentru că e 
foarte probabil să nu-ți permiți acest lux. Poate că tu de- 
abia poţi să păşeşti şi eu vorbesc despre alergat? Pare 
capitol de SF. 


Da, e posibil să nu poţi alerga. La început. Dar dacă păşeşti 
viguros, păşeşti mult şi ţii alimentaţia sub supraveghere, 
kilogramele vor începe să demisioneze. Nu îți ascund şi cred 
că eşti perfect de acord că la început pierderile de greutate 
vor fi mai mari şi mai rapide. Pe măsură ce trece timpul, 
deşi măreşti distanţa şi ritmul, vei constata oarecum 
bulversat că eliminarea surplusului e din ce în ce mai 
dificilă. Şi atunci e posibil ca alergatul să devină foarte 
ispititor. Mai ales că acum chiar îți poți permite să alergi. Nu 
o să te poți compara nici în vis cu un atlet adevărat, dar poți 


alerga. Şi o să te simţi nu doar în stare să o faci, ci şi dator 
să alergi. 


Personal recomand să-ți vezi de păşitul tău. Pentru că 
treaba cu alergatul stă în felul următor: e una dintre cele 
mai proaste veşti pe care o poți da oaselor tale. 


Când te deplasezi, indiferent cât de puţin, greutatea apasă 
pe oasele tale, în special cele de la picioare. Cu cât se află 
mai jos în sublima ta alcătuire, cu atât mai multă greutate 
apasă pe ele. Oasele gambelor şi ale tălpilor sunt foarte 
afectate. Da, suferă de fiecare dată când păşeşţti. 


Genunchii însă au cel mai mult de suferit. Şi treaba asta nu 
doar doare, dar se lasă cu daune iremediabile pentru 
articulațiile genunchilor şi oasele picioarelor. Dacă eşti 
suficient de greu îți nenoroceşti şi articulațiile şoldurilor. 
Cât despre coloana vertebrală, e unul dintre principalii 
„beneficiari” ai efectelor greutății suplimentare. 


După cum vezi, lucrurile stau destul de prost nu doar când 
vine vorba despre mers. Când mergi greutatea apasă pe 
oase. Şi e o greutate care, în mod normal, n-ar trebui să 
apese pe oase; acestea sunt programate pentru a suporta o 
greutate mai mică sau chiar mult mai mică. Dacă nu iei 
măsurile potrivite la un moment dat vor apărea efectele 
secundare. 


Când alergi lucrurile se complică foarte rău pentru oasele şi 
articulațiile tale. 


Nu cred că e necesar să fi fost premiant la fizică pentru a 
înțelege că, dacă alergi, presiunea pusă pe oasele tale va fi 
cu mult mai mare decât atunci când mergi normal. Când 
alergi ridici piciorul, salți greutatea din dotare şi o trânteşti 
pe oase. E ca şi cum ai lovi cu ciocanul în capul oaselor. 


Îţi dai seama că nu e bine să dai cu ciocanul în oasele tale. 
Înmulţeşte impactul negativ cu zecile, apoi sutele şi miile de 
paşi alergațţi şi o să-ţi faci o idee destul de înfiorătoare 
despre calvarul la care îți supui genunchii — în special —, dar 
şi restul oaselor. 


O fi alergatul un exercițiu minunat, dar să ştii că mulți 
dintre cei care au alergat în tinerețe regretă asta la 
bătrânețe. Genunchii se uzează accelerat şi te trădează când 
îți este lumea mai dragă. 


Chiar şi celebrul Chuck Norris, pe seama invicibilității 
căruia s-au făcut o mulțime de bancuri, a recunoscut că nu 
aleargă pentru că acest exercițiu îi uzează genunchii. Şi a 
făcut afirmaţia asta cu vreo treizeci şi ceva de ani în urmă, 
când încă nu sărise de patruzeci de primăveri. lar dacă 
aceasta este afirmaţia unui om care, atunci când face flotări, 
împinge Pământul şi nu propriul corp şi a reuşit să numere 
până la infinit, ba încă de două ori. E clar că Chuck Norris 
ştie ce ştie. 


Chuck Norris n-a avut niciodată probleme cu greutatea şi 
totuşi e cât se poate de conştient că alergatul este un 
exercițiu care nu-i face bine. Îşi protejează genunchii, deşi 
nu are milă şi nici teamă de duşmani, indiferent cine sunt şi 


mai ales câți sunt. Să ne gândim că, în cel de-al Doilea 
Război Mondial, Germania a capitulat exact în ziua în care 
s-a născut celebrul erou american. Şi nemții ştiau ce ştiau... 


Şi un individ cu o asemenea aură de legendă se teme de răul 
pe care alergatul îl poate face genunchilor din dotare... 


Bineînţeles, paragrafele cu Chuck Norris sunt rezultatul 
ciudatului simț al umorului care mă animă în cele mai 
potrivite şi mai ales cele mai nepotrivite momente. Mai puțin 
treaba cu genunchii, care e cât se poate de reală. Am citit 
despre ea în adolescenţă şi pe atunci bineînțeles că nu i-am 
dat dreptate. Însă am câteva cunoştinţe care în trecutele lor 
tinereți au alergat kilometri după kilometri, ba chiar s-au 
învârtit de ceva premii şi medalii pentru treaba asta. Ajunşi 
la o vârstă respectabilă foştii atleți regretă excesele la care 
şi-au supus genunchii. Una este să alergi uşor „nici să nu 
simți că alergi” şi alta este să alergi în adevăratul sens al 
cuvântului. Genunchii se macină, la modul propriu. Şi nu 
se mai recuperează. 


Ţii la sănătatea ta? Eşti conştient că doar picioarele te pot 
ajuta să lupti contra kilogramelor? Atunci te lipseşti de 
plăcerea alergatului. 


Personal, evit alergatul de foarte mulți ani. Asta pentru că 
am la genunchi probleme serioase. Căpătate în urma 
excesului de greutate şi pe care o căzătură urâtă cu 
motocicleta le-a agravat. Când intri cu genuchiul în asfalt la 
modul lipsit de metafore, e de aşteptat să se lase cu nedorite 
efecte secundare, dar eu mă „bucuram” de probleme la 


genunchi cu mult timp în urmă, aşa că pentru durerile din 
prezent n-o să dau vina pe imprudenţa cu care am manevrat 
motocicleta Triumph. În tot incidentul respectiv partea cea 
mai uşor de suportat a fost plata daunelor pricinuite 
motorului. Care nu era al subsemnatului — cred că se 
subințelege. Când faci o prostie, există toate şansele să o 
faci în cel mai costisitor mod posibil. 


În ciuda acelui incident nefericit, mă mai cațăr din când în 
când pe şaua unui motor. Dar în restul timpului am grijă 
deosebită de genunchii mei. 


Nu alerg şi nici nu recomand să alergi. Dacă ţii neapărat să- 
ți distrugi genunchii există metode mult mai eficiente şi mai 
rapide. O plimbare cu motocicleta vecinului, de pildă... Mai 
bine ai grijă de genunchi. Slăbeşte încetul cu încetul, nu 
încerca să arzi etapele în viteză pentru că vei pierde unul 
dintre cei mai prețioşi aliați — genunchii. 


Păşeşte, nu alerga. În ceea ce te priveşte este suficient, mai 
mult decât suficient. 


UN ACCESORIU OPŢIONAL 


Nu e neapărat obligatoriu, chiar te poţi lipsi de el fără niciun 
fel de probleme; ba chiar economiseşti ceva bănuți 
necumpărându-l. Pe bune, chiar te poţi lipsi de el... 


Însă, aşa mic şi nu foarte scump cum este (dacă insişti, poţi 
să cumperi ceva ce te afectează cu adevărat la buget, dar 


aceasta este genul de opțiune personală pe care e bine să ai 
pe cine da vina dacă nu dă rezultate; de aceea nu recomand 
să faci neapărat achiziția), e un tovarăş care poate deveni 
foarte util. Contribuie la motivare şi conştientizare. Şi unde 
mai pui că, dacă îl ţii la vedere, oameni vor crede că e vorba 
de cine ştie ce dispozitiv cu care iei legătura cu serviciile 
secrete sau mai ştiu eu cine. 


E vorba de un banal pedometru. O năzbâtie care poate să 
măsoare paşii. Sau, dacă dispui de ceva mai mulți bani de 
care te poți lipsi, poate număra nu numai paşii, ci şi 
distanța parcursă, caloriile consumate, pulsul şi altele 
câteva. Ba chiar poți asculta muzică şi — încă nu ştiu dacă 
există varianta, dar chinezii ăştia sunt în stare de orice — 
poți urmări filme. Ar fi de dorit să aibă şi conexiune cu 
Facebook, să poţi posta de fiecare dată când începi să 
păşeşti şi când dobori un record sau, pur şi simplu, vrei să 
conectezi şi tu ceva. 


Dar să lăsăm gluma la o parte (dacă nu ai simțul umorului 
poţi să sari peste unele pasaje; nu vei pierde mare lucru) şi 
să revenim la rolul pe care pedometrul îl poate juca în viața 
ta. 


Indiferent cât de multe funcţii auxiliare are, obiectul în sine 
se pricepe să numere paşii. De regulă la asta se pricepe cel 
mai bine. Eventual şi la a-şi da cu părerea despre distanța 
parcursă. Dar cum distanța parcursă reiese din setările pe 
care le faci tu privitor la lungimea pasului din dotare, iar 
această lungime depinde foarte mult de traseul pe care te 
deplasezi sau de starea ta generală şi alte mărunțişuri mai 
mici sau mai mari, cred că îți dai seama că treaba cu 


distanța e cât se poate de relativă. Bine, dacă vorbim de un 
pedometru cu GPS şi care are la dispoziție vreo patru sateliți 
care să determine ei ce şi cum, atunci poţi spune că 
măsoară şi distanța „la milimetru”, dar deocamdată să ne 
păstrăm picioarele pe pământ şi banii în cont sau buzunare 
şi să ne concentrăm asupra unui pedometru care numără 
doar paşii. De aceea îi şi spune pedometru. 


Jucăria specializată în numărarea paşilor a devenit 
populară după ce, prin Japonia, mi se pare, s-a prăsit dieta 
celor 10000 de paşi. 10000 de paşi spre fericire. Aparent 
sunt mulți; sunt supraponderali care nu fac atâţia paşi nici 
în jumătate de an. Sunt sedentari care au nevoie de 
jumătate de an pentru a parcurge jumătate din numărul de 


paşi. 


S-ar putea să te sperie, dar fericirea nu locuieşte la doar 
10000 de paşi distanță. Cei zece mii de paşi trebuie parcurşi 
în fiecare zi. Zi de zi... Cât timp? Cât anume te ţine condiția 
fizică. 


Japonezii consideră că poţi fi fericit şi posesorul unei 
sănătăți de fier (şi implicit al unei greutăți ideale) dacă la 
finalul zilei pedometrul pe care-l ţin agăţat la curea, pe la 
breloc sau prin buzunare indică „fericirea” de 10000 de paşi. 


Bine, trebuie să recunosc, treaba asta cu 10000 de paşi 
poate duce uşor la obsesie şi tulburări de personalitate şi 
alte trăsnăi, prin urmare nu trebuie să devii dependent de 
pedometru, ci doar să te foloseşti de el. Nu e nicio ruşine să 
profiți de un pedometru, ba chiar e recomandat. Dar nu e 


recomandat să te laşi subjugat de un astfel de dispozitiv. Eu 
unul recunosc că am pățţit-o. Cu primul pedometru. Când 
mi s-a stricat am evitat să mă mişc vreo săptămână pentru 
că nu avea cine să-mi contabilizeze succesul. Şi dacă nu 
exista cineva care să facă asta de ce să mai păşesc? Din 
fericire mi-am dat seama repejor că scopul principal nu este 
să fac fericit pedomentrul, ci pe mine însumi. 


Îţi cumperi pedometrul respectiv, îl setezi cu date privind 
greutatea personală şi lungimea pasului din dotare. Treba 
cu setatul greutăţii e apă de ploaie, utilă ca şi udatul rațelor 
care se plimbă pe lac. Asta pentru că de aici pedometrul o 
să tragă anumite concluzii privind caloriile consumate. Dar 
adevărul de care nu țin cont cei care pun pe piață 
pedometre atât de „deştepte” e că fiecare corp consumă 
caloriile într-un stil cât se poate de propriu şi inimitabil. 
Unii reuşesc să slăbească vizibil după vreo cinci kilometri, 
alții se plâng că nu fac progrese nici după douăzeci, poate 
nici după sută. Dacă mergi mai repede consumi mult mai 
multe calorii. Dacă îți pui mintea cu o formă de relief cu 
pantă ascendentă consumul de calorii va creşte. Însă 
pedometrul se va încăpățâna să indice mereu acelaşi 
consum de calorii pe kilometru. 


Am avut o astfel de experienţă şi cu o bicicletă medicinală. 
Care mințea de înghețau apele. Aparatul ce trebuia să-mi 
indice numărul de calorii arse prin pedalat la staționar 
indica mereu 12,5 calorii per kilometru. Nu conta că 
pedalam îndârjit de curgeau apele pe mine sau dădeam 
alene din pedale de se plictisea bicicleta şi în loc de afişajul 
normal apărea un mesaj de genul „Serios?! Alt fraier chiar 
nu ai găsit?” (bine, cred că-ți dai seama că nu am primit un 
astfel de mesaj ceea ce demonstrază odată în plus cât de 


limitată era respectiva bicicletă), consumul de calorii era tot 
12,5 per kilometru. Aşa că am încercat să trişez. Adică am 
umblat la reglajul bicicletei, am ales treapta cea mai uşoară 
şi făceam kilometri cu duiumul. Câteva sute într-o 
săptămână. Ardeam mii de calorii pe zi. Dar treaba asta se 
petrecea mai mult în mintea mea pentru că de ars nu 
ardeam mare lucru. Nu pot spune că nu mi-a folosit, dar 
nici aşa cum era de aşteptat. 


Prin urmare, numărul de calorii indicate e relativ, fie că 
vorbim de o bicicletă medicinală ce a costat cam cât un 
salariu mediu, fie că vorbim de un pedometru ce costă sub 
patruzeci de lei. Concentrează-te pe numărul de paşi pentru 
că de acolo vine sănătatea. Dacă îi faci mai repede consumi 
mult mai multe calorii. Dacă păşeşti asemenea broaştei 
țestoase e clar că vor fi mai puţine calorii pârlite, dar cu 
siguranță e mai bine decât deloc. 


Începe cum poti şi ridică ritmul. Am mai spus asta, dar mă 
văd silit să o repet. Dacă erai suficient de implicat de la 
început nu ajungeai să citeşti capitolul ăsta. Chiar dacă 
pedometrul din dotare o să arate acelaşi număr de calorii 
raportat la acelaşi număr de paşi o să-ți dai seama că 
lucrurile stau cu totul altfel. 


Cum spuneam, reglezi pedometrul, îl atârni acolo unde 
spune producătorul (există mai multe variante de aparate de 
numărat paşi prin urmare e normal să existe şi recomandări 
diferite) şi începi să păşeşti cu simţ de răspundere. Mai uşor 
la început şi din ce în ce mai implicat pe măsură ce îți dai 
seama că a păşi nu mai e deloc dificil, dar a devenit un 
exercițiu plăcut şi înviorător. 


DOAR 10000 DE PAŞI PÂNĂ LA FERICIRE?! 


Ridici numărul de paşi până ajungi la 10000. Dar 
recomandarea mea e să nu te opreşti acolo. Zece miare sunt 
mai mult decât suficiente pentru un individ cu IMC-ul şi 
procentul de grăsime în limitele care-i bucură familia şi pe 
prieteni şi-i supără grozav pe nutriționişti (îţi dai seama că 
şi ei trebuie să trăiască, ba chiar au pretenţia să trăiască 
grozav de bine şi dacă te pun pe picioare din primele şedinţe 
e clar că la sfârşit de lună n-o să aibă suficiente lovele nici 
măcar să-şi facă plinul la bicicletă - înţelegi unde bat). Dacă 
vrei ca paralele tale să nu contribuie la bunăstarea 
nutriționistului sau a medicilor ori a individului care şi-a 
deschis un pretins cabinet de remodelare corporală, cea mai 
recomandată acțiune e să nu te opreşti. Ai ajuns la zece mii 
de paşi pe zi? Următoarea ţintă e 15000 de paşi. Măcar 
cincisprezece mii. 


Personal încerc să fac peste 20000 de paşi. În fiecare zi. 
După ce mi-am dat seama cât de greu se ating cele zece mii 
am decis să urc mai sus. Mult mai sus. Şi sincer să fiu, în 
momentul de față îmi vine mult mai uşor să fac douăzeci de 
mii de paşi în fiecare zi — uneori într-o singură „repriză” — 
decât îmi venea acum vreo zece ani să fac cinci mii de paşi. 
E o chestiune de adaptare a corpului la efort. Un efort pe 
care, într-o bună zi, o să ţi-l poți permite, ba chiar o să-ți 
lipsească în zilele mai aglomerate sau în care afară e uragan 
şi cu toată ambiția ta chiar nu-ți poți permite să ieşi din 
casă, să-ți faci numărul de paşi. 


Pe lângă scăderea în greutate şi tonusul muscular o să 
observi că şi alte părți ale corpului tău vor resimţi pozitiv 


efectele celor câteva mii de paşi executați zilnic. Plămânii tăi 
respiră mai bine, senzaţia aia de sufocare începe să te cam 
părăsească, dar nu mai poţi tu de asta; te lipseşti bucuros 
de prezenţa ei. Picioarele, care la început îți dădeau dureri 
groaznice şi erau predispuse la febră musculară, vor deveni 
mai rapide şi mai capabile de efort. Durerile te vor părăsi, 
vor deveni o amintire ce trebuie să nu se mai întoarcă. 


Genunchii, care îți provocau dureri groaznice, îşi vor reveni 
măcar parțial. In ceea ce mă priveşte genunchii nu s-au 
recuperat niciodată cu adevărat, de aceea am grijă de ei. 


Tonus muscular, stare de bine, kilograme mai puţine, 
rezistență crescută la efort... Nu e minunat? Ce-ţi poți dori 
mai mult ca supraponderal? Pardon, ca fost 
supraponderal... 


O PRECIZARE LEGATĂ DE CEI 10000 DE PAŞI 


Treaba asta cu 10000 de paşi până la fericire sună foarte 
mişto, dar Marele Adevăr e faptul că, atunci când au fost 
lansate pedometrele japonezilor pe piață, nu existau niciun 
fel de studii care să demonstreze dacă, într-adevăr, cei 
10000 de paşi ajută chiar aşa de mult precum spunea 
reclama la respectivele dispozitive de numărat paşii. 


A fost vorba doar de o strategie de marketing şi nu de 
inventarea unui dispozitiv care să fie de ajutor celor care 


doreau să aplice pe propria piele beneficiile unui studiu 
serios, menit să-i sprijine pe indivizii cu greutate. 


Interesant e că reclama ce recomanda 10000 de paşi a prins 
foarte repede, atât de repede că nimeni nu s-a mai interesat 
dacă există o bază reală privitoare la numărul de paşi pe 
care un supraponderal — şi nu numai - trebuie să-i facă 
zilnic pentru a da piept în piept cu fericirea. Cât timp 
fericirea era la doar câțiva paşi distanță, de ce să-ţi mai pui 
întrebări la care răspunsul s-ar putea să se dovedească 
dezamăgitor? 


Abia mai aproape de zilele noastre au fost efectuate ceva 
studii legate de numărul de paşi care trebuie parcurşi 
pentru a intra în contact cu starea de bine şi fericirea. De 
treaba asta s-au ocupat cercetătorii britanici. Chiar dacă 
Marea Britanie nu mai face parte din Uniunea Europeană, 
unele dintre concluziile savanților insulari încă rezistă. Şi ce 
să vezi? Fericirea e chiar mai aproape decât au îndrăznit să- 
şi dea cu părerea specialiştii în vânzări din Țara Soarelui 
Răsare. Conform părerii specialiştilor britanici — din păcate 
eşantionul pe care s-a efectuat studiul n-a fost chiar aşa de 
numeros pe cât era de dorit — pentru a atinge starea de 
fericire ajung şi trei mii de paşi pe zi, cu condiţia să fie 
efectuaţi într-un ritm cât se poate de alert. Având în vedere 
proverbialul calm englezesc, e de mirare, totuşi, că au găsit 
câteva zeci de voluntari dispuşi să păşească ceva mai alert, 
aşa cum cerea o parte a studiului. 


Personal, prefer varianta de mijloc. Nu păşesc nici ca 
broasca țestoasă, dar nici ca iepurele alergat de ogari. Asta 
pentru că am o problemă cu alergatul. Şi, pe termen lung, 


alergatul nu e chiar cea mai bună variantă. Chiar dacă nu 
eşti supraponderal sau fost supraponderal. 


MAI EXISTĂ ŞI APLICAȚII DEDICATE 
(e bine de ignorat) 


Pedometrul este cea mai rudimentară modalitate prin care 
poți măsura paşii efectuaţi. Nu e cel mai grozav gadget, nu e 
cel mai exact, dar te poate ajuta să-ţi faci o idee despre ce 
anume ai făcut şi mai ai de făcut. Poate ajuta la motivaţie 
aşa cum, la fel de bine, te poate trimite în braţele depresiei. 
Cum, domnule, am făcut numai două mii de paşi?! Şi m-am 
străduit toată ziua... 


Să spunem că, pentru început, două mii de paşi reprezintă o 
performanță. 


Însă dacă ai un telefon şmecher, îți poţi instala tot felul de 
aplicaţii care pretind că se interesează de starea ta de 
sănătate. Unele dispun de pedometru şi localizare GPS, 
astfel încât ştii cu exactitate câţi kilometri ai parcurs şi câte 
calorii ai ars. Şi dacă ar fi numai atât... 


Din păcate — personal consider că din păcate şi nu din 
fericire - pomenitele aplicaţii nu se limitează la numărat 
paşi şi măsurat distanțe. Astfel, unele dintre acestea țin 
neapărat să afle câte calorii ai băgat în organism şi de unde 
provin acestea. Eşti invitat să înregistrezi fiecare masă şi 


fiecare pahar cu apă. Mda, aplicaţia are grijă să fii hidratat 
cum se cuvinte. 


Mai eşti întrebat dacă dormeai între anumite ore şi cum 
anume ai dormit. Dacă o ţin tot aşa, nu e prea departe ziua 
în care o să fii întrebat ce anume ai visat şi, în funcţie de 
răspuns, aplicaţia o să tragă anumite concluzii privitoare la 
câte calorii ai ars. 


Pe nesimţite, ai toate şansele să devii sclavul tehnologiei. În 
loc să fii preocupat de făcut paşi, o să simţi nevoia să dai 
raportul cu privire la ce anume ai făcut, câtă apă ai băut şi 
cum ai dormit. Asta în condiţiile în care „măsurătorile” şi 
aprecierile nu sunt chiar aşa de savante pe cât ar fi de dorit. 
Trebuie mereu să ţii cont de faptul că organismul tău are 
propriul lui metabolism. Asemănător cu al altor oameni, 
dar, totuşi, personalizat. Nu arzi chiar atâtea calorii câte 
spune aplicaţia şi garantat nu bagi în tine câte ai inima să 
înregistrezi la rubrica dedicată importului de calorii. Cu alte 
cuvinte, totul e relativ. Iar aplicaţia o să devină foarte 
enervantă în scurt timp. 


De fiecare dată când atingi limita de paşi propusă o să 
primeşti un mesaj de felicitare. Dar dacă nu o atingi... Odată 
mi-am uitat telefonul la serviciu. Fiind final de săptămână, 
nu m-am grăbit să-l recuperez. Luni mă aştepta plin de 
mesaje care de care mai îngrijorate şi de sfaturi cum că ar fi 
bine să încep număratul paşilor. Despre aplicație vorbesc... 
Ironic, dar în acel weekend am mers la munte şi am făcut 
măcar vreo patruzeci de mii de paşi. În fiecare zi... 


Se poate şi fără aplicaţii dedicate, dar dacă te interesează... 
VARIANTA „SUNĂ UN PRIETEN” 


Indiferent cum sună, să ştii că nu e vorba despre celebrul 
concurs „Vrei să fii miliardar”. Ei, cine nu vrea să fie 
miliardar? Dar pentru moment să ne concentrăm pe 
răspunsul mulțumitor şi eficient la întrebarea mult mai 
presantă „Vrei să ai o greutate normală?”; e mai indicat şi la 
treaba asta chiar mă pricep să ofer nişte răspunsuri. Cât 
priveşte răspunsul la întrebarea cu miliardele cred că e clar 
din capul locului. Dacă îl ştiam, mai stăteam eu să lucrez 
aproape douăzeci de ani pe post de contabil prin Ardeal? 
Bine, în momentul de față lucrez în Germania, la o firmă de 
consultanță imobiliară. Mi-e mult mai bine din punct de 
vedere financiar, dar până la miliard mai e mult. 


Treaba asta cu sunatul unui prieten e recomandată de mulți 
atunci când te presează o nevoie. Cine te ajută când ai o 
problemă, dacă nu prietenii cei mai buni? Mai ales că, e 
cunoscut de când lumea, nu-ți poţi alege țara sau familia, 
pe când cu prietenii lucrurile stau altfel. 


Însă, pentru nevoia pe care o ai, sunatul unui prieten are 
alte conotaţii şi implicaţii. Încerci să scapi de grăsime prin 
păşit — cea mai potrivită metodă pe care o recomand cu 
căldură oricui vrea să scape de coşmarul kilogramelor — 
numai că e posibil să te plictiseşti (când băteam câmpurile 
din jurul oraşului sau făceam kilometri prin pădure 
simțeam lipsa unui prieten cu care să pot schimba o vorbă) 
sau să ajungi în acel moment în care motivaţia e greu de 


accesat. Da, se poate întâmpla să-ți vină să renunți la 
plimbarea de după serviciu, unde ai trudit destul şi mult 
mai ispititoare ți se pare canapeaua. 


Într-o astfel de situaţie prietenul care te sună (există 
varianta să fii sunat, nu doar să suni) e de milioane. E genul 
de prieten cu care ai convenit să faci mişcare zi de zi până 
reuşiți să scăpați de pârdalnicile kilograme. Şi ați convenit 
să vă sunațţi reciproc şi să nu vă lăsați la greu. Adică să 
insiste la tine cu chestii de genul „Păi slăbim sau nu 
slăbim?”, „Cum ne-a fost vorba, nenişorule?”, „Am convenit 
să facem paşi, asta facem...” şi alte drăgălăşenii 
asemănătoare. Dacă eşti prieten adevărat, e clar că n-o să-ţi 
laşi prietenul ăla greu la greu şi o să ieşi cu el la mişcare. 
Sau invers... 


Oricum ai da-o, doi indivizi puşi pe slăbit acţionează mai 
eficient decât unul. Se motivează reciproc, se pun în mişcare 
unul pe altul, ai cu cine bârfi, cu cine schimba o vorbă... Se 
creează un mecanism în care piesele componente se 
completează una pe alta, se ajută, se slăbesc reciproc. 


O astfel de relație poate face minuni numai că e genul de 
sabie cu două tăişuri. Dacă nu eşti atent şi nu ştii cum să 
gestionezi problema se poate lesne întoarce împotriva ta. 
Sau a amicului. 


Cu ani în urmă am cunoscut doi bătrânei care, trecuţi de 
pensie, îşi petreceau măcar două ore pe zi în plimbări lungi 
prin împrejurimile urbei în care locuiau. Niciunul dintre ei 
nu părea să facă mişcare pentru slăbit; erau în formă 


pentru vârsta lor, dar preferau să se şi mențină. Câţiva 
kilometri zi de zi, iată ritualul care ține departe bolile ce vin 
braț la braț cu vârsta şi menține buna dispoziție. 


Numai că, într-o zi, după o matură chibzuinţă, unul dintre 
bătrâni s-a mutat la copii, în Germania. Cel rămas în 
România a rămas... al nimănui. Lipsit de suportul 
prietenului de care-l legau nu doar o viață de kilometri, ci şi 
de amintiri (lucraseră amândoi ca profesori la aceeaşi şcoală 
încă de la absolvirea facultății), bătrânul rămas locului a 
renunțat foarte repede la sănătosul obicei de a lua 
drumurile la pas. 


— Nu am cu cine, domnul meu, nu am cu cine... Nu mai pot 
să merg singur; parcă s-a rupt ceva în mine. Ştiu că nu-mi 
face bine să stau mai mult pe lângă casă, dar nu am cu 
cine... 


Se sună reciproc în fiecare zi; când amicul plecat în 
Germania revine în țară de sărbători sau cu alte ocazii reiau 
o parte din vechea hoinăreală. Spun o parte pentru că nu 
mai ard atâția kilometri ca altă dată. Şi e destul de simplu 
să-l identifici pe bătrânul rămas în ţară. Asta pentru că 
prietenul mutat în Germania s-a adaptat de minune nu doar 
la traiul în altă ţară, ci şi la parcurile de aici. Merge de unul 
singur şi chiar dacă întâmpină unele dificultăți lingvistice 
nu dă înapoi niciodată. Merge şi nu se mai opreşte. Şi de 
asta îi merge mai bine. 


Deci... Cam asta e cu varianta „Sună un prieten”. Poate 
ajuta la motivaţie, e mai nostimă decât să te târăşti 


kilometri întregi de unul singur, dar dacă apelezi la asta 
trebuie să iei în calcul şi varianta cea mai sumbră: ai 
puterea de a continua dacă prietenul te lasă baltă sau se 
mută din localitate? 


E de preferat ca, în situaţia în care eşti genul căruia îi place 
să depindă de alţii, să eviți să suni un prieten la fel de 
delăsător. Dacă el cedează, cedezi şi tu şi ce se alege de 
toată mişcarea? Mai bine te bazezi pe forțele proprii. E mai 
dificil, trebuie mai multă motivaţie pentru unul singur decât 
pentru doi, e şi mai puțin distractiv, dar dacă vrei să 
slăbeşti, atunci faci ce trebuie, nu ce-ţi dictează prietenul 
mai leneş. 


Dacă eşti genul cu motivaţie de nezdruncinat scoate un 
prieten la slăbit. Şi dacă el pleacă din oraş sau la un 
moment dat nu mai vrea - se poate întâmpla să cedeze el 
primul — atunci măcar rămâi cu tine însuți. Până la urmă 
eşti cel mai de nădejde aliat pe care te poți baza. 


TREPTE SPRE SUCCES 


Teama de trepte sau pante are o denumire ştiinţifică — 
bathmophobie - şi e considerată o fobie destul de ciudată. 
Mult mai specifică e climacofobia - care înseamnă chiar 
teama de a urca pe scări. Însă teama de scări există şi e 
mult mai răspândită decât îndrăznesc să aprecieze 
autorităţile şi specialiştii în fobii. 


Supraponderalii nu au neapărat o fobie față de trepte, doar 
că oftează resemnațţi de fiecare dată când au de-a face cu 


acestea. Când sunt puşi în fața unui şir de trepte cei mai 
mulți dintre supraponderali se opresc şi caută cu privirea 
un lift. Se gândesc dacă trebuie neapărat să le urce şi, dacă 
nu au încotro, încep ascensiunea chinuită. Supraponderalii 
urăsc treptele şi iubesc rampele pentru persoanele cu 
dizabilități care le permit să ocolească nesuferitele trepte. 
Mai mult decât astfel de rampe iubesc lifturile, dar acestea 
nu sunt chiar aşa de accesibile pe cât ar fi de dorit. Şi dacă 
suferi de claustrofobie ai încurcat-o, chiar dacă ai la 
dispoziție toate lifturile din lume. 


Să urci trepte e o actiune titanică pentru un supraponderal, 
una comparabilă cu escaladarea Everestului de către un 
alpinist încăpățânat care vrea să vadă cum se vede lumea de 
acolo, de sus. 


Supraponderalul nu vrea să vadă cum e acolo, sus, la etaj. 
El escaladează scările pentru că nu are încotro, pentru că 
trebuie să ajungă la etaj. Uneori pentru că acolo locuieşte şi 
nu are altă alternativă pentru un acoperiş deasupra 
capului. Alteori pentru că trebuie să viziteze sediul vreunei 
instituţii şi treaba asta trebuie făcută numaidecât. 


Da, treptele îi demoralizează pe supraponderali, îi fac să 
ofteze, să intre într-o stare vecină cu depresia sau chiar în 
depresie. 


Însă dacă urci treptele consumi enorm de multă energie. 
Energie pe care corpul trebuie să o pună la dispoziție, nu 
are încotro. 


Unul din semnalele de alarmă care îți arată că ai probleme 
cu greutatea e reprezentat de scări, de treptele acestora. 


Să urci zilnic până la etajul patru al unui bloc e pentru unii 
rutină, e la fel de natural ca mersul pe bicicletă; cei mai 
mulți dintre cei care urcă de câteva ori la etajele superioare 
nici nu se mai plâng de lipsa unui ascensor — exceptând 
situaţia în care au de cărat în spate un frigider sau un corp 
de mobilă ceva mai voluminos (când ţi se întâmplă aşa ceva 
chiar nu ai niciun motiv să lauzi virtuțile scărilor). Însă ceea 
ce pentru unii este un sănătos exercițiu fizic ce necesită 
doar un efort minimal, pentru un supraponderal un chin 
demn de Inchiziția spaniolă. 


Dacă aş fi fost inchizitor (sau o călătorie în timp mi-ar oferi 
ocazia să prestez şi această nedemnă meserie), nu mi-aş 
chinui victimele cu aparatele de tortură tradiționale. Nici pe 
departe. Le-aş îndopa bine, până ajung la dimensiunea 
potrivită, apoi le-aş sili să urce câteva sute de trepte. 
Garantat aş obține mărturiile autoacuzatoare. Şi asta fără 
să pun măcar mâna pe bici... 


Sper că ţi-ai dat seama că pasajul de mai sus, referitor la 
aspiraţiile de Inchizitor ale subsemnatului, nu a fost decât o 
glumă. Una nu neapărat menită să dezmorțească atmosfera 
şi să stârnească vreun zâmbet (recunosc că m-am cam 
străduit în direcția asta pe tot parcursul paginilor de până 
acum), cât mai ales să contureze o idee despre chinurile pe 
care le încearcă un supraponderal atunci când are de-a face 
cu o scară. 


Ceea ce pentru unii este ceva firesc, pentru supraponderal e 
tortură cumplită, comparabilă cu ceea ce li se întâmpla 
nefericiților care intrau în colimatorul inchizitorilor de altă 
dată - nu întâmplător m-am raportat la ei. 


Simti o durere fizică în suflet când întâlneşti o scară? 
Numeri treptele de două ori înainte de a te aventura la etajul 
unei clădiri în care recunoşti că nu ţi-ai dorit să te afli? Nu 
ţi-ai mai vizitat de mult timp prietenii, rudele sau chiar 
părinţii din simplul motiv că locuiesc la etaj? Înainte de a 
urca o scară îți iei un răgaz consistent şi te pregăteşti 
sufleteşte pentru ceea ce va urma? Când auzi că unii au 
urcat pe Everest sau alt munte primul gând care-ţi trece 
prin cap e că e vorba de o făcătură sau de ceva imposibil de 
realizat? În cele mai groaznice coşmaruri care-ţi tulbură 
somnul noapte de noapte este implicată şi o scară? Atunci e 
clar, ai probleme cu greutatea... 


Asta se ştia, prietene, însă dacă prezinți simptomele de mai 
sus e clar că problemele sunt foarte grave. Şi pentru 
moment treptele nu sunt soluția în ceea ce te priveşte. 


Dar dacă reuşeşti să depăşeşti etapa de început, dacă 
reuşeşti să slăbeşti un pic, astfel încât să nu încerci 
senzaţia de disperare când afli că trebuie să urci la etaj, 
atunci a sosit momentul să transformi treptele în aliat. 


Ţi-ai dat seama - nu e necesar să ţi-o spună cineva, deşi am 
făcut-o ceva pagini mai sus — că treptele consumă sensibil 
mai multă energie decât păşitul, fie el şi în ritm vioi. Bine, 


nu treptele ca atare consumă calorii, ci urcatul acestora. Şi 
consumă zdravăn. 


Un medic cu pretenţii de specialist (oarecum suspect, de 
vreme ce nu avea un cabinet personal, dar îşi permitea să 
dea sfaturi în stradă pentru o televiziune comercială) 
susținea că un om normal pierde vreo 700 de calorii pe oră 
urcând trepte. Dacă ai avut vreodată IMC-ul ideal şi ai fost 
pus în situația de a urca măcar şapte etaje cred că eşti de 
acord cu subsemnatul care susține sus şi tare că o oră de 
urcat pe scări consumă sensibil mai multe calorii decât vreo 
zece ore de păşit viguros. Dacă era să mă iau după capul 
respectivului, pentru a scăpa de caloriile ingerate la pachet 
cu o porție de tort cu ciocolată trebuia să urc suficiente 
trepte cât să ajung la marginea superioară a stratosferei. 


Personal încă nu cunosc pe nimeni capabil să urce trepte 
timp de o oră, dar sper să-mi reuşească odată şi odată. 
Pentru moment marea problemă e că nu găsesc un edificiu 
suficient de înalt să-mi permită o ascensiune de o oră 
bazată numai pe trepte, dar trebuie să recunosc că o repriză 
de urcat scări nu mai este ce a fost odată. Adică chin curat. 


Momentan pot urca şi şaptezeci de metri pe trepte fără să 
simt nevoia unei pauze revigorante şi fără să mă întreb de ce 
am fost atât de dobitoc în condiţiile în care exista alternativa 
unui lift foarte comod, dar în trecut nu m-aş fi lansat într-o 
asemenea întreprindere nici dacă aş fi fost plătit cu aur. 
Bine, oricum nu se înghesuia nimeni să mă plătească, aşa 
că de ce să urc pe scări cât timp exista un lift? 


Acum e mai simplu. Mult mai simplu. Aş minţi spunând că 
e plăcut — genunchii mei au mereu pretenția să-mi aducă 
aminte de greşelile tinereţii — dar nu mai e infernal de 
chinuitor. 


Începe cu păşitul, nu te avânta direct la trepte. Asta pentru 
că s-ar putea să oboseşti într-un asemenea hal încât 
depresia o să te prindă în mreje fără niciun efort. Şi mai 
există probabilitatea destul de ridicată pentru un accident. 


Dacă ţii morțiş să urci câteva trepte, aşa, să vezi cum e, să 
nu încerci să faci asta pe o scară lipsită de balustradă. Un 
supraponderal care ridică un picior suficient de sus pentru 
a-l aşeza pe o treaptă are parte de un echilibru foarte precar 
şi nu e nevoie de cine ştie ce efort sau eroare pentru ca forța 
de gravitație să-şi spună cuvântul. Şi cu cât e mai mare 
masa ce se prăbuşeşte, cu atât este mai devastator 
impactul. Şi, desigur, trebuie să ținem seama şi de factorul 
înălțime. 


O balustradă nu te fereşte de toate pericolele, dar elimină o 
parte însemnată dintre ele. Şi nu uita că orice scară urcată 
trebuie coborâtă, într-o formă sau alta. Şi la coborât chiar ai 
nevoie de o balustradă solidă, prietene. 


Poţi escalada câteva trepte? Deja ai consumat ceva calorii, 
dar sfatul meu e să păstrezi treptele pentru mai încolo. La 
începutul luptei cu kilogramele concentrează-te doar pe 
păşit. Fă mulți paşi, cât mai mulți. Şi după ce ai redus 
greutatea la un nivel rezonabil acceptă şi provocarea 
treptelor. O să fii surprins că acestea nu mai reprezintă 


chinul din trecut, dar asta se datorează picioarelor tale 
antrenate şi faptului că o mare parte din țesutul adipos te-a 
părăsit. 


Foloseşte treptele pentru întreținere. Când eşti ocupat, prea 
ocupat să ieşi la păşit, poţi face un tur rapid până la etaj şi 
retur. Chiar de mai multe ori... 


Dacă eşti forțat să-ţi faci treaba într-un birou sau ai un loc 
de muncă ce presupune foarte puţin efort fizic, însă 
respectivul loc de muncă se găseşte într-o clădire cu unul 
sau chiar mai multe etaje, profită de fiecare pauză pentru a 
urca un etaj. Sau pentru a cobori un etaj (dar trebuie să şi 
revii la „next level” dacă vrei să resimţi din plin beneficiile 
urcuşurilor din viața ta). 


Vestea bună e că şi coborâtul treptelor arde calorii — de fapt 
orice activitate, cât de neînsemnată, arde calorii; chiar şi 
când mănânci sau dormi consumi calorii, dar nu e vorba de 
cine ştie ce consum -— ce-i drept se ard mai puţine calorii 
decât la urcare, dar cum poți să urci dacă nu mai şi cobori? 


ATENȚIE LA URCAT, MARE ATENŢIE LA COBORÂT 


Urcatul şi coborâtul treptelor reprezintă o adevărată 
provocare. Dacă nu eşti încă pregătit să-i faci față, 
limitează-te la mersul pe jos până o să deţii măcar o parte 
din condiţia fizică necesară pentru a accepta provocarea 
treptelor (şi pentru a-i face față, desigur). Nu încerca să arzi 
etapele, concentrează-te pe pârlitul caloriilor, dar mai ales 
pe starea de sănătate şi integritatea corporală. 


Când te vei ocupa mai serios de trepte trebuie să ai în 
vedere că, deşi coborâtul scărilor este mai simplu şi 
presupune mai puțin consum energetic, e mult mai 
periculos decât urcatul acestora. Dacă te împiedici la urcat e 
rău, dar panta ascendentă te va proteja într-o oarecare 
măsură prin reducerea distanței de prăbuşire. Dacă te 
împiedici la coborâre... E clar că panta descendentă nu te va 
ajuta câtuşi de puţin şi cum gravitația îşi face datoria în 
orice condiţii ai toate şansele să ajungi până la baza scării 
fără să faci un pas însă cu avarii foarte serioase. 


Cel mai bun mijloc de protecție pentru o asemenea 
eventualitate e să fii atent la trepte atunci când le urci. Dacă 
faci ascensiunea doar cu scopul de a scăpa de calorii (nu e 
nicio ruşine să urci scări fără să ai nicio treabă la etaj, eu 
fac asta frecvent, de cel puţin zece ori pe zi) şi constați că 
treptele sunt alunecoase sau panta e foarte abruptă - da, 
domnule, există unii „arhitecţi” care au un talent deosebit 
de a înghesui scări în spaţii total nepotrivite şi le dau o 
înclinare ceva de groază — renunță, pur şi simplu. Caută-ţi 
alt loc de „cățărat”; există alternative mult mai sigure, nu e 
necesar să-ți pui sănătatea în pericol doar pentru că e 
recomandat să urci câteva trepte pe zi. 


Balustrada e prietenul de nădejde la coborâre. Te ţii strâns 
de ea şi ai grijă la fiecare pas. O prăbuşire pe scări este 
periculoasă pentru orice individ, dar pentru un 
supraponderal poate fi letală. Un prieten vechi şi-a găsit 
sfârşitul în urma unei căderi pe scări. Era durduliu, e 
adevărat. Legiştii au fost de părere că din cauza excesului de 
greutate nu a avut nicio şansă. 


Eşti atent la urcare, dar la coborâre trebuie să fii excesiv de 
atent. Şi chiar dacă pare simplu sau ispititor nu te grăbi la 
coborât mai mult decât o faci la urcat. Graba nu doar strică 
treaba, dar predispune la accidente. Chiar dacă nu mai sunt 
ceea ce eram (din punct de vedere al masei corporale), nu 
cobor niciodată pe scări fără să mă ţin de balustradă, 
recomandare ce o fac tuturor celor interesați. Balustrada 
salvează vieți. 


BĂNCUȚĂ SAU TREAPTĂ? 


Prin magazinele sportive e cunoscută sub numele de 
Stepper Fitness. Eu unul nu înțeleg de ce-i spune aşa în 
condiţiile în care, de fiecare dată când cineva pronunță 
Stepper, gândul mă duce la acele aparate cu tălpi care 
mimează un soi de cățărat. Apropo, am avut aşa ceva în 
dotare. Şi cumpărat de la un magazin de firmă - după ce am 
pățit faza cu bicicloanţa din bazar cumpăr numai de acolo 
de unde primesc bon fiscal şi garanție, dar asta nu 
înseamnă că nu mai iau ţeapă din când în când. 


Am cumpărat stepperul respectiv cu bune intenții şi un preț 
pe măsură. La început a mers bine, simulam cățărarea aia 
pe trepte, întâmpinam o oarecare rezistență când apăsam pe 
pedale. Dispozitivul care trebuia să numere paşii chiar îşi 
făcea datoria... 


Numai că începutul promițător n-a ținut prea mult şi 
agregatul a început să cedeze după primele două ore de 
funcționare. Paşii nu doar erau mai simplu de executat — 


deci efortul era minimal, la fel şi aşteptatul slăbit —, dar 
aparatul începea să-şi dea duhul. 


L-am returnat, conform garanţiei şi am primit alt aparat cu 
asigurările că, de data asta, n-o să se întâmple nimic rău. 
Ba chiar mi s-au cerut scuze pentru că am fost pricopsit cu 
un jaf. 


Şi pot spune că am avut mai mult noroc. Aparatul de 
numărat paşi a făcut treabă două ore. După altele două 
pistoanele de la baza pedalelor au cedat cu totul. Ambele 
odată. Când m-am prezentat la magazin mi s-a spus că sunt 
prea gras şi din cauza asta am stricat aparatul. Şi că ar 
trebui să nu mai insist cu stepperul dacă nu eram în stare 
să slăbesc mai întâi. Ironic, nu? Faci reclamă la astfel de 
dispozitive menţionând că te vor ajuta să slăbeşti, dar când 
cineva încearcă să le folosească, îi atragi atenţia că n-ar fi 
rău să slăbească înainte de a trece la acțiune. Recomandat 
să nu investiţi în aşa ceva. Nici chiar aparatele de firmă nu 
merită banii. 


Dar există şi un soi de băncuţă sau treaptă care se cheamă 
Stepper. Pe care poţi face trepte cu menţiunea că urci-cobori 
de pe aceeaşi treaptă. A cărei înălțime o poţi regla de la 15 
cm până pe la 25. Tot centimetri, nu altceva. Reglezi şi faci 
trepte până nu mai poți. 


E destul de tare să poţi regla înălțimea treptei şi e clar că un 
astfel de Stepper e mai sigur decât treptele clasice. Aici urci 
şi cobori cât poţi, te poţi opri când vrei, pe când la o scară 
nu e chiar aşa. Chiar dacă te opreşti la o anume treaptă 


pentru că nu mai poți, trebuie să şi cobori, nu poți rămâne 
blocat între etaje pentru că efectiv nu mai eşti în stare să te 
mişti. 


Însă aceste minunate „trepte” sau „băncuţe” cum îmi place 
mie să le spun, au un preț nesimţit de umflat. Şi de cele mai 
multe ori greutatea maximă admisă nu e foarte mare. Adică 
e undeva pe la 100 — 120 de kilograme. Când m-am apucat 
de slăbit cântăream mai mult... 


Să dai peste suta de lei sau chiar vreo patru sute pe aşa 
ceva e genul de investiție care poate fi evitată. Eu unul am 
făcut rost de o băncuţă de 20 cm de la un vecin de-al 
părinților, de la ţară, care se ocupă cu prelucrarea lemnului 
şi mi-a croit-o dintr-un butuc solid. M-a costat o bere. Ce-i 
drept una de firmă, dar pot spune că a meritat. Şi prețul, şi 
băncuța, pe care nu am folosit-o foarte mult; mi se pare 
monoton şi oarecum copilăresc să urc şi să cobor pe 
băncuţa respectivă, preferam să păşesc pe afară, dar trebuie 
să recunosc că băncuța solicită cumplit. Mie nu-mi prea 
place, dar asta nu înseamnă că nu o recomand. E eficientă. 
Şi dacă ştii pe cineva care lucrează la un depozit de lemne 
sau are un atelier de tâmplărie o poţi scoate şi ieftin. Plus că 
nu are limită de greutate pentru utilizator. Dacă eşti foarte 
mare confecționează o treaptă micuță, de vreo 10 cm pentru 
început. Şi ai grijă să fie lângă un perete de care să te poți 
sprijini pentru orice eventualitate. 


PUŢINĂ BICICLETĂ... 


Virtuţile bicicletei sunt lăudate de toată lumea şi indiferent 
cât m-aş strădui, mi-e destul de dificil să asociez imaginea 
unui supraponderal cu cea a unei biciclete. Bicicliştii sunt 
oameni supli, cel mai adesea numai fibră, cu muşchi 
zdraveni (în special la picioare) şi vene proeminente. 
Sănătate curată, biciclismul ăsta. 


Un prieten care o anume etate, dar care pedalează de ani 
buni în fiecare zi, are o vorbă de duh care mi-a mers la 
inimă. 


„Un om pe bicicletă înseamnă un bolnav mai puţin în 
spital”. 


Nu ştiu dacă zicala s-a născut în capul lui sau a pescuit-o 
de undeva - pe Internet nu am găsit-o în forma modelată de 
amicul meu - dar îmi place la nebunie cum sună şi nu pot 
decât să-i dau dreptate. La peste şaizeci de ani — pe care nu- 
i arată, dar ştiu sigur că-i are pentru că odată i-am văzut 
Cartea de Identitate — omul e suplu, vesel şi plin de viață. Şi 
chinuie bicicleta ceva de groază. De fapt schimbă bicicleta 
cam odată pe an. Îi place lui să încerce tot felul de aparate 
de pedalat. Şi-a molipsit şi nevasta - cu vreo zece anişori 
mai tânără, dar care, iertată să-mi fie aprecierea, pare cam 
cu vreo cinci mai bătrână - de microbul pedalatului. Ce-i 
drept ea s-a apucat de sportul ăsta ceva mai târziu, fapt 
care poate explica aspectul ceva mai degradat al doamnei în 
cauză (sper din inimă că prezenta carte n-o să ajungă în veci 
prin biblioteca domniei sale). 


Cât despre copii ce să mai spun? Adolescenţi ca din revistele 
de modă. Nu se pot lăuda cu cine ştie ce telefoane sau 
tablete, dar au nişte biciclete... Şi nu doar biciclete, ci tot 
felul de chestii ce trebuie puse în mişcare cu forța brațelor 
sau picioarelor. Şi, în ciuda faptului că nu au gadgeturi 
electronice de ultimă generație sunt copii fericiți. Plini de 
acea fericire pe care ţi-o poate oferi numai mişcarea în aer 
liber. 


Da, e foarte adevărat. Bicicleta ne ajută să ne menţinem în 
formă, ajută la eliminarea surplusului de greutate, 
antrenează cam toate grupele de muşchi, dar are grijă în 
special de cei de la picioare. Şi poate să ne transporte gratis 
dintr-un loc în altul. 


Poţi lua în calcul bicicleta doar ca mijloc complementar sau 
alternativ pentru lupta cu grăsimile. Adică nu e prea indicat 
să te bazezi numai pe bicicletă. 


Asta pentru că mersul excesiv pe bicicletă are urmări destul 
de neplăcute. Evident, nu aşa de neplăcute ca cele pe care le 
produce sedentarismul şi excesul de grăsime, dar cred că nu 
doreşti să schimbi răul mai mare pe cel mai parşiv. 


Dacă petreci excesiv de mult timp pe şaua bicicletei coloana 
vertebrală o să reclame niscaiva probleme. Mai e şi prostata, 
care şi ea are ceva de spus împotriva accesoriului cunoscut 
sub numele de şa pentru bicicletă. Şi mai sunt şi alte 
probleme. 


În ceea ce priveşte faptul că mersul pe bicicletă poate sau 
nu să conducă la impontenţă ori infertilitate părerile sunt 
cât se poate de împărțite, deci mai bine nu riscăm, ce spui? 
Când îţi pui în cap să slăbeşti — şi vrei să slăbeşti zdravăn, 
nu aşa, doar câteva kilograme pe care să le recuperezi cu 
prima ocazie - o faci şi din motive cât se poate de masculine. 
Să nu ne ascundem după deget, dar nu e supraponderal 
care să nu fi auzit măcar de o mie de ori în viața lui că 
slăbitul o să-l facă mai bărbat decât e în momentul de față. 
Şi cine poate rezista unei asemenea ispite? Mai ales că nu 
slăbeşti să te poţi îndopa mai bine cu şaorma, ci pentru o 
cauză cât se poate de nobilă de pe urma căreia vor avea de 
câştigat şi alte persoane. Sau numai soția... 


Dacă vrei să nu ajungi în tabăra celor care susțin că 
bicicleta chinuită în exces poate cauza impotenţă, e bine să 
ai în vedere o bicicletă cu şa special concepută pentru 
bărbați. Adică una lată şi moale, să asigure un transport 
comod pentru instalația de reproducere. 


Tot pentru protecția a ceea ce te îndreptățeşte să te numeşti 
bărbat e bine să foloseşti nădragi largi, care să nu te jeneze 
în acea zonă sensibilă atunci când pedalezi. Nu prea pot 
înțelege eu cum de bicicliştii se simt în largul lor în 
pantalonaşii ăia scurți şi mulaţi, dar dacă ei suportă... Poate 
s-au săturat să-i tot laude prietenele ce bine se descurcă şi 
mai vor să reducă din timpul dedicat activităților în doi 
pentru a se putea dedica pasiunii pentru pedalat. E o 
ipoteză, trateaz-o ca atare... 


Nu e cazul să precizez, dar nu mă pot abţine: evită zonele 
accidentate, care pot zgudui bicicleta şi implicit pe tine 


suficient cât să te afecteze la bărbăţie. Dacă te balansezi 
prea mult pe şa la un moment dat se poate întâmpla ceva. 

Şi dacă mai ținem cont de greutatea ta considerabilă — pe ce 
anume crezi că apasă greutatea ta când te plimbi cu 
bicicleta? — e destul de probabil ca ceea ce poate însemna un 
mic accident pentru alții să te afecteze zdravăn. 


Bine, dacă vei constata că problemele de bărbăţie persistă şi 
după ce ai slăbit considerabil şi nu vrei să te dai bătut, ai şi 
tu orgoliul tău, pentru a-ţi salva onoarea bagă şi tu câteva 
ture cu bicicleta. Încearcă să fii cât mai vizibil, dar mai ales 
să fii vizibil pentru cine trebuie. Şi când n-o să mai ai 
încotro şi o să fii pus în situaţia de a face o demonstrație ca 
la carte, dă şi tu vina pe bicicletă. Da, dragă, din cauza 
bicicletei e problema. Dar uite şi tu cât de mult am slăbit... 
Până la urmă într-o relație sentimentele sunt cele care 
contează, nu-i aşa, iubi? Şi nu contează cum arăţi, contează 
ce suflet ai. Ştii că sunt un altruist din fire... Mai bine stăm 
îmbrăţişaţi, ce spui, iubire? Iubire?! Unde ai fugit, iubire?! 


Bineînţeles, dacă foloseşti o bicicletă, e indicat să faci pauze 
lungi şi dese pe care le petreci mergând pe lângă aceasta. Ai 
de câştigat. Pe lângă greutatea din dotare mai ai de împins 
şi bicicleta. Care e bine să fie robustă. Şi asta înseamnă 
calorii consumate. 


Dacă micile mele temeri privitoare faptul că biciclismul în 
exces poate dăuna unui bun amic de-al tău nu te-au speriat 
şi ai de gând să ţii cont de sfaturile de mai sus, atunci ar fi 
bine să ţii cont şi de cele care urmează atunci când te apuci 
de pedalat. 


Având în vedere faptul că eşti mărişor, ai nevoie nu doar de 
o bicicletă zdravănă, capabilă să te suporte şi să nu se 
dezmembreze sub tine după prima sută de metri, ci şi de 
una care să te protejeze de eventualele accidentări. Fiind 
ceva mai molcom în mişcări şi prin urmare nu dispui de 
acele reflexe care le permit bicicliştilor de meserie să scape 
teferi din accidente uşoare (fii fără grijă, dacă e vorba de un 
accident serios, nu contează dacă eşti slab sau gras; poţi să 
fii şi nepotul lui Superman, tot o încasezi). Dar când 
bicicleta derapează sub tine poți evita dezastrul dacă sari 
rapid din şa. Însă dacă între picioare ai un ghidon zdravăn e 
posibil să-l agăţi şi să te trezeşti la pământ (ori mai rău, la 
asfalt) blestemând ziua în care ţi-ai cumpărat bicicletă. 


E de preferat să foloseşti un model de bicicletă fără ghidon. 
E destul de dificil de găsit o bicicletă solidă şi fără ghidon — 
aparent robustețea unei biciclete vine la pachet cu un 
ghidon zdravăn, menit să ofere nu doar rezistență, ci şi un 
impresia de soliditate în sine - dar se găsesc şi astfel de 
biciclete. Sunt modele concepute pentru doamne. Nu au 
ghidon pentru că au fost proiectate într-o vreme când fetele 
foloseau rochițe şi încălecatul unei biciclete cu ghidon nu 
lăsau prea mult de lucru pentru imaginația băieților. Acum 
şi fetele se pricep să încalece o bicicletă cu ghidon şi dacă 
poartă pantaloni pentru biciclişti pot băieţii să-şi imagineze 
ce vor. 


Dar tu, dragul meu, ai nevoie de o bicicletă fără ghidon. 
Chiar dacă băiatul ăla plătit cu salariul minim de la 
magazinul de biciclete o să se uite chiorâş la tine când o să 
ceri o bicicletă pentru femei, nu băga în seamă. Siguranţa ta 
e mai presus de toate. N-are decât să râdă în sinea lui, tu 
ştii ce vrei şi de ce anume vrei. 


E recomandat să nu cumperi bicicleta din bazar. Am făcut 
greşeala asta o singură dată, pe vremea când eram tânăr, 
neştiutor, naiv, dar şi subponderal. Şi mă mai şi credeam 
deştept. Asta în condițiile în care unul dintre prietenii mei 
şi-a cumpărat bicicletă asemănătoare cu cea achiziționată 
de mine dintr-un magazin de specialitate (din păcate lanţul 
respectiv de magazine a devenit amintire de ceva ani). Pe el 
l-a costat distracţia de trei ori mai mult decât mine. Şi pot 
spune că nici bicicleta mea nu era ieftină. Raportat la 
salariul pe care îl aveam pe atunci, ca proaspăt absolvent de 
liceu (am muncit câteva luni între liceu şi facultate), pot 
spune că a costat mult. Dar a amicului a costat o avere în 
adevăratul sens al cuvântului. 


Însă diferenţa s-a văzut. După nici şase luni eram deja 
fostul proprietar al unei biciclete în timp ce amicul se mai 
foloseşte de bicicloanţa lui şi în ziua de azi. Şi au trecut mai 
bine de douăzeci şi cinci de ani de când şi-a cumpărat-o. 
Privind retrospectiv pot spune că, în ceea ce-l priveşte pe 
amic, a meritat inivestiția. 


Despre fosta mea bicicletă pot spune că a cedat piesă cu 
piesă într-un ritm accelerat de puteai jura că pentru aşa 
ceva fusese proiectată. Am încercat să o cârpesc cum m-am 
priceput. Cu piese cumpărate tot din bazar, desigur, că 
acolo erau mai ieftine şi mai şi puteai negocia cu vânzătorii. 
Nu ştiu de pe unde le aduceau, dar sigur se ghidau după 
principiul „cât dai, atâta face”. 


Când mi s-a rupt şi furca am decis că bițiclul nu doar m-a 
costa prea mult, dar dorea să mă bage în spital. Noroc că la 
vremea respectivă eram încă suplu şi am reuşit să aterizez, 


de bine, de rău, într-o poziție nu foarte decentă, dar nu mi- 
am rupt nimic. În afară de orgoliu care a suferit daune 
iremediabile - mă dădeam mare în fața unor gagici şi am 
vrut să le arăt cum se sare peste şanţ cu bicicleta. Şi au 
văzut mai mult decât intenționam să le arăt. Bine că au 
plecat în Spania; nu mai suportam să râdă de mine după 
ceva ani de la incident. 


Însă a fost o întâmplare din care am învăţat multe. Să nu o 
fac pe grozavul punându-mi sănătatea în pericol. Mai ales în 
faţa unor persoane incapabile să aprecieze talentele din 
dotare. Şi să nu-mi cumpăr biciletă de la cineva care nu e în 
stare să-mi ofere un certificat de garanţie şi care încearcă să 
mă combine că garantează cu sufletul pentru ceea ce vinde. 


Normal, când m-am dus să cer socoteală întreprinzătorului, 
acesta a dat ochii peste cap şi mi-a recomandat să-l dau în 
judecată. Cu o condiție: să pot dovedi că am cumpărat 
bicicleta de la el. Firesc, nu aveam chitanţă... S-a întâmplat 
cu douăzeci şi ceva de ani în urmă; credeam că am făcut 
mare afacere când am cumpărat o gioarsă de bicicletă. 


Vrei să nu treci prin ceea ce am trecut eu? Cumpără o 
bicicletă dintr-un magazin de specialitate. De preferință 
unul de articole sportive, eventual specializat doar pe 
biciclete. Dar un magazin mare, care să nu se zgârcească la 
câteva piese atunci când ai nevoie de ceva reparații. Un 
magazin care să țină la firmă, dispus să cheltuie câte ceva 
pentru a-şi menţine clienţii. 


S-ar putea să te intereseze şi una dintre bicicletele alea 
ciudate, numite Fat Bike. În ciuda numelui nu e vorba 
neapărat despre vreo bicicletă grasă sau bicicletă pentru 
graşi. Poate le-ai văzut, sunt acele biciclete cu roți şi 
cauciucuri enorme ce duc cu gândul la motociclete şi emană 
un aer foarte robust. 


În ciuda dimensiunilor impunătoare, bicicloanţele din 
categoria Fat Bike nu sunt foarte grele. Trag la cântar vreo 
13 — 14 kilograme. Prima mea bicicletă adevărată cântărea 
17 kilograme; mi-am dat seama asta din plin după ce a 
trebuit să o car în spate vreo opt kilometri când m-a prins o 
ploaie torențială pe un drum din câmp. 


Nu pot spune că Fat Bike-ul pe care-l am în momentul de 
față e foarte greu. Ba dimpotrivă... 


E o bicicletă extraordinară, cu care se poate rula pe orice 
suprafață - chiar şi ceva mai denivelată - fără să mă tem 
pentru sănătatea prostatei personale (şi alte organe pe care 
hurducăturile pronunțate le pot aduce în situația de a se 
face de râs). E uşor de manevrat şi nu necesită efort prea 
mare la pedalat, dar evit să mă iau la trântă cu dealurile cu 
versanți prea înclinați. Chiar dacă bicicleta mea grăsuță ar 
face față provocării prefer să mă abțţin. 


Bicicleta dolofană are un preț destul de mare comparativ cu 
suratele ei mai suple, dar asta e de înţeles. Priveşte-i numai 
cauciucurile şi o să înţelegi de ce. O bicicletă durdulie bună 
costă în jur de două mii de lei, dar ştiu destule biciclete cu 

aspect „normal” care îţi cer să scoţi din buzunare mai mulți 


bani. Şi cel mai adesea nu merită investiția. Din păcate, deşi 
am căutat, nu am reuşit să găsesc vreo bicicletă durdulie 
fără ghidon, dar e de înțeles. Ghidonul dă robustețe 
cadrului care, altfel, ar avea de suferit. 


O altă variantă de bicicletă potrivită pentru persoanele 
supraponderale — de fapt cred că aceasta este cea mai 
potrivită - sunt acele biciclete cu trei roți. Cu aşa ceva e 
destul de greu să te răstorni (dacă te străduieşti un pic în 
direcția asta o să-ţi reuşească în cele din urmă, te asigur), 
prin urmare pericolul accidentării e aproape inexistent (să 
nu ignorăm, totuşi, capacitatea unora de a găsi chiar şi cea 
mai improbabilă metodă de a-şi frânge măcar trei oase). 
Indiferent cât te străduieşti, nu poți atinge o viteză prea 
mare cu o astfel de bicicletă, dar consumul de calorii este 
demn de luat în seamă. Să pedalezi la aşa ceva presupune 
efort, nu glumă. Asta din cauză că o astfel de bicicletă e 
sensibil mai grea dacă e să o compari cu oricare dintre 
suratele ei dotate cu două roți. Pe lângă fierătăniile care nu 
pot lipsi dintr-o bicicletă, un triciclu din ăsta (sau tricicletă) 
mai are ataşat şi un coş destul de încăpător în care poți 
pune aproape ce doreşti. 


z9 


Dacă eşti adeptul lui „durată scurtă, dar intensă” poți umple 
coşul bicicletei cu greutăți însemnate. Te mai urci şi tu pe 
şa şi începi să pedalezi. N-o să fie uşor, dar în câteva minute 
vei transpira suficient de mult încât să însemne ceva. Şi nici 
caloriile nu se vor simți mai bine. 


Cu o astfel de bicicletă poți merge şi la cumpărături. 
Necazul cu tricicletele pentru adulți e că nu prea poți circula 
cu ele pe drumurile din România. Fiind destul de late şi 


deplasându-se cu viteza melcului e posibil să-i incomodeze 
pe anumiți idioţi care s-au pricopsit cu carnet şi trăiesc cu 
falsa impresie că drumurile au fost construite doar pentru 
uzul lor personal. Şi având în vedere că pe drumurile patriei 
sunt cam multe astfel de specimene, probabilitatea de a fi 
claxonat şi chiar înjurat e aproape de 100%. De fapt 
depăşeşte acest prag — când vine vorba de mârlănie şi 
comportament necivilizat România reuşeşte să dărâme orice 
statistici şi probabilități. 


Mulţi dintre biciclişti se încăpățânează să folosească 
trotuarele destinate pietonilor. Aceştia sunt destul de 
incomozi, dacă mă întrebi pe mine. Dacă e să-i întrebi pe 
alții, o să ţi se spună că sunt nesimțţiți şi lipsiți de respect 
față de legile țării. Şi că merită doar capete în gură şi coate 
în freză. 


Închipuieşte-ţi că pe trotuarele din România, pe lângă 
pietoni, mai sunt parcate şi maşini. Adesea e nevoie să 
cobori de pe trotuar în stradă pentru a ocoli maşina vreunui 
cocalar. O bicicletă cu trei roți nu prea are loc într-o astfel 
de jungă urbană, prin urmare, dacă vrei să-ți cumperi o 
tricicletă, e cumplit de recomandat să cercetezi terenul 
înainte de a te adresa unui dealer specializat. Mai important 
decât să deții o astfel de maşinărie de slăbit e să o poți 
utiliza. 


Dacă în apropierea casei se găseşte un parc cu alei largi, 
eventual cu piste pentru biciclişti, nu mai aştepta. Poate 
citeşte altcineva cartea înaintea ta şi te lasă fără bicicletă; 
tricicletele astea sunt cam greu de găsit chiar şi în 
magazinele de profil. Aşa suntem noi, mai reticienți când 


vine vorba de biciclete cu aspect mai ciudat. Şi dacă nu 
există decât o cerere slabă atunci şi oferta o să fie pe 
măsură. 


Personal nu mi-am cumpărat o tricicletă pentru adulți, deşi 
o perioadă am cochetat cu ideea; mai ales după ce am 
probat una şi am văzut cât este de comodă şi câte calorii 
arde. Amicul sexagenar îndrăgostit de biciclete are şi un 
astfel de exemplar pe lângă casă, pe care îl foloseşte atunci 
când se duce la cumpărături. Are vreo doi kilometri până la 
magazin şi-i străbate cu bucuria pe care bănuiesc că o 
încearcă cei care reuşesc să atingă vârful Everestului. 
Mişcarea înseamnă sănătate... 


Da, mi-a plăcut bicicleta, dar în oraşul în care m-am stabilit 
după terminarea facultăţii nu dispunea de cele mai bine 
condiţii pentru o astfel de bijuterie. Parcul era cam departe, 
străzile veşnic aglomerate, trotuarele pline cu rable ce îşi 
văd de ruginitul lor temeinic şi ireversibil. Existau piste 
pentru biciclişti — surprinzător, dar existau -— însă pot spune 
că au fost amenajate în bătaie de joc, doar pentru a închide 
sura celor care au cerut aşa ceva. Un soi de dungă 
mâzgâlită cu vopsea roşie într-o margine a trotuarului, o 
dâră ce intersectează adesea stâlpi pentru iluminatul public 
şi pe care nu poţi să mergi cu o bicicletă normală, darmite 
cu o tricicletă. 


Deocamdată, în materie de biciclete, mă mulțumesc cu 
„Grăsuna”, robusta bicicletă Fat Bike cu care am mers şi la 
munte, şi la mare. Şi la deal, şi la vale. Momentan ne 
înțelegem excelent. Peste ani, intenționez să-mi iau şi o 
bicicletă cu trei roți (aparent un non-sens treaba asta; cum 


să fie bicicletă cu trei roți? „Bi” presupune doar două 
chestii, roți, de pildă, dar hai să nu ne încurcăm în dileme 
lingvistice). Să pedalăm pe ce avem la dispoziție. De preferat 
pe trei roţi, pentru început. 


SĂRIT COARDA 


Tot prin copilărie am văzut primul film din seria Rocky, cu 
Sylvester Stallone. Deşi astăzi pot spune că Stallone arăta 
infinit mai bine decât Piedone, la vremea respectivă boxerul 
cam trecut ce acceptă provocarea vieţii n-a reuşit să mă 
impresioneze. Asta pentru că mardeala principală s-a 
desfăşurat în ring şi a fost om la om, nu un singur individ 
cu o gaşcă de tolomaci, cum făcea Piedone. Şi nici măcar nu 
se poate spune că a învins. Stallone, nu Piedone. Urla 
„Adrian” şi arăta de parcă trecuse prin maşina de tocat 
carne. 


Dar ceva-ceva tot mi-a rămas în minte din filmul respectiv. 
În sala de box era mereu câte un sportiv care sărea coarda. 
De fiecare dată când apărea în cadru toți cinefilii prezenți în 
sală izbucneau în râs, de parcă era cine ştie ce 
caraghioşenie. 


Am râs şi eu, dar mi-am dat repede seama că, din tot ce se 
întâmpla prin sala de box singura treabă pe care mi-o 
permiteam era săritul corzii. Şi am început să sar... 


Cred că săritul corzii a amânat instalarea obezității şi a 
grăbit apariția problemelor de la genunchi. 


Fiind cam afemeiat de felul meu (de unde şi grija să nu 
pățesc vreuna nepăţită din cauza mersului pe bicicletă) 
petreceam mai mult timp sărind coarda cu fetele decât cu 
băieţii la fotbal. 


Realitatea e că nici fetele nu prea aveau alternativă atunci 
când venea vorba despre petrecut timpul liber. Sării coarda 
şi legănat păpuşi, supremele distracții în Epoca de Aur. La 
păpuşi nu mă băgam, dar la sărit coarda... Odată am sărit 
de cinci sute de ori, mai mult decât oricare fată din şcoală, 
ceea ce m-a făcut celebru vreo câteva zile, dar mi-a provocat 
şi nişte dureri cumplite la genunchi şi gambe. Dar am 
strâns din dinți şi am îndurat bărbăteşte tot supliciul. 


Ca şi în cazul alergatului, cei care încasează plata 
nesăbuinței noastre sunt genunchii. Săritul corzii slăbeşte, e 
drept, consumă calorii cu toptanul, dar toată greutatea ta 
nu doar apasă, ci îți loveşte genunchii. Chiar mai rău decât 
în cazul alergatului. 


Dacă atunci când alergi poţi adopta un tempo mai uşor în 
speranța de a-şi proteja genunchii, la sărit coarda nu prea 
mai ține figura. Poţi sări într-un tempo mai lent, dar de sărit 
tot trebuie să sari. Şi de fiecare dată când sari genunchii tăi 
spun „Au”. Dacă eşti suficient de înțelept o să-i auzi cum 
strigă de durere şi o să încerci să scapi de excesul de 
grăsime prin metode mai puţin distructive. 


Când sari, ca şi atunci când alergi, e ca şi cum ai da cu 
ciocanul în oase şi articulaţii. Sau cu picamerul. Nu 
contează cu ce, dar la un moment dat vor țâşni aşchii în 


toate părțile. Aşchii, țăndări de oase... Nu sună foarte 
încurajator, aşa e? 


Cei care recomandă să sari coarda pentru a scăpa de 
kilograme nu ştiu ce vorbesc, nu au fost niciodată în 
situația de a-şi face probleme în legătură cu kilogramele în 
exces. Habar nu au ce înseamnă o durere sănătoasă de 
genunchi şi nici cât de important e să-ți păstrezi intacte 
articulațiile de la picioare. 


Îţi aminteşti de vremurile când puteai alerga mai bine de un 
kilometru fără probleme? Eu unul da, dar mult mai des îmi 
amintesc de acea zi când am sărit coarda de cinci sute de 
ori. Fără oprire. Durerea m-a chinuit zile întregi. 


Dacă ai ceva kilograme în plus şi ai sărit de treizeci de ani 
(chiar şi mai puţin, că nu strică) şi nu ai nimic în comun cu 
boxul — dacă eşti pugilist nu prea poţi evita săritul corzii — e 
de preferat să nu-ţi nenoroceşti genunchii. Există o mulțime 
de alte metode prin care te poți lipsi de grăsimile tale, deci 
nu e necesar să scapi de o problemă de sănătate 
pricopsindu-te cu una mult mai gravă. Dacă de grăsimi poți 
scăpa printr-o metodă sau alta, în momentul în care ţi-ai 
distrus genunchii libertatea de mişcare va deveni o amintire. 
Bănuiesc că nu e ceva care să te încânte. 


SĂRITUL LA TRAMBULINĂ 


Trambulina elastică, aia pe care țopăie copilaşii în parc, nu 
te gândi la sărituri în piscină (ajungem şi pe acolo, nu te 


teme) e super! Trebuie încercată măcar o dată în viață. 
Măcar! 


E super să ai măcar pentru o clipă senzaţia că ai învins 
gravitația şi poţi ajunge la stele. 


Însă, înainte de a încerca trambulina, e bine să verifici cu 
ajutorul unui cântar cinstit greutatea din dotare. Şi să te 
interesezi cam cât ține trambulina. Apoi să mai scazi treizeci 
de kilograme. Din ce suportă trambulina, desigur, dar dacă 
poţi elimina treizeci de kilograme din greutatea din dotare, 
aşa, fără niciun efort, felicitări! Ai cumpărat cartea asta 
degeaba... 


De ce e bine să reduci cu vreo treizeci de kilograme din ceea 
ce susțin producătorii că poate îndura trambulina elastică? 


Evident, trambulina pe care ai pus ochii în vederea unei 
maltratări „cu greutate” a mai fost folosită şi de alții înaintea 
ta. Nu neapărat de alți supraponderali — deşi şi această 
eventualitate de demnă de luat în seamă —, dar adesea 
trambulinele sunt nevoite să suporte ceva mai mulți copii 
decât recomandă producătorul, iar fiecare repriză de sărit 
slăbeşte. Nu doar pe săritor, cât mai ales rezistența 
trambulinei. Care la un moment dat o să-şi dea demisia. Şi 
o să-l lase pe ghinionistul săltăreț (dacă sunt mai mulți cu 
atât mai rău) să aterizeze într-o poziție nu foarte sănătoasă. 
Dacă ghinionistul este supraponderal avariile probabile sunt 
de speriat. Şi țin să precizez că trambulinele care ţin 
neapărat să-şi dea demisia sunt îndrăgostite de 
supraponderali. Sau îi urăsc, depinde cum vedeţi paharul. 


Pe jumătate gol sau pe jumătate plin. Dar dacă eşti implicat 
într-un incident care urmează imediat după demisia unei 
trambuline elastice cu siguranță nu o să te înscrii prea 
curând în tabăra optimiştilor. 


De asta e recomandat cu căldură să deţii o greutate cu 
treizeci de kilograme mai mică decât ceea ce se laudă 
trambulina că poate suporta. Detaliile tehnice nu se prea 
actualizează după ce intervine factorul uzură. 


Ca fapt divers, pot spune că cele treizeci de kilograme în 
minus nu sunt o garanţie că o să cobori de pe trambulină pe 
picioarele tale şi entuziasmat de noua experiență pe care, 
pentru moment, vei dori să o repeţi. Şi, desigur, plin de 
transpiraţia care lasă să se înțeleagă că încă nişte nesuferite 
de calorii şi-au găsit sfârşitul în incandescenţă. 


Minunată senzația, de neprețuit transpirația. Numai 
genunchii şi gleznele protestează, dar ceva mai în surdină 
față de supliciul alergatului. 


Şi la alergat, şi la sărit coarda, şi la sărit pe trambulină 
articulațiile genunchilor şi gleznelor au de suportat 
greutatea care se lansează asupra lor având de partea ei 
atracția gravitațională. Nu am fost foarte bun la fizică — şi 
nici nu trebuie să fii pentru a pricepe ce se petrece cu oasele 
pe care le torturezi lovindu-le cu propria persoană —, dar 
ştiu că gambele tale suportă forțe şi presiuni de neimaginat. 
E bine să ţii cont de asta când sari pe trambulină, sari să 
prinzi mere din copac sau sari pur şi simplu. 


Trambulina e distractivă şi te poate ajuta să slăbeşti, dar nu 
e recomandată. Dacă ţii la genunchi şi glezne încerci doar 
din când în când, pentru suprema distracţie, însă nu 
exagera. Şi sub nicio formă nu încerci acrobațţii. Ai văzut 
atâtea la televizor sau la circ şi acolo părea atât de simplu... 


Nu e... Nu e deloc simplu. Cascadoriile astea nu doar că 
sunt greu de realizat, dar mai sunt şi periculoase. Un 
adolescent din vecini a ajuns zilele trecute la spital cu 
ambulanța şi gâtul imobilizat într-un guler cervical. Şi 
băiatul e atletic, nu glumă. 


Din fericire n-a fost nimic grav. Dar putea să fie şi mai rău; 
mi-a spus că medicul care l-a consultat l-a întrebat dacă 
ştie cât e de norocos. Băiețaşul i-a spus că, dacă era 
norocos, nu ateriza în cap când a încercat să facă o tumbă. 
Din câte îmi dau seama, simțul umorului nu l-a părăsit. 
Băiatul ăsta promite mult, are potenţial, o să ajungă 
departe... O să vedeți, ne mai întâlnim noi, mai vorbim. 


Dacă vecinul meu cu umor mai mult decât îi este necesar a 
scăpat ieftin după ce a încercat o chestie la care eu nici nu 
m-am gândit (şi nici nu mă gândesc, chiar dacă în 
momentul de față greutatea mi-ar permite să încerc şi eu... 
Nu, mai bine nu fac nimic...) tu, ca supraponderal, te poţi 
pricopsi cu accidentări grave. Coloana e foarte expusă la 
avarii irecuperabile. 


Eşti genul căruia îi place să rişte mai mult decât îşi poate 
permite? Atunci nu te urca pe trambulină. Serios, nu până 
nu scapi de kilogramele în plus. Şi eventual îţi faci rost de o 


asigurare de sănătate şi viață babană, una de care să 
beneficieze familia. Asta înseamnă să fii cu adevărat 
responsabil, domnul meu. Să te gândeşti la orice 
eventualitate, asta înseamnă să fii... responsabil. Mafioţii nu 
sar pe trambuline, găsesc ceva mai bun de făcut. 


ÎNOTUL 


Puţine sunt activitățile de pe lumea asta care ard calorii cu 
duiumul şi pot fi practicate la orice vâstă şi greutate. Însă la 
capitolul „recomandat pentru toată lumea” înotul este rege. 
Poate fi practicat de oricine - mai puţin de acele persoane 
care au alergie la apă; da, chiar dacă poate părea greu de 
crezut există şi astfel de persoane -— şi, mai ales, la (aproape) 
orice greutate. 


Atunci când intri în apă legea lui Arhimede intră şi ea în 
vigoare. Nu trebuie să-ți faci griji în privința asta sau să 
strigi „Evrika!” alergând gol pe marginea piscinei. Gata, asta 
s-a strigat odată, la timpul potrivit, aşa de potrivit că se mai 
poartă şi astăzi şi o să se mai poarte... 


Mişto tip, Arhimede ăsta, care s-a gândit să dea legea asta 
conform căreia, atunci când un corp este scufundat într-un 
lichid acesta este împins spre suprafață cu o forță egală şi 
de sens contrar față de cea cu care te străduieşti să-l ţii cu 
capul sub apă pe individ. Dacă nu era legea asta... Mai bine 
să nu ne gândim. 


Dacă intri în apă o să te simți mai uşor. Nu o să devii mai 
uşor, ci doar o să te simți, ceea ce, pentru moment, e 


minunat. Faptul că te simți mai uşor, mai lejer, e de 
milioane. Apa ce-ţi înconjură trupul preia o parte din 
greutatea acestuia — legea lui Arhimede e prietena ta; şi 
Arhimede, dacă mai trăia, era prietenul tău; dacă-i dăreai o 
bere îți dedica o lege, aşa că profită de acest potop de 
simpatie ce se revarsă asupra ta — şi mişcă-ți oasele. 


Cum orice monedă are două fețe faptul că te simți mai uşor 
şi prin urmare te poţi mişca ceva mai lejer vine la pachet cu 
rezistența apei. Pe care o poţi exploata în folosul tău. 


Dacă nu eşti înotător înnăscut sau nu ai niciun fel de 
experiență în domeniul bălăcitului prin apă, fă rost de 
sprijin calificat. Nu glumesc! Ştii foarte bine cum stă treaba 
cu apa. Mulţi indivizi care se credeau înotători (sau chiar 
erau, în unele cazuri) şi-au pierdut viața din cauză că i-a 
trădat condiţia fizică ori s-au confruntat cu coşmarul 
oricărui înotător — cumplitul cârcel. 


Înotul arde calorii într-un ritm alert şi ajută la modelarea 
corporală, recuperarea după traume mai puţin importante şi 
multe altele. Însă are marele neajuns pomenit mai sus: dacă 
nu te pricepi nu încerca să te descurci singur. Şi dacă te 
pricepi puţintel nu e cazul să-ţi forțezi limitele. 


Recomandat este să apelezi la bazine de înot şi nu lacuri 
sau iazuri ori bălți, chiar dacă ultimele variante sunt mult 
mai ieftine, poate chiar gratis. Mda, acesta este dezavantajul 
când vine vorba despre un bazin amenajat în adevăratul 
sens al cuvântului. Amenajarea şi restul presupun costuri, 
iar acestea sunt, în funcţie de locaţie şi dotări, destul de 


piperate. Asta ca să nu mai pomenim de faptul că multe 
oraşe — şi chiar judeţe - nu dispun de un bazin olimpic sau 
măcar un bazin, acolo, în care să se poată practica înotul. 
Nu de performanţă, ci un soi de bălăceală... 


Dacă nu locuieşti într-un oraş fericit cu bazin sau piscină 
olimpică, la prețul de acces la aşa ceva mai trebuie să 
adaugi şi pe cel presupus de transportul în zona respectivă. 


Costurile sunt destul de mari şi prin urmare e greu de 
rezistat ispitei reprezentate de un iaz unde, dacă nu te apuci 
să dai cu undița, paznicul nu te bagă în seamă. 


Mai mare tâmpenie ca asta nu există. Nu te bagi în lac 
prietene. Mai ales dacă eşti singur. 


Chiar dacă eşti însoţit de prieteni, nu e recomandat să intri 
în apă şi să-ți demonstrezi talentele de bălăcitor. Realizezi că 
salvamarii de profesie întâmpină dificultăţi serioase când 
trebuie să salveze de la înec un tip supraponderal? Ai 
încredere în prieteni? Când e vorba să vină la un grătar 
asezonat cu bere şi vin poţi conta pe ei, la fel cum poţi conta 
atunci când e vorba să le împrumuți bani (să te împrumute 
e mai greu). Sau când e vorba să se folosească de maşina ta 
garantat nu te vor lăsa la greu (nu prea pricep eu unde e 
greul tău atunci când e să împrumuți maşina unuia care se 
jură că e cel mai bun prieten de care ai parte şi pentru a-ţi 
demonstra asta trebuie numaidecât să-i dai lui maşina). 


Dar când dai ca turbatul din mâini şi scoţi sunete ce nu pot 
fi interpretate decât ca teroarea ăluia care chiar se îneacă e 


puţin probabil ca bunii tăi amici să se descurce prea bine. 
Ai auzit de disperarea celui care, atunci când se îneacă, se 
agaţă şi de un fir de pai? Nu e doar o figură de stil. Omul 
care e pe cale să-şi piardă viața din cauza apei se agaţă de 
orice e posibil. Mai rău e că încearcă să ţi se urce în cap. Pe 
bune, încearcă să se împingă pe el spre suprafață 
apăsându-te pe tine către fundul lacului. Legea lui 
Arhimede acționează şi în această situaţie, însă nu în 
avantajul salvatorului. Şi nici al victimei. La un moment dat 
nici măcar nu o să conteze prea mult cine e salvator şi cine 
e victimă; e posibil ca amândoi să-şi piardă viața în apă. Şi 
asta pentru că cineva, în disperare de cauză, încearcă să se 
ridice la suprafață. Iar când un supraponderal se prinde de 
umerii tăi şi te trage la fund e clar că probleme se scrie în 
alt mod şi anume PROBLEME. 


Am încercat odată această senzaţie de catifelare şi pot spune 
că am intrat în panică înainte să-mi dau seama ce mi se 
întâmplă. Din fericire, în ceea ce mă priveşte, a fost vorba 
despre un ţânc care a crezut că face o glumă de milioane 
dacă mi se cațără în spate într-un loc în care apa avea mai 
bine de doi metri adâncime. Cât anume exact nu contează în 
condiţiile în care eu unul nu am decât ceva mai puţin de un 
metru şaptezeci şi cinci. Dar când mi s-a cocoțat pe umeri 
piciul pus pe glume m-am dus la fund. Fără drept pe apel. 


Din fericire, şi-a dat seama că bolboroselile mele şi agitația 
subită nu puteau să fie de bine, aşa că mi-a dat drumul. A 
fost groaznic... 


Dacă un copil pus pe şotii te poate aduce într-o astfel de 
situație de criză, ce se întâmplă atunci când e implicat un 


supraponderal care e animat de acea forță pe care numai 
disperarea ţi-o poate da? 


Hai să ne imaginăm doar şi să nu trecem la situații 
concrete. 


Bazin amenajat, piscină... Astea sunt pentru mine sau 
pentru tine. Eu unul, deşi mă pricep să dau destul de bine 
din mâini şi din picioare, nu intru în apă decât dacă-i văd pe 
ăia care se joacă de-a salvamarii la posturile lor. N-am avut 
niciodată nevoie de ajutorul lor, dar e mai cuminte să 
procedez astfel. 


Dacă ajungi vreodată în situaţia de a lua apă încearcă să nu 
te panichezi. E sfatul unuia care a intrat în panică de îndată 
ce a simţit pe cineva în spate şi i-a intrat nasul sub apă. E 
clar că într-o astfel de situație intri în panică. N-ai cum să 
nu intri; e vorba de o situație de viață şi de moarte. Intri în 
panică... Şi procedezi în cel mai tâmpit mod posibil... 


Adică începi să te zbați. Asta pentru că mulți dintre cei care 
nu stăpânesc nobila artă a înotatului confundă zbătutul cu 
înotatul. Au impresia că dacă dau din mâini şi din picioare 
gata, înoată de nu se poate. 


Încearcă să reții măcar un sfat la care să te gândeşti tot 
timpul cât eşti în apă: legea lui Arhimede e de partea ta dacă 
nu te sabotezi singur. 


În momentul în care te zbaţi şi scoţi o mână -— sau pe ambele 
- din apă, ai încurcat-o. Ca să nu te îneci e necesar să ţii 
capul deasupra apei. Sau măcar nasul şi gura. Nu mâinile. 
Legea lui Arhimede spune că acel corp care intră în apă e 
împins către suprafaţă cu o forță egală şi de sens contrar cu 
volumul de apă dislocuit. 


Corpul tău dislocuieşte un anume volum de apă care, în 
anumite circumstanțe, îți poate păstra căile respiratorii 
deasupra apei. Dacă ridici mâinile din apă volumul de apă 
dislocuit scade - tocmai ai ridicat mâinile care, surpriză, nu 
se mai află în apă, deci nu dislocuiesc nimic, în schimb 
apasă corpul către fundul apei. Ghici ce organ e mai 
aproape de suprafața apei şi prin urmare în pericol imediat 
de a ajunge sub suprafața ei? Gura, cu ajutorul căreia urli 
ca din gură de şarpe la care se mai adăugă încă o 
alternativă foarte apropiată pentru apa ce stă să te inunde: 
nasul. 


Ai scos mâinile din apă? Capul nu doar are tendința de a se 
scufunda, ci chiar asta va păți dacă nu ştii cum să dai din 
mâini - să te zbați ca un apucat nu e în niciun caz 
aptitudine specifică înotătorilor. 


Poţi birui apa dacă ţii capul deasupra apei — cea mai 
importantă parte a lui, mai exact — şi faci mişcările prescrise 
de specialistul în înot pe sub apă. Dacă te ţii aproape de mal 
şi intri în panică o să încerci senzația de neegalat a celui 
care simte pământul sub picioare. 


Înoţi, dar numai dacă ştii sau eşti dispus să înveţi de la 
cineva dispus să te şcolească. Nu brava, nu te ambala, nu te 
da „cocoş” indiferent câte fete sunt pe plajă. Un portofel 
garnisit şi câteva exerciții de retragere la bancomat sunt 
mult mai impresionante, indiferent cât de mult susține 
cineva că sufletul contează, restul e doar tăcere... 


Nu e cazul să te avânțţi dacă nu-ți permiţi şi reține odată 
pentru totdeauna că un supraponderal în pericol de înec e, 
cel mai adesea, victimă sigură. Nu se bagă nimeni singur să 
te scoată din apă. Uneori e nevoie de câţiva oameni pentru a 
te aduce la mal şi nu garantez că vei mai sufla prea mult în 
momentul în care salvatorii deşelați te vor depune pe nisip 
sau ce anume se mai găseşte prin zonă. 


De dragul documentării — în ciuda aparențelor m-am 
documentat foarte serios pentru carte; atât de serios că 
unele persoane cu probleme metabolice s-au declarat 
deranjate de insistența mea (după ce le-am spus povestea 
fostelor mele kilograme au devenit mai conciliante, dar într- 
o situație cineva m-a amenințat că va face rost de un ordin 
de protecție împotriva subsemnatului) — am abordat câțiva 
salvamari. După o bere oamenii şi-au mai dat drumul la 
gură şi când le-am garantat că nu li se va pomeni numele 
au început să toarne. 


Aţi avut vreodată ocazia să salvaţi un tip supraponderal? 


Ocazie?! Mai degrabă neşansă... 


Doi dintre „abordaţi” susțin că au fost cât pe ce să se înece 
alături de salvat - exact ce spuneam mai sus; după câte se 
vede m-am documentat direct la sursă. Noroc cu colegii şi 

oamenii de pe plajă care şi-au dat seama ce se întâmplă şi 
au sărit să dea o mână de ajutor. 


V-aţi aventura să salvaţi de unul singur, fără nicio şansă de 
ajutor, un supraponderal pe cale să se înece? 


Oficial?! Sigur, cum să nu... Asta ne este meseria. Încercăm 
să salvăm pe oricine, fără discuție... Viaţa are prioritate, 
chestii de-astea... 


Sincer? Omule, ştiu mai bine decât oricine cum stă treaba 
cu cei pe cale să se înece — clar, dacă nu ştiu salvamarii, 
cine alții (vorba blănosului Fizz, „dacă nu eu, atunci cine?”) 
ar putea şti? — şi dintre toți cei mai periculoşi sunt grăsanii 
(scuze, dar acest termen a fost cel mai des folosit). Să încerci 
să salvezi un supraponderal (cuvânt moderat de autor 
pentru a nu jigni pe nimeni) nu presupune riscuri, e 
sinucidere curată - concluzie, de asemenea, moderată. 


Dacă nu ştii să înoți şi eşti la vârsta la care susții că nu mai 
poți învăţa şmecherii noi să ştii că, în ciuda a ceea ce se 
spune, înotul se poate învăța şi la vârste mai înaintate, dar 
numai sub supravegherea unuia care nu doar ştie să înocate, 
ci se mai pricepe să-i înveţe şi pe alții. 


Însă apa nu te poate ajuta numai cu înotul. Să te plimbi 
prin apă, „îimpingând” zidul lichid cu frontul tău de atac (a 
se citi burtă, că de aia e burtă şi nu front de atac) e un 


exercițiu plăcut. Nu arde atâtea calorii ca înotul, dar e mai 
uşor de pus în practică decât mersul pe jos — dacă ai depăşit 
bariera numită „Obezitate Morbidă” şi orice pas ți se pare un 
supliciu inuman - datorită faptului că apa susține o parte 
din greutatea pe care o ai; acea forță marca Arhimede care 
împinge spre suprafață corpul tău cu forța volumului de apă 
dislocuit. 


Mergi pe lângă mal, scufundat în apă până la gât şi păşeşte 
cât de viguros poţi, dar nu foarte repede. De altfel nici n-o 
să-ți permiți să păşeşti prea repede din cauza rezistenței 
apei, însă, dacă încerci, trebuie să ţii cont că există 
posibilitatea de a te împiedica, fie în ceva ascuns sub apă, 
fie în propriile picioare. Te prăbuşeşti, se poate întâmpla 
oricui. Dar o astfel de prăbuşire îți poate fi fatală. Vrei ca 
ultima ta faptă de vitejie pe lumea asta să rămână de 
pomină, ceva de genul „s-a înecat chiar în marginea lacului 
pentru că n-a putut nimeni să-l ridice în picioare”?!... 


Am asistat, fără să-mi dau seama, la un astfel de eveniment 
nefericit. Acum câțiva ani, la mare, într-o zi de milioane — 
apă caldă, valuri rezonabile, soare potrivit - un domn în 
etate şi-a găsit sfârşitul pentru că a căzut cu faţa în jos în 
apă. Bătrânele lui picioare n-au reuşit să recapete echilibrul 
şi până să-şi dea seama cineva ce se întâmplă bietul om nu 
mai avea nicio şansă. 


Omul nu era supraponderal, doar în vârstă, iar vârsta 
acționează asupra oaselor şi abilităților cam cu o face şi 
grăsimea, doar că grăsimea începe atacul mai devreme şi, 
spre deosebire de vârstă, mai poate fi fentată. 


O alternativă mai lipsită de riscuri e reprezentată de apele 
sărate; avem în țară ceva lacuri sărate care merită băgate în 
seamă. Sarea creşte densitatea apei, prin urmare, un litru 
de apă sărată e mai greu decât unul de apă dulce. Şi legea 
lui Arhimede ţine cont de astfel de amănunte; nu-i scapă 
nimic lui Arhimede ăsta. 


Rezultatul e minunat. Forța lui Arhimede e mai viguroasă 
decât în cazul apei dulci şi corpul tău e împins către 
suprafață suficient de zdravăn încât capul să se țină departe 
de suprafața acesteia fără niciun efort. Nu trebuie să dai din 
mâini sau picioare pentru a-ţi menţine nasul şi gura în zona 
de siguranță. Unii spun că te ţine apa la suprafață ceea ce 
nu e foarte adevărat. Apa îți menţine capul la suprafață, nu 
toată uriaşa ta făptură, să fim bine înţeleşi. Dar e suficient, 
mai mult decât suficient. 


Suficient să mimezi şi tu un soi de înotat — dai din mâini şi 
din picioare, te deplasezi într-o direcție sau alta, dar asta nu 
te transformă într-un înotător. Arzi calorii, e adevărat, dar 
nu atât de multe ca în cazul înotului real — iarăşi cât se 
poate de adevărat. Şi mai încerci şi senzația de înotător — 
încă o chestie adevărată. Te bălăceşti şi slăbeşti. Unde mai 
pui că te şi răcoreşti în timp ce înoțţi... 


Dacă cineva este interesat de lacurile sărate în care îmi ard 
caloriile recomand Lacul Ursu, de la Sovata, acolo unde are 
loc un interesant fenomen de heliotermie, dar nu pentru 
asta mă duc eu acolo. Heliotermia e proprietatea apelor 
lacului de a se încălzi până la 50°C. Temperatura se atinge 
la adâncimea de 1,5 metri ceea ce e extraordinar pentru 
picioare. Mai puţin extraordinar e faptul că, pentru a 


conserva căldura aparent nefirească a lacului, nu ai voie să 
te scalzi între anumite ore. De pildă nu ai voie să intri în apă 
între orele 13.00 şi 15.00. Şi ca şi cum asta nu era de ajuns, 
n-ai voie să intri în lac înainte de ora 10.00 dimineața şi nici 
după 18.00. Sau 6.00 seara. 


Personal, mă cam enervează astfel de restricții. Mai ales că, 
de felul meu, sunt omul care respectă regulile. Dar asta nu 
înseamnă că nu mă enervează. Şi unde mai pui că nu ai 
voie să te trămbăleşti pe tot lacul, cam cum am eu chef. Şi e 
şi mic... Un soi de băltuță. Iar dacă e şi vârf de sezon 
aglomeraţia din apă e cam greu de suportat. 


Altă destinaţie pentru cei dornici să încerce virtuțile apei 
sărate - care e bună şi pentru reumatism şi alte afecțiuni, 
nu doar pentru simulat înotul — e Lacul Sărat de la Brăila. 
Apa lacului conţine sare, că de aia îi spune „Lacul Sărat”. 
Circa 300 de grame de sare într-un litru de apă. Legea lui 
Arhimede se ameliorează considerabil în favoarea 
supraponderalului care trebuie doar să mimeze înotul. 


În plus, la Lacul Sărat se mai găseşte şi nămol care e foarte 
bun pentru tratamentul reumatismului şi a altor afecțiuni 
articulare. Mai bine spus pentru ameliorarea suferințelor 
provocate de reumatism pentru că ştiu pe mulți care se 
laudă că s-au simţit mai bine după o cură de apă sărată şi 
nămol, dar pe nimeni care să susțină că a scăpat complet de 
boală. 


Mai există şi Lacul Techirghiol care are avantajul de a fi 
situat aproape de mare. Sau dezavantajul; depinde pentru 


ce anume te duci la mare. Dacă vrei relaxare, baie în apă 
sărată şi eventual şi nămol lacul bătrânului Techir e cât se 
poate de nimerit. La fel şi oraşul care arată super pentru 
cine ştie să-l aprecieze. 


Dacă îți place hărmălaia te poţi caza în Eforie - oricare 
dintre ele — şi o să ai parte până peste cap. Lacul e chiar 
lângă. 


Există şi alte lacuri cu apă sărată care merită vizitate. La 
Băile Figa, o stațiune recent deschisă (un fel de a spune că 
au lac sărac acolo, dar se poate înota, mai au şi un „râu 
leneş”). La Ocna Şugatag... 


Mai sunt şi altele, dar nu le-am vizitat personal şi nu-mi 
place să fac recomandări din care să lipsească experiența 
personală... 


Oarecum mulțumit am fost de Lacul Ursu. De Băile Figa nu 
pot spune la fel, deşi nu contest că cei de acolo nu-şi dau 
silința. Cum spuneam; vorba vine „lac sărat”. Dacă n-ar fi 
tras nişte prieteni de mine, n-aş fi călcat prin zonă. Şi nici 
de Ocna Şugatag nu pot spune multe de bine. Mulțumit în 
adevăratul sens al cuvântului de Lacul Sărat şi Techirghiol. 
Dar se ştie că frumusețea stă în ochii privitorului şi fiecare 
om are propriile lui criterii de apreciere, mai mult sau mai 
puțin subiective prin urmare fiecare e liber să aleagă ce 
vrea. 


Bineînţeles, după ce „înveţi” să înoți în apă sărată să nu 
crezi că poți aplica deprinderile acumulate atunci când revii 


pe malul lacului cu apă dulce sau chiar al piscinei (mai ales 
dacă pomenita piscină e suficient de adâncă încât să 
permită experimentarea cu succes real a senzațţiei de înec). 
Apa sărată e apă sărată, cea dulce e dulce. Ambele au de-a 
face cu legea lui Arhimede şi o respectă cum nu se poate 
mai bine numai că o aplică diferit. Ce permite apa sărată nu 
vrea să ofere nicidecum apa dulce. 


Şi, desigur, chiar dacă ai deprins unele aptitudini evită 
apele curgătoare. Dunăre, Olt, Jiu, Someş, Crişuri, Prut, 
Siret, Mureş... nu contează. Apa dulce e înşelătoare şi 
adesea le-a terminat cariera unora care chiar ştiau să 
înoate. Unul dintre prietenii mei din liceu şi-a găsit sfârşitul 
în Mureş. Până să se întâmple nenorocirea eram convins că 
e înotătorul desăvârşit. 


O ultimă precizare... 


Dacă ajungi pe la piscină şi reuşeşti să te descurci cu 
înotatul să nu cumva să treci la etapa următoare. Care 
presupune trambulina... Locul ăla înalt de care e ataşată o 
scândură de unde sar băieţii care vor să impresioneze 
gagicile. Unora le reuşeşte de minune - sunt acei băieți care, 
în ciuda aparențţelor, au ceva materie cenușie în cap şi 
înainte de a trece la impresionat exersează până le iese bine. 
Alții o încasează şi taman ăia au parte de mai multă atenţie. 
De fapt au parte de toată atenţia disponibilă în zonă la 
momentul respectiv, dar asta pare să nu le convină prea 
mult. 


Dacă îndrăzneşti să urci pe trambulină trebuie să înţelegi că 
o „burtă” îți poate fi fatală. Stai binişor în apa ta, joacă-te cu 
rățuştele şi cu bărcuțele şi nu te urca pe trambulină. 
Personal n-am văzut decât un durduliu care a sărit de la 
vreo cinci metri. Şi a făcut-o cu grația unuia care face treaba 
asta de-o viață. Dar cred că în cazul lui existau explicații cât 
se poate de solide. Eu unul nu m-am urcat la trambulină 
decât o dată în viață. La aia de zece metri. M-am urcat, am 
privit în jos, nu mi-a plăcut ce am văzut şi am coborât pe 
acelaşi drum folosit la urcare. Pe scări. E varianta cea mai 
sănătoasă. 


SAUNA 


În perioada când eram nevoit să fac față supliciului provocat 
de propriile kilograme o mulțime de binevoitori mi-au 
recomandat sauna. Bine, mi-au recomandat sauna printre 
multe altele. Cică slăbeşti văzând cu ochii şi nu presupune 
prea mult efort. Doar stai, transpiri şi slăbeşti. Transpiri 
fără să faci efort. Îmbietoare perspectivă, nu crezi? Te duci 
la saună, faci rost de un prosop din ăla alb şi mare, aşa cum 
vezi prin filme sau reclame, intri în încăperea plină de aburi 
cât se poate de rotofei şi după ceva timp ieşi suplu aşa cum 
nu ai fost niciodată. Ce diete, ce sport, ce alergătură, paşi 
spre fericire şi trepte către nicăieri? Saună, taică, asta te 
scapă de toate kilogramele. Şi de boli; există o mulțime de 
pricepuți capabili să-ți vorbească ore în şir despre virtuțile 
terapeutice ale saunei. Unii ştiu atât de multe încât nu s-au 
putut abține şi administrează aşa ceva, făcând bani din 
însănătoşirea celor aflați în suferință. Chestie de marketing, 
ce să mai discutăm? 


Cu alte cuvinte, există un interes. Cei care confecționează 
saune, cei care le vând şi cei care le administrează sunt puşi 
în situația de a face bani de pe urma lor. Şi se pricep destul 
de bine, din câte se poate vedea... 


Sauna slăbeşte... Dacă nu e a ta, te slăbeşte în primul rând 
la buzunar. 


Sauna te face să transpiri. Elimini apă, nu grăsime. Şi face 
sete. Fauna e de milioane pentru oamenii sănătoşi, însă 
pentru cei cu probleme de greutate nu e recomandată decât 
de cei care au de câştigat de pe urma utilizării pomenitelor 
saune. 


Sauna te face să pierzi ceva din greutate, însă asta nu 
înseamnă că ai slăbit. Dacă te urci pe cântar şi vezi că ai 
pierdut câteva sute de grame după o şedinţă de saună, nu e 
cazul să te bucuri. Cum pui gura pe apă şi te hidratezi 
corespunzător, cum dispar „beneficiile”. Să pierzi apă nu e 
sinonim cu a slăbi. 


Şi nu trebuie să ignorăm faptul că persoanele 
supraponderale au, de regulă, şi probleme cardiace. Dacă în 
momentul de față mă poţi contrazice şi spui că nu ai 
probleme cu „motorul” nu te îngrijora. Mai devreme sau mai 
târziu problemele la inimă apar şi nu mai dispar. În ceea ce 
mă priveşte, nici măcar n-am fost nevoit să aştept foarte 
mult pentru problemele cardiace. Moştenire de familie... 


Pentru cardiaci sauna poate deveni o capcană mortală. Nu e 
de glumă cu aşa ceva. Am încercat senzația o singură dată 


şi am fost scos pe braţe din saună. Leşinat, şi nu doar ca 
figură de stil. Medicul care a venit să mă consulte m-a 
întrebat dacă am probleme şi cu capul, nu doar cu 
greutatea. 


„Dumneata îți dai seama că puteai să rămâi acolo?!” 


Da, atunci chiar îmi dădeam seama. Dar înainte de asta m- 
am lăsat sedus de cei care-mi povesteau ce minunat e să 
slăbeşti în saună. De ce să nu încerc şi eu? Ce se poate 
întâmpla? 


Ca supraponderal, nu slăbeşti în saună. Însă îți supui inima 
unui efort care se poate dovedi fatal. N-ai ce căuta în saună 
nici dacă nutriționistul plânge de ciudă când te vede (ştie 
foarte bine că n-o să câştige nimic de pe urma ta, nu te 
gândi la altceva) însă ai probleme cu inima. Eu unul am 
călcat într-o saună o singură dată în viață. Cu o vizită mai 
mult decât îmi e recomandat. 


DANSUL 


Dansul este genul de activitate care are ceva de spus 
împotriva caloriilor. Evident, consumul de calorii depinde 
foarte mult de ritmul adoptat. Cu cât dansul este mai 
energic, mai rapid, cu atât se consumă mai multe calorii. 
Dar şi solicitările sunt pe măsură. 


Ceea ce este de apreciat în cazul dansului — de orice tip-e 
că atunci când există puțină pasiune e posibil să nu-ți dai 


seama de trecerea timpului şi de efort. Practic, poţi slăbi 
fără să îți dai seama ceea ce nu este de ignorat. 


Însă dansul, aşa util cum este, are şi unele neajunsuri. 


Dacă eşti mult mai greu decât e recomandat şi mai eşti şi 
cumplit de neîndemânatic e bine să nu „ataci” mişcări 
complicate. Limitează-te la ceea ce poți face. Pentru început. 
După ce vei acumula o perioadă de antrenament şi va mai 
scădea şi burta poţi încerca mişcări mai complicate, dar 
fereşte-te de chestiile aerobice. 


Evident, poți dansa de unul singur sau cu parteneră. Dar 
dacă doamna /domnişoara nu are timp sau chef sau pur şi 
simplu preferă să se uite la televizor, altfel ratează telenovela 
preferată, încearcă să te descurci singur. 


Unul dintre aspectele (deloc de neglijat) care-i fac pe 
supraponderali reticienţi la dans e reacţia celor din jur 
atunci când văd un grăsan dansând. Trebuie să 
recunoaştem că un durduliu care dansează este adesea o 
imagine greu de ignorat şi care stârneşte zâmbete. Cel 
puţin... Din partea celor care nu ştiu ce şi cum şi dovedesc o 
evidentă lipsă de inimă şi bun simț. E şi supraponderalul un 
om, chiar nu are dreptul să se distreze şi el? 


Geme internetul din cauza filmuleţelor în care sunt 
surpsinşi supraponderali dansând. Personal nu găsesc 
nimic amuzant în asta, dar prefer să dansez prin casă 
atunci când afară condiţiile meteorologice nu-mi permit să- 
mi fac paşii care mă protejează de invazia grăsimilor. Mai 


trec şi pe la băncuţă (sau treaptă), mai urc la etaj... Am ce 
face cât plouă sau ninge, nu mă plâng. 


Dacă eşti lipsit de inhibiţii şi te doare la spate de veselia pe 
care mişcările tale o aduc în sufletele celor care te privesc, 
poți dansa oricând şi oriunde. Am cunoscut o domnişoară 
care habar nu avea de dans - pe bune, chiar nu avea; nu 
sunt nici eu foarte grozav la capitolul ăsta, dar fătuca aia 
chiar nu avea nicio treabă - dar care dansa în parc în fiecare 
zi. Cel puţin două ore. Şi cum muzica pe ritmul căreia se 
mişca provenea de la nişte căşti minuscule e clar că mulți 
nu prea înțelegeau ce se întîmplă şi-şi făceau nişte idei cam 
deplasate privitor la sănătatea mintală a domnişoarei 
respective. lar ea nu mai putea de ce gândeau privitorii. Ce-i 
drept, asta s-a întâmplat pe vremea când telefonul mobil nu 
era aşa de performant ca în ziua de azi. Camera cu zeci de 
giga pixeli era încă un vis îndepărtat, prin urmare te simțeai 
încă ocrotit de viralizarea de care se bucură unii dintre noi 
din cauză că li s-a întâmplat să se comporte nepotrivit sau 
nefericit în raza de acţiune a unui prost cu telefon deştept 
care s-a şi gândit să profite de fază şi să o dea mai departe. 


Atunci când s-a apucat de dansat prin parc (de fapt dansa 
pe unde apuca, prin curtea şcolii, pe la Mall, prin parcare, 
prin stația de tramvai — prin parc nu mai vorbesc) tânăra 
domnişoară avea dimensiuni respectabile - chiar ea mi-a 
spus-o, deci n-am văzut problema numai eu -, dar după 
vreun an de mişcare în aer liber, în ciuda celor care o 
priveau ca pe un specimen cel puţin ciudat, tânăra în cauză 
a scăpat de excesul de greutate. De unde se poate trage 
concluzia că e mai important cum te simţi tu decât părerea 
celorlalți. 


Dar nu oricine poate depăşi prejudecățile şi isnoranța 
semenilor. 


Chiar dacă această carte se adresează în special domnilor — 
fiind scrisă de un domn (sper să nu fiu doar eu de această 
părere) în special pe baza experiențelor personale, dar şi a 
unor persoane cunoscute direct, deci nu din auzite, cred că 
realizarea domnişoarei pomenite mai sus nu trebuie trecută 
cu vederea. A slăbit prin pasiunea ei - dansul. În ciuda 
privitorilor şi răuvoitorilor. Desigur, la capitolul imagine 
publică a cam avut de pierdut - chiar ea recunoştea că, de 
când s-a apucat de dansat prin parc (şi nu numai) şi-a cam 
pierdut din prieteni, iar lumea a început să aibă serioase 
îndoieli cu privire la sănătatea ei mintală. Care, dacă e să 
mă întrebaţi pe mine, era în stare excelentă. Dar 
prejudecățile sunt prejudecăţi şi în privința asta noi, 
românii, suntem mai afurisiți decât alte popoare. 


Dacă realizezi că dansul e benefic pentru sănătatea ta şi le 
cauzează extrem de mult rău caloriilor care au pretenția să 
se depoziteze pe tine, atunci dansează. În casă, de unul 
singur, dacă vrei să nu apari ciudat în ochii unora care sunt 
mai grăbiţi să-i arate cu degetul pe alții decât să privească 
în oglinda propriei conştiinţe. 


Nu cred că e cazul să precizez că anumite stiluri de dans 
trebuie evitate. Neapărat! Tot ceea ce presupune mişcări 
ample şi bruşte, piruete şi sărituri, răsuciri, chiar şi joc de 
glezne - mai ales joc de glezne - trebuie evitat. Dacă 
dimensiunile şi condiția fizică nu-ți permit decât să te muţi 
de pe un picior pe altul într-un ritm oarecum asemănător cu 
cel impus de muzică te limitezi la asta. Însă dacă ai două 


picioare stângi — sau mai diplomatic spus ai dansul în 
sânge, dar stai prost cu circulaţia — e bine să eviți chinuirea 
unei partenere de dans. Nu de alta, dar când o calci pe 
picioare să ştii că realizează asta din plin; nu poate ignora. 
Dacă e partenera ta de viață chiar nu merită să-i strici ziua. 
De fapt s-ar putea să-i distrugi mai mult decât o zi. 
Ortopedul ei o să te iubească; nu-i de ici de colo să-i aduci 
pe cineva cu toate tarsienele (şi ce se mai poate găsi prin 
pantofi atunci când sunt încălțaţi) făcute ţăndări, dar ce te 
faci cu partenera după ce iese din ghips? Mai bine te 
lipseşti. Dansezi (sau pretinzi că dansezi) în ritmul muzicii. 
Muzica ce-ţi place. Sau măcar ce-ţi poți permite să-ţi placă. 
Pentru că dacă eşti amorezat de Lambada sau alte chestii 
care arată mişto prin videoclipuri, dar afectează coloana, 
poţi ajunge la spital... 


ALTE SPORTURI?! 


Mai există şi alte sporturi care te pot ajuta să slăbeşti. Pe 
unele le poţi încerca, pe altele nu. Depinde de tine. 


Patinaj?! Dacă te ţii bine pe picioare şi ai acumulat ceva 
experiență la acest capitol pe vremea când cântăreai atât cât 
să-l dezamăgeşti pe nutriționist (în ciuda sfaturilor cu care 
te plombează trebuie să admitem că e şi el om şi trebuie să 
trăiască din ceva) poţi reveni la vechea dragoste. Patinez de 
fiecare dată când am ocazia. Nu exagerez cu viteza şi cu 
mişcările. Patinam şi pe vremea când cântăream mai mult 
de dublul IMC-ului ideal. Pe marginea patinoarului, gata 
oricând să mă prind de gardul de protecție. E plăcut şi mare 
consumator de calorii. Recomandat numai celor care se 
pricep. 


Role? În ziua de azi tot ţâncul are role. Pe vremea mea se 
vorbea despre patine cu rotile şi erau aproape imposibil de 
procurat. În tot satul era doar o fată ce avea aşa ceva şi nu 
ți le-ar fi împrumutat în ruptul capului. Nu, că mi le strici... 
Îi băgase asta mă-sa în cap, cine alta? 


Într-o zi le-a dat unei fete — cea mai bună prietenă, conform 
definiției şi etichetei. Şi ceea ce trebuia să se întâmple s-a 
întâmplat. Altă dată să asculți de mama. Şi din clipa 
respectivă nimeni n-a mai avut patine cu rotile. 


Astăzi are cine vrea şi cine nu vrea, că mai primesc unii 
cadouri care nu li se potrivesc. 


Am probat rolele special pentru a aşterne pe hârtie aceste 
rânduri. Dacă n-aş fi încercat sublima experiență a 
patinatului nu aş fi riscat; în fond am început să scriu la 
cartea asta fără pretenţia şi certitudinea că va fi publicată, 
de ce să risc? Dar când te bucuri de ceva experiență într-un 
domeniu învecinat de ce să nu te dai şi cu rolele? 


Fac precizarea că rolele le-am încercat când am scăzut la 
greutatea considerată normală şi nu când eram 
supraponderal. Când eram „supra” m-am distrat doar cu 
patinele. 


Adevărul e că există un pic de diferenţă între cele două 
modalități de rulare şi nu mă refer la cale, care trebuie să fie 
de gheaţă într-un caz şi asfalt în celălalt. Rolele sunt mai 
greu de stăpânit decât patinele şi dacă primarul din oraşul 
tău este un maniac al pavelizării şi n-a lăsat niciun colțişor 


de parc cu asfalt, rotițele o să te cam zdruncine. Pavelele 
arată mişto când nu eşti pe role. Dacă eşti trecut de 
patruzeci de ani şi ai trăit cu senzaţia că rolele sau patinele 
sunt tot aia, adică o apă şi-un pământ, o să cam fii luat prin 
surprindere. Şi zguduit, în cel mai bun caz. În cel mai rău e 
implicat şi un echipaj de la SMURD. 


Vâslitul? E incredibil de bun, nu-i poţi rezista. E foarte bun 
pentru braţe şi chiar pentru spate, dar presupune riscuri 
uriaşe dacă alegi să vâsleşti pe lac. Te poţi răsturna cu 
barca şi de aici pot deriva consecințe ucigaşe. 


Există bălți a căror adâncime nu trece de genunchi. În ele 
poți vâsli cât vrei, e puţin probabil să ţi se întâmple ceva 
rău, dar dacă te străduieşti... 


Mai puțin periculos e un aparat de vâslit. Unul bun, care să 
nu cedeze în primele ore costă destul de mult, însă nici 
vâslitul cu barca nu e gratis... Faci nişte calcule şi alegi 
varianta care îți convine. Dar înainte de a trece la fapte şi la 
cheltuieli e bine să verifici ambele variante la fața locului. 
Barca pe lac şi aparatul de vâslit la magazinul de articole 
sportive. Dacă aparatul este prea ieftin nu ceda ispitei de a-l 
achiziționa. Când o să cedeze aparatul e posibil să cedeze şi 
ceva în tine. De nervi, de frustrare... E indicat să pui la 
păstrare bonul fiscal şi certificatul de garanţie. Nu pentru 
orice eventualitate, ci pentru că sigur o să-ți trebuiască. 


Hidrobicicleta? Este amuzantă şi place mai ales copiilor, dar 
nici adulții nu se țin departe de aşa ceva. De regulă 
funcționează în locuri amenajate, prin urmare pericolul de 


înec e redus la minim. Solicită în mod barbar picioarele, mai 
ales dacă eşti total lipsit de experiență, dar trebuie încercată 
măcar odată pe săptămână. Nu ştiu prea mulți care să 
reziste la pedale mai mult de jumătate de oră. 


Cățăratul pe stânci mai mult sau mai puțin artificiale? Mi-a 
fost recomandat de un pretins specialist în exerciţii fizice; 
un soi de profesor de educație fizică. Susţinea sus şi tare că 
dacă mă apuc de cățărat voi transpira ca niciodată şi... 


Ce-i drept, la partea cu transpiratul avea dreptate. Numai 
m-am gândit la cățărat şi m-au cam trecut toate apele. Dar 
de încercat nici gând. Nu recomand... 


CÂTEVA MIŞCĂRI PE CARE LE POŢI FACE DIN CÂND ÎN 
CÂND. SAU MAI DES 


Adică acele mişcări ce nu cer niciun fel de dotare materială — 
sau una minimă - şi pe care le poţi face când ai timp. De 
preferat pe acasă. 


Indiferent cum te simţi, încearcă să faci de mai multe ori 
câteva mişcări care n-or să-ți strice. Nu te vor transforma 
într-un tip suplu dacă te bazezi numai pe aceste 
recomandări, dar dacă le asociezi cu o alimentaţie potrivită 
şi cu un regim de mişcare regulat o să adaugi ceva soldăței 
în lupta contra grăsimilor. 


În copilărie era la modă gimnastica de dimineaţă, aia ce era 
recomandat să fie efecutată în fața geamului deschis, 


indiferent de anotimp şi la care s-a renunțat atât de uşor. La 
şcoală, înainte de intrarea la ore, învățătorii şi profesorii se 
dădeau peste cap să ne facem gimnastica de dimineaţă. Şi 
pot spune că avea efecte pozitive; nu-mi dau seama de ce nu 
se mai practică măcar la clasele primare şi de gimnaziu în 
condiţiile în care în Japonia sau Coreea de Sud gimnastica 
este literă de lege nu doar în şcoli, ci şi în fabrici şi uzine. 
Patronii susțin că gimnastica duce la creşterea 
productivităţii şi la starea de bună dispoziție a angajaților. 


Gimnastica ajută pe toată lumea. Te poate ajuta şi pe tine. 
De îndată ce faci ochi dimineața - adică te trezeşti - nu mai 
leneveşti în pat indiferent cât de ispititor este (mai ales în 
acele dimineţi de iarnă când afară e frig, iar sub plapumă 
aşa de cald şi bine...) şi te apuci de mişcare. 


Evident, exerciţiile care compun gimnastica de dimineaţă ți 
le alegi singur, în funcție de ceea ce-ţi permite corpul. Dacă 
eşti foarte gras şi mişcările îți sunt limitate, nu dispera. 
Chiar şi câțiva paşi — dacă doar atât îți poți permite — mai 
energici sunt mai mult decât nimic. Dacă vremea e potrivită, 
deschide geamul şi inspiră aerul dimineții. Bine, dacă 
locuieşti lângă o fabrică renumită pentru poluare indicat e 
să nu respiri deloc. 


Începe cu câteva mişcări uşoare, de încălzire şi ai grijă să 
eviți acele mişcări prea ample ce te pot dezechilibra. Nu doar 
că nu ai condiţie de atlet, dar mai ai şi mişcări lipsite de 
siguranţă şi grație. Nu te lua după recomandările atleților de 
profesie care nu ţi-au cunoscut niciodată starea de 
supraponderal şi prin urmare habar nu au ce simţi şi nici 


nu-şi pot explica de ce nu poţi face anumite exerciţii care lor 
nu le ridică niciun fel de probleme. 


Fă exerciţiile pe care ţi le permiţi, nu pe care le recomandă 
alții. Şi, desigur, pe măsură ce starea ta de sănătate şi 
condiţia fizică se îmbunătățesc, adaugă noi exerciții. Pe care 
la început nu ţi le puteai permite, dar suntem de acord că 
vrei să evoluezi, nu? 


Poţi încerca ridicări pe vârfuri, un exercițiu care solicită 
gambele şi gleznele, dar care lucrează muşchi din zonă. 
Dacă nu-ți permiți încearcă rotiri de braţe înainte şi înapoi, 
ridicări alternative de brațe, eventual cu arcuire (repeți 
mişcarea de două ori înainte de a schimba brațul), răsuciri 
uşoare de trunchi la stânga şi la dreapta, rotiri de bazin, 
aplecări laterale de trunchi, celebra „morişcă” după care 
erau înebuniți puştii de grădiniță din tinerețile mele. 


Dacă îți permite fizicul poţi ridica un genunchi; imaginează- 
ți că dai câte o rotulă în gura caloriilor care te-au nenorocit. 
Dar numai dacă-ți permite fizicul. Dacă de-abia reuşeşti să- 
ți târăşti picioarele mai bine renunțţi la aşa ceva. 


Mişcă-te cum poți, dar mişcă-te. Fă ceva gimnastică de 
dimineață, nu are cum să-ți strice. Dacă te simţi descurajat 
de faptul că de-abia te mişti şi nu-ţi reuşeşc decât exerciţii 
foarte simple gândeşte-te că la gabaritul tău, orice mişcare 
arde ceva. Insistă... 


Se recomandă flotările?! Asta depinde în primul rând de 
condiţia ta fizică. Dacă eşti ditamai omul, de două ori mai 


greu decât e normal, atunci flotările nu doar nu sunt 
recomandate, dar şi imposibil de realizat. Eu unul nu le-am 
evitat niciodată, nici măcar când eram sufocat de invazia de 
țesut adipos, numai că trişam un pic. 


Dacă îți imaginezi că făceam flotări pe podea te înşeli 
zdravăn. Preferam să fac flotări la perete. Mă rezemam de 
perete şi începeam să mă împing în braţe. Evident, 
simulacrul acesta de flotări nu are nici măcar un sfert din 
eficiența flotărilor clasice, dar când ajungi într-o stare de 
supraponderabilitate vecină cu Obezitatea Morbidă nu e 
cazul să te preocupe corectitudinea efectuării unor exerciții 
sau obținerea performanţelor sportive. Atâta poţi face pentru 
moment? Te limitezi la aşa ceva şi speri că ziua de mâine o 
să-ți aducă o condiţie fizică mai bună. 


Te împingi de perete şi te imaginezi mare specialist în flotări. 
Când te implici în aşa ceva ai grijă să fie vorba despre un 
perete în adevăratul sens al cuvântului. Adică un perete de 
beton sau de cărămidă, unul rezistent. Dacă ai ghinionul să 
te propteşti de un perete de rigips ai toate şansele să-l 
străbați înainte de a realiza ce ţi se întâmplă. 


Mai poţi face flotări pe marginea unui pat zdravăn sau a 
unei mobile solide, dispuse să te suporte. Dacă ai dubii cu 
privire la trăinicia mobilierului mai bine te lipseşti. 


O repriză de flotări la fiecare jumătate de ceas nu pot să facă 
decât bine. Dar dacă azi ai făcut flotări mâine e normal să 
dai liber braţelor tale pentru a permite acidului lactic — 


principalul vinovat pentru febra musculară - să părăsească 
muşchii care dor ca naiba. 


Despre genuflexiuni nu am o părere prea grozavă. Şi nu 
doar din cauza problemelor legate de genunchii personali. 
Nici înainte nu le iubeam foarte mult. Doar în sala de forță 
făceam genuflexiuni cu haltera în spate - nu prea aveam 
alternativă la exercițiile pentru picioare. 


Dar genuflexiunile îți pot solicita zdravăn musculatura 
picioarelor în condiţiile în care greutatea care apasă pe 
corpul tău e adesea mai grea decât haltera pe care ai putea 
să o ridici la greutatea normală. Genuflexiunile ard calorii 
ceva de speriat, dar pot să distrugă genunchii într-un ritm şi 
mai alert. Nu chiar ca alergatul, dar contribuie şi ele. Dacă 
te supără genunchii şi nu faci față genuflexiunilor e mai 
bine să le eviți. 


INTERVENȚIE CHIRURGICALĂ?! MAI GÂNDEŞTE-TE! 


Având în vedere ce eforturi presupune slăbitul cinstit e de 
presupus că o să-ți surâdă ideea unei intervenții 
chirurgicale ce te va scăpa de o mare parte a stomacului. 
Adică acel organ care s-a mărit şi s-a tot mărit în timpul 
perioadelor de supraalimentare. Ai băgat în el ca într-un sac 
şi stomacul tău s-a adaptat. S-a dilatat şi s-a tot dilatat şi a 
ajuns exact acel lucru cu care l-ai confundat, adică un sac 
tot mai larg şi tot mai greu de umplut. 


Medicii au găsit o soluţie care-i ajută să facă parale serioase 
fără prea multe complicaţii. Iti micşorează stomacul şi, 


vrând-nevrând, corpul tău va trebui să se adapteze la o 
realitate care îl sperie, dar căreia nu i se poate opune. Nu i 
se mai poate opune. Stomacul micşorat nu va mai reuşi se 
ingurgiteze cât ingurgita odată, nu va mai reuşi să 
prelucreze cât prelucra odată şi, în consecinţă, în intestine, 
pentru absorție şi asimilare, va ajunge o cantitate mult mai 
redusă de proteine, glucide, lipide şi tot ceea ce poate corpul 
transfoma în calorii pe care să le ardă sau să le depună. 
Alimentarea, care înainte se făcea la discreţie, este limitată 
la capacitatea mult diminuată a stomacului şi, îți convine 
sau nu, n-o să te mai poţi nutriționa cum o făceai în alte 
vremuri. 


Aparent, cea mai simplă şi eficientă soluţie. Te laşi pe mâna 
medicilor care te scapă de o mare parte a stomacului şi 
efectele benefice vor veni de la sine. Ce atâta chinuială cu 
diete de slăbit, cu prafuri, ceaiuri sau pilule, cu păşitul către 
infinit şi mai departe, cu urcatul de trepte sau pedalatul în 
neştire? 


Însă o asemenea operaţie nu e la îndemâna oricui. Mai ales 
dacă eşti trăitor de România. Mai ales... 


Asta pentru că, deşi procentul supraponderalilor a ajuns să 
fie comparabil cu cel din Statele Unite, spre deosebire de 
SUA şi alte state care se confruntă cu probleme legate de 
greutatea populaţiei, în România nu există un program 
național dedicat ajutorării acelor cetățeni care, într-o formă 
sau alta, au fost copleşiți de propriile kilograme. 


Cu alte cuvinte, pe cei de la Ministerul Sănătăţii şi de pe la 
Guvern îi doare undeva de problemele persoanelor cu exces 
de greutate. Şi treaba asta nu ține neapărat de conducătorii 
de azi. Aşa a cam fost dintotdeauna; indiferent cine a reuşit 
să se strecoare la guvernare, odată ajuns acolo a avut 
aceeaşi atitudine nepăsătoare față de supraponderali. N-au 
decât să se descurce... 


Pentru această atitudine delăsătoare a autorităţilor e posibil 
să fie de vină (şi) prejudecata românilor conform căreia 
graşii şi-au făcut-o cu mâna lor - „Păi dacă a văzut că se 
face cât casa de ce nu s-a oprit de la îndopat? Acum ce vrea, 
să cheltuie statul ca să-l facă om la loc? Să lase castroanele 
deoparte şi să facă mişcare” - şi, evident, îşi merită soarta. 
O mentalitate de popor care se fereşte cât poate de 
binefacerile pe care le poate aduce civilizația, educaţia şi 
implicit empatia. 


Atunci când „norocul” kilogramelor îl loveşte la modul cel 
mai personal - sau pe cineva apropiat - românul are 
tendinţa de a-şi schimba optica. Însă din acest punct şi 
până la schimbări radicale în sistemul de sănătate publică, 
schimbări care să ducă la implementarea unor măsuri 
adevărate ce pot veni în ajutorul supraponderalilor, este cale 
lungă. O cale ce e puţin probabil să fie străbătută. Asta 
pentru că n-a fost făcut nici măcar primul pas. 


Autorităţile, reprezentate cel mai adesea de persoane lipsite 
de competență, ajunse pe posturi cheie datorită 
concursurilor de împrejurări şi nu a concursurilor în 
adevăratul sens al cuvântului, s-au mulțumit să vină cu 
măsuri preventive, de genul mesajelor afişate pe televizor şi 


citite de o persoană cu voce neutră; asta ca să nu existe 
dubii şi eventual să le audă şi cei care au televizorul deschis 
din obişnuință. „Pentru sănătatea dumneavoastră evitați 
excesul de sare, zahăr şi grăsimi”, „Pentru o viață 
sănătoasă, faceți mişcare cel puțin 30 de minute în fiecare 
zi”. Şi gata... Guvernanţii şi-au epuizat traista cu măsuri. 
Dacă te duci la medic, acesta n-o să încerce să te înscrie pe 
o listă a celor care necesită o intervenţie chirurgicală majoră 
la nivelul stomacului sau măcar într-un program de 
ajutorare. De unde un asemenea program? În schimb o să-ţi 
recite până te plictiseşti treaba cu pentru sănătatea ta 
trebuia să faci mişcare măcar jumătate de oră pe zi. De 
parcă ajung treizeci de minute să arzi câteva zeci de 
kilograme de slănină. Tu aveai nevoie de mişcare serioasă, 
nu glumă - să nu-mi spună „experții care au conceput 
sloganul că în o mie opt sute de secunde poţi efectua cei 
zece mii de paşi care te apropie de fericire. Nu poţi face nici 
măcar cele trei mii despre care vorbesc cercetătorii 
britanici... 


Şi, bineînţeles, o să te bată la cap cu treaba aia că trebuia 
să te fereşti de sare, zahăr şi grăsimi, pentru că din cauza 
lor ai ajuns aşa. Dacă ascultai şi dumneata sloganul... 


Da, adevărat. Şi nu prea... Nu doar evitând sarea, zahărul şi 
grăsimile poți scăpa de greutate. Treaba e mai complicată, 
nu te poţi scoate doar cu o lozincă ce are pretenţia să țină 
loc de tratament şi profilaxie. 


Şi acum, dacă ai ajuns să faci cântarele să plângă e firesc să 
fii lăsat aşa, să te descurci singur? Până la urmă eşti om şi 
faptul că ai ajuns să cântăreşti mai mult decât indecent nu 


e ceva de care să fii neapărat singurul responsabil. O 
perioadă depresivă în care singurul prieten de nădejde a fost 
frigiderul. Probleme de metabolism, decepţie în dragoste, o 
perioadă foarte aglomerată în facultate sau la serviciu când 
nu ai timp nici să te duci la budă cum se cuvine, darmite să 
mănânci sănătos şi să te mişti corespunzător. 


Dar, în ciuda problemelor personale, ai contribuit din plin 
cu dări la sistemul de sănătate. Nici nu se poate altfel 
deoarece statul are grijă să-şi ia partea. Şi acum, când ai 
nevoie de ajutor serios, când ai nevoie de banul pe care l-ai 
tot depozitat în visteria statului, în acel compartiment pe 
care scrie „Asigurări de sănătate” constați că nu există un 
program care să-i ajute pe cei care se apropie periculos de 
mult de Obezitatea Morbidă. Care operație? Care program 
de recuperare şi susținere? Pune mâna şi mănâncă nişte 
tărâţe, nişte covrigei cu seminte de in şi fă mişcare... Şi evită 
consumul de sare, zahăr şi grăsimi... 


Cam asta este atitudinea statului față de cei care au nevoie 
de tratamente radicale contra obezității. Ai bani? Te operezi 
singur. Şi, desigur, tot pe banii tăi te recuperezi după 
operație. 


N-ai bani?! Păi atunci strânge cureaua... Fă rost de nişte 
haine ceva mai largi, poate încapi şi tu în ele şi nu te mai 
plânge. Dacă nu poți munci, pe domnul stat nu-l mai 
interesezi deloc. Dacă mai poți munci cât de cât încă mai 
eşti interesant pentru stat. Asta pentru că poți plăti taxe şi 
impozite. Şi pentru asta autorităţile statului, în marea lor 
mărinimie, sunt gata să-ţi ofere rețetă pentru ceai de 
pojarniță sau rozmarin, eventual ceva vitamine pe care 


trebuie să le cumperi tot tu; doar n-o să primeşti mai mult 
decât rețeta — nu te aşteptai la mai mult, nu? 


Aceasta este țara în care trăieşti. O țară în care unul din trei 
cetățeni este supraponderal, dar nu există programe pentru 
a preveni acest dezastru pentru sănătate, o ţară în care din 
ce în ce mai mulți copii au greutate de adult şi probleme 
asemenea. Cu ani în urmă, dacă-i spuneai unui medic să ia 
tensiunea unui puşti de doisprezece ani pufnea în râs. Asta 
dacă era în toane bune. Dacă nu era în toane bune te 
pocnea cu stetoscopul peste cap. Cum, domnule, să iei 
tensiunea unui copil de doisprezece ani?! Păi ce, ăla are 
tensiune? 


În ziua de azi tot mai mulți medici pediatri povestesc 
resemnați cum au fost puşi în situaţia de a lua tensiunea 
unor copii de zece ani. Copii doar în ceea ce priveşte vârsta 
pentru că greutatea şi problemele erau de adult. Ceea ce era 
de neimaginat în urmă cu puţini ani, a devenit o realitate 
din ce în ce mai covârşitoare. Şi nimeni - vorbesc de cei cu 
funcții de răspundere, care ar putea face cu adevărat ceva — 
nu se implică pentru a preveni avalanşa de obezi. Despre 
remedierea situației, ce să mai vorbim? Nu există nici 
planuri concrete şi nici fonduri. Mai ales fonduri; aşa ceva 
nu există şi nici nu vor fi de găsit. 


Ai priceput cum stă situația?! Eşti supraponderal, eşti pe 
cont propriu. Ai bani să te operezi la stomac? Foarte bine, 
nici nu ai nevoie de cartea asta. Nu ai bani? Pe nimeni nu 
interesează problema ta. Pe autorităţi în niciun caz. 


Şi, dacă ai de gând să te operezi şi te simți în stare să faci 
rost de bani - cu sacrificiile şi renunțările de rigoare - nu 
trebuie să ignori câteva aspecte. 


În primul rând, nu e cazul să-ţi faci operaţia la stomac în 
România. Avem noi specialişti în medicină, doar că cei mai 
mulți lucrează în clinicile din străinătate. Jumătate dintre 
medicii de care am avut nevoie în Germania te înțeleg mai 
bine dacă le vorbeşti în română. Au mai rămas câțiva şi pe 
meleagurile mioritice, însă nu se prea ocupă de problemele 
stomacului. Moda asta cu micşoratul stomacului este relativ 
nouă, iar pe la noi nu s-au şcolit foarte mulți pentru astfel 
de intervenții. Prin urmare, ai grijă pe mâna cui îţi laşi 
stomacul (şi ce o să mai rămână din el). 


În al doilea rând, este necesar să accepţi câteva lucruri 
despre stomacul tău. Mai întâi de toate stomacul nu e nici 
pe departe un sac, aşa cum sugerează „specialiştii” în 
chirurgia asta inovatoare. Stomacul este un organ cu 
musculatură şi proprietăţi bine definite — rezultatul câtorva 
milenii de evoluție şi adaptare - şi care nu poate lucra bine 
decât atunci când este întreg. E un organ complex, nu un 
sac ce poate fi peticit sau înjumătăţit după bunul plac. Are 
muşchi ce prelucrează hrana, o macină, ajutând la digestie. 
Mai are în dotare şi glande care secretă sucuri gastrice. O 
adevărată maşinărie, stomacul ăsta, nici pe departe un sac 
pe care să-l înjumătățeşti după bunul plac. Intervii 
chirurgical şi nu te pricepi să o faci? Ai şansa să distrugi o 
maşinărie foarte importantă din cadrul uzinei numite cu 
modestie, dar fără nicio exagerare, corp omenesc. Prin 
stomac trece hrana, combustibilul pentru organism. Dacă l- 
ai avariat cum se cuvine -— şi sunt destule şanse să se 
întâmple aşa ceva în condiţiile numite „sistemul sanitar din 


România” — ai compromis întreg corpul. Şi în loc de 
sănătatea mult jinduită bietul supraponderal se pomeneşte 
cu probleme de sănătate mult mai grave. 


În al treilea rând, trebuie ținut cont de faptul că operaţia de 
micşorare a stomacului nu e deloc aşa simplă precum lasă 
„experții” să se înțeleagă. O situaţie la mintea cocoşului, 
cum se spune prin popor. Dacă ar fi o intervenţie simplă, 
comparabilă cu tăiatul unghiilor de la picioare, de ce ar mai 
costa o căruţă de bani? Logic, nu? 


Ne place sau nu, intervenţiile chirurgicale au ajuns în acea 
etapă în care marketingul face diferența. Sfatul medicului? 
Recomandările celor care chiar se pricep? Prezentarea 
necosmetizată a riscurilor şi avantajelor pe care le 
presupune o operație ce vizează un organ vital? Nu 
contează... Important e modul în care este prezentată 
această operație pentru potenţialii consumatori. Prezentată 
în aşa fel încât să lase gura apă şi oamenii să se bată pe ea. 
Pentru că e o operaţie care costă. Şi de pe urma căreia cel 
mai puțin are de câştigat chiar pacientul. Câştigă echipa de 
medici care-ţi masacrează stomacul. Câştigă clinica 
medicală unde o să fii măcelărit - nu e o exagerare când 
scriu asta. În momentul de față clinicile medicale au devenit 
afaceri cu acte în regulă, ca şi companiile farmaceutice care 
se laudă că produc medicamentele minune pentru slăbit 
accelerat. Clinicile sunt interesate în primul rând de profit şi 
mai apoi de sănătatea celor care le calcă pragul; este genul 
de adevăr pe care nu-l poţi ignora. Supraponderalul e văzut 
ca un sac cu bani care trebuie muls. Dacă poate să 
plătească operaţia nu este iertat. Dacă nu... Am pomenit 
despre subiect. 


N-ar fi mai cinstit să ți se ofere câteva recomandări de 
alimentație şi mişcare, consultanţă privind regimul de viață, 
ceva care să te ajute să scapi de greutate fără să fii mutilat 
şi la propriu, dar şi la buzunar? 


Ar fi, numai că aşa ceva nu aduce profitul visat pentru 
clinică. Chirurgul, anestezistul, cei de la analize, personalul 
care se ocupă de îngrijirea şi igienizarea saloanelor, 
doamnele de la cantină, băieţii de la aprovizionare trebuie să 
trăiască şi ei (dacă dau chix o să se observe că şi celor de la 
pompe funebre nu le merge foarte rău). Şi dacă trebuie să 
trăiască, de ce să nu o facă pe spinarea amărâtului de 
supraponderal? Îl pricopsim cu un stomac nou şi să vezi ce 
mulțumit o să fie. 


Mda... Cică este o operaţie nu foarte complicală. Şi dacă e 
aşa de simplă de ce te jupuiesc la buzunar? De ce înainte de 
a te băga în blocul operator te pun să semnezi o declarație 
cum că accepțţi de bună voie şi nesilit de nimeni (sună 
cunoscut, nu?) şi mai ales pe banul tău eventualele 
complicații? 


Sunt câteva întrebări la care ar fi bine să găseşti 
răspunsurile adevărate înainte de a te lăsa pe mâna 
medicilor chirurgi care se jură că operaţia nu e deloc 
complicată. Priceperea în mânuitul bisturiului a avut 
zdravăn de suferit de când medicii s-au transformat într-un 
soi de agenți publicitari pentru care banul este crezul 
suprem. 


În al patrulea rând - am ajuns cam greu aici, dar până la 
urmă s-a întâmplat şi asta - trebuie să conştientizezi că, 
având în vedere dimensiunile şi surplusul de care te 
„bucuri”, intervenţia la stomac o să fie mult mai complicată 
decât în cadrul unei persoane cu greutate normală. Te 
întrebi de ce anume ar trebui să-şi facă o persoană cu 
greutate normală operație de micşorare a stomacului? Poate 
să ți se pară ciudat, dar experții în publicitate pentru astfel 
de operații au reuşit să convingă destule persoane să 
acționeze preventiv. la să-mi micşorez eu stomacul că nu se 
ştie când o să devin cât casa... Chestie de negustor, frate. 
Cine se pricepe să vândă orice n-o să rămână vreodată fără 
slujbă. În cazul în care e dat afară din clinică pentru 
malpraxis se poate ocupa de vândut scutece pentru peşti de 
acvariu. Sau droguri la colț de stradă. N-o să fie nicio 
diferență față de perioada precedentă, doar că în cazul 
ultimei variante poliția o să fie mult mai interesată decât 
față de ceea ce vindea la clinică. 


Da, unii sunt în stare nu doar să vândă pielea ursului din 
pădure, ci să o vândă ursului însuşi. Iar bietul mamifer nu 
doar o să accepte afacerea asta, dar o să şi rămână veşnic 
recunoscător. Să determini pe cineva să-şi facă operaţie de 
micşorare a stomacului când e subponderal e genul de 
infracțiune care ar trebui pedepsit cu închisoare pe viaţă. 
Deocamdată autorităţile închid ochii. Orice clinică ce se 
respectă - vorbind strict de România - este la zi cu plata 
impozitelor datorate statului şi are şi protecție sus-pusă. 
Aşa, pentru orice eventualitate. 


Intervenţia chirurgicală e serioasă, foarte serioasă. Atât de 
serioasă încât — cum aminteam mai sus — medicii nu te 
operează decât dacă-i ierți pentru că n-o să le reuşească. Te 


pun să semnezi că eşti conştient de existența unor riscuri — 
în perioada publicitară n-or să pomenească decât în treacă 
de existența unor riscuri minore „dar nu e cazul să vă 
impacientațţi, totul o să fie sub control, sunteți pe mâna 
celor mai buni specialişti”, însă de îndată ce reuşesc să te 
capteze complet o să vină cu precizări suplimentare de genul 
„Ştiţi că nu e nimic perfect pe lumea asta”. Şi îți vor cerşi 
autograful mai ceva decât s-ar milogi la cea mai în vogă 
actriță sau interpret de manele. Nu ne raportăm la scriitori 
că pe ăştia nu-i prea bagă nimeni în seamă. 


Şi să nu crezi că vei putea scăpa de autograful buclucaş 
care va spăla clinica şi echipa de medici de orice răspundere 
în ceea ce te priveşte. N-o să scapi. Fără să renunți la orice 
pretenții şi fără să accepți că, aşa lipsită de risc cum este, e 
foarte probabil ca operația să o dea în bară, nici măcar n-o 
să ți se dea voie să respiri în preajma sălii de operații. Dar 
cum semnezi, cum se simt eliberați de orice răspundere. Şi e 
posibil să se comporte ca atare. Chiar dacă ştiu foarte bine 
care sunt riscurile la care te expun. 


Însă banul, acest stăpân care cârmuieşte conştiințele fără 
niciun fel de efort, le face cu ochiul şi simt că e 
responsabilitatea lor să te opereze şi la cont. 


Faza cea mai tare — dacă cineva vede ceva comic în asta 
înseamnă că e pe margine rău în ceea ce priveşte subiectul 
obezității — e că, înainte să te opereze, specialiştii îți vor 
recomanda să mai slăbeşti. Asta pentru a reduce şi mai 
mult acele riscuri mici-mici, aşa de mici că nu merită luate 
în seamă. Până nu devii clientul lor. După ce te trec pe lista 
de potențiale bancomate se schimbă situația. Trebuie să 


slăbeşti înainte de operaţie. Aşa recomandă specialiştii şi e 
mai bine şi pentru organism. 


Corect! Trebuie să mai elimini din țesutul adipos. Şi o să 
constați că se poate. E mai dificil decât ai anticipat sau 
decât ai sperat, dar se poate. Poţi slăbi înainte de operație. 


Şi atunci, în al doisprezecelea ceas, prietenul meu rotofei, 
chiar nu ţi se aprinde beculețul? Dacă poți slăbi fără 
operație, de ce mă-sa să-ți mai micşorezi stomacul? Logic, 
nu? Se poate slăbi şi fără operația de micşorare a 
stomacului. Poate vei continua pe acest drum şi într-un 
final o să te apropii de procentul ideal de grăsime fără să te 
laşi pe mâna unor medici care, în unele situații, sunt doar 
nişte felceri puşi pe căpătuială. Se ştie că supraponderalii 
prezintă un risc crescut de a ajunge de pe masa de operaţie 
direct la antreprenorul de pompe funebre, deci e puţin 
probabil să fie inculpaţi pentru malpraxis şi dezarmant de 
puţin probabil să şi fie pedepsiţi pentru asta. Era ditamai 
omul, de aproape două sute de kile, i-a cedat inima pe masa 
de operaţie; era de aşteptat având în vedere cât era de 
îngropată în grăsime. Era şi el conştient de riscuri că uite, a 
semnat... 


Sfatul meu sincer? Nu te lăsa pe mâna medicilor decişi să-ți 
micşoreze stomacul şi contul din bancă. Ocupă-te de 
sănătatea ta aşa cum se cuvine şi aşa cum meriți. Cu 
responsabilitate şi capul limpede. Nu arunca banii aiurea; 
cel puţin în România treaba asta cu micşoratul stomacului e 
foarte riscantă. Chiar nu merită... 


Acum câţiva ani, apăsat de propriile kilograme, am urmărit 
mult mai implicat decât mulți alții cazul unui tânăr ce 
ajunsese la proporții colosale. A fost nevoie de o echipă 
zdravănă de pompieri să fie scos din casă şi dus la o clinică 
- din România, desigur - unde i s-a promis că va fi ajutat să 
slăbească. După câteva zile pe televizoare a apărut trista 
veste că tânărul respectiv — din câte țin minte avea puțin 
peste treizeci de ani — a pierdut lupta cu viața. Curios că s-a 
întâmplat chiar atunci când s-au găsit inimoşi să-l ajute să 
slăbească... Şi nici măcar n-au apucat să-l opereze; era în 
faza de pregătire pentru intervenţie. 


O dramă care ar trebui să spună multe celor apăsați de 
povara criminală a kilogramelor. Operaţiile sunt riscante; cu 
cât sunt mai multe kilograme cu atât sunt mai mari 
riscurile. Şi tot la fel creşte şi „acoperirea” specialiştilor în 
micşorat stomacuri. 


Iar dacă operația a reuşit şi medicii chiar au reuşit să 
salveze nu doar o parte din stomac, ci şi funcționalităţile 
acestuia — să presupunem că te-ai încăpățânat să treci peste 
sfaturile mele şi totuşi ai supraviețuit - trebuie să fii foarte 
conştient că nu ai scăpat de probleme. De fapt acestea abia 
încep. 


Stomacul ţi-a fost redus de la dimensiunea unei găleți la cea 
a unei doze de bere. Exagerez un pic, desigur, dar adevărul 
e că specialiştii în micşorat stomacuri elimină până la 75% 
din ceea ce se numeşte stomacul tău. Cumplit de mult, dacă 
e să țină cineva cont de părerea mea sau măcar a 
specialiştilor adevărați. 


În stomacul astfel micşorat n-o să mai încapă decât un sfert 
sau mai puțin din ceea ce constituia alimentația ta înainte 
de operație. Şi datorită faptului că nu mai ingurgitezi cum o 
făceai odată scade aportul de calorii. Stomacul micşorat nu 
permite decât porții mici. Mănânci mai puţin decât cere 
organismul şi prin urmare slăbeşti. Şi slăbeşti... Slăbeşti 
destul de repede. Uluitor de repede. 


Partea prostă de care trebuie să ţii seama şi despre care nu 
se prea vorbeşte e că după ce vei slăbi stomacul tău tot mic 
va fi. Vei consuma în continuare mai puțin decât ai nevoie. 
Cât timp ai surplus e chiar în regulă, corpul va fi forțat să 
consume din acumulările uriaşe pe care le are la dispoziție. 
Şi o va face cu simţ de răspundere astfel că vei pierde şi zece 
kilograme pe lună fără să faci vreun efort deosebit, doar 
alimentându-te cât îți permite stomacul redus cu trei 
sferturi. 


La un moment dat, hrănit atât cât permite stomăcelul, o să 
scazi în greutate chiar sub IMC-ul la care jinduiai. Şi s-ar 
putea să slăbeşti până acolo încât să treci în tabăra 
subponderalilor. De ce? Pentru că nu mai haleşti cât e 
nevoie pentru a te menține la greutatea ideală. Nu mai 
mănânci decât foarte puţin şi asta o să se vadă - adică o să 
slăbeşti — apoi o să se simtă - atunci când n-o să ai energie 
decât pentru zăcut pe canapea. Pentru a funcționa corect şi 
eficient organismul are nevoie de un anume număr de 
calorii. Dacă nu i le poţi asigura e clar că n-o să ai parte de 
un randament spectaculos, iar asta ar putea să te afecteze 
iremediabil. Nu mai poţi munci ca altădată, când aveai de 
suportat povara inerentelor kilograme. Nu mai ai energie. 
Medicul îți recomandă tot felul de vitamine şi minerale. Asta 
pentru că organismul tău e incapabil să asimileze tot ceea 


ce-i este necesar din puţina hrană pe care o primeşte. 
Minerale, vitamine, suplimente alimentare... Bănuiesc că nu 
asta aşteptai de la operația minune. 


Chiar dacă stomacul va deveni mai mic asta nu înseamnă că 
şi pofta de mâncare se va diminua corespunzător. E nevoie 
de o perioadă de acomodare pe care s-ar putea să o 
depăşeşti cu bine. Sau nu... 


Prin presă sunt o mulțime de articole care povestesc despre 
amărâți cărora le-a explodat stomacul şi nu la modul 
metaforic. Au mâncat ceva mai mult decât era posibil şi 
stomacul le-a cedat. 


Ţin minte cum un bărbat a murit după ce a mâncat un 
pepene întreg. Stomacul, micşorat cu un an în urmă, n-a 
rezistat asaltului şi s-a rupt. Hemoragie internă... 


Foamea şi pofta, obişnuința de a mânca mult, gospodăreşte, 
sunt adversarii unui stomac micşorat. Care nu mai e la fel 
de încăpător cum era odată, dar organismul îşi aduce 
aminte de vremurile „bune” şi cere, cere mai mult. Senzațţia 
de foame e tovarăşă permanentă şi pericolul unei rupturi 
stomacale datorate supraîncărcării este mereu prezent în 
viața supraponderalului. Sau fostului supraponderal. 


E bine de ştiut câte ceva despre riscurile astea înainte de a 
accepta cu ochii închişi că nu există altă soluție decât 
operația de micşorare a stomacului. 


Există o alternativă ceva mai lipsită de riscuri care 
presupune montarea unui inel ce reduce sensibil volumul 
stomacului, prin urmare capacitatea de depozitare şi 
procesare a acestuia. Stomacul, ca organ cu funcții 
complexe, nu mai este mutilat printr-o operație ireversibilă 
şi plină de riscuri, ci este gâtuit cu ajutorul unui dispozitiv 
special conceput. Unele dintre acestea sunt astfel concepute 
încât pot fi eliminate după un timp. 


Da, există şi soluții mult mai puțin riscante decât mutilarea 
stomacului. Dar ne lovim de costuri consistente, costuri pe 
care Casa de Asigurări de Sănătate se fereşte să le deconteze 
şi le lasă în seama amărâtului. 


O vorbă de duh din bătrâni spune să ne întindem cât ne 
ține plapuma. Şi, de vreme ce eşti supraponderal de 
România, plapuma ta nu e capabilă să asigure acoperirea de 
care ai nevoie. Prin urmare, dragul meu prieten, încearcă să 
slăbeşti cinstit, cu mijloacele pe care le ai la îndemână. E 
mai sănătos. Şi mai ieftin... 


MĂNÂNCĂ ORICE, NU ORICÂT 


Încetul cu încetul am ajuns şi la acel capitol delicat numit 
mâncare. Poate ţi-ai imaginat că e posibil să nu găseşti aşa 
ceva în carte - visul oricărui supraponderal, să citească o 
carte despre slăbit în care să nu se ofere niciun fel de 
indicaţii despre cum şi mai ales cât trebuie să mănânci; 
toate deciziile fiind lăsate la îndemâna cititorului... Ar fi de 
dorit, însă nu se prea poate. Să slăbeşti şi să păstrezi acelaşi 


regim alimentar care te-a adus în situația asta, iată două 
drumuri care nu se intersectează. 


Ca supraponderal bănuiesc că ai avut cel puţin odată de-a 
face (dacă nu de mai multe ori) cu o dietă care, într-un final, 
nu a prea dat rezultate. Mi s-a întâmplat şi mie şi bănuiesc 
că nici tu nu eşti străin de fenomen. 


Marele necaz e că, cel mai adesea, efectele dietelor sunt 
efemere, țesutul adipos revine şi e şi mai greu de îndepărtat. 
Cauzele le-am tot descris pe parcursul cărţii, aşa că nu o să 
insist doar din dorința de a mai adăuga ceva pagini. 


Organismul are setările lui şi dacă nu dispune de grăsime 
sau e asaltat cu un regim care ameninţă să destabilizeze 
echilibrul pe care l-a creat o să reacționeze exact cum nu te 
aştepţi. 


Personal sunt de acord că trebuie să-ți reevaluezi regimul 
alimentar şi să încerci alternativa unei alimentațţii 
sănătoase, dar nu sunt aşa de radical cum sunt majoritatea 
celor care susțin că te ajută să slăbeşti. 


Internetul geme de diete care îţi interzic o droaie de produse 
alimentare, însă cel mai adesea rezultatele se lasă aşteptate 
sau nu mai vin deloc. Şi când te plângi de asta se găsesc 
destui care să susțină că e vina ta; nu se poate, ai mâncat 
tu ceva interzis sau măcar ai privit la ceva ce nu-ţi era 
recomandat. 


Dieteticianul se ia cu mâinile de cap dacă te-ai spurcat la un 
grătar sau nişte şuncă. Cum, omule, să haleşti aşa ceva 
când eşti cât un elefant? Păi îți dai seama că toate eforturile 
mele s-au dus pe apa sâmbetei? 


Îmi place cum sună „eforturile mele”. De parcă dieteticianul 
ar trudi alături de tine la eliminarea țesutului adipos, iar 
friptura cu sos de maioneză pe care ai ingurgitat-o ieri seară 
chiar l-a durut şi i-a şi distrus viața... 


Şi, evident, faptul că programul de slăbit o să dea greş ţi se 
datorează. Ție şi blestematei de fripturi de la care nu te-ai 
putut abține. 


Una este să mănânci orice şi alta e să mănânci oricât. E o 
diferență destul de mare între cele două moduri de 
alimentare. 


Poţi slăbi dacă mănânci orice şi tot mâncând orice îți poți 
ține greutatea sub control doar că trebuie să ţii cont de faza 
cu „oricât”. Şi când spun „oricât” am în vedere cantitate, nu 
glumă. 


Poți mânca orice dacă eşti ponderat şi reduci din porție. De 
regulă un supraponderal e obişnuit cu un regim alimentar 
consistent. Şi după ce pune pe el prea mult țesut adipos 
devine şi sedentar. Cum nu se poate mai rău... 


Dacă reduci din porţii şi reduci din ce în ce mai mult şi mai 
adaugi la aşa ceva şi mişcare sub toate formele ei, 


rezultatele nu se vor lăsa prea mult aşteptate. Mulţi mă 
întreabă ce regim alimentar am urmat de am ajuns la 
dimensiuni normale. Tot ce vreau, dar cu măsură e 
răspunsul standard. Şi mişcarea, să nu uităm de mişcare. 


Poţi mânca o friptură - apropo de faza cu dieteticianul — 
chiar dacă ţi-ai pus în gând să slăbeşti. Ai grijă numai să nu 
fie confecționată din jumătate de porc şi figura să nu se 
repete prea des. Odată pe săptămână sau mai rar e mai 
mult decât suficient. O friptură mică, numai cât să 
astâmpere pofta. 


Vrei şi un mic? Unul singur, maxim doi, dar nu lângă 
friptură. In altă zi, eventual în altă săptămână. 


Am cunoscut odată un tip care halea câte zece mici în 
fiecare zi. La care adăuga o sticlă de doi litri de suc din ăla 
acidulat. Aş putea spune şi ce anume, dar mă abțţin. 
Publicitatea, negativă sau pozitivă, costă. 


Zece mici pe zi... Sună enorm? Normal... Mai ales că 
respectivul nu se limita la o găleată de mici pe zi, ci mai 
halea şi alte alimente. Era cât casa. Ce-i drept cele o sută 
cincizeci de kilograme nu arătau chiar dezastruos având în 
vedere că omul era şi foarte înalt. Dar înainte de treizeci de 
ani avea tot felul de boli care vin la pachet cu obezitatea. 
Când i-am spus să reducă măcar un mic pe săptămână din 
copioasa porţie a ridicat din umeri. Vezi cât sunt de mare, 
nu? Vrei să mor de foame? 


Vai, nu... De unde ai mai scos-o şi pe asta? Garantat n-o să 
mori de foame, deşi până la urmă o să ţi se întâmple, ca 
fiecăruia dintre noi. Numai că în cazul tău o să cedeze 
arterele sau ficatul... 


Până la urmă, văzând că nu e de glumă cu afecțiunile ce țin 
de obezitate, a început să suprime câte un mic pe 
săptămână, aşa cum i-am sugerat. Progresiv. Săptămâna 
asta nouă mici, cealaltă opt... Peste trei săptămâni vor fi 
doar şapte şi aşa mai departe. Până a ajuns la patru mici pe 
zi scăpase de aproape zece kilograme. Şi a fost aşa de 
bucuros -— că se simțea şi mai bine — încât a revenit la 
vechea porție. Şi la vechile dimensiuni, normal... 


Dacă reduci porțiile poți mânca ce vrei. Dar să le reduci, nu 
doar să te prefaci. Şi să te mişti, multă mişcare... 


CÂTEVA MICI TRUCURI PENTRU A REDUCE PORȚILE 


Stabileşte-ţi ore clare pentru luat masa şi respectă 
programul. Şi nu încerca să trişezi în sensul că, între mese, 
să mai „guşti” câte ceva pe ici, pe colo... Ştii tu, genul de 
gustări mai mari decât masa. Chiar nu recomand. Ai redus 
porțiile şi poți mânca ce vrea mugşchiul tău (ori mai degrabă 
stomacul?) atunci acceptă să sacrifici cantitatea în favoarea 
diversității. 


Evident, acest regim alimentar presupune şi ceva 
alimentaţie sănătoasă în sensul că dacă te aştepţi să 
slăbeşti reducând cantitatea de carne procesată industrial 
sau de brânzeturi obținute în fabrici de profil — alimente 


care reprezintă baza dietei ce te-a adus în situția în care eşti 
- n-o să obţii rezultate prea grozave, deşi s-ar putea să 
slăbeşti un pic pe la început după care nu se va mai 
întâmpla nimic. Asta pentru că pomenitele alimente sunt 
bogate în grăsimi şi proteină şi mai au şi un adaos nesimtit 
de zaharuri. Taman ce-ţi este necesar pentru a acumula 
țesut adipos în exces. 


Când am spus că poți mânca orice chiar asta am spus. 
Adică încearcă să mănânci cât mai diversificat, încearcă 
senzații gustative cât mai diverse şi nu ocoli alimentele 
sărace în calorii. Mai haleşte şi tu un măr, o pară, un 
strugure, o salată verde... În privința legumelor şi fructelor 
am o veste bună: Poţi mânca oricât, nu doar orice. Oferta 
este valabilă şi în ceea ce priveşte fibrele. 


E mult mai sănătos să bagi în tine tone de mere şi struguri, 
spre exemplu, decât să haleşti un copan de gâscă sau chiar 
mai multe. Dar nu e interzis ca, din când în când, să-ți mai 
faci de cap cu câte o şaorma. Una mică, e mai bine pentru 
tine şi sănătatea ta. 


Poți mânca şi ouă, şi maioneză, şi şuncă. Dar cu măsură şi 
la oarece intervale de timp, de preferință destul de lungi. Nu 
renunța complet la unele plăceri ale vieţii şi nu te mai lăsa 
stresat de nutriționistul care urlă că le ştie mai bine decât 
oricine şi dacă te-ai spurcat la un grătar ai încurcat-o. Omul 
ăla nu-ţi este aşa de prieten precum pretinde. Dacă vrea să 
trăiască el bine, tu trebuie să trăieşti ceva mai prost. Chiar 
dacă ar putea să-ţi ofere tot ajutorul de la prima vizită (de 
pildă, ar putea să-ţi ofere cartea asta) n-o va face. Pentru că 


de fiecare dată când îi calci pragul trebuie să plăteşti. Şi lui 
treaba asta îi convine de minune... 


ÎNCĂ CEVA DESPRE GRĂSIMI 


Mulţi specialişti ce se pretind grozavi, dar nu au reuşit să 
slăbească pe nimeni, interzic consumul de alimente bogate 
în grăsimi. Carne, şuncă, brânzeturi... Au ditamai lista şi 
aproape le sar ochii în cap de iritare când le spui că ai 
mâncat şi tu, ca omul, vreo cinci centimetri de cârnaț de la 
țară. Cum, domnule, cum ţi-ai permis aşa ceva? Păi la 
greutatea dumitale? Asta e varianta teatral oripilată. Însă, 
pe la spate, surâd uşuraţi. În cazul în care nu slăbeşte, ştiu 
pe ce anume să dau vina. Şi fraierul o să accepte că e vina 
lui... 


Aceşti specialişti ignoră câteva aspecte esenţiale. În primul 
rând să-şi ia diploma pe bune. Serios, unii sunt pricepuți 
doar cu numele şi mai degrabă merg pe deducțţii logice decât 
pe aspecte demonstrate de adevărații specialişti. Sau au 
doar nişte idei despre care nu pot spune nici măcar de la 
cine le-au preluat. 


Indiferent ce susțin unii, corpul uman are nevoie de tot felul 
de substanţe - să le spunem aşa - pentru că nu există 
niciun aliment care, de unul singur, să-i asigure necesarul 
de lipide, glucide, proteine şi ce mai are nevoie. O 
alimentaţie cât mai diversificată este pe placul organismului 
care ia de la fiecare aliment consumat exact ceea ce are 
nevoie. Atunci când alimentaţia este unilaterală - bazată pe 
un singur aliment — corpul apelează la depozitele din dotare. 


De asta au un efect aşa de radical dietele ce se bazează pe 
un singur aliment. 


Organismul are nevoie şi de sare, şi de apă, şi de zaharuri. 
Chiar şi de grăsimi, aşa că nu e firesc să fie scoase total din 
alimentație. Nu trebuie să insişti pe aportul de grăsimi 
atunci când îţi faci plinul, dar dacă dovedeşti moderație 
totul va fi bine. 


Dacă nu primeşte grăsimi organismul se va chinui să le 
sintetizeze din materia primă pe care o are la îndemână şi — 
mai grav —va profita de orice aport de grăsime pentru a face 
depozitele corespunzătoare. Din această cauză unii indivizi 
care nu fac exces de grăsimi şi proteine, care sunt foarte 
atenţi la ceea ce bagă în gură ajung să se îngraşe brusc în 
perioada sărbătorilor când, se ştie, românul (şi neamțul, de 
ce să nu pomenim şi de neamt?) se simte bine dacă are 
masa încărcată cu tot felul de bucate care arată apetisant, 
au un gust minunat şi miros aşa de îmbietor că-ți plouă în 
gură, dar sunt cumplit de înzestrate la capitolul calorii şi 
grăsimi. Şi cine poate rezista la aşa un festin? Mai ales dacă 
ispita te atacă în deplasare, când mergi în vizită la rude sau 
prieteni şi, prin urmare, eforturile ce ţin de preparat, ornat 
şi adus la masă parcă sunt suportabile. Ca să nu mai 
vorbim de cheltuieli. 


Un amic de-al meu, ceva mai în vârstă decât mine (sărit de 
şaizeci şi de ani mai exact), obişnuieşte să mănânce carne 
doar de patru ori pe an. La Crăciun (bine, atunci o ţine cam 
o săptămână), la Paşti (încă o săptămână dificilă pentru 
pancreas, ficat şi alte organe ce trebuie să facă față asaltului 
de friptură, sarmale, răcituri şi altele asemenea), de ziua lui 


(chiar o zi) şi de ziua soţiei (altă zi dificilă pentru organele 
implicate în procesarea grăsimilor de origine animală). În 
restul timpului se ține departe de carne şi produse derivate 
şi cum e un individ foarte activ se poate lăuda că este destul 
de suplu. Numai că, în perioada sărbătorilor, după propria 
declaraţie, reuşeşte să facă rost şi de vreo şase-şapte 
kilograme în plus. Asta într-o singură săptămână... 


Evident, schimbarea asta atât de bruscă de alimentaţie — de 
la exluderea cărnii din alimentaţie la mese bazate aproape 
exclusiv pe carnea cea prigonită în restul anului — e văzută 
ca o oportunitate deosebită de către organismul văduvit 
atâta timp de grăsimi şi alte substanţe necesare pe care 
numai din carne le poate extrage. Şi când are de-a face cu 
aşa o invazie carnivoră organismul se străduieşte să profite 
cât mai mult, că nu se ştie când e importat următorul lot de 
carne. Prin urmare, surplusurile de grăsime şi tot ce anume 
poate fi metabolizat în grăsime nu vor mai fi tratate ca de 
obicei, adică prisosul neutilizat e trimis pe intestin în jos. 
Când ai parte de abundență după o perioadă de lipsuri 
schimbi strategia. Şi tot ce e la îndemână e depozitat. 
Depozitat temeinic şi folosit atunci când e necesar. 


În cazul prietenului meu ce are doar patru întâlniri cu 
carnea într-un an de zile depozitele se reduc substanțial, în 
principal datorită faptului că omul, deşi în etate, este argint 
viu. Nu stă locului o clipă. Ba taie lemne (cu ferăstrăul, nu 
cu „drujba” şi toporul), activități care consumă calorii, nu 
glumă, ba curăță pomii, ba grădinăreşte... Nu prea se ține 
„adiposu” de el, dar nici nu cred că un astfel de regim e 
foarte sănătos. Să te îngraşi la sărbători şi să slăbeşti de la o 
sărbătoare la alta reprezintă nişte şocuri care nu sunt foarte 
grozav recepționate de organism. Şi-apoi amicul meu e 


pensionar, prin urmare are tot timpul necesar pentru a se 
ocupa de țesutul adipos şi de muncile din gospodărie. Tu, 
prietene, e posibil să nu-ți poţi permite luxul amicului meu 
cu pensie. Luxul de a te îngrăşa la sărbători şi de a slăbi pe 
parcurs. 


Dacă e să fiu sincer până la capăt - şi trebuie să fiu sincer — 
să ştii că şi pentru mine sărbătorile sunt un coşmar cu 
greutate. De regulă mă abțin de la excese — merg pe „orice” 
şi mai puţin pe „oricât”, dar de sărbători mi se întâmplă să 
las garda jos. Nu foarte mult, însă uneori nu prea am 
alternative. Când merg la cineva în vizită şi n-are pe masă 
decât porcării (cârnaţi, tobă, piftie, caltaboşi, nu vă gândiţi 
la altceva) indiferent cât ai vrea, parcă nu prea ai de unde 
alege, nu? Iar dacă trebuie să faci trei-patru vizite într-o zi şi 
mai dai şi peste nişte gazde care te tratează ca pe un 
nemâncat (Da' gustă şi din asta... Da' ia şi din asta... Hai, 
mănâncă, de asta le-am adus pe masă...) e posibil să nu ai 
alternativă şi să te supraalimentezi. Nu pot spune că nu-mi 
place, dar de ceva timp prefer să refuz excesele alimentare 
chiar cu riscul de a supăra gazdele. Până la urmă 
kilogramele se acumulează la mine şi ghici cine se ocupă de 
eliminarea țesutului adipos? 


Oricum, când sunt implicat în vizite la rude şi prieteni, 
sărbătorile se lasă cu cel puţin un kilogram în plus ceea ce, 
pentru moment, consider că e rezonabil, deşi nutriționistul 
pe care-l mai stresez din când în când (doar să-i fac în 
ciudă, să-i demonstrez că se poate slăbi şi fără să renunți la 
anumite plăceri culinare şi mai ales fără să iau de bune 
sfaturile pe care vrea să mi le ofere contra cost) se ia cu 
mâinile de cap şi-mi prevede un mare viitor. La modul cât se 
poate de propriu în ceea ce mă priveşte. „O să ajungi iar la o 


sută cincizeci de kile...”. Pe bune, la pariu? De parcă ar avea 
vreun merit pentru faptul că am slăbit şi i-am dat ocazia să 
spună ceva ce conține cuvântul „iar”... 


În ceea ce te priveşte, dragul meu prieten, e bine să tratezi 
sărbătorile şi mesele festive cu prudența meritată. E drept 
că poți mânca „orice”, dar fii atent la partea cu „oricât” şi ai 
grijă să nu te ocupi de prea multe alimente cărnoase 
deodată. Ai mâncat o friptură suculentă sau un grătar bine 
făcut? E cazul să te abții de la cârnaţi şi de la alte alimente 
iubite de carnivori. Până când? Până săptămâna viitoare, cel 
puţin... 


Brânză, lapte, ouă - mai poderat. Fructe (în special de 
sezon) şi legume — cât încape. Şi asta înseamnă, într-o 
anumită traducere, să mănânci orice şi nu oricât. 


ATENȚIE LA COMBINAŢII 


Din fericire nu e vorba, nici pe departe, despre afurisitele de 
combinaţii care mi-au amărât viața în liceu. „Combinații de 
n luate câte k...” — de fapt le-am „iubit” aşa de mult că, în 
momentul de față, numai atâta mai ştiu, treaba cu „n” şi „k” 
şi de fiecare dată când aud de combinații mă cam strânge în 
spate. 


E vorba de cum combini anumite alimente. Nu e mare 
filozofie, dar trebuie să fii foarte atent cine anume îşi dă 
întâlnire în farfuria ta. 


Încearcă să faci rost de proteine dintr-o singură sursă. La fel 
procedează şi cu grăsimile. Dacă mănânci ceva carne la o 
masă e total contraindicat să te ocupi şi de ouă sau brânză. 
Străduieşte-te să ai în farfurie doar una dintre cele trei 
produse de bază de origine animalieră. Ori carne, ori lactate, 
ori un ou. Chiar dacă oul conține proteine foarte potrivite 
pentru corpul uman încearcă să nu te ocupi de două la 
aceeaşi masă sau în aceeaşi zi. Cât priveşte consumul 
săptămânal e recomandat să fie de două sau trei ouă, nu 
mai mult. Şi dacă tot vorbim de ouă, să ştii că cele prăjite în 
ulei, fie el şi de măsline, sunt contraindicate. Iar mai bune 
decât ouăle fierte sunt cele poşate. Dacă nu ştii cum stă 
treaba cu ouăle poşate să nu te întristezi. Nici eu nu ştiam 
că ouăle sparte şi apoi puse la fiert în apă poartă acest 
nume atât de pretențios, dar am aflat până la urmă. Reţeta 
e dezarmant de simplă. Se pune ceva apă la fiert. De 
preferat e să se adauge puţină sare (pentru cine nu are 
contraindicaţii). Apoi se sparg ouăle, conținutul se separă de 
coji într-o ceşcuţță (câte una pentru fiecare ou, dar cred că e 
genul de precizare inutilă de vreme ce mai sus am spus că 
nu ai nevoie de mai mult de un ou) şi se lasă încet în apa ce 
clocoteşte. 


Spre deosebire de ouăle fierte în coajă cele poşate au 
avantajul că sunt gata mai repede. Iar pentru cine ştie să 
aprecieze asta, rămâne ceva mai puțin ou de mâncat, prin 
urmare mai puţin aport caloric în organism. Şi, da, poşatul 
e cel mai sănătos mod de preparare al unui ou. Bine, cine e 
mai puțin pretențios poate să le consume crude... 


În ceea ce priveşte virtuțile ouălor umplute, mă abţin... 
Chiar mă abțin. Şi să spun ceva, şi să le mănânc. Deşi nu 
pot spune că nu-mi plăcea să mă ocup de aşa ceva. Dar 


acum mă feresc de combinaţii. Şi ouăle umplute reprezintă 
o astfel de combinaţie. Chiar dacă nu reprezintă prea mult — 
vorbind strict de dimensiune şi de rația de un ou pe care nu 
o depăşesc de ceva ani — totuşi e vorba de combinație. 


CÂTE CEVA ŞI DESPRE GLUCIDE 


Mare atenţie la alimentele care aduc glucidele în corp. Mulți 
trăiesc cu impresia că doar alimentele dulci conțin glucide, 
deşi cam toată lumea este de acord că, pentru a funcționa 
optim, corpul uman are nevoie de o cantitate destul de mare 
de glucide. 


Glucidele se împart în două categorii: simple şi complexe. 
Cele simple sunt zahărul, glucoza, dextroza şi fructoza. Sunt 
sigur că ai auzit măcar de două dintre ele. 


Partea proastă cu glucidele simple e că acestea se asimilează 
repejor în organism şi dacă nu sunt eliminate urgent prin 
activități fizice ajung la o înțelegere cu organismul şi cer azil 
politic transformându-se în grăsimi. Tot ele sunt 
responsabile de creşterea rapidă a nivelului glicemiei. Şi de 
aici apar tot felul de neajunsuri. Prin urmare, nu prea ai 
motive să iubeşti glucidele simple. 


Cât priveşte glucidele complexe acestea sunt alcătuite din 
mai multe zaharuri şi organismul are nevoie de ceva timp 
pentru a le procesa. Se absorb treptat şi nu reuşesc să 
influențeze glicemia aşa de dramatic cum o fac glucidele 
simple. 


Asta nu înseamnă că poți să te îndulceşti cât ai chef cu 
zaharuri compuse. Organismul are nevoie şi de aşa ceva; 
chiar şi de zaharuri simple are nevoie, dar nu în exces. 


În general organismul ajunge la acelaşi rezultat cu glucidele, 
indiferent că sunt simple sau compuse. Le descompune în 
părți cât mai mici pentru a fi asimilate. Aşa îi place lui să 
lucreze. Descompune şi asimilează; nu îi scapă prea multe 
lucruri. 


De aceea e bine să nu combini prea multe surse de glucide. 
Ajunge una singură. Mănânci pâine? Ajunge... E de preferat 
să fie integrală, neagră sau cu tărâțe. Nu ştiu cine a tras 
concluzia că tărâțele sunt minunate pentru slăbit, dar se 
pare că există ceva adevăr în treaba asta, mai ales că pâinea 
cu tărâţe e de preferat celei din făină albă. 


Nu combina pâinea cu cartofii. Pentru cei care nu ştiu, 
cartofii sunt o sursă importantă de glucide; din cartofi se 
procesa în regimul comunist (şi cred că se mai procesează) 
amidonul. Nu combina pâinea cu orezul... 


ÎNLOCUIEŞTE ZAHĂRUL CU MIERE 


Este genul de precizare care ar trebui să lipsească. Asta 
pentru că toată lumea ştie că zahărul ca atare este nociv 
pentru sănătate. Consumul excesiv duce la carii dentare, 
greutate în exces, probleme cardiace şi temutul diabet. Mai 
sunt şi alte efecte secundare - zahărul e considerat 
responsabil de îmbătrânirea accelerată, printre altele — dar 
hai să ne mulțumim doar cu aceste efecte adverse. 


Ciudat este că zahărul a fost inventat - să spun aşa — 
pentru a înlocui mierea de albine — şi după ce omenirea a 
cunoscut virtuțile zahărului rafinat şi-a dat seama că tot de 
la albină vine sănătatea. Să nu-ţi tragă albina un ac în nas 
pentru fățărnicie, măi omule? 


Da, experții din mai multe domenii au ajuns la concluzia că 
nimic nu se compară cu virtuțile mierii de albine. Spun ei că 
ar trebui să renunțăm la zahărul procesat şi să revenim la 
mierea de albine, aşa cum procedau pe vremuri strămoşii 
care nu ştiau ce sunt cariile sau diabetul. Ei nu, zău? 
Bănuiesc că Dimitrie Cantemir, celebrul cărturar 
moldovean, a făcut diabet de la călătorit prin Rusia (în cazul 
lui explicaţia ar fi stresul pre şi post-domnie, că de domnit 
n-a domnit prea mult). Cât despre carii, ce să mai vorbim, 
existau şi înainte. Plombe şi proteze nu prea existau. 


Dar să revin la dulcea problemă a mierii de albine. Sau a 
zahărului, depinde pe care o preferi. 


Adevărul e că a înlocui zahărul cu miere de albine este o 
acțiune inteligentă în lupta contra obezității, dar nu e 
neapărat să aştepţi până treci de suta de kilograme pentru a 
face această mişcare deşteaptă. Poţi acționa preventiv. Şi nu 
doar în ceea ce te priveşte, ci şi pentru restul membrilor 
familiei. 


Din păcate, e mai simplu de spus decât de făcut. Asta 
pentru că majoritatea produselor procesate conțin zahăr. Nu 
mai vorbesc de conservanți şi alte prostii, să ne concentrăm 
pe zahăr. E peste tot. Nu conştientizezi asta decât în 


momentul în care aripa diabetului se lasă îngrijorător 
asupra ta şi medicul începe să-ţi facă o listă a produselor de 
care nu ai voie să te atingi. E dezarmant de lungă şi pe ea 
apar şi produse cunoscute ca fiind sărate. Cine şi-a 
imaginat că biscuiții săraţi conţin atât de mult zahăr? 


Indiferent cât de amară e viața, poate deveni şi mai amară 
dacă nu te opreşti de la zahăr. Sau măcar dacă nu-l 
consumi în cantități rezonabile. A fost o vreme când zahărul 
era considerat cel mai bun combustibil pentru organism, 
dar acele vremuri au apus, s-au mai făcut cercetări — unele 
chiar serioase, că nu toate cercetările de pe lumea asta sunt 
realizate de către cercetătorii britanici — şi s-a ajuns la 
concluzii diametral opuse. Oferă el zahărul energie din plin, 
dar asta vine la pachet cu bonusuri nu prea fericite pentru 
organism. 


Mai bun decât zahărul obținut prin prelucrarea sfeclei de 
zahăr este cel produs din trestie de zahăr. Şi mai bun decât 
zahărul alb, rafinat, este considerat a fi cel brun. Iar mai 
bună decât toate tipurile de zahăr este inegalabila miere de 
albine. 


Mierea de albine nu se poate consuma la discreţie, în 
cantități ce sfidează logica, dar cu siguranță toată lumea 
este de acord că a înlocui o cantitate de zahăr cu una ceva 
mai mare de miere e o mişcare foarte inteligentă. 


Din păcate, dacă e să ne raportăm strict la piața din 
România, s-ar putea să fie destul de dificil să treci de la 
zahăr la miere. Asta că o mare parte din mierea existentă pe 


piaţă este contrafăcută, iar la falsificare se foloseşte o 
cantitate nesimţită de zahăr. Cu alte cuvinte, nu e mare 
afacere să înlocuieşti zahărul cu miere produsă din zahăr 
mai ales că „mierea” costă sensibil mai mult decât zahărul; 
doar vorbim de un produs „natural” şi „sănătos” pe care îl 
recomandă nu doar bunicile, ci şi medicii. Până şi 
„apicultorii” îl recomandă. 


Cum anume se falsifică mierea, iată rețeta pe care 
deocamdată nu am de gând să o dezvălui. Tu, prietene, ai 
cumpărat această carte pentru a te apuca de slăbit, nu de 
afaceri oneroase. 


Dacă vrei miere adevărată şi nu un amestec dubios de 
zahăr, glucoză, colorant şi ce mai trebuie pentru a obține 
„miere” atunci e cazul să cauţi un pic şi să ţii cont de ceva 
sfaturi. În primul rând apelează la un apicultor care are 
stupi pe lângă casă şi nu la şmecherii care vând produse 
apicole pe la târguri şi festivaluri, genul de băieți care de- 
abia aşteaptă să se termine manifestarea cultural- 
comercială pentru a o şterge cât mai departe de 
eventualitatea că un client nemulțumit o să revină să-i 
caute. Odată ce s-a spart festivalul, prinde comerciantul de 
unde nu-i. Plus că de la astfel de ipochimeni nu primeşti 
bon fiscal nici să-i pici cu ceară. Ba s-a stricat casa de 
marcat, ba nu e curent, ba şeful e plecat să bea o cafea (nu 
aveţi idee câtă cafea poate să bea şeful unor astfel de 
angajaţi). Motive se găsesc şi nu e de vină numai dorința 
neostoită de a se număra printre evazionişti. Evaziunea e 
una, falsificarea de produse e altceva. Ambele se pedepsesc, 
neprinsul este premiat. 


Apelează la un apicultor specializat şi vizitează-l acasă. 
Adică îi arăţi că ştii unde stă şi la o adică poţi reveni pentru 
o discuție contondentă sau însoţit de cineva de la Protecţia 
Consumatorului. Spune-i că vrei miere adevărată şi că te-ai 
săturat de cea falsificată de pe la magazine (apropo, mierea 
falsificată se vinde chiar şi în magazinele cu pretenţii, deci ai 
grijă ce faci). Adică pozează şi tu în cunoscător; nu te costă 
nimic să fii pretențios. 


Cumpără un kilogram-două de miere (care e mai grea decât 
apa aşa că e posibil să fii surprins când o să ţi se explice că 
într-un borcan de opt sute de mililitri — şi nu grame - a 
încăput un kilogram de miere) cu promisiunea fermă că vei 
reveni pentru alte cumpărături. Dacă omul e autorizat (şi 
cam trebuie să fie la cum merg afacerile în ziua de azi) cere 
bon sau factură. Nu te ruşina, e dreptul tău. 


Duci marfa acasă şi apoi vizitezi un laborator specializat 
unde plăteşti o analiză pentru miere. Şi te dumireşti ce şi 
cum. Uneori, dacă-i spui vânzătorului ce ai de gând să faci 
cu mierea cumpărată nici nu mai trebuie să ajungi la 
laborator. Ştie el ce ştie... Dacă eşti isteț, poţi să-i revinzi 
mierea la suprapreț. 


S-ar putea să te surprindă preţul mierii la producător. Care 
e sensibil mai mare decât cel al mierii de pe piață. Iarăşi 
ceva explicabil. Mierea adevărată costă, prietene. Cea 
falsificată e mai ieftină tocmai din acest motiv. Că e 
contrafăcută. 


Personal prefer să plătesc mai mult pe miere adevărată 
decât să economisesc cumpărând zahăr la suprapreț. Dacă 
n-am încotro, prefer zahărul mierii din comerț. E mai ieftin 
să cumpăr zahăr la preţ de zahăr decât zahăr la preț de 
miere. 


O linguriţă de miere în cafea e minunată. Sau mierea 
picurată peste untul întins pe felia de pâine... Miere în ceai 
sau pe prăjituri... 


Scuze, intenția mea nu era să-ți fac poftă, dar nu prea m-am 
putut abține. lau o pauză pentru un ceai de ghimbir cu 
miere de albine. 


DESPRE CEAIURI 


Că tot veni vorba... 


Habar nu am cine a strecurat informaţia asta în conştiinţa 
colectivă, dar surprinzător de mulți supraponderali au 
impresia că am slăbit — şi la rândul lor pot slăbi - cu 
ajutorul ceaiurilor. Mai exact sunt convinşi că slăbitul 
subsemnatului se datorează doar ceaiurilor. Eu unul nu m- 
am lăudat cu aşa ceva, însă dacă oamenii asta cred despre 
mine... Nu, nu-i las să creadă aşa ceva, încerc să le spun 
adevărul, dar, în privința ceaiurilor, se pare că alții ştiu 
chiar mai bine decât mine. 


Când susțin că nu am luat nici prafuri şi nici pastile de 
slăbit oamenii dau vina pe ceaiuri. Ce ceai foloseşti, om 


bun? Anul trecut erai aproape la fel de mare ca mine şi 
acum de-abia te mai recunosc... 


Nu din cauza ceaiurilor am slăbit, am făcut mişcare, am 
redus porțiile, am... 


Dar ceaiuri bei? 


Da, beau şi ceaiuri... 


A, deci de la ceai ai slăbit. 


Clar, simplu ca bună-ziua, mai trebuie vreo explicație? 
Normal că nu... 


Analizând la rece obsesia asta cu slăbitul de la ceaiuri 
(pastile, prafuri, plasturi şi ce se mai poartă în materie de 
slăbit repede, eficient şi fără efort) bănuiesc (spun 
„bănuiesc” pentru că cercetătorii britanici s-au ferit să 
confirme sau să mă contrazică, ceva de genul...) că totul se 
explică prin speranța unor oameni resemnați în fața 
kilogramelor. Ar slăbi ei, sărmanii, dar nu găsesc vlaga, nu 
găsesc energia de a urca munții — sau măcar nişte amărâte 
de trepte, acolo — de a parcurge kilometri întregi prin 
parcurile sau pădurile patriei. Nu se simt în stare, se simt 
rău, efortul îi depăşeşte, se simt descurajaţi, părăsiți... 
Speranţele se leagă de acele minuni pe care le pot face 
ceaiurile (şi nu numai, dar în momentul de față sunt setat 
pe ceaiuri) şi deşi piața geme de oferte — găsiți o sumedenie 
de ceaiuri de slăbit la orice magazin naturist sau farmacie 


care se respectă -— şi e clar că bieții oameni au încercat cam 
tot ce se putea în materie de infuzii (un nume ceva mai 
savant pentru ceaiuri), nu au obținut rezultatele sperate cu 
disperare. Şi atunci încep să dea vina pe dozaj, pe proasta 
inspiraţie — poate că nu am ales ceaiul care trebuie şi din 
cauza asta n-a avut rezultate - sau pe cretinul care le-a 
recomandat un tip de ceai în defavoarea altuia. Sigur, e mai 
comod să dai vina pe alt idiot decât să-ţi asumi eşecul, dar 
constatarea că altcineva e de vină nu are cum să te 
încălzească prea mult, deşi am cunoscut oameni a căror 
fericire supremă era să găsească vinovați pentru toate relele 
care li s-au întâmplat de-a lungul vieții. Unii au mers până 
acolo încât au făcut rost de diferite probleme personale doar 
pentru că aveau virtuali vinovaţi la îndemână şi au 
considerat că e păcat să nu-i exploateze. 


Ceaiuri pentru slăbit există. Şi unele au efect, dar în niciun 
caz aşa de radical şi rapid precum se speră. Anumite plante 
sau combinaţii de plante transformate în ceai elimină ceva 
țesut adipos, însă nu fac minuni. Bine, dacă nu mănânci 
nimic şi bei câte o cisternă de ceai pe săptămână garantat 
vor apărea efecte extreme, dar nu din cauza ceaiurilor. 


Ceaiurile ajută, sunt un fel de caporal sau chiar sergent în 
armata contra grăsimilor, dar nu pot face minuni dacă te 
bazezi doar pe aşa ceva. Da, nu o să ajungă niciodată la 
stelele de general. Există ceaiuri dedicate; chiar aşa scrie pe 
ele „Ceai pentru slăbit”, însă n-o să slăbeşti cât vrei sau cât 
îți este necesar doar cu ajutorul lor. Pe unele cutii cu 
„buruieni” nu scrie nimic de slăbit, dar le poţi folosi şi la aşa 
ceva. Ceaiurile pentru colon, de pildă, cele care se folosesc 
la reglarea tranzitului şi la dezintoxicarea colonului. Dacă 
faci o cură substanţială, fără să exagerezi, respectând dozele 


şi modul de administrare şi mai faci şi mişcare vei constata 
că ceaiurile respective chiar ajută. Dar, la rândul lor sunt 
ajutate de mişcare şi dietă. O chestie cu sinergia faptelor, 
vorba unui lider de tristă amintire. O fi Iliescu o scârbă, dar 
sinergia faptelor chiar există. 


Un alt ceai pe care-l recomand cu căldură şi care ajută 
oarecum, chiar dacă nu face minuni de genul celor la care 
se aşteaptă cei ce se bazează doar pe cure de ceai şi nimic 
altceva, este ceaiul de ghimbir. Are un gust aromat şi 
înțepător şi e destul de probabil să deranjeze firile sensibile, 
dar dacă i se adaugă puțină miere de albine şi suc de 
lămâie... Trebuie să încerci măcar odată. 


Personal beau în fiecare seară câte o jumătate de litru de 
ceai de ghimbir. Cu miere şi lămâie, nici nu concep altfel. 
Totuşi, sunt de părere (şi nu numai eu) că excesul de ceai de 
ghimbir poate crea probleme; chiar şi dependență. De aceea, 
la câteva săptămâni fac o pauză de la binefacerile 
sghimbirului. Aşa, preventiv... 


CUM LUPŢI CU SENZAŢIA DE FOAME 


Cel mai mare inamic pe timpul curelor de slăbire bazate pe 
dietă sau mişcare e senzația de foame. Indiferent dacă 
mănânci ceva mai puţin sau te mişti mai mult decât de 
obicei, apetitul va urca la cote înalte. Nu degeaba îmi 
spuneau cunoscuții, atunci când mă vedeau plecat pe 
coclauri: „lar faci poftă de mâncare?”. 


Acesta era adevărul. Din fiecare drumeție reveneam acasă 
transpirat, obosit, dar şi înfometat. Şi era destul de dificil să 
rezist ispitei de a da iama în frigider, mai ales că îmi intrase 
în cap că, de vreme ce am reuşit să ard o cantitate 
însemnată de calorii, nu era mare problemă dacă 
introduceam alte câteva în organism. Aşa, numai cât să 
combat senzația de foame. 


Realitatea e că, dacă ai un anume regim alimentar şi începi 
să faci efort fizic serios după ce o lungă perioadă te-ai 
complăcut în situația de sedentar, organismul nu o să dea 
iama în grăsimile acumulate, ci va încerca să mențină 
depozitul intact emițând tot felul de semnale de alarmă care, 
într-un final vor fi traduse cam în felul următor: E nevoie de 
alimente în plus pentru a face față unor perturbări 
dramatice. Rog insistent aprovizionare de urgență. 


Prima reacţie a corpului va fi să consume tot cât consuma 
înainte de a te apuca de mişcare, iar la dozajul inițial se va 
adăuga şi suplimentul necesar pentru a face față noului 
regim de mişcare. Cu alte cuvinte, organismul ține la țesutul 
adipos din dotare şi pentru caloriile arse cere înlocuire 
grabnică. Şi, ca tot omul prevăzător, îşi spune că nu ar 
strica o mică rezervă. 


Dacă vrei să slăbeşti prin mişcare -— şi eu recomand asta mai 
mult decât orice metodă - marea şmecherie este să arzi mai 
multe calorii decât consumi. Şi pentru a realiza asta trebuie 
să faci ceva cu pofta de mâncare, acea senzaţie prin care 
corpul tău solicită suplimentarea alimentaţiei pentru că aşa 
crede el că e bine şi nu vrea să piardă nimic. Ciudat cum se 


ataşează corpul de grăsimea care-i face mai mult rău decât 
bine. 


Celebrul personaj născocit de Cervantes - Sancho Panza - a 
spus la un moment dat (evident, Cervantes a scris, dar hai 
să nu fiu eu nesimţitul care distruge magia) ceva de genul: 
„că e plin cu friptură sau cu morcovi stomacul tot plin este”. 


Mare adevăr a scos la iveală şugubățul Sancho Panza acum 
câteva sute de ani. Bine, adevăratul vinovat este Cervantes, 
dar parcă e mai simpatic scutierul cel rotofei decât însuşi 
creatorul acestuia. Şi dacă ţinem cont de anumite 
amănunte, noi, ăştia care avem (sau am avut) ceva surplus 
de kilograme, ar trebui să ne identificăm mai degrabă cu 
bondocul scutier decât cu vajnicul luptător cu morile de 
vânt sau cu scriitorul care i-a născocit pe amândoi. 


Nu contează că e plin cu morcovi sau friptură, stomacul e 
plin. Şi când e plin nu te mai chinuie senzaţia de foame. Dar 
dacă ţi-ai pus în gând să slăbeşti — şi vrei să slăbeşti 
zdravăn - contează foarte mult cu ce anume ţi-ai încărcat 
stomacul. Contează mai mult decât îți poți imagina şi e de 
preferat să fie vorba despre morcovi şi nu despre cotlete 
preparate la grătar care au ajuns în stomac însoțite de o 
cantitate respectabilă de bere. 


Senzaţia de foame este un inamic redutabil şi fie îi rezişti cu 
stoicism, fie cazi la pace cu organismul şi ce-ţi cere el acolo. 
Livrează cantitate, nu calitate — sper să mă fac înţeles. 
Joacă-te şi tu un pic de-a escrocul; până la urmă o faci 
pentru o cauză nobilă. 


Umple stomacul, dar cu alimente cât mai sărace în calorii. 
Există acele celebre calorii negative în care îşi pun speranța 
mulți supraponderali. Şi să ştii că nu e nimic în neregulă cu 
ele. 


CALORIILE NEGATIVE 


Caloriile negative sunt acele calorii miraculoase ce se găsesc 
în alimente care, pentru a fi prelucrate de către organism, 
cheltuiesc mai multe calorii decât sunt în stare să livreze. 


O altă definiție, ceva mai puțin alambicată? Alimentele care 
conțin calorii negative reuşesc să te păgubească de mai 
multe calorii decât pot să pună la dispoziție. Contabilitatea 
de bază ne spune că, dacă te alimentezi cu astfel de 
alimente, bilanțul caloric va fi negativ. Cu cât mănânci mai 
mult astfel de alimente, cu atât vei pierde mai multe calorii. 
Corpul, aşa chibzuit cum este, va prelucra hrana pe care o 
primeşte, dar va fi silit să apeleze la rezervele strategice de 
țesut adipos, pentru că altfel nu poate funcţiona şi dacă 
insişti va veni şi ziua când efectele o să fie cât se poate de 
vizibile. Şi benefice. 


E recomandat să apelezi la alimentele cu calorii negative 
atunci când te lupţi cu senzația de foame. Nu garantez că va 
dispărea; organismul nu e chiar aşa de simplu de dus de 
nas şi va încerca să te determine să-i faci o aprovizionare ca 
pe vremuri, care să-i livreze surplusul de calorii după care 
tânjeşte, însă e clar că o astfel de dietă te va ajuta mai mult 
decât dacă încerci să te limitezi la porții cumplit de mici din 
alimente cu conținut caloric moderat sau chiar ridicat. 


Cum era de aşteptat, dintre alimentele cele mai bogate în 
calorii negative sunt fructele şi legumele. Bănuiesc că 
primul gând te-a dus la fructe, dar sfatul meu matur şi 
dezinteresat este să nu ignori legumele. 


Personal recomand castraveţii. Sunt uşor de procurat în 
sezonul potrivit şi nu foarte scumpi. Şi sunt dificil de digerat 
de către organism, aşa că sistemul digestiv o să aibă de 
lucru o perioadă destul de lungă, iar senzaţia de foame o să 
stea pe tuşă. Şi când revine e indicat să fie întâmpinată nu 
cu pâine şi sare, cum cere datina străbună, ci cu o salată de 
castraveți. Una fără ulei şi sare — asta dacă există persoane 
suficient de neconvenţionale care să considere că se poate 
face salată fără ulei şi sare. De oţet nu pomenesc pentru că 
face minuni când vine vorba de slăbit. Nişte minuni mai 
mici, evident, dar e potrivit. Oţet e voie... 


Salata verde, roşiile, seminţele de in, ridichiile, sfecla şi 
spanacul, sparanghelul (mai greu de procurat la noi, însă 
disponibl prin Germania), morcovii lui Sancho Panza, 
broccoli, ceapa şi usturoiul, diferite tipuri de varză şi țelina 
au calorii negative. Şi mai ştii ce se spune despre ţelină, nu? 
Profit din ambele părți. 


Dintre fructe prefer merele. Asta pentru că sunt uşor de 
procurat toamna şi chiar iarna. Cine are unde poate să le şi 
păstreze pentru iarnă, e chiar foarte indicat. Şi potrivit să 
ştii că ai în cămară provizii în care poţi da iama de fiecare 
dată când simţi nevoia să bagi calorii în organism. 


Alte fructe renumite pentru caloriile negative sunt 
portocalele, mango (cam scump, nu-l recomand), lămâile, 
căpşunele, zmeura, murele, caisele, pepenele roşu şi cel 
galben. Se spune despre afine că ar conţine calorii negative. 
Dacă te apuci să le culegi personal o să-ți dai seama că 
afirmaţia conține mai mult decât un sâmbure de adevăr. Iar 
dacă îți dă mâna să le şi cultivi — afirmaţie valabilă şi pentru 
restul fructelor sau legumelor din arsenalul caloriilor 
negative — nu doar că vrei să slăbeşti la modul cel mai 
serios, dar ai şi toate şansele să reuşeşti. 


Marele dezavantaj e că vei constata destul de repede că e 
mai comod să le cumperi din piață şi atunci poate n-o să te 
mai cerți cu babele care vând usturoi şi mere în piață pe 
marginea subiectului „Prea scump, dincolo era mai ieftin; 
nu mai laşi şi matale doi lei?”. 


Ţi-e foame? Mănâncă şi tu ceva, acolo... Adică nu mâncare. 
Castraveţi sau roşii, afine dacă eşti la munte şi ţii neapărat 
să-ți faci plinul în natură. Mere, pepene verde. Ai de unde 
alege, nu e cazul să te plângi. 


Un adolescent ambițios, care în copilărie era ceva mai 
rotofei, a reuşit să slăbească abuzând de salată verde. Nu eu 
i-am recoamdat dieta, dar a dat rezultate uluitoare. Ce-i 
drept, băiatul, care visează să ajungă polițist, mai merge şi 
la sală şi nu pierde timpul degeaba pe acolo, dar e clar că şi 
dieta a avut un cuvânt de spus. 


„Când mi-e foame mănânc salată” mi-a spus după ce mi-am 
mai revenit din şocul inițial. Am fost cam şocat când am 


realizat cu cine stau de vorbă. Chiar nu mă recunoaşteți 
domnu' Christian? Chiar nu ştiţi cine sunt? Am fost vecini 
acum vreo cinci ani... N-aţi mai fost de multişor prin 
România... 


Calorii negative. Au efect la orice vârstă. Şi mai combat şi 
senzația de foame. 


VIRTUŢILE POSTULUI 


Indiferent de orientarea religioasă (sau lipsa acesteia), toată 
lumea este de acord că perioadele de post sunt benefice 
pentru organism şi starea de sănătate. Chiar şi cercetătorii 
britanici sunt de acord, deşi pe ei nu i-a întrebat nimeni 
nimic, însă cercetătorii britanici nu se pot abţine; pur şi 
simplu nu pot să stea locului. Oare le-a spus cineva că nu 
mai fac parte din Uniunea Europeană?! Sunt sigur că da, 
dar nu se împiedică studiile lor de un impediment atât de 
minor. 


Însă să revenim la post şi virtuțile acestuia. O perioadă în 
care te abţii de la carne, lactate, ouă şi anumite activități 
fizice în doi (sau mai mulţi) oferă organismului o pauză de la 
prelucrarea alimentelor pomenite. Acele alimente care sunt 
bune la gust (să nu-mi spună cineva că o salată de 
castraveți e mai gustoasă decât o ceafă la grătar), dar au un 
alai cam mare de calorii şi lipide. 


Câteva săptămâni de alimentaţie pe bază de fasole, cartofi, 
varză, orez şi alte vegetale e extraordinară pentru toată 
lumea, nu doar pentru supraponderali. Ce-i drept, când vine 


vorba despre post, catolicii au ceva mai multă libertate 
privitor la ce anume bagă în gură, dar nu-i opreşte nimeni 
să postească mai strict. 


Postul purifică, şi nu doar când vine vorba de spirit. Postul 
te poate ajuta să-ți reglezi deprinderile alimentare. Dacă 
reuşeşti să treci cu bine peste perioada de privaţiuni 
culinare în sensul că nu te-ai atins de ceea ce e 
restricționat, nu crezi că ai în tine suficientă forță spirituală 
şi ambiţie să păstrezi măcar o parte din ce ai dobândit pe 
timpul săptămânilor de post? Şi aici nu mă refer neapărat la 
beneficiile spirituale, deşi nici acestea nu sunt de lepădat. Ai 
reuşit să trăieşti şapte săptămâni fără să haleşti zilnic 
carne, brânză şi ouă? Înseamnă că eşti de acord cu faptul că 
poți trăi - chiar foarte bine, de altfel — fără alimentele care 
au contribuit la ceea ce eşti acum. Aşa cum spuneam mai 
devreme, poți mânca orice, dar nu oricât. Posteşte, 
indiferent dacă eşti un tip religios sau nu. Vorba unui clasic. 
Postesc să mă pun bine cu Dumnezeu, iar dacă Dumnezeu 
nu există, face bine la sănătate. 


Poţi să posteşti şi în afara perioadelor de abstinență 
alimentară rânduite de biserică; nu te opreşte nimeni. 
Singura persoană care-ţi poate pune bețe în roate eşti chiar 
tu... 


PAUZĂ DE O ZI 


N-am pretenția că ideea asta s-a născut în capul meu, cel 
puţin când vine vorba despre diete de slăbit sau de 
întreținere. De fapt, m-am gândit la aşa ceva după ce am 


mai stat de vorbă cu veteranii de război şi cu cei care şi-au 
ruinat tinereţile prin lagărele din Rusia. Apoi m-am pus pe 
studiat şi am realizat că alții mi-au luat-o înainte şi încă 
documentat ştiinţific. 


Cei care şi-au pierdut anii tinereţii în prizonieratul sovietic 
au suferit privațiuni de neimaginat pentru cei din zilele 
noastre, şi nu vorbesc numai de lipsuri alimentare. Însă au 
făcut foamea o perioadă îndelungată şi n-au fost puţine 
zilele sau chiar săptămânile în care hrana le-a lipsit cu 
desăvârşire. Iar atunci când a existat, a fost şi puţină, şi de 
proastă calitate. 


Cu toate acestea, peste ani, arătau mai viguroşi şi mai 
energici decât mulți care se lăudau cu ani mai puțini. S-au 
stins la vârste venerabile şi cu mult mai puține probleme de 
sănătate decât cei care formează generațiile mai tinere. 


Având în vedere prin ce iad au trecut, era de aşteptat să nu 
se prezinte prea grozav la capitolul sănătate. Am cunoscut 
pe cineva care a trecut în lumea drepţilor la mai bine de 
nouăzeci şi ceva de ani, după prizonierat în Uniunea 
Sovietică şi şapte ani de temniță comunistă în România. 
Suficiente încercări cât să ruineze nu doar un om, ci o 
comunitate întreagă. Şi el, şi alți, au supraviețuit în ciuda 
lipsurilor de tot felul. 


Japonezii, care au studiat fenomenul cu atenţie sporită, au 
concluzionat că, în situații excepționale, corpul prezintă o 
uluitoare capacitate de adaptare. Mulţi soldați din Ţara 
Soarelui Răsare au trăit zile întregi hrănindu-se cu orez 


stricat preparat în apă plină de mâl. În condiții normale, un 
astfel de regim i-ar fi trimis pe toţi la spital. Însă n-a fost 
vorba de condiții normale. Şi dacă la adaptabilitatea 
corpului uman mai adăugăm şi fanatismul care nu le 
lipseşte niponilor, putem spune că a fost vorba de o 
motivație plină de îndârjire. 


Dar să revin la subiect. Studiile au demonstrat nu doar că 
postul este benefic pentru sănătate, dar o zi în care nu te 
atingi de tot ce poate livra calorii e chiar mai sănătoasă. 
Dovadă stau nu doar studiile, ci şi bătrânii veterani de care 
am pomenit. Ei n-au răbdat de foame doar o zi; au fost zile 
întregi în care nu au mâncat nimic. Cu toate acestea, când 
au revenit în libertate, au dat dovadă de cumpătare şi asta i- 
a ajutat să-şi revină măcar în parte. Au avut probleme de 
sănătate de care n-au reuşit să scape niciodată, dar 
longevitatea de care au dat dovadă mulți dintre ei trebuie 
pusă în legătură cu perioada în care corpul lor a luat o 
pauză de la alimentare. Şi nu e concluzia subsemnatului, ci 
cea a experților japonezi. Care, din foarte multe puncte de 
vedere, sunt mai valoroşi decât cercetătorii britanici. 


Am încercat să aplic pe propria piele concluziile lor şi ceea 
ce ştiam de la veterani. Astfel, din când în când, iau o pauză 
de o zi. O zi în care sar peste mese. Am grijă să beau apă, 
dar nu mai mult. Nici măcar vitamine sau minerale. Post 
negru. Bineînţeles, când iau o astfel de pauză am grijă să nu 
fie vorba de o zi foarte solicitantă din punct de vedere fizic. 
Sfârşitul de săptămână e minunat. 


În trecutul în care kilogramele mă aglomerau luam o astfel 
de pauză în fiecare lună sau la cel mult două luni. Şi acum 


mai procedez astfel, deşi țesutul adipos este o amintire, dar 
vreau ca exact asta să rămână. O zi la trei luni îmi este mai 
mult decât suficientă, dar nu cedez niciodată ispitei de a 
sări peste aşa ceva. De fapt, în prezent îmi este mult mai 
simplu să fac pauza de o zi; nici măcar nu-mi dau seama că 
ar fi vorba de o zi lipsită de aport alimentar. La început era 
dificil, dar cu timpul intervine obişnuița şi adaptarea. 


Nu e nimic rău în a nu mânca nimic o zi întreagă, e chiar 
indicat. Dacă poți să o faci, bravo ţie! Dar dacă ai probleme 
de sănătate şi simţi că starea de rău te asediază din toate 
părțile, nu aştepta să te prăbuşeşti. Nu poţi ţine post o zi 
întreagă? Atunci sari din când în când peste o masă fără 
însă a o recupera la următoarele. Un aport de calorii evitat 
chiar asta este: un aport ratat. Corpul nu are ce procesa şi 
consumă din depozit. Şi asta, cu timpul, o să se vadă. 


VEGETARIAN SAU VEGAN? 


Am scris — şi nu doar o singură dată - că organismul uman 
are nevoie de proteine, glucide, lipide şi ce-i mai trebuie din 
surse cât mai diverse. Mulţi „specialişti” care n-au încercat 
niciodată senzațiile care fac amară viața supraponderalului 
susțin că pentru a pierde kilogramele e nevoie de o 
alimentație exlusiv vegetariană. Bine, sunt unii care mai 
acceptă că nu strică ceva lactate şi ouă, dar mai mult nu. 


Există şi partizanii regimului alimentar vegan, care sunt şi 
mai stricți. Dacă ar fi să te iei după ei, nici măcar nu ai voie 
să-ți încălzeşti mâncarea. 


E drept că, dacă vei combina anumite feluri de mâncare, vei 
obţine o proteină asemănătoare cu cea care se găseşte în 
carne şi că poţi face rost de o parte din lipidele necesare 
chiar şi când optezi pentru alimentaţia vegană. Însă e foarte 
posibil să suferi dezechilibre majore. 


Cum spuneam, ia-o încet! Încearcă să-ți schimbi toate 
obiceurile, nu doar pe cele alimentare, ci şi pe cele privitoare 
la mişcare. Politica paşilor mărunți... 


Nu e cazul să treci dintr-o dată în extrema cealaltă când 
vine vorba despre alimentaţie. Mănâncă orice, nu oricât. Fii 
atent la cantități. 


Deci... Vegetarian sau vegan? Răspuns corect: Omnivor. 


Mănâncă de toate, prietene, chiar şi acele feluri de mâncare 
exotică la care ai acces atunci când călătoreşti în alte 
regiuni ale lumii. Dar fii atent la cantitate. Asta e cheia, 
cantitatea. 


FIERT, PRĂJIT SAU COPT? 


Pe bune?! Chiar trebuie să răspund la întrebarea asta? Mai 
trebuie să ofer detalii suplimentare despre cum stă treaba 
cu prăjitul? Şi da, niciun ulei nu te scapă de neajunsurile 
prăjitului, indiferent cât de multă reclamă i se face la 
televizor. 


Da, am tot spus că poți mânca orice, nu oricât. Când vine 
vorba de orice, nu e nicio pagubă dacă scoţi din meniu 
prăjelile. Dar dacă nu faci abuz, mai poți gusta şi tu din 
când în când. Evident, ceea ce e bun, ori e imoral, ori e 
ilegal, ori îngraşă. 


INAMICUL PUBLIC NR. 1: TELEVIZORUL 


Marea scuză prezentată pe post de Adevăr Absolut pe care 
țin să o scoată la iveală majoritatea supraponderalilor când 
vine vorba despre slăbit e că nu au timp pentru mişcare. Nu 
am timp, domnule, chiar nu am timp. De aia ar fi bine să se 
inventeze o pilulă sau un plasture, ceva, care să mă ajute să 
slăbesc... 


Oare chiar aşa să fie?! 


Mereu alergăm după timp şi mereu ne plângem că nu ne 
mai ajunge. Insă timpul liber nu e cel pe care credem că-l 
avem la dispoziţie, ci pe cel care reuşim să ni-l facem. 


Dacă analizăm puţin, ne dăm seama că timpul este format 
dintr-un soi de cărămizi numite ore sau minute. Indiferent 
cum jonglăm, cărămizile acestea temporare nu devin mai 
multe, dar e important ce reuşim să construim cu ajutorul 
lor. 


E simplu să pierzi timpul aiurea. Dezarmant de simplu. Poţi 
să-l pierzi într-o mie de moduri şi nici măcar să nu-ţi dai 
seama. Poţi pierde o zi întreagă fără să faci nimic şi 


sentimentul de inutilitate nici măcar nu se oboseşte să-ţi 
dea târcoale. 


Nu ai timp, prietene? Nu ai timp să te ocupi de propria 
sănătate, să te iei la trântă cu propriile kilograme? Trebuie 
să-ți faci. 


Cum anume? Cea mai simplă cale e să muţi cărămizile de la 
un edificiu la altul. Renunţă la acele activități care îţi 
consumă inutil resursele cronologice şi dedică timpul astfel 
câştigat mişcării în aer liber. 


La capitolul consumator inutil de timp campion este 
televizorul. Timpul petrecut în fața televizorului nu te 
îmbogățeşte cu nimic — spiritual sau material — şi te 
transformă încetul cu încetul într-un dependent de ceea ce 
se petrece pe micul ecran. 


În copilărie, petrecută în aşa-zisa Epocă de Aur, n-am avut 
televizor în casă şi numai eu ştiu cât jinduiam la aşa ceva. 
Să văd şi eu câteva minute de Arabella sau Pinochio în 
fiecare duminică. Ori măcar câteva clipe din Pisicile 
aristrocrate. Mă crede careva când spun că am văzut prima 
dacă Pinochio când aveam ceva mai bine de cincisprezece 
ani? Din Pistruiatul sau Roşcovanul nu am văzut niciodată 
mai mult decât primul episod şi, sincer, în acele vremuri 
chiar tânjeam după televizor. Copiii din sat aveau cu toții 
aşa ceva prin casă şi adesea mă milogeam de ei să mă lase 
şi pe mine să văd câte ceva. Dar cum eram mai zbânțuit de 
felul meu şi-mi creasem o reputaţie nu foarte grozavă, 
părinții celor pe care-i aveam în vedere când venea vorba 


despre împărțit televizorul găseau tot felul de pretexte să se 
lipsească de prezența mea. Singurul aliat ce nu trăda 
niciodată era cinematograful, acolo unde eram prezență 
permanentă. Şi de acolo am fost dat afară de câteva ori. 
Acolo l-am cunoscut şi pe Piedone, că tot am pomenit de 
el. 


Astăzi, când vine vorba despre televizor, îmi dau seama că 
este încă una din acele realităţi la care face referire 
avertismentul „Ai grijă ce-ţi doreşti, s-ar putea să ţi se 
întâmple”. Dacă mi-ar fi spus cineva în copilărie că, după ce 
mă voi pricopsi cu televizor — şi încă de ăla color, la care nu 
îndrăzneam să visez în copilărie, când m-aş fi mulțumit şi 
cu un amărât de „Olt 258” alb-negru - îl voi scoate la 
vânzare şi încă la un preț nesimțit de mic numai să scap de 
el, i-aş fi spus că nu ştie ce vorbeşte şi habar nu are cât de 
mult îmi doresc eu un afurisit de televizor. 


Televizorul nu mai este de multă vreme un mijloc de 
educație, ci un soi de drog care îți macină timpul şi 
sănătatea fără niciun folos personal. Acum, când firmele de 
televiziune prin cablu îți pun la dispoziție mai bine de o sută 
de programe, iar telecomanda face utilizarea televizorului 
mult mai comodă, ai şansa de a pierde zile întregi în fața 
ecranului. Dintr-o sută de canale până la urmă tot găseşti 
ceva la care să te uiţi, fie muzică sau reclame la produse de 
care nu ai nevoie. Nu contează ce anume, dar găseşti la ce 
să te uiţi de dimineața până târziu în noapte. Filme mai 
bune sau mai rele, emisiuni de divertisment din care numai 
cei de pe ecran şi televiziunile au de câştigat, nu şi 
privitorul. Ştiri care nu fac niciun efort să te informeze, ci 
vor doar să te manipuleze. Emisiuni sportive şi ce se mai 
poate. 


A, şi meciurile, să nu uităm de meciurile de fotbal... Pe 
vremuri la televizor era transmis doar un meci pe lună sau 
chiar mai rar. În momentul de față, dacă eşti microbist 
pasionat şi te interesează fotbalul adevărat - adică mai 
priveşti şi la ce se întâmplă prin campionatele de peste 
hotare - ai şansa să pierzi şi douăzeci de ore pe săptămână 
numai pentru discutabilul privilegiu de a te lăuda că eşti as 
în materie de fotbal. Douăzeci de ore pe săptămână... 
Douăzeci de ore în care poți face suficientă mişcare cât să 
arzi trei kilograme. Există timp, doar că nu este folosit cum 
trebuie. 


Dacă o să faci o evaluare cinstită a programului zilnic e 
posibil să constațţi că, zilnic, pierzi măcar două-trei ore în 
fața televizorului. Iar la sfârşit de săptămână e posibil ca 
„porţia” să crească simţitor. Adunate, perioadele petrecute 
în fața televizorului pot contabiliza chiar mai mult decât cele 
douăzeci de ore pe care le risipeşte un microbist pasionat. 


Nu spun să procedezi radical, aşa cum am procedat eu când 
am decis că trebuie să slăbesc şi prin urmare m-am străduit 
să scap de tot ceea ce mă ţinea pe loc la modul propriu. Nu 
spun că trebuie să scoţi televizorul în fața casei şi să-l oferi 
primului venit dispus să dea pe el ceva mai mult de o sută 
de lei, deşi, din punctul meu de vedere, aceasta a fost cea 
mai bună afacere pe care am făcut-o vreodată. Vorbesc 
privind lucrurile prin prisma a ceea ce s-a întâmplat. Spun 
doar că trebuie să-ți reevaluezi relația cu televizorul şi să te 
întrebi dacă chiar merită să-i acorzi atâta atenţie. 


Mai ales că televizorul te distrage de la ceea ce pentru tine, 
în momentul de față, e provocarea esențială. Vrei să 


slăbeşti, nu asta e prioritatea momentului? Dacă da, 
gândeşte bine... 


Dimineața, când faci ochi, ce e recomandat să faci? Puţină 
gimnastică, nu spuneam eu asta ceva mai devreme? Doar că 
e mai simplu ca, în loc să te ridici din pat şi să te apuci de 
ceva mişcare, să apeşi pe butonul de la telecomandă în 
ideea de a te pune la curent cu noutăţile din politică, 
monden şi sport. Eventual apelezi la scuza că te interesează 
doar rubrica „Meteo”, pentru că vrei să ştii dacă merită să 
târâi după tine umbrela sau e cazul să o laşi acasă. 


„Numai două minute...” aceasta e scuza cea mai frecventă. 


Şi cele două minute se transformă într-o oră sau chiar mai 
mult, depinde de ora la care te trezeşti şi cât timp îţi rămâne 
până când trebuie să te prezințţi la serviciu. Unii se trezesc 
cu noaptea în cap doar să aibă mai mult timp de privit la 
televizor, unde se uită la ştiri în reluare, din lipsă de ceva 
mai bun. Curată risipă temporară, dacă e să mă întrebe 
cineva, dar cred că eşti de aceeaşi părere. 


Până pleci la serviciu - la stat, la privat, la tine la firmă, nu 
contează -— pierzi timpul la televizor. Eşti genul care are 
tembelizor în bucătărie? Să ştii că şi pe mine mă bătea 
gândul să-mi instalez şi eu aşa ceva, chiar lângă frigider. 


Însă timpul pierdut cu televizorul putea fi utilizat pentru 
puţină mişcare în fața geamului deschis. În loc să te zgâieşti 
jumătate de ceas la ecran, încearcă să te mişti un pic. E 
drept că sună cam solicitant, dar hai să ne axăm pe 


prioritatea supremă. Vrei să slăbeşti, nu? Atunci ocupă-te 
de asta. Incă de la prima oră. 


După opt sau zece ore de muncă istovitoare - oboseala e şi 
mai mare când eşti supraponderal — revii acasă mânat de un 
singur gând. Sau poate două... Trei în niciun caz, pentru că 
există unele acțiuni care au tendința de a se contopi. 


Normal, vii acasă pentru că aşa e firesc şi ţi-e o foame de-ţi 
vine să iei pe careva la bătaie. Şi după o masă copioasă 
simți nevoia de odihnă. O nevoie firească, desigur. Numai 
că, de îndată ce te arunci pe canapea, mâna bâjbâie după 
telecomandă şi în continuare singurele calorii consumate 
sunt cele necesare pentru apăsatul butoanelor. Oboseala e 
departe de a te părăsi, s-ar putea să şi ațipeşti - mie mi se 
întâmplă frecvent treaba asta după ce ies de la serviciu; au 
nemții un stil de a scoate untul din om ceva de groază — dar 
când revii la realitate nu te apuci de mişcare, ci tragi o fugă 
la bucătărie să faci plinul şi revii la televizor unde se 
transmit ştirile de seară sau se dă în reluare pentru a mia 
oară vreun film cu Piedone. 


Şi, că tot am pomenit mai devreme de unt - ăla pe care-l 
procură nemții trăgând de mine aproape la fel de zdravăn ca 
foştii angajatori din România - te numeri printre acei 
televizorişti pasionaţi care consideră că e nemaipomenit 
pentru sănătatea lor să ingurgiteze popcorn (floricele, pentru 
toată lumea) în cantități generoase la care să adauge 
cantități zdravene de unt? În cazul ăsta mai ai curaj să te 
întrebi de ce te-ai îngrăşat într-un asemenea hal? 


Aşa trec ore întregi şi vine noaptea, dar nu prea ai somn, că 
ai tras ceva mai devreme la aghioase cu televizorul deschis, 
aşa că somnul nu te prea găseşte şi până să adormi stai cu 
ochii în ecran. Dacă eşti băiat deştept programezi televizorul 
să se închidă singur; dacă adormi, adormit să fii, să nu te 
mai deranjeze nimic. 


Şi, treptat, te laşi subjugat de spectacolul ieftin de la tv, iar 
după un timp vei costata că viața îţi este jalonată de trei 
mari coordonate: serviciu, bucătărie şi televizor. 


Ore după ore pierdute în fața televizorului în loc să fie 
folosite pentru a scăpa de grăsime. 


Şi, dacă priveşti în urmă, nu cumva îţi dai seama că era 
mult mai constructiv ca, în loc să-ți jertfeşti timpul pe 
altarul televizorului, mai bine îl dedicai mişcării? Mişcare 
dimineața, mişcare seara... Adio grăsime! 


Petreci timpul aparent liber în fața televizorului? Investeşti 
în probleme de sănătate şi țesut adipos. lar dacă mai ai 
prostul obicei de a ronțăi mereu câte ceva chiar că e cazul 
să iei măsuri radicale. Asta să nu ajungi la cele disperate. 


Dacă ţi se pare greu să renunți la televizor cât timp „ispita” e 
în casă, poţi să-l vinzi, aşa cum am procedat eu. L-am dat 
pe mai nimic pentru că mi-am dorit să mă concentrez pe 
ceea ce era important pentru mine şi anume slăbitul. Ce e 
mai important: să aflu cine cu cine s-a mai cuplat sau să 
slăbesc măcar câteva kilograme? 


Renunţă la obiceiul prost numit televizor. Eu unul nu-i simt 
lipsa, deşi recunosc că uneori par cam năuc atunci când se 
discută anumite chestiuni cu caracter politic pe la birou. La 
capitolul mondenități sunt complet pe dinafară. Din fericire, 
nemții nu ne lasă prea mult timp pentru discuții particulare. 
Vreţi să socializați? Socializați pe banii voştri, să vedem 
dacă vă convine... Şi nu prea convine nimănui. 


INTERNET, DAR CU MĂSURĂ 


Atunci când povestesc cui este interesat — şi mai puțin 
interesat — că am renunțat complet la televizor, prima 
reacție a celui care află asta este să mă întrebe ceva de 
genul „Păi şi cum ţii legătura cu lumea, cum te informezi?”. 
Mare informaţie de la televizor, ce să spun... 


Adevărul e că în momentul de față trăim într-o lume 
agresată de informaţie şi, ne place sau nu, trebuie să ne 
informăm cât de cât; nu putem să ne rupem, pur şi simplu, 
de lume şi să trăim în mijlocul ei. Numai că, în privința asta, 
nu televizorul este soluția. Decât dacă ţii neapărat să fii 
dezinformat sau manipulat. 


Ai nevoie de informaţii? Apelează la Internet. Acolo unde 
informaţia este disponibilă tot timpul, nu doar la anumite 
ore. Bine, şi pe internet dezinformarea şi manipularea sunt 
fenomene ce trebuie luate în seamă, dar acolo poţi să 
selectezi ce ai nevoie şi să te informezi doar pe marginea 
acelor subiecte care te interesează. Nu ca în cazul 
televizorului care îți oferă informaţie, dar nu acum, ci în 
câteva minute ce se pot transforma în ore şi după vizionarea 


unor calupuri publicitare care nu-ţi fac viaţa mai frumoasă, 
dar te ajută să o consumi inutil. 


Nici pe internet nu scapi de reclame, însă poţi căuta doar ce 
te interesează şi în niciun caz nu ai parte de câteva zeci de 
minute de reclame inutile pentru că „nu pierdeţi informația 
momentului, revenim în câteva minute”. 


Capcana internetului este reprezentată de cantitatea imensă 
de informaţie ce poate deveni foarte ispititoare. Te poţi trezi 
la un moment dat că eşti în căutarea a tot felul de 
amănunte ce nu te ajută cu nimic. 


Un fost coleg de serviciu din România petrecea zilnic cel 
puţin jumătate de oră pe site-ul unei companii producătoare 
de automobile de lux configurând tot felul de modele. La un 
moment dat şeful, exasperat, l-a întrebat de ce face asta în 
condiţiile în care, la salariul pe care-l primea, nu-şi permitea 
să cumpere nici măcar volanul. 


Nu ştiu ce mecanism s-a declanşat în capul colegului, dar 
de atunci n-a mai configurat nicio maşină pentru care 
prețul de pornire sărea de suta de mii de euro. De fapt s-a 
lăsat de configurat orice tip de maşină. Şi-a cumpărat o 
rablă la mâna a doua - pe care garantat nu a configurat-o — 
şi o conduce atunci când nu o ţine în service. Din când în 
când mă sună să mă întrebe dacă nu-i pot găsi o slujbă în 
Germania. Sau măcar ceva convenabil la mâna a doua. 


Internetul e bun, dar cu măsură. Evit să petrec pe internet 
mai mult de jumătate de oră pe zi, iar dacă se întâmplă să 


fiu online mai mult e strict din cauza obligaţiilor de serviciu. 
Nu am cont de Facebook, Twiter, Instagram şi ce se mai 
poartă. Bineînţeles, am cont de Gmail pentru că e mai ieftin, 
comod şi rapid să comunic cu lumea prin intermediul 
căsuței de email decât prin intermediul scrisorilor clasice. 


Dar în rest... În rest nu intru pe net decât pentru a căuta 
ceea ce mă interesează cu adevărat pe plan profesional sau 
personal. Nu mă interesez de prețul croazierelor de lux decât 
dacă chiar am de gând să plec undeva. Dacă nu, nici cele 
mai ispititoare reclame şi reduceri nu mă pot convinge să 
arunc măcar o privire. Prețul maşinilor mi-e complet 
necunoscut. Cât timp nu am de gând să-mi cumpăr încă o 
maşină consider că e inutilă pierdere de vreme să navighez 
pe site-uri de specialitate în căutarea unor oferte imbatabile. 


Îmi verific căsuţa de email la a doua oră (la prima oră este 
gimnastica) — s-ar putea să fie vorba de ceva mesaje de la 
serviciu şi pe acestea nu am voie să le ignor —, ocazie cu care 
citesc şi ceva presă, dar numai ceea ce mă interesează cu 
adevărat. Evit tot ceea ce este monden, politică la nivel de 
can-can şi pot spune cu mâna pe inimă că nu am mai citit o 
ştire sportivă de ani întregi. Prin natura serviciului nu mă 
pot ţine departe de ştirile economice şi cele din sfera 
legislativă, dar pe acestea le contabilizez în contul 
obligațiilor de serviciu. Adică nu mă apuc să studiez evoluția 
pieţei imobiliare din Hamburg acasă, ci la serviciu, acolo 
unde chiar asta mi se cere să fac (printre multe altele). 


Când pomeneşti de Internet puştimea din ziua de azi tresare 
de încântare. Jocuri... 


Poţi pierde ani din viață jucând tot felul de jocuri pe internet 
şi să nu încerci senzația de plictiseală. Mulţi dintre cei care 
au probleme cu greutatea în ziua de astăzi recunosc că, în 
urmă cu ceva ani, erau aşi în tot felul de jocuri de strategie 
şi petreceau online mai mult timp decât la serviciu. Despre 
mişcare, ars calorii — treburi de-astea - nici măcar nu era 
vorba. Şi uite cum astăzi plăteşti polița exceselor de ieri. 
Sigur, la acei ani era mai ispititor să lupți cu tot felul de 
adversari virtuali, ignorând faptul că cetatea pe care o 
reprezinţi se află sub asediul grăsimilor şi problemelor de 
sănătate. 


Personal îi dau dreptate acelui adept al lui Murphy care 
susține că ai trecut de treizeci de ani în momentul în care 
peste 90% din timpul petrecut în fața calculatorului 
reprezintă muncă şi nu joacă. În ceea ce mă priveşte, sunt 
trecut bine de treizeci de ani şi despre jocuri nici măcar nu 
mai poate fi vorba de ani buni. 


E destul de greu ca, din resursele Internetului, să foloseşti 
doar ceea ce-ţi este strict necesar. Ştiu că este greu. Există 
dependenţă de Internet aşa cum dependența de alcool, țigări 
sau droguri este o realitate căreia cu greu i se mai poate face 
față. Însă, spre deosebire de ţigări sau alcool, care nu sunt 
neapărat necesare şi se poate trăi foarte bine ignorându-le 
existența, Internetul este necesar. Nu-mi pot face treaba 
fără ajutorul de neprețuit pe care-l oferă cea mai 
revoluționară invenție a mileniului trecut. 


Dacă eşti genul predispus la a petrece ore întregi în fața 
calculatorului, navigând pe tot felul de meleaguri virtuale ce 
nu te ajută cu nimic, încearcă să-ți limitezi accesul la net. 


Stabileşte-ţi o limită de timp pe care să o acorzi navigatului. 
În ceea ce mă priveşte, aloc Internetului pentru interesul 
strict personal cel mult jumătate de oră pe zi. Cel mult... De 
regulă nu butonez mai mult de un sfert de ceas. Îmi este 
mai mult decât suficient să ţin legătura cu prietenii şi 
lumea, să citesc despre ceea ce mă interesează şi-mi este cu 
adevărat util. 


Da, recunosc, ispita de a petrece mai mult timp în mrejele 
vitualului nu doar există, dar e irezistibilă. Acum, când 
coşmarul kilogramelor a devenit trecut parcă n-ar fi rău să 
mă apuc de ceva strategie; față de vremea când eram 
implicat în epice bătălii virtuale s-au făcut progrese 
uluitoare în ceea ce priveşte grafica şi multe altele, dar 
prefer să nu cedez. N-aş vrea să acumulez victorii contra 
orcilor sau trolilor în tandem cu kilograme. Acum, când 
suplețe e cuvântul zilei, recunosc că am ajuns să gândesc 
puţin paranoic (ei, puţin ar spune psihiatrul) şi să mă feresc 
de tot ceea ce-mi poate aduce mai mult decât aminte de 
vremurile trecutei supraponderabilități. Prefer să mă țin 
departe de jocuri şi să mă mişc în aer liber. Sau prin casă, 
dacă vremea de afară nu permite altfel. 


Internetul e pentru informaţia strict necesară, comunicare 
şi, desigur, pentru cumpărături. În treacăt fie spus, nici nu 
mai țin minte de când nu am mai cumpărat o carte dintr-o 
librărie. România sau Germania? Nu contează. Librăriile 
virtuale sunt cele mai tari. Deşi trebuie să admit că în 
Germania există mult mai multe librării adevărate decât în 
România. 


MARE ATENȚIE LA SUCURI 


Câte ceva şi despre sucuri. Asta pentru că hidratarea este 
foarte importantă, mai ales pentru cei care şi-au propus să 
mai scape de ceva kilograme. E îngrijorător cât de mulți 
oameni puşi pe slăbit susțin că nu trebuie să bei apă atunci 
când faci mişcare în adevăratul sens al cuvântului, din aia 
care se lasă cu transpiraţie în exces. De unde le mai 
scoateţi, oameni buni? Corpul pierde apă şi voi, în loc să vă 
hidrataţi, faceţi tot posibilul să nu puneţi în gură pic de 
apă? Şi pe urmă ajungeţi să aveți tot felul de probleme cu 
rinichii şi nu ştiţi cui să mulțumiți pentru asta. 


Cu toate acestea, deşi există o mulțime de fani ai tâmpeniei 
intitulate „nu folosi apă în timp ce transpiri” (cică se 
acumulează în organism, poţi să răceşti sau să faci rost de 
pneumonie şi alte asemenea) există foarte mulți partizani ai 
sucurilor. Acidulate, dacă se poate... 


Nu ştiu cine le-a băgat asta oamenilor în cap, dar dezarmant 
de mulți oameni au asupra lor câte o sticlă atunci când fac 
mişcare. Dacă ar avea în ea doar apă ar fi de bine, însă de 
multe ori lichidul din sticlă are o culoare. O culoare sau 
alta, nu contează. Important e că lichidul nu e apă; de cele 
mai multe ori e suc. Suc cumpărat din comerț (există 
situații când e vorba despre ceai ceea ce e cu totul altă 
poveste). Suc pe care scrie că e suc din anume fructe — 
portocale, mandarine, mere verzi sau roşii, pere, struguri, 
fructul pasiunii şi ce se mai poate —, dar sucul ăla din 
comerț e adesea mai ieftin decât apa plată sau cea 
carbogazoasă. Pe eticheta celor mai multe dintre 
sortimentele de „sucuri” scrie că acestea conțin suc de 
fructe în fabuloasa proporție de 1%. Îți dai seama, prietene? 
1% suc de fructe adevărate... Şi, din câte ştiu eu despre 
piața de profil din România, dacă acolo scrie ceva de genul 


1%, e foarte probabil ca sucul adevărat de fructe să 
reprezinte mult mai puțin. Cam cum ai stoarce o portocală 
într-un butoi de apă la care se adaugă tot felul de 
„ingrediente” minune ce nu au nimic în comun cu 
sănătatea. Să amintesc doar de zahărul în exces; trebuie să 
recunoaştem că sucurile astea au un gust mult mai dulce 
decât ar fi normal. Şi asta se datorează nu doar zahărului, ci 
şi altor chimicale de care corpul tău supradimensionat nu 
are nevoie. Nici un om sănătos şi care se bucură de lipsa 
problemelor metabolice nu are nevoie de asemenea adaosuri 
nesănătoase în viața lui. 


Mai rău e că oamenii din ziua de azi acceptă cu nonşalanţă 
faptul că odraslele din dotare beau adesea mai mult suc 
bazat pe 1% conținut de fructe adevărate decât apă. 
Consider că asta e mai rău decât faptul că un adult 
supraponderal bea suc de „fructe” sau alte tipuri de sucuri 
ce nu pot avea nici măcar pretenția că ar avea ceva fruct în 
componența lor. Adultul are discernământul necesar pentru 
a-şi da seama că hidratarea bazată pe sucuri din comerț îi 
face mai mult rău decât bine. Copilul bea sucul oferit de 
părinţi, care adesea se ghidează pe principiul „ieftin să fie, 
că banul e scump”. Şi această obişnuință proastă ajunge să 
dea dependență. 


O doamnă îmi povestea cum, în copilărie, timp de vreo trei 
ani, nu a băut decât un anume sortiment de Cola. Asta 
pentru că se liberalizase importul de băuturi răcoritoare din 
gama respectivă. Şi bieţii părinţi, doritori să ofere copilului 
ceea ce ei nici nu au visat în tinerețe, au umplut frigiderul şi 
debaraua cu doze de suc. 


Rezultatele s-au arăta peste ani. Probleme cu calciul, primii 
paşi spre diabet şi multe altele. 


Nu e o mare afacere pentru sănătate să apelezi la sucuri 
pentru a te hidrata. Cel puţin nu la sucurile din comerț. 
Chiar şi la cele pe care scrie că sunt naturale 100% şi au un 
conținut la fel de mare de suc de fructe sunt de evitat. Mai 
bine lipsă. 


Sucurile adevărate? Cele făcute din fructe sau legume 
trecute printr-un storcător profesional... 


Adevărul e că aceste sucuri naturale, stoarse de om în tihna 
(sau hărmălaia; depinde care este distanţa la care este 
plasată soacra din dotare) bucătăriei personale sunt cu 
căldură recomandate taman de cei care produc storcătoarele 
de fructe şi legume. Nu cumva e ceva putred la faza asta, nu 
numai în Danemarca? 


Întreb şi eu... 


Asta pentru că, acum ceva ani, era la modă storcătorul de 
fructe al lui Jack Lalanne, moşulețul simpatic care a prins 
aproape suta de ani, a deținut prin 1956 recordul mondial 
la făcut abdomene şi care se lăuda că toate realizările se 
datorează unui storcător de fructe care avea putere aşa de 
mare că storcea tot ce se poate stoarce dintr-un fruct sau o 
legumă. 


Personal sunt de acord că moşulețul datora cam multe 
storcătorului. Păi cu el şi-a făcut banii. Şi nu pot pricepe de 
ce are omul nevoie de ceva care să scoată şi ultima picătură 
de suc din ceea ce prindea la storcător. Asta pentru că, 
după ce storcea fructe şi legume până obținea un soi de 
pastă uscată ce nu lăsa picătură nici pe suprafața celor mai 
absorbante şervețele, moşulică recomanda ca resturile pe 
care se mai îndura storcătorul să le lase să fie halite 
împreună cu macaroane sau pireuri. Aşa, că prinde bine. 


Cu alte cuvinte, dragi fani ai lui Jack Lalanne, până la urmă 
ajungeaţi să haliți tot fructul, doar că în nişte etape care, la 
drept vorbind, nu ajută foarte mult şi în care era implicat un 
storcător ce costa, la vremea respectivă, cam cât m-ar fi 
costat fructele pe două luni de zile. Din păcate, în perioada 
cât Jack Lalanne era prezent pe sticla televizoarelor nu mă 
prea dădeam în vânt după fructe şi speram cu naivitate că 
obezitatea e genul de problemă pe care, dacă o ignori 
suficient timp, ajunge să se rezolve de la sine. 


Momentan sunt un fan declarat al fructelor şi legumelor, 
dar îmi place să le tratez cu respectul cuvenit şi nu le-aş 
trece printr-un storcător decât dacă acel storcător mi-ar 
aduce notorietatea şi paralele lui Jack Lalanne. Nu ştiu dacă 
ai prins acele vremuri, prietene, dar storcătorul lui Lalanne 
era sensibil mai scump decât ce se găsea pe piață - asta 
pentru că pretinsele inovații costă şi cineva trebuie să 
plătească pentru ele — deşi din câte spun cei care l-au 
cumpărat de pe la firma ce-şi făcea publicitate la televizor 
nu era mare diferență între produsul respectiv şi altele, mai 
lipsite de „pretenţii”. În afară de preţ, desigur. 


N-am avut şansa de a experimenta aşa ceva - nici după ce 
m-am apucat să scriu cartea nu m-am simţit „ispitit”, măcar 
de dragul documentării —, dar am reuşit să elimin din 
kilograme fără să storc fructele înainte de a mânca - pe post 
de terci extrem de hrănitor — ceea ce mai rămâne după 
procesul de stoarcere. 


Majoritatea nutriționiştilor care chiar ştiu ce fac sunt 
împotriva dietei cu sucuri, indiferent cât de naturale sunt 
ele. Asta pentru că — exact ce am tot spus — organismul din 
dotare nu are nevoie doar de vitaminele oferite de fructe şi 
legume, ci şi de fibre. Acele fibre care sunt de neînlocuit în 
dieta omului pus pe slăbit. Fibrele care nu se asimilează, 
dar contribuie la senzaţia de sațietate, acea senzație de 
neegalat după care jinduieşte fiecare individ pus pe slăbit. Şi 
mai au şi alte avantaje de care vânzătorii de storcătoare 
evită să vorbească. Normal, să pomeneşti de toate avantajele 
e recomandat atunci când vrei să cucereşti piața. Dar să 
spui ceva despre dezavantaje este faliment curat. 


Sucurile naturale, stoarse acasă sunt grozave. Însă nu te 
prea ajută, amicul meu pofticios. Fructul, transformat în 
lichid se duce pe gât în jos dintr-o mişcare şi nu zăboveşte 
prea mult timp în stomac. Vitamine, zaharuri şi ce se mai 
poate sunt rapid asimilate, dar lipsesc fibrele care să țină 
stomacul plin (şi ocupat) o perioadă. Şi senzaţia de foame 
sporeşte. Cât despre excesul de vitamine, nici acesta nu e 
recomandat, chiar dacă provin din surse cât se poate de 
naturale. 


O fi fost el Jack Lalanne cineva la vremea lui, dar condiția 
fizică excelentă de care se bucura chiar şi la o vârstă 


înaintată era mai degrabă rodul unui program riguros de 
exerciţii fizice decât rezultatul anilor de storcit legume şi 
fructe doar pentru a le bea sucul şi pentru a mânca apoi 
terciul rezultat. Dar cum omul nu putea trăi din vândut 
flotări şi abdomene a trebuit să se adapteze şi să vâre pe 
gâtul amatorilor ceva mai palpabil. Şi se pare că i-a reuşit... 


Şi nu trebuie să ignorăm particularitățile corpului uman, 
care milenii de-a rândul a supraviețuit, s-a dezvoltat şi a 
progresat hrănindu-se cu ceea ce i-a oferit natura. Cu 
ajutorul focului, căldurii şi a altor metode, omul a procesat 
hrana şi s-a adaptat la aceste procesări. Mii de ani de 
evoluție pentru sistemul digestiv, care a trecut de la hrana 
crudă la cea preparată. Tot mai mulți inteligenți vor să 
refacă drumul argumentând că cea mai bună hrană pentru 
organism e cea lipsită de orice preparare. 


Din păcate, lucrurile nu stau chiar aşa. Omul a preparat 
hrana şi s-a adaptat la ce anume a rezultat din bucătărie. 
La începuturile societăţii, strămoşii nu se ruşinau să 
mănânce carnea crudă, sfâşiind-o cu o dantura de 
neimaginat la omul modern. Azi mai are cineva curajul să 
procedeze astfel? Şi nu e vorba doar de dinţi, ci şi de restul 
sistemului digestiv, care ar fi pus la grea încercare. 


Omul modern s-a debarasat de o serie dintre obiceiurile 
alimentare ale strămoşilor, însă în ceea ce priveşte fructele 
şi legumele, acestea sunt încă asimilate de sistemul digestiv 
în forma în care se găsesc în natură. Asta e valabil pentru 
majoritatea, nu pentru toate, desigur. 


Dar fructele şi o parte din legume trebuie consumate în 
starea lor naturală, organismul uman e setat să le accepte şi 
să le prelucreze cu eficiență maximă atunci când îi sunt 
livrate în starea cu care e încă obişnuit. Poate că generațiile 
viitoare vor resimţi o stare de rău general când vor încerca 
să consume un fruct aşa cum o făceam noi în copilărie, 
când Jack Lalanne încă lucra la afacerea cu storcătoare. 
Poate în viitor sistemul digestiv şi organismul se vor adapta 
la consumat sucuri şi numai vederea unui fruct le va 
provoca greață stră-strănepoțţilor noştri, dar pentru moment 
forma cea mai potrivită de asimilare a fructelor sau 
legumelor nu are nicio legătură cu rețetele de stors zeamă 
patentate de moş Lalanne şi alți întreprinzători ca el. 


Vrei sucuri de fructe sau legume? Stoarce-le acasă, nu le 
cumpăra din magazin. Dar cu măsură şi numai aşa, din 
când în când, pentru distracție. Să nu uităm că, atunci 
când mâncăm, consumăm nu doar hrană, ci şi oarece 
calorii. Şi e de preferat să consumăm calorii mestecând un 
măr, de exemplu, şi să nu aşteptăm cine ştie ce minuni 
atunci când bem un pahar de suc de mere, acțiune ce nu 
presupune cine ştie ce efort fizic. 


CEVA ALCOOL? 


Nu, mulțumesc... 


Sincer să fiu, multă vreme nu am ştiut să spun nu unui 
pahar de băutură. La mai multe eram capabil să rezist (să 
nu le beau, nu să le dau peste cap), dar unuia singur nu mi- 
am pus niciodată problema că trebuie să-i răspund cu un 
refuz. 


Alcoolul, sub toate formele lui, este prea prezent în jurul 
nostru pentru a-l ignora. Şi există sortimente de bere sau de 
vin care nu merită lăsate în sticlă sau pahar. Dar în privința 
alcoolului moderaţia este cuvântul de ordine. 


Nu refuz o bere cu prietenii şi de regulă o astfel de întâlnire 
nu se termină după o bere, ci după câteva - uneori cinci sau 
chiar şase. Şi adesea berea se bea pe marginea unui grătar 
care face ficatul să plângă când vede ce-i pe acolo. 


Dar astfel de evenimente sunt destul de rare - cam odată la 
două-trei luni — şi faptul că mâncarea şi băutura sunt la 
discreție nu reprezintă un motiv să mă comport ca atare. 


Trag de o bere până devin exasperant. De acelaşi tratament 
au parte şi colecția de coaste şi cotlete. Cartofii prăjiți îi evit. 
li evit, dar din când în când tot mai dau peste ei. 


Dar să revin la alcool. Nu-s duşmanul lui într-un asemenea 
hal încât să fac tot posibilul să dispară, dar nici nu-l 
încălzesc la sân. De când m-am mutat în Germania am 
descoperit plăcerea unei beri adevărate - pe bune, odată 
ajuns aici mi-am dat seama că am avut impresia, ani de-a 
rândul, că beau bere — şi e cam greu să rezist tentației, dar 
atunci când cedez o fac cu cap şi nu întrec măsura. 


Însă pe perioada curei de slăbire e indicat să renunti cu 
totul la alcool. Poţi să bei câte ceva, dar după ce ai scăpat de 
surplusuri. Asta pentru că alcoolul are, pe lângă darul de a 
ne umple de bună dispoziție (sau altceva, cred că ştii despre 
ce e vorba; dacă nu, urmăreşte ştirile de seară să vezi ce a 
mai comis alcoolul) şi prostul obicei de a ne moleşi, de a ne 
colora percepția în roz. Las’ că nu-i nicio problemă că astăzi, 
în loc să fac şi eu măcar cinci mii de paşi, stau la terasă cu 
amicii şi golesc o navetă de bere. Şi mâine n-o să mă pot da 
jos din pat din cauza moleşelii... Mahmureala, bat-o vina, 
din cauza ei nu pot ieşi la mişcare... 


Alcoolul nu doar moleşeşte, îndeamnă spre odihnă 
prelungită în fața televizorului, dar mai conține şi calorii. Pe 
bune, chiar conţine calorii. Din acest motiv unii dintre beţivi 
sunt mai durdulii decât te-ai aştepta la cei care sunt 
marcați de această patimă. Ce-i drept, unii au fața buhăită, 
de drojder sadea, dar ceva slăninuţă tot deţin şi ai tendința 
să te întrebi cum de sunt aşa împănați în condițiile în care 
dieta lor de bază e formată din lichide bahice. 


Acum, că ai aflat despre alcool că nu are doar grade, ci şi 
calorii, parcă e explicabil. Dar orice pahar de alcool introdus 
în organism îți va solicita organele interne - şi în special 
ficatul care, atunci când te apuci de slăbit, prestează ore 
suplimentare cu duiumul şi metabolizarea unui lot de alcool 
devine o problemă mai serioasă decât într-o perioadă 
obişnuită. Dacă ţii la ficatul tău lasă-l în pace, nu-l mai 
stresa cu tării, are şi aşa destule pe cap şi e posibil ca, în 
disperare de cauză, să trimită la înmagazinat şi caloriile care 
vin din pahar în condiţiile în care, având în vedere, că eşti 
pus pe „pierderi” organismul încearcă sentimentul de 


disperare al avarului despărțit de prețioasele lui acumulări 
financiare. Şi, dacă n-are bani, doseşte şi el ce poate... 


Fără alcool în perioada de slăbit! E mai bine pentru toată 
lumea. Mai puţin pentru crâşmarul la care obişnuieşti să-ți 
faci plinul şi pentru care apare inerenta gaură în încasări, 
dar să spunem că un asemenea necaz poate fi trecut în 
categoria celor suportabile. 


După ce scapi de kilograme - după o perioadă destul de 
lungă, să fim bine înțeleşi — poţi să te dedai şi tu la dezmățul 
presupus de un pahar de tărie sau o sticlă de bere. Dar nu 
mai mult şi nu foarte des. Nu transforma o activitate plăcută 
în compania unor prieteni într-o deprindere nocivă pe care 
să o practici de unul singur. Mănâncă măsurat, bea cât mai 
rar şi rezultatele obținute cu atâta trudă se vor menține. 
Lasă garda jos şi... 


Parcă mai e nevoie să precizez. Ştii prea bine ce se întâmplă 
când laşi garda jos. Deja ai încasat-o. 


LASĂ ORGANISMULUI TIMPUL NECESAR SĂ ASIMILEZE 
NOILE SETĂRI 


Mulţi dintre cei care reuşesc să piardă kilograme - mai 

multe sau mai puține, depinde de implicare şi de stocul 
inițial de ținut adipos — nu prea apucă să se bucure de 

victorie. Asta pentru că... 


UNEORI KILOGRAMELE SE ÎNTORC... 


Sună cam creepy, nu? Titlu numai bun pentru un film 
horror, cu ajustările de rigoare. Dacă eşti un împătimit al 
genului să ştii că există un film - cel puţin - care stârneşte 
fiori pe treaba asta cu întorsul. Morţii vii revin când ţi-e 
lumea mai dragă şi nu ai nevoie de ei. Şi mai vor să-ți 
halească şi creierul... 


Ți-am mai vorbit despre acele setări de siguranță pe care şi 
le face corpul tău. Ii ia ceva timp, dar, când îi reuşesc, le 
face cu simţ de răspundere şi are grijă să nu fie încălcate. 


Când începi să slăbeşti corpul tău, în loc să se bucure, intră 
în panică. E aşa panicat că nu mai resimte beneficiile care 
vin la pachet cu slăbitul şi încearcă să refacă ceea ce pentru 
el a devenit starea de echilibru. O stare care nu te 
avantajează, dar încearcă să-i explici corpului tău treaba 
asta. Să ştii că, până la urmă, o să priceapă. Numai că-i 
trebuie ceva timp. Uneori cam mult. 


Conform părerii celor care s-au ocupat mai îndeaproape de 
problemă, corpului îi sunt necesare două sau chiar trei luni 
pentru a digera, a asimila şi a opera noile coordonate ale 
greutății tale. Trebuie să-i oferi neapărat acest răgaz pentru 
a spera că nesuferitele kilograme nu se vor întoarce. 


Nu e de ajuns să slăbeşti, ci mai este nevoie şi de timp să te 
acomodezi cu starea asta nouă care te prinde aşa de bine, 
dar de care organismul se teme ceva de groază. Corpul tău 
încă mai păstreză setările anterioare şi e într-o competiție de 
acumulat grăsimi. Are nevoie de ele; încă nu-şi dă seama că 


trebuie să se lipsească de slănină. Se acomodează, doar că 
mai durează ceva. 


Prin urmare, de îndată ce te simți mai suplu şi cântarul îţi 
zâmbeşte prietenos, nu mai urlă ca apucatul când te apropii 
de el, nu e cazul să te bucuri, ci să conştientizezi o stare de 
fapte care te-ar putea panica. 


GREU NU E SĂ SLĂBEŞTI, CI SĂ TE MENȚII 


Da, prietene, asta este adevărata provocare. De slăbit se 
poate slăbi chiar şi cu metode cel puţin ciudate. Dar e 
cumplit să te mențţii, mai ales dacă ai reuşit să slăbeşti 
repede. 


Dacă slăbeşti progresiv, aşa cum am tot recomandat, şi 
insişti, nu te laşi, corpul va începe să se obişnuiască şi n-o 
să reacționeze foarte violent. Şi încetul cu încetul o să se dea 
la brazdă. 


După ce ai atins greutatea visată sau te-ai apropiat de ea, 
nu sărbători. Cel puţin nu în vreun stil care aduce calorii în 
organism. 


=z” 


Corpul „digeră” noile setări în ceea ce priveşte greutatea şi 
stocurile de țesut adipos şi le acceptă, în cele din urmă, 
după vreo trei luni. Dar pentru siguranţă e bine să te 
concentrezi pe problemă măcar şase luni. După această 
perioadă organismul se recunoaşte învins în lupta cu 
kilogramele şi capitulează în condițiile impuse de către tine. 


Adică acceptă greutatea din ultima perioadă ca fiind cea 
normală şi va face tot posibilul să o menajeze. Şi o să fie 
ceva mai greu ca nesuferitele kilograme de țesut adipos să 
revină, pentru că serviciul responsabil cu contabilizarea 
lipidelor nu va mai considera o prioritate depozitarea 
acestora, considerându-le dispensabile într-o oarecare 
măsură. Da, îşi mai permite şi corpul puţină relaxare şi nu 
asimilează chiar tot ceea ce poate asimila. Mai lasă unele 
chestii să curgă pe țeavă la vale. 


E mai greu, dar nu imposibil, să-ţi păstrezi greutatea, deci 
nu e cazul să te culci pe-o ureche considerând că tot ce a 
fost mai rău a trecut. Ai grijă în continuare la ce mănânci şi 
cum te mişti. 


ALTE MICI TRUCURI 


Evident, atunci când eşti implicat în lupta cu țesutul adipos 
orice truc sau sfat cu adevărat util prind bine. 


Orice mişcare pe care o faci consumă calorii. Orice calorie 
pe care o eviţi e preluată de organism din depozitele 
adipoase. Sunt genul de precizări de care e bine să ţii cont. 


Cumpără doar atâta mâncare câtă ai 
nevoie pentru o zi. Sau chiar mai 
puțin. 


Aprivizionarea cu grămada e fenomenul pe care l-am 
observat mai ales în România. Nu doar aici, dar mai ales. Au 
românii un apetit pentru cumpărături zdravene ceva de 
speriat. Şi când vine vorba de alimente ai impresia că prin 
magazine găseşti doar responsabili cu aprovizionarea 
cantinelor de şantier. Cărucioarele sunt pline până la refuz 
şi adesea nu reprezintă decât o mică parte a lotului de 
cumpărături; după ce reuşesc să înghesuie alimentele în 
portbagajul maşinilor, cumpărătorul revine în magazin 
pentru încă un rând. Aşa, să fie acolo... 


Statistic vorbind, românii se numără printre cei mai 
risipitori oameni din lume atunci când vine vorba de 
aruncat alimente la gunoi. Adică după ce sunt cumpărate 
cu toptanul o mare parte dintre alimentele care ne usucă la 
buzunare ajung la ghena de gunoi pentru că le expiră 
termenul de valabilitate. Bine, acest amănunt nu-i 
deranjează decât pe unii mai simandicoşi, dar cei mai tari de 
stomac nu fac curățenie în frigider decât atunci când 
situația se împute de-a dreptul. 


Trist şi adevărat, multe alimente ajung la gunoi pentru că 
devin improprii consumului. Sincer, e mai bine ca 
respectivele alimente să ajungă la ghenă - cu ocazia asta 
mai au şi boschetarii o bucurie — decât să le haleşti şi să se 
depună sub formă de țesut adipos. 


Dar când ai frigiderul plin încât îl auzi oftând la fiecare cinci 
minute, tentaţia de a lua o gustare cam la acelaşi interval de 
timp devine foarte mare. 


Cel mai sănătos e să ai frigiderul cât mai gol. Cumpără doar 
atâta mâncare cât îți trebuie pentru o zi. Sau chiar mai 
puţin. În felul acesta, chiar dacă o să-ţi dea târcoale foamea, 
lupta cu ispita n-o să mai fie ceva imposibil. Asta pentru că, 
dacă cedezi, nu prea mai ai ce băga în intestin. Bei o cană 
de apă, un ceai şi cam acesta este suplimentul pentru masa 
de seară. 


Când frigiderul e doldora şi senzația de foame îți dă târcoale 
e foarte greu să rezişti. Ştii că pe rafturi se găsesc o mulțime 
de calorii care abia aşteaptă devorate. Stomacul doreşte şi el 
să fie pus la cale; setările organismului cer surplus de 
calorii. Urlă după aşa ceva. 


Dar când raftul e gol te resemnezi mai repede. Nu în fața 
senzaţiei de foame, ci senzaţia de foame se resemnează în 
fața lipsei. 


Dimineaţa vei constata că senzația de foame nu e chiar aşa 
chinuitoare ca aseară. Un semn bun. Singurul inconvenient 
e să nu cumva să consumi pe seară alimentele puse 
deoparte pentru micul dejun. 


Renunţă la maşină. Bine, nu e cazul să renunti de tot, 
deşi eu am cochetat o vreme cu ideea. Până la urmă mi- 
am păstrat maşina, dar asta mai mult de teamă că nu 
voi mai găsi una atât de încăpătoare. Chiar dacă nu am 
nicio intenţie să revin la vechile dimensiuni, mă 
încearcă o oarece teamă că aşa ceva s-ar putea întâmpla. 
Şi în această situaţie o maşină încăpătoare este de 
neînlocuit. Ştiu ce spun. Odată, în trecuta-mi 


supraponderabilitate, am cedat ispitei de a proba o 
maşină ceva mai micuță. Când benzina costă cât costă 
avantajele pe care le aduce o maşină cu consum mic nu 
pot fi ignorate. Numai că o maşină mică nu e pentru 
supraponderali. Băieţii de la reprezentanţă au reuşit să 
mă scoată din maşină cu ceva efort şi numai după ce au 
apelat la o rangă. M-am simţit penibil şi singurul lucru 
bun în toată întâmplarea a fost că s-a petrecut la 
reprezentanţă şi prin urmare n-am avut parte de prea 
mult public. Dar şi aşa pot spune că a fost o experienţă 
umilitoare. 


Dacă nu ţi-ai cumpărat încă maşină, mai amână momentul. 
Dacă ai deja una, încearcă să te foloseşti de ea cât mai 
puțin. 


Descurajant de mulți oameni folosesc maşina proprietate 
personală pentru a se deplasa pe distanțe scurte. Şi nu 
vorbesc numai de români; alte țări stau chiar mai rău la 
acest capitol. 


Personal consider că orice distanță sub doi kilometri nu 
merită parcursă decât cu piciorul. Maşină? Tramvai? Taxi? 
Astea sunt pentru cei care chiar nu pot merge sau au de 
cărat după ei ditamai bagajul. Pentru restul există picioare. 
Şi trebuie puse la muncă. 


Dacă ai de mers undeva gândeşte-te de două ori înainte de a 
face primul pas. Chiar trebuie să mergi cu maşina? Nu e 
mai sănătos să păşeşti până acolo? 


Dacă nu e nicio urgenţă şi starea meteo permite, nu te gândi 
prea mult şi începe să numeri paşii. Şi la plecare, şi la 
venire. E mai mult decât benefic. 


Măcar o dată pe săptămână fă mişcare în natură. Una 
este aerul liber — care adesea e mai degrabă o ceaţă 
densă din cauza gazelor de eşapament - şi alta natura 
adevărată. Din păcate, în ziua de azi e tot mai greu să 
descoperi natura. Asfaltul, cimentul, pavelele, 
antropizarea excesivă şi brutală a mediului lasă tot mai 
puţin loc pentru natura adevărată. 


O plimbare prin pădure la sfârşit de săptămână îţi încarcă 
bateriile pentru câteva zile. Ideal ar fi ca „încărcătura” să te 
țină de la o plimbare la alta, dar cum se încarcă bateriile şi 
cât ţine provizia de energie depinde foarte mult de la un 
organism la altul. Plimbare prin pădure, pe un drum 
forestier dacă se poate... Indiferent că e primăvara, vara, 
toamna sau iarna, e genul de plăcere pe care nu mi-o refuz 
niciodată. Ce-i drept, atunci când solul musteşte de apă mă 
văd silit să renunţ, dar sunt destule ocaziile când mă pot 
bucura de pădure. Încearcă să te bucuri şi tu. 


Un animal de companie? Mulţi dintre iubitorii de 
animale - cei pe care îi cunosc - susţin că, dacă n-ar 
trebui să-şi plimbe zilnic cățelul, n-ar mai ieşi aşa des 
din casă. Un animal de companie - şi când spun asta am 
în minte un câine - presupune o mare responsabilitate. 
Uriaşă chiar. 


Dacă ai de gând să-ţi iei un câine, gândeşte-te dacă îţi 
permiți. Nu financiar; la o adică poți face rost de un câine 
gratis de pe la adăposturile de profil sau de la un iubitor de 
animale ce s-a cam săturat de patrupedul din dotare. În 
ultimul caz ai parte de avantajul că nu mai trebuie să-l 
înveţi pe noul tău prieten cum să țină curat prin casă. 


Dar un câine are nevoie de mişcare. Mişcare adevărată, 
genul de mişcare pe care nu şi-l poate permite într-un oraş 
dacă e lăsat să se descurce singur. Un câine crescut la casă, 
lăsat de capul lui prin curte, are parte de mişcare, dar 
câinele de apartament nu. Şi dacă ai aşa ceva în locuinţă şi 
mai e şi obişnuit să fie plimbat... S-ar putea să-ți ajute mai 
mult decât îți imaginezi. Căţelul trebuie plimbat şi ştie asta. 
Şi mai ales nu-i prea place să renunțe la acest obicei. Din 
acest punct de vedere patrupedul e mai înțelept decât mulți 
oameni. Vrea să se mişte, iubeşte să se mişte, insistă să fie 
plimbat. Latră, se agită, zgârâie uşa... 


Şi, îţi face sau nu plăcere, de vreme ce ai acceptat un 
patruped în patrimoniu, îl scoţi la plimbare. Încetul cu 
încetul te vei obişnui cu mişcarea şi dacă, din anumite 
motive, o să fiți nevoiţi să staţi în casă, o să vezi că mişcarea 
îți va lipsi şi ţie, nu doar căţelului. 


Per ansamblu, un animal de companie e un lucru bun, mai 
ales când acesta are nevoie de mişcare. Această nevoie a 
prietenului necuvântător te poate motiva, te pune în situația 
de a te achita de responsabilitatea asumată. Faci adesea 
mişcare chiar fără să doreşti asta. Câinele mă cheamă afară, 
nu eu... 


Din păcate pentru mulți dintre semenii noştri un animal de 
companie este mai degrabă un partener cu care să împartă 
neajunsurile obezității. Ați văzut vreodată, măcar în poze, 
pisici obeze sau câini care de-abia îşi urnesc trupul 
supradimensionat? Nu e vina lor că au ajuns în situația 
asta. Dieta nepotrivită şi lipsa de mişcare afectează nu doar 
oamenii, ci şi animalele de companie. Multe din acestea au 
fost achiziționate cu gândul de a-l ajuta pe proprietarul 
supraponderal să se menţină în formă, dar ceva a mers 
prost şi animalul a ajuns să suporte consecințele alegerilor 
greşite care i-au marcat stăpânul. 


E destul de rău că eşti nevoit să suporţi povara 
kilogramelor. Nu mai împovăra şi pe alții cu problemele tale 
şi în niciun caz un biet animal. 


Să deţii un animal de companie e treabă serioasă. Şi implică 
mai multă responsabilitate decât pot oferi mulți dintre noi. 
Gândeşte-te bine înainte de a lua o decizie care să implice 
un animal de companie. 


O staţie mai devreme. Sunt adeptul transportului în 
comun. Are destul de multe neajunsuri, dar prefer să mă 
concentrez pe avantaje. 


Orice s-ar spune, e mult mai ieftin. Nu mai trebuie să-ți baţi 
capul cu locul de parcare sau cu depăşirea vitezei maxime 
ori cu depăşirile pe trecerile de pietoni, cu plinul, cu ITP-ul, 
cu rovinieta, cauciucurile de vară sau de iarnă şi altele 
asemenea. Desigur, nu poți merge când vrei tu şi unde vrei 
tu. Orarul şi rutele au fost alcătuite fără să fii consultat. Îţi 


convine? Eşti un norocos. Nu-ţi convine? Te descurci cum 
poți. 


Dar dacă foloseşti transportul în comun pentru a te deplasa 
la serviciu şi retur, e clar că ştii foarte multe despre 
programul mijloacelor de transport. Poate nu o să-ți poți 
permite să cobori cu o staţie — sau chiar două - mai devreme 
atunci când mergi la serviciu, dar la finalul programului e 
de presupus că începi să beneficiezi de ceea ce se cheamă 
timpul tău liber. Acel timp pe care e indicat să-l utilizezi 
pentru folosul personal. De ce să nu începi chiar din 
momentul în care ai scăpat de la serviciu? 


Dacă distanța dintre domiciliu şi locul de muncă nu 
presupune să străbați oraşul de la un capăt la celălalt, poţi 
să parcurgi întreaga distanță apelând la picioarele din 
dotare. Paradoxal, dar după o astfel de întreprindere există 
toate şansele să te simți mai odihnit decât în situaţia în care 
faci apel la mijloacele de transport. O să fie ceva mai dificil 
la început, dar în scurt timp vei simţi beneficii adevărate. 
Însă dacă vorbeşti de kilometri adevăraţi, e bine să te 
limitezi la „O stație mai devreme”. Pentru început... Şi, pe 
măsură ce corpul se adaptează, e cazul să treci la etapa 
următoare, care presupune să cobori din mijlocul de 
transport cu două stații mai devreme. Şi aşa mai departe... 


Păstrează casa curată. O casă curată este ideală pentru 
menţinerea stării de sănătate şi când spun asta nu am în 
vedere doar absenţa prafului şi a bacteriilor ori a altor 
organisme mai mult sau mai puţin celulare, responsabile 
de existenţa a tot felul de boli. O casă curată te ajută 
mai ales când te implici personal în lustruirea tuturor 


suprafeţelor. E drept că la început curăţenia casei va fi 
considerată drept supliciu înfiorător, însă nu e cazul să 
începi cu măsurile radicale. Dă şi tu cu mătura, mai 
foloseşte cârpa de praf... Chiar şi manipulatul 
aspiratorului te scapă de ceva calorii, plus că rămâne 
casa curată. 


Însă mai poţi adăuga ceva calorii la şirul celor care te 
părăsesc dacă ţii coşul de gunoi gol. Chiar aşa... În loc să 
arunci ceea ce e de aruncat la coşul de gunoi, aşteptând să 
se umple pentru a fi transportat la tomberonul de rigoare, 
nu mai bine faci câte un drum la ghenă de fiecare dată când 
ai ceva de aruncat? Aparent, nu e vorba decât de câțiva 
paşi, dar dacă repeți drumul de mai multe ori şi-i aduni... 
Chiar dacă pare o prostie sau risipă inutilă de timp, e 
garantat mult mai benefică pentru ceea ce ţi-ai pus în cap 
decât să stai abandonat în fața televizorului. Te mişti în 
orizontul apropiat fără să-ți dai seama de asta. Şi o faci 
pentru binele tău. 


Şi, la fel de bine, poţi proceda şi când vine vorba de 
cumpărat alimente. Cu spuneam mai sus; e recomandat ca 
prin frigiderul tău să bată vântul. Dacă nu ai la dispoziție 
calorii pentru stomac, atunci nu te nutriționezi, mai ales în 
fapt de seară. 


Când mergi la magazin cumpără chiar mai puțin decât îți 
este necesar. Mult mai puțin. Eventual cumpără doar un 
articol pe sesiunea de „shoping”. Pentru că te afli în acea 
perioadă a vieții şi activităţii în care prioritar e să arzi cât 
mai multe calorii, nu să profiți de promoţiile la alimente. E 
chiar recomandat să treci cu vederea tot ceea ce presupune 


„25% reducere” sau „1+1 gratis”. Cumpără puţin, cumpără 
foarte puţin... Dacă nu cumperi deloc e şi mai bine... 


Farfurii mici, porţii şi mai mici. Este demonstrat pe cale 
ştiinţifică - chiar dacă studiul a avut loc într-o 
închisoare din Australia - că oamenii au tendinţa de a 
consuma tot ceea ce se găseşte în farfuria din faţa lor. 
Nu ştiu dacă e vorba de buna creştere sau de bucuria pe 
care creierul o încearcă atunci când vede ditamai 
mormanul de calorii, dar în majoritatea culturilor lumii 
este considerată dovadă de nesimţire să laşi ceva prin 
farfurie. Doar pe la chinezi am auzit că a hali tot ce ai în 
farfurie se consideră a fi jignire la adresa gazdei, cică de 
aici trebuie să tragă concluzia că ţi-a livrat o porţie prea 
mică. Francezii au alunecat în extrema cealaltă; lasă 
farfuriile lună. Românii, pe la mijloc. Adică nu lustruiesc 
farfuria cu ajutorul unei bucățele de pâine, dar nici nu 
lasă mare lucru în ea. 


Cred că e cazul să renunți la astfel de deprinderi, acumulate 
încă din copilărie, de pe vremea când ţi se spunea să 
mănânci tot dacă nu vrei să vină balaurul... Nu te-ai 
întrebat vreodată dacă nu cumva nici balaurul nu o să vrea 
să consume tot din farfurie? Nu de alta, dar în ciuda a tot 
ceea ce se spune, balaurul este o creatură suplă, chiar dacă 
dispune de mai multe capete şi, implicit, de mai multe guri 
prin care se poate hrăni. 


Nu e cazul să laşi jumătate de porție în farfurie, ci doar să 
utilizezi una mai mică, sfat valabil şi când vine vorba despre 
castron. Dacă dispui de tăria de caracter necesară pentru a 
lăsa ceva în farfurie, cu atât mai bine, dar pentru început 


redu dimensiunea acesteia. Şi ai grijă şi de verişorul 
acesteia, castronelul. Chiar dacă, prin definiție, este destinat 
lichidelor, multe dintre acestea sunt capabile să livreze 
destule calorii cât să se aleagă praful de dietă. 


Şi când este bine umplută, o farfurie mai mică este o 
farfurie mai mică, una în care încape mai puţin decât în 
surioara ei mai mare. Şi, cu timpul, poți trece la o farfurie şi 
mai mică. Creierul este cumva păcălit; în prima etapă este 
interesat ca farfuria să fie plină, nu-i pasă de dimensiunea 
acesteia. E, într-adevăr, o modalitate de a ne fura singuri 
căciula, dar trebuie avut în vedere că o facem pentru o 
cauză nobilă. Chiar dacă pare ceva desprind din filmele SF 
sau din manualele de manipulare, să ştiţi că funcționează; e 
un truc psihologic care şi-a demonstrat eficiența în 
majoritatea situaţiilor. Trebuie doar să reducem 
dimensiunea farfuriei sau adâncimea acesteia. O farfurie la 
fel de întinsă ca cea veche, dar pe suprafața căreia porția de 
mâncare este mult mai subțire reprezintă o denaturare care 
te scapă de calorii. 


E bine să renunți la vesela de care te-ai ajutat să devii 
colosal şi să faci rost de farfurii ceva mai mici. Şi de 
castroane mai puţin încăpătoare. Pe care să te zgârceşti să 
le umpli până la refuz şi eviți să le reumpli în buna tradiție 
românească. 


Treci de la castron la castronel, de la farfurie la farfuriuță. 
Dacă găseşti variante şi mai mici, poţi să faci rost şi de ele. 
Desigur, nu trebuie să mergi până la cele de dimensiuni 
liliputane, cum au copiii pe la grădinițe, dar dacă te ţine 
cureaua... 


Păcatul repetiţiei. Faptul că ai renunţat la o farfurie mai 
mare în favoarea uneia în care încap sensibil mai puţine 
calorii nu înseamnă că reumplerea pomenitei farfurii e 
genul de activitate la care te poţi deda fără nicio 
reţinere, ba dimpotrivă. Repetiţia este mama învăţăturii 
atunci când vine vorba despre acumulat înţelepciune, 
însă e mamă vitregă dacă la mijloc sunt ceva calorii. Ai 
reuşit să-ţi păcăleşti creierul cu o porţie mai mică 
livrată într-o farfurie care dă pe din lături? Pentru 
moment e mai mult decât suficient. Nu e cazul să 
subminezi o victorie demnă de toată lauda cu păcatul 
repetiţiei. 


Fii propriul bucătar. Pare destul de greu, nu-i aşa? Când 
vine vorba de mâncat există tendinţa de a căuta nod în 
papură bucătarului. Ba că nu s-a străduit destul... Ba că 
trebuia să fiarbă mai mult sau că a pus prea multe 
condimente... 


Legat de mâncare, adevărul este că nu doar furnizează 
calorii, dar e capabilă să le şi consume. Vezi caloriile 
negative la care poți adăuga efortul, deloc de neglijat, pe 
care-l presupune prepararea hranei. 


Nu ştiu destule despre tine - poate că marea ta pasiune este 
să-ți faci de lucru în bucătărie sau poate chiar eşti bucătar — 
dar subsemnatul, când aude de bucătărie simte nevoia să 
plece pe dealuri. Recunosc, nu sunt nici pe departe ceea ce 
se poate numi un bucătar pasionat. Dispun de ceva talente, 
dar n-aş risca să mă prezint la un concurs de profil nici 
măcar pe post de jurat. Însă nici nu dau înapoi când vine 
vorba de gătit. Mai ales că, de când sunt prin Germania, nu 


beneficiez de ajutorul de neprețuit al consoartei. Ciudat 
moment să-i (re)găsesc valoarea. 


Fiind genul de bărbat activ fizic - cel puţin după ce termin 
programul de lucru de la birou - prefer să petrec cât mai 
puţin timp în bucătărie însă nu evit cu totul această corvadă 
deoarece asta ar însemna să mă bazez pe micile restaurante 
din zonă. Nu au mâncare rea -— şi mai ales la capitolul bere 
poate doar cehii sunt în stare să-i egaleze pe nemți (opinie 
cât se poate de părtinitoare) — însă nu e chiar ceea ce-mi 
doresc pentru regimul actual de viață, astfel că da, mai 
ajung şi pe la bucătărie. Şi am grijă să nu petrec prea mult 
printre oale, astfel că mă rezum la salate şi preparate 
uşoare. lar acestea ajută nu doar la un aport decent de 
calorii pentru organism, ci şi la consumarea acestora. Mda, 
poate că am ajuns să vorbesc ca un obsedat — unul dintre 
nutriționişti la care am apelat înainte de a lua slăbitul în 
propriile mâini cam aşa vorbea şi am tras concluzia că nu e 
foarte sănătos la cap - dar e important să conştientizezi că, 
atâta timp cât nu stai tolănit pe canapea în fața televizorului 
şi nu ingurgitezi găleți de floricele îmbâcsite în unt, consumi 
calorii. Şi asta e de milioane. Ţine-i pe duşmani la distanță 
şi evită capcana facilului. O să fie bine, ai să vezi... 


RECOMANDĂRI LA FINAL 


În sfârşit, am ajuns şi la ultimele pagini. Mi-a luat ceva timp 
să scriu totul; asta şi datorită faptului că Editorul a dorit să 
adaug şi ceva „patină personală” relatărilor din războiul meu 
contra kilogramelor în exces, la care s-a adăugat şi 
documentarea de rigoare. Tot pretenția Editorului. Prezenta 
carte este mult mai consistentă decât versiunea inițială şi 


asta e — evident — tot din vina Editorului. De fiecare dată când 
citea ceva, mă suna şi-mi spunea „treaba asta este 
documentată ştiinţific? A fost făcut vreun studiu privitor la...? 
Scrie câteva rânduri şi despre asta, te rog”. Foarte grijuliu, ce 
să spun. Mi-a făcut mai multe recomandări decât am crezut 
că am nevoie, astfel că nu de puţine ori am fost ispitit să-mi 
caut altă editură, deşi Editorul a pierdut pariul şi vreo treizeci 
de kilograme din propria alcătuire şi, conform înțelegerii era 
obligat să-mi publice cartea. Însă trebuie să recunosc că a 
avut dreptate. Ultima dată când am recitit manuscrisul chiar 
m-am simtit mândru de ceea ce am realizat. Nu doar ca 
„scriitor”, ci mai ales pe plan personal. Acum mă număr cu 
mândrie în rândurile foştilor supraponderali, unde te aştept şi 
pe tine, prietene. Aştept cu interes relatările tale din lupta cu 
greutate în care eşti implicat. Îţi recomand să scrii pe adresa 
editurii deoarece şi Editorul e foarte interesat de reacții; cred 
că e chiar mai interesat decât mine. 


De asemenea, recomand să nu te rezumi la citit. Cartea asta 
nu e doar de citit, e despre ceea ce trebuie făcut. Şi sunt 
multe de făcut, foarte multe chiar. Să slăbeşti sănătos nu e 
simplu, dar este ceea ce-ţi trebuie. De slăbit sănătos şi 
natural are nevoie corpul tău, nu de „diete minune”, pastile, 
plasturi sau tratamente chirurgicale. 


Am pomenit la un moment dat de cărămizile de timp. Exact, 
timpul este construit din cărămizi, străduieşte-te să 
construieşti ceva frumos cu ele. Nu le risipi trândăvind pe 
canapea în tovărăşia televizorului sau în alt mod. Foloseşte 
cu cap fiecare minut disponibil. Nu e cazul să devii maniac, 
dar cu cât gestionezi mai bine resursele de timp, cu atât ziua 
pe care o aştepţi e mai aproape. Slăbeşte astăzi, altfel mâine 


va fi mai rău. În fiecare zi de mâine va fi mai rău decât în 
fiecare zi de azi. 


Concentrează-te pe problema adevărată şi pasează zilei de 
mâine mărunțişurile. Există „Nu pot”, dar mai există şi „Nu 
vreau”. Din cauza lui „Nu vreau” ai ajuns la „Nu pot”. Astăzi 
nu poți să urci o scară? E şi din cauză că, atunci când o astfel 
de acțiune îți era încă la îndemână l-ai luat pe „Nu vreau” în 
brațe, îmbrăcându-l în hainele lui „Nu pot”. Abia acum ai aflat 
ce înseamnă cu adevărat „Nu pot”. 


Aplică ceea ce poți face şi urmăreşte progresul în paşi mici. 
Paşii mari, zdraveni, există, dar implică şi riscuri pe măsură. 


Înainte de a începe lupta cu kilogramele, este indicat să faci o 
vizită pe la cabinetele medicale de specialitate. Trebuie să ştii 
cum stai cu inima, cu rinichii, cu ficatul şi cu pârdalnicul 
procent de grăsime din organism. Şi analizele nu sunt de 
lepădat; ai grijă la calciu, magneziu şi alte minerale. În timpul 
perioadei de debarasare sunt necesare suplimente minerale, 
însă excesul trebuie evitat deoarece duce la alte complicații. 
Să-ţi faci analizele la câteva săptămâni nu e un moft, e o 
recomandare de care trebuie să ţii seama. 


Analizele trebuie prezentate unui medic care chiar ştie cum 
să-şi facă treaba - din păcate, aici chiar nu pot să te ajut 
foarte mult — care să-ţi prescrie suplimentele necesare. Tot 
medicul decide şi cât de des trebuie repetate analizele. În 
cazul unui supraponderal pus pe slăbit dozajul din prospectul 
suplimentelor nu mai prezintă nicio actualitate şi nu e 
momentul să acționezi după cum te taie capul. Mai mult nu 


înseamnă neapărat mai bine; cred că te-ai convins de când cu 
surplusul de grăsime. 


Nu trebuie ratată vizita la endocrinolog. În multe cazuri 
glandele sunt responsabile pentru ceea ce se întâmplă cu 
corpul tău, iar în acest caz regimul alimentar şi cel de mişcare 
nu se grăbesc să dea roadele aşteptate din cauza haosului 
hormonal. De asta există oameni cât casa care se jură că nu 
sunt deloc gurmanzi, dar „orice mănânc se depune”. 


Se poate slăbi şi cu ajutorul tratamentelor hormonale -— prin 
Germania sunt mulți care preferă metoda asta — însă una este 
reglarea dezechilibrelor hormonale şi alta e să slăbeşti cu 
ajutorul substanțelor secretate de glandele din dotare. 
Încearcă să rezolvi o problemă fără să faci rost de altele. 
Tratează-ţi glandele pentru că au nevoie de tratament, nu 
încerca să slăbeşti apelând la ce produc acestea — există 
glande care produc hormoni ce duc la îngrăşare sau la 
slăbire, dar amănuntele trebuie să le ştie medicul specialist. 
Tu trebuie să ştii doar atât cât este necesar pentru sănătatea 
ta; dacă ştii prea multe, dar nu destule, s-ar putea să iei o 
decizie proastă. 


Asistenţa medicală pe tot parcursul slăbitului este necesară. 
Nu te gândi la paramedici care să te urmeze peste tot pas cu 
pas, atenţi la orice mişcare din partea ta, dar vizite regulate 
la medic, din două în două săptămâni, pentru monitorizare, 
sunt chiar necesare. Pare exagerat? Află că nu e. 


Monitorizează şi tu progresul, notează într-un jurnal cât 
anume ai slăbit într-o anume perioadă şi ce anume te-a ajutat 


să faci asta. Compară perioade şi procedee, selectează ce ți 
se potriveşte mai bine din toate recomandările — dacă, de 
pildă, nu te împaci cu treptele chiar şi după ce ai devenit mai 
suplu, atunci lasă-le la naiba: trebuie să slăbeşti, nu să te 
chinui. Dacă inima îţi bate de-ți sparge coastele şi tâmplele îţi 
pulsează dureros e semn că treptele nu sunt pentru tine. 


Ar mai fi câte ceva de spus, dar prefer să mă opresc aici. Tot 
ceea ce a fost important de scris a fost scris. E important să 
citeşti ceea ce trebuie, dar cu adevărat important este să treci 
la fapte. Hai, nu mai sta! Grăsimea aia a ta trebuie să 
dispară. Meriţi asta mai mult decât oricine. Dă-i bătaie şi... 


SLĂBEŞTE! 


DACĂ O FACI, MÂINE VA FI MAI BINE 


SUCCES! 


Christian Klein 


